CELEX: 32020D0348
Language: mt
Date: 2019-10-24 00:00:00
Title: Deċiżjoni tal-Kummissjoni (UE) 2020/348 tal-24 ta’ Ottubru 2019 dwar l-iskema ta’ għajnuna SA.35980 — 2019/C Ir-Renju Unit — Riforma tas-Suq tal-Elettriku: Mekkaniżmu ta’ Kapaċità (notifikata bid-dokument C(2019) 7610) (Test b’rilevanza għaż-ŻEE)

6.3.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 70/1
               
            
         DEĊIŻJONI TAL-KUMMISSJONI (UE) 2020/348
         tal-24 ta’ Ottubru 2019
         dwar l-iskema ta’ għajnuna SA.35980 — 2019/C Ir-Renju Unit — Riforma tas-Suq tal-Elettriku: Mekkaniżmu ta’ Kapaċità
         
            (notifikata bid-dokument C(2019) 7610)
         
         (It-test bl-Ingliż biss huwa awtentiku)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu,
         Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
         Wara li stiednet lill-partijiet ikkonċernati jressqu l-kummenti tagħhom skont dawk l-Artikoli (1) u wara li kkunsidrat il-kummenti tagħhom,
         Billi:
         1.   PROĊEDURA
         
         
                     (1)
                  
                  
                     Wara l-kuntatti ta’ qabel in-notifika, fit-23 ta’ Ġunju 2014, l-awtoritajiet tar-Renju Unit innotifikaw lill-Kummissjoni, skont l-Artikolu 108(3) tat-Trattat, dwar miżura proposta li tappoġġja lill-fornituri tal-kapaċità fis-suq tal-elettriku fil-Gran Brittanja (“GB”) (2). F’din id-Deċiżjoni dik il-miżura tissejjaħ “il-miżura”.
                  
               
                     (2)
                  
                  
                     Fit-23 ta’ Lulju 2014, il-Kummissjoni ddeċidiet li ma tqajjimx oġġezzjonijiet għall-iskema ta’ għajnuna li tistabbilixxi l-miżura minħabba li l-iskema kienet taqa’ taħt il-punt (c) tal-Artikolu 107(3) tat-Trattat u għalhekk kienet kompatibbli mas-suq intern (3) (“id-Deċiżjoni tal-2014”).
                  
               
                     (3)
                  
                  
                     L-ewwel irkant fis-suq tal-kapaċità li miegħu hija relatata l-miżura (“is-Suq tal-Kapaċità” jew “is-CM”) seħħ fis-16 sat-18 ta’ Diċembru 2014. L-irkant kien għal konsenja ta’ kapaċità erba’ snin wara, jiġifieri fl-2018.
                  
               
                     (4)
                  
                  
                     Fil-15 ta’ Novembru 2018, il-Qorti Ġenerali tal-Unjoni Ewropea annullat id-Deċiżjoni tal-2014, fis-sentenza tagħha fil-Kawża T-793/14 — Tempus Energy u Tempus Energy Technology vs Il-Kummissjoni (“is-sentenza tal-QĠ”). Fil-qosor, il-Qorti Ġenerali kkunsidrat li, fuq il-bażi tat-tul u taċ-ċirkustanzi tal-fażi ta’ qabel in-notifika u tan-nuqqas ta’ investigazzjoni xierqa mill-Kummissjoni fl-istadju ta’ eżaminazzjoni preliminari fir-rigward ta’ xi aspetti tas-Suq tal-Kapaċità, b’mod aktar speċifiku fir-rigward tar-rwol u tat-trattament tar-rispons fin-naħa tad-domanda fil-mekkaniżmu ta’ kapaċità nnotifikat, il-Kummissjoni missu kellha dubji dwar il-kompatibbiltà tal-miżura mas-suq intern. Dawn id-dubji misshom wassluha sabiex tibda l-proċedura prevista fl-Artikolu 108(2) tat-Trattat, u b’hekk il-partijiet interessati kienu jkunu jistgħu jippreżentaw l-osservazzjonijiet tagħhom lill-Kummissjoni u jqiegħdu l-informazzjoni rilevanti għad-dispożizzjoni tagħha sabiex tkun tista’ tivvaluta aħjar il-kompatibbiltà tas-Suq tal-Kapaċità mas-suq intern.
                  
               
                     (5)
                  
                  
                     Informazzjoni addizzjonali waslet mingħand ir-Renju Unit fl-20 ta’ Diċembru 2018.
                  
               
                     (6)
                  
                  
                     Fil-25 ta’ Jannar 2019, il-Kummissjoni appellat is-sentenza tal-QĠ (kawża C-57/19). Billi l-appell m’għandux effett ta’ sospensjoni, sabiex ikun hemm konformità mas-sentenza tal-QĠ, il-Kummissjoni vvalutat is-CM mill-ġdid.
                  
               
                     (7)
                  
                  
                     Wara dik ir-rivalutazzjoni, permezz ta’ ittra ddatata l-21 ta’ Frar 2019, il-Kummissjoni għarrfet lir-Renju Unit li kienet iddeċidiet li tibda l-proċedura stabbilita fl-Artikolu 108(2) tat-Trattat fir-rigward tal-miżura.
                  
               
                     (8)
                  
                  
                     Id-deċiżjoni tal-Kummissjoni li tibda l-proċedura (“id-Deċiżjoni tal-Ftuħ”) ġiet ippubblikata f’Il-Ġurnal Uffiċjali tal-Unjoni Ewropea (4). Il-Kummissjoni stiednet lill-partijiet interessati jissottomettu l-kummenti tagħhom.
                  
               
                     (9)
                  
                  
                     Ir-Renju Unit bagħat il-kummenti tiegħu dwar id-Deċiżjoni tal-Ftuħ permezz tal-ittra ddatata t-12 ta’ April 2019. Il-Kummissjoni rċiviet kummenti mingħand 35 parti interessata. Hija bagħtithom lir-Renju Unit u tat lir-Renju Unit l-opportunità jirreaġixxi. Il-Kummissjoni rċiviet il-kummenti tar-Renju Unit b’risposta permezz tal-ittri tas-7 ta’ Ġunju 2019, tad-19 ta’ Lulju 2019 u tat-12 ta’ Settembru 2019.
                  
               
                     (10)
                  
                  
                     Fid-29 ta’ Marzu 2017, ir-Renju Unit issottometta n-notifika tal-intenzjoni tiegħu li joħroġ mill-Unjoni skont l-Artikolu 50 tat-Trattat dwar l-Unjoni Ewropea (TUE). Skont l-Artikolu 50(3) tat-TUE, it-Trattati għandhom jieqfu japplikaw għall-Istat li joħroġ mid-data tad-dħul fis-seħħ tal-ftehim dwar il-ħruġ jew, fin-nuqqas ta’ dan, sentejn wara n-notifika, sakemm il-Kunsill Ewropew, bi ftehim mal-Istat Membru kkonċernat, ma jiddeċidix b’mod unanimu li jestendi dak il-perjodu. Il-perjodu ġie estiż darbtejn, l-aħħar darba bid-Deċiżjoni tal-Kunsill Ewropew (UE) 2019/584 (5), li estendietu sal-31 ta’ Ottubru 2019.
                  
               
                     (11)
                  
                  
                     Fil-11 ta’ Jannar 2019, bid-Deċiżjoni (UE) 2019/274 (6), il-Kunsill awtorizza l-iffirmar tal-ftehim dwar il-ħruġ miftiehem fil-livell tan-negozjaturi fl-14 ta’ Novembru 2018. Fis-17 ta’ Ottubru 2019, il-Kunsill Ewropew approva l-Ftehim rivedut dwar il-Ħruġ li ntlaħaq ftehim dwaru fil-livell tan-negozjaturi. Fil-21 ta’ Ottubru, il-Kunsill, fuq proposta mill-Kummissjoni (7), emenda d-Deċiżjoni (UE) 2019/274 sabiex jawtorizza l-iffirmar tal-Ftehim rivedut. L-Unjoni reġgħet ikkonfermat li hija kienet lesta li tipproċedi malajr bl-iffirmar u bil-konklużjoni tagħha fil-każ li l-Parlament tar-Renju Unit japprova l-ftehim dwar il-ħruġ. Ir-Raba’ Parti tal-ftehim dwar il-ħruġ jipprovdi għal perjodu ta’ tranżizzjoni li jibda mid-data tad-dħul fis-seħħ tal-ftehim, li matulu d-dritt tal-Unjoni għandu jkompli japplika għar-Renju Unit u fih kif stabbilit hemmhekk.
                  
               
                     (12)
                  
                  
                     Fi kwalunkwe każ, din id-Deċiżjoni tapplika biss sakemm id-dritt tal-Unjoni japplika għar-Renju Unit u fih.
                  
               2.   DESKRIZZJONI DETTALJATA TAL-MIŻURA
         
         2.1.   Ħarsa ġenerali lejn il-miżura
         
         
                     (13)
                  
                  
                     Fl-2014, ir-Renju Unit stima li s-suq tal-elettriku fil-GB se jilħaq livelli kritiċi ta’ adegwatezza tal-ġenerazzjoni madwar l-2017/2018. Għalhekk, ir-Renju Unit fassal il-miżura bħala suq tal-kapaċità fejn l-Operatur tas-Sistema jorganizza rkanti ġestiti ċentralment sabiex jixtri l-livell ta’ kapaċità meħtieġ sabiex jiżgura l-adegwatezza tal-ġenerazzjoni.
                  
               
                     (14)
                  
                  
                     L-irkanti organizzati skont il-miżura inizjalment kienu miftuħa biss għal ġeneraturi, għal operaturi tar-rispons fin-naħa tad-domanda (DSR) u għal operaturi tal-ħżin eżistenti u ġodda. L-interkonnetturi tħallew jipparteċipaw mit-tieni irkant fl-2015.
                  
               
                     (15)
                  
                  
                     L-offerenti li jirnexxu fl-irkantijiet jingħataw ftehimiet ta’ kapaċità li bihom huma jirċievu pagament regolari għad-durata tal-ftehim ta’ kapaċità bħala kumpens għal impenn li jiġi jitwassal l-elettriku fi żminijiet ta’ stress fis-sistema jekk hekk jintalab li jsir mill-Operatur tas-Sistema. Japplikaw penali finanzjarji jekk il-fornitur tal-kapaċità ma jwassalx l-ammont ta’ enerġija meħtieġa skont l-impenn tiegħu ta’ kapaċità. Il-miżura hija ffinanzjata permezz ta’ imposta fuq il-fornituri tal-elettriku.
                  
               
                     (16)
                  
                  
                     L-ewwel irkant ġie organizzat fl-2014 għat-twassil tal-kapaċità fl-2018. Dan kien segwit minn tliet irkanti oħra ta’ erba’ snin bil-quddiem (“T-4”) (fl-2015, fl-2016 u fl-2017), irkant ta’ sena bil-quddiem (“T-1”) (fl-2017), u żewġ irkanti tranżizzjonali (“TAs”) fl-2016 u fl-2017).
                  
               
                     (17)
                  
                  
                     Ir-Renju Unit issospenda l-miżura fil-15 ta’ Novembru 2018 wara s-sentenza tal-QĠ, imsemmija fil-premessa 4 u li bħalissa qed tiġi appellata. Ir-Renju Unit ikkonferma li ma kienet se tingħata l-ebda għajnuna ulterjuri permezz tal-irkanti fis-Suq tal-Kapaċità u li l-ħlasijiet għall-għajnuna mogħtija permezz tal-irkanti li diġà kienu seħħew kienu twaqqfu sa ma tittieħed deċiżjoni mill-Kummissjoni li tapprova l-miżura.
                  
               
                     (18)
                  
                  
                     Madankollu, wara s-sentenza tal-QĠ, ir-Renju Unit daħħal fis-seħħ il-miżuri li ġejjin:
                     
                                 (a)
                              
                              
                                 F’Ġunju 2019 sar irkant supplimentari ta’ sostituzzjoni T-1 għall-konsenja ta’ kapaċità fis-sena ta’ konsenja 2019/20, li b’riżultat tiegħu ngħataw ftehimiet ta’ kapaċità kundizzjonali li kienu kundizzjonali għall-kisba fuq l-approvazzjoni tal-għajnuna mill-Istat u fuq it-teħid tal-passi proċedurali meħtieġa skont il-leġiżlazzjoni li tistabbilixxi s-Suq tal-Kapaċità;
                              
                           
                                 (b)
                              
                              
                                 Il-konformità mal-ftehimiet ta’ kapaċità mogħtija f’irkanti preċedenti kienet għadha infurzata sabiex, soġġetta għal deċiżjoni pożittiva dwar l-għajnuna mill-Istat, ikunu jistgħu jsiru pagamenti ta’ kapaċità differiti lill-fornituri tal-kapaċità li kienu kkonformaw mal-obbligi tagħhom matul il-perjodu sospensiv;
                              
                           
                                 (c)
                              
                              
                                 Il-fornituri tal-elettriku kellhom ikomplu jgħaddu l-imposta lill-konsumaturi matul il-perjodu sospensiv sabiex jiżguraw li jkunu f’pożizzjoni li jħallsu l-imposti pendenti tal-fornituri fir-rigward tal-perjodu sospensiv kollu u minnufih jekk tingħata l-approvazzjoni tal-għajnuna mill-Istat; u
                              
                           
                                 (d)
                              
                              
                                 Il-proċeduri ta’ prekwalifikazzjoni tnedew fit-22 ta’ Lulju 2019 għal irkant T-1 (sena tal-konsenja 2020/2021), għal irkant T-3 (sena tal-konsenja 2022/2023) u għal irkant T-4 (sena tal-konsenja 2023/2024), li kull wieħed minnhom kellu jseħħ fl-ewwel kwart tal-2020.
                              
                           
               2.2.   Bażi ġuridiċi u arranġamenti tal-gvern
         
         
                     (19)
                  
                  
                     Il-bażi ġuridika għall-miżura hija l-UK Energy Act 2013. Il-leġiżlazzjoni sekondarja fil-forma tal-Electricity Capacity Regulations 2014, tal-Electricity Capacity (Supplier Payments eċċ.) Regulations 2014 u tal-Capacity Market Rules tirregola l-implimentazzjoni tal-miżura.
                  
               
                     (20)
                  
                  
                     Ir-Renju Unit jirrieżamina regolarment il-mekkaniżmu fid-dawl tal-feedback riċevut minn kull proċess ta’ rkant. Wettaq ukoll għadd ta’ konsultazzjonijiet pubbliċi sabiex jagħmel titjib inkrimentali fid-dettall regolatorju ta’ ċerti karatteristiċi speċifiċi tal-iskema. Ir-regolatur tal-enerġija (Ofgem) ukoll jiġbor opinjonijiet tal-partijiet ikkonċernati kull sena dwar tibdiliet potenzjali fil-karatteristiċi operazzjonali u amministrattivi tal-iskema u jagħmel emendi għar-regoli. Barra minn hekk, huwa skedat li jsir rieżami aktar formali u komprensiv kull ħames snin, li jinvolvi kemm lill-gvern kif ukoll lil Ofgem, sabiex jiġi vvalutat sa liema punt is-Suq tal-Kapaċità effettivament jilħaq l-objettivi tiegħu u jibqa’ l-aktar forma effettiva ta’ intervent sabiex jiġu indirizzati dawk l-objettivi. L-objettivi jinkludu l-kunsiderazzjoni ta’ fallimenti sottostanti tas-suq. Essenzjalment, ir-rieżami jikkonsisti fiż-żewġ stadji li ġejjin:
                     
                                 (a)
                              
                              
                                 Ofgem iwettaq rieżamijiet ta’ ħames snin ta’ dawk l-oqsma tad-disinn tas-Suq tal-Kapaċità li huma koperti fir-Regoli tas-Suq tal-Kapaċità, filwaqt li jħares lejn l-effettività tal-iskema u jekk l-arranġamenti eżistenti tagħha humiex tajbin għall-iskop tagħha, u
                              
                           
                                 (b)
                              
                              
                                 il-Gvern jivvaluta s-Suq tal-Kapaċità u l-objettivi tiegħu minn perspettiva ta’ livell aktar għoli u jindirizza l-kwistjoni dwar jekk is-Suq tal-Kapaċità għadux meħtieġ fil-futur jew jekk jenħtieġx li jiġi eliminat gradwalment u sa liema punt l-objettivi tas-Suq tal-Kapaċità jistgħu jintlaħqu b’mod li jimponi anqas regolamentazzjoni. Dan huwa informat mill-kunsiderazzjoni interna annwali tal-Gvern dwar jekk għandux jitmexxa l-irkant tas-Suq tal-Kapaċità kif ukoll mis-sejbiet tar-rieżami tal-ewwel stadju ta’ Ofgem. Il-Gvern iwettaq konsultazzjonijiet pubbliċi bħala parti minn dan il-proċess ta’ rieżami.
                              
                           
               
                     (21)
                  
                  
                     Il-Gvern tar-Renju Unit beda l-ewwel proċess ta’ rieżami ta’ ħames snin billi ppubblika Sejħa għall-Evidenza f’Awwissu 2018, u b’hekk stieden opinjonijiet u evidenza f’livell għoli dwar kwistjonijiet bħal jekk hemmx ħtieġa kontinwa għas-CM, u l-identifikazzjoni ta’ kwalunkwe qasam ta’ prijorità fejn jenħtieġ li jsiru tibdiliet. F’Settembru 2018, Ofgem ippubblika Ittra Miftuħa li fiha talab opinjonijiet u evidenza dwar jekk ir-Regoli għadhomx jissodisfaw l-objettivi tagħhom. Ir-rapport finali tar-rieżami ta’ ħames snin tal-gvern tar-Renju Unit ġie ppubblikat fit-22 ta’ Lulju 2019 (8), filwaqt li r-rapport finali ta’ Ofgem ġie ppubblikat fil-31 ta’ Lulju 2019 (9). Barra minn hekk, il-Kumitat tax-Xjenza u tat-Teknoloġija tal-House of Commons tar-Renju Unit ippubblika rapport fit-22 ta’ Awwissu 2019 fejn semma, fost temi oħra, is-Suq tal-Kapaċità tal-GB (10).
                  
               
                     (22)
                  
                  
                     Il-miżura hija implimentata mill-Gvern tar-Renju Unit, minn Ofgem, mill-Korp ta’ Konsenja (National Grid — “NG”), il-Korp tas-Saldu (istituzzjoni ġdida maħluqa skont l-Att dwar l-Enerġija 2013, soġġett għad-direzzjoni u għas-sorveljanza tal-gvern) u l-fornitur tas-servizzi ta’ saldu (Elexon). Deskrizzjoni qasira ta’ livell għoli tar-rwoli u tar-responsabbiltajiet tagħhom hija pprovduta hawn taħt.
                  
               
                     (23)
                  
                  
                     Il-Gvern tar-Renju Unit huwa responsabbli għas-sorveljanza strateġika tas-Suq tal-Kapaċità u għat-tibdiliet fir-Regolamenti li jirregolaw l-iskema u sabiex tiġi żgurata akkontabilità kontinwa għall-aspetti ewlenin tad-disinn tas-Suq tal-Kapaċità. Ir-Regolamenti jinkludu, pereżempju, kriterji ġenerali ta’ eliġibbiltà għad-dħul fl-irkanti tas-Suq tal-Kapaċità, il-funzjonijiet tal-Operatur tas-Sistema għall-konsenja tas-Suq tal-Kapaċità, u s-saldu tal-pagamenti.
                  
               
                     (24)
                  
                  
                     Il-Gvern tar-Renju Unit iddiżinja r-Regoli tas-Suq tal-Kapaċità, iżda Ofgem huwa responsabbli għall-implimentazzjoni tagħhom (kemm il-Gvern tar-Renju Unit kif ukoll Ofgem jistgħu jemendaw ir-Regoli). Ir-Regoli tas-Suq tal-Kapaċità jinkludu regoli u proċeduri tekniċi dwar il-kwalifika minn qabel u l-irkanti tal-kapaċità, il-kontenut tal-ftehimiet ta’ kapaċità u l-obbligi tad-detenturi tal-ftehim ta’ kapaċità. Meta jitqiesu t-tibdiliet fir-Regoli, Ofgem huwa marbut b’sett ta’ objettivi stabbiliti fir-Regolamenti u fir-Regoli, li jiżgura t-trasparenza u l-kunfidenza fil-governanza tas-Suq tal-Kapaċità. Ofgem huwa responsabbli wkoll għar-riżoluzzjoni ta’ tilwim imqajjem mill-applikanti dwar l-eżitu tal-kwalifikazzjoni minn qabel.
                  
               
                     (25)
                  
                  
                     L-Operatur tas-Sistema huwa n-National Grid. Dan iwettaq ir-rwol tal-konsenja għas-Suq tal-Kapaċità, inklużi: l-għoti ta’ pariri lill-Ministri dwar is-sigurtà tal-prospetti tal-provvista u r-rakkomandazzjoni tal-ammont ta’ kapaċità għall-irkant sabiex jintlaħaq l-istandard ta’ affidabbiltà; il-prekwalifikazzjoni tal-parteċipanti fl-irkant, l-amministrazzjoni tal-irkanti tal-kapaċità u l-ħruġ tal-kuntratti (l-hekk imsejħa “ftehimiet ta’ kapaċità”) għall-offerenti rebbieħa; l-iżvilupp u l-amministrazzjoni ta’ proċeduri ġodda ta’ sostenn bħall-provvista ta’ twissijiet dwar is-Suq tal-Kapaċità.
                  
               
                     (26)
                  
                  
                     Il-Gvern tar-Renju Unit jistabbilixxi l-funzjonijiet tal-konsenja tal-Operatur tas-Sistema fil-leġiżlazzjoni sekondarja, li huma “rekwiżiti relevanti” infurzabbli minn Ofgem. Dan jagħti ċertezza lill-Gvern dwar x’se jiġi kkonsenjat u bażi ċara għal Ofgem sabiex jimmaniġġja l-prestazzjoni ta’ NG fir-rwol tagħha ta’ konsenja. Bord ta’ esperti tekniċi jipprovdi skrutinju indipendenti tal-pariri ta’ NG dwar l-ammont irrakkomandat ta’ kapaċità għall-irkant.
                  
               
                     (27)
                  
                  
                     Il-Gvern tar-Renju Unit waqqaf (11) il-Capacity Market Settlement Body (“il-Kumpanija ta’ Saldu tal-Elettriku”) sabiex tipprovdi l-akkontabilità, il-governanza u l-kontroll finali tal-proċess ta’ saldu u tal-pagamenti mħallsa skont il-ftehimiet ta’ kapaċità (12). Il-Korp ta’ Saldu huwa kumpanija privata limitata b’ishma tal-Gvern li huwa l-uniku azzjonist (13). Huwa responsabbli għall-issettjar tal-governanza interna tiegħu stess sabiex ikun jista’ jissodisfa l-obbligi tiegħu, iżda l-Gvern żamm kontroll ġenerali fuqu (14).
                  
               
                     (28)
                  
                  
                     Il-Gvern tar-Renju Unit ħabbar id-deċiżjoni li jikkuntratta funzjonijiet lil Elexon Ltd. permezz tal-Ġurnal Uffiċjali tal-Unjoni Ewropea fi Frar 2013. Elexon topera bħala l-fornitur tas-servizzi ta’ saldu, b’responsabbiltajiet għat-twettiq tal-kalkoli u tad-determinazzjonijiet tal-pagamenti tal-kapaċità. Ir-rwol ta’ Elexon bħala fornitur tas-servizzi ta’ saldu huwa simili iżda huwa aktar limitat mir-rwol li għandha bħalissa taħt il-Balancing and Settlement Code (Kodiċi ta’ Bbilanċjar u ta’ Saldu). Kuntratt bejn il-Korp ta’ Saldu u Elexon jispjega d-dettalji tas-servizz li jrid jiġi pprovdut, il-kost ta’ dak is-servizz u l-arranġamenti ta’ monitoraġġ tal-prestazzjoni.
                  
               2.3.   Benefiċjarji
         
         2.3.1.   Eliġibbiltà
         
         
                     (29)
                  
                  
                     Il-fornituri tal-kapaċità jipparteċipaw fis-Suq tal-Kapaċità fuq il-bażi ta’ “Unitajiet tas-Suq tal-Kapaċità” (CMUs). Huwa fil-livell tas-CMUs li jsiru applikazzjonijiet ta’ prekwalifikazzjoni, jingħataw il-ftehimiet ta’ kapaċità, jiġu speċifikati l-obbligi li japplikaw fi żminijiet ta’ stress fis-sistema u jiġu kkalkolati l-penali/ħlasijiet ta’ konsenji eċċessivi. Jistgħu jieħdu sehem ġeneraturi (kemm eżistenti kif ukoll ġodda), interkonnetturi, fornituri tal-ħżin u fornituri tad-DSR.
                  
               
                     (30)
                  
                  
                     Unitajiet ta’ ġenerazzjoni (definiti b’referenza għall-provvista tal-elettriku, li kapaċi jikkontrollaw b’mod indipendenti, output nett imkejjel b’miter(s) għal kull nofs siegħa, kapaċità ta’ konnessjoni li taqbeż iż-2MW) jistgħu jipparteċipaw individwalment bħala CMU waħda jew aggregati ma’ unitajiet ta’ ġenerazzjoni eliġibbli oħra skont il-kundizzjonijiet li ġejjin:
                     
                                 (a)
                              
                              
                                 l-unitajiet kollha jifformaw parti mill-istess Unità ta’ Negozjar (jiġifieri impjant tal-enerġija); jew
                              
                           
                                 (b)
                              
                              
                                 l-unitajiet kollha huma konnessi mas-sistema fl-istess Punt ta’ Limitu; dan huwa l-istess sit, iżda l-kunċett tal-Unità tan-Negozjar ma japplikax; jew
                              
                           
                                 (c)
                              
                              
                                 il-kapaċità aggregata tal-unitajiet kollha hija bejn il-limitu minimu (2MW) u 50MW (ġenerazzjoni inkorporata effettivament mifruxa fuq diversi siti).
                              
                           
               
                     (31)
                  
                  
                     CMUs tad-DSR huma ddefiniti b’referenza għal impenn sabiex titnaqqas id-domanda. Fornitur ta’ DSR huwa ddefinit bħala (i) klijent tal-elettriku direttament; (ii) entità li tkun proprjetarja tal-klijent tal-elettriku; jew (iii) entità li jkollha kontroll kuntrattwali tad-DSR fuq il-klijent tal-elettriku. L-impenn irid jġiegħel lill-klijent tal-elettriku jnaqqas l-importazzjoni tiegħu tal-elettriku (kif imkejjel b’miters kull nofs siegħa) u/jew jesporta l-elettriku ġġenerat minn unitajiet li jiġġeneraw fuq il-post li jkunu proprjetà tal-klijent tal-elettriku. Il-fornituri ta’ DSR jistgħu jipparteċipaw individwalment bħala CMU wieħed jew jistgħu jaggregaw ma’ oħrajn. Barra minn hekk, kull komponent irid ikun konness ma’ miter ta’ kull nofs siegħa u l-kapaċità totali ta’ DSR tal-fornitur trid tkun bejn 2MW u 50MW. It-Tabella 1 hawn taħt turi r-riżultati tal-prestazzjoni tad-DSR fl-irkanti li saru qabel Lulju 2019.
                     
                        Tabella 1
                     
                     
                        Prestazzjoni ta’ DSR fl-irkanti tal-kapaċità miżmuma qabel Lulju 2019
                     
                     
                                  
                              
                              
                                 Rkant imdaħħal (MW)
                              
                              
                                 Ftehimiet mirbuħa (MW)
                              
                           
                                 2014 T-4
                              
                              
                                 603
                              
                              
                                 174
                              
                           
                                 2015 T-4
                              
                              
                                 673
                              
                              
                                 456
                              
                           
                                 2016 T-4
                              
                              
                                 1 798 
                              
                              
                                 1 411 
                              
                           
                                 2017 T-4
                              
                              
                                 2 246 
                              
                              
                                 1 206 
                              
                           
                                 2018 T-4 (15) (sosp.)
                              
                              
                                 2 618 
                              
                              
                                 Mhux Applikabbli
                              
                           
                                 2017 T-1
                              
                              
                                 1 283 
                              
                              
                                 443
                              
                           
                                 T-1 2018 (sosp.)
                              
                              
                                 2 124 
                              
                              
                                 Mhux Applikabbli
                              
                           
                                 T-1 2019 (kundizzjonali)
                              
                              
                                 1 333 
                              
                              
                                 203
                              
                           
                                 2015 TA
                              
                              
                                 619
                              
                              
                                 475
                              
                           
                                 2016 TA
                              
                              
                                 373
                              
                              
                                 312
                              
                           
               
                     (32)
                  
                  
                     Is-Suq tal-Kapaċitajiet jeskludi fornituri tal-kapaċità li diġà qed jirċievu sostenn minn miżuri oħra. Il-fornituri li ġejjin mhumiex eliġibbli li jipparteċipaw fis-Suq tal-Kapaċità:
                     
                                 (a)
                              
                              
                                 Impjanti li jiġġeneraw livell baxx ta’ emissjonijiet ta’ karbonju li jirċievu appoġġ permezz tal-Kuntratti għad-Differenza (CfDs) jew it-Tariffa Garantita ta’ skala żgħira;
                              
                           
                                 (b)
                              
                              
                                 Ġeneraturi rinnovabbli li jirċievu appoġġ permezz tal-Obbligu tar-Rinnovabbli (RO), sakemm ma jagħżlux li ma jirċivux pagamenti tal-RO (huma permessi li jipparteċipaw ladarba jiskadu l-kuntratti tal-RO tagħhom);
                              
                           
                                 (c)
                              
                              
                                 Impjanti li jirċievu l-Inċentiv għas-Sħana Rinnovabbli (RHI) – dan għaliex l-RHI tfassal sabiex jikkomplementa l-RO u s-CfD għar-rinnovabbli;
                              
                           
                                 (d)
                              
                              
                                 Impjanti li jirċievu finanzjament mill-Kompetizzjoni tal-Kummerċjalizzazzjoni tal-Ġbir u Ħżin tal-Karbonju (CCS) tal-Renju Unit – għaliex is-CfD għas-CCS tfasslet sabiex tipprovdihom bl-appoġġ addizzjonali meħtieġ sabiex ikunu kummerċjalment vijabbli;
                              
                           
                                 (e)
                              
                              
                                 Teknoloġiji li jirċievu finanzjament mir-Riżerva 300 għal Min Jidħol Ġdid tal-UE, li għandha l-għan li tappoġġja teknoloġiji b’livell baxx ta’ emissjonijiet ta’ karbonju bħas-CCS u l-enerġija mill-marea, peress li dawn huma eliġibbli wkoll sabiex jirċievu appoġġ skont is-CfD;
                              
                           
                                 (f)
                              
                              
                                 Impjanti li ngħataw kuntratti ta’ 15-il sena minn NG sabiex jifformaw parti mir-Riserva Operazzjonali għal Terminu Qasir (“STOR fit-tul”) immedjatament qabel il-proposti tal-politika inizjali għar-Riforma tas-Suq tal-Elettriku (EMR) fl-2010, u li għażlu li jżommuhom.
                              
                           
               
                     (33)
                  
                  
                     Kumpaniji li pparteċipaw fl-iskemi tal-Iskema ta’ Investiment tal-Intrapriżi (EIS) u tat-Trust tal-Kapital ta’ Riskju (VCT) mhumiex preklużi mill-parteċipazzjoni fis-CM, iżda huma soġġetti għal test sabiex jiżguraw li ma jirċivux “sussidju doppju” (sabiex tiġi evitata kumulazzjoni ta’ għajnuna mill-Istat).
                  
               
                     (34)
                  
                  
                     Filwaqt li l-parteċipazzjoni diretta ta’ kapaċitajiet barranin mhijiex awtorizzata, l-interkonnetturi kienu eliġibbli li jipparteċipaw fis-Suq tal-Kapaċità mit-tieni rkant li sar fl-2015, bħala CMUs, fuq bażi ugwali mal-ġeneraturi u mal-fornituri tad-DSR ibbażati fil-GB, soġġetti essenzjalment għall-istess reġim ta’ premji u ta’ penali, u degradati sabiex jirriflettu l-kontribut tagħhom għas-sigurtà tal-provvista (16). It-Tabella 2 turi l-parteċipazzjoni tas-CMUs interkonnetturi (“IC CMUs”) fl-irkanti li saru s’issa.
                     
                        Tabella 2
                     
                     
                        Il-parteċipazzjoni tas-CMUs interkonnetturi fl-irkanti tas-CM s’issa
                     
                     
                                 Tip ta’ rkant
                              
                              
                                 T-4
                              
                              
                                 T-1
                              
                           
                                 Sena tal-Irkant
                              
                              
                                 2015
                              
                              
                                 2016
                              
                              
                                 2017
                              
                              
                                 2018 (sosp.)
                              
                              
                                 2018 (sosp.)
                              
                              
                                 2019 (kundizzjon.)
                              
                           
                                 Sena ta’ Konsenja
                              
                              
                                 19/20
                              
                              
                                 20/21
                              
                              
                                 21/22
                              
                              
                                 22/23
                              
                              
                                 19/20
                              
                              
                                 19/20
                              
                           
                                 Numru ta’ CMUs IC prekwalifikati
                              
                              
                                 3
                              
                              
                                 5
                              
                              
                                 6
                              
                              
                                 8
                              
                              
                                 3
                              
                              
                                 3
                              
                           
                                 Numru ta’ CMUs IC li rnexxew
                              
                              
                                 2
                              
                              
                                 4
                              
                              
                                 6
                              
                              
                                 NA
                              
                              
                                 NA
                              
                              
                                 3
                              
                           
                                 Fosthom li huma binja ġdida
                              
                              
                                 0
                              
                              
                                 0
                              
                              
                                 3
                              
                              
                                 NA
                              
                              
                                 NA
                              
                              
                                 1
                              
                           
                                 Fosthom li huma eżistenti
                              
                              
                                 2
                              
                              
                                 4
                              
                              
                                 3
                              
                              
                                 NA
                              
                              
                                 NA
                              
                              
                                 2
                              
                           
                                 Kapaċità tas-CMUs IC li rnexxew (GW)
                              
                              
                                 1,86 
                              
                              
                                 2,34 
                              
                              
                                 4,56 
                              
                              
                                 NA
                              
                              
                                 NA
                              
                              
                                 1,025 
                              
                           
               
                     (35)
                  
                  
                     Fid-Deċiżjoni tal-2014, il-permess ingħata sabiex ma tkunx inkluża l-kapaċità interkonnessa għall-ewwel irkant (Diċembru 2014) minħabba l-limitazzjonijiet li ġejjin:
                     
                                 (a)
                              
                              
                                 Kapaċità ta’ akkwist: Kienet meħtieġa metodoloġija ġdida għad-degradar tal-kontribuzzjoni tal-interkonnettur fl-irkant. Kien hemm bżonn ta’ kooperazzjoni aktar mill-qrib ma’ Stati Membri oħra dwar il-valutazzjoni tal-adegwatezza tal-ġenerazzjoni sabiex jiġi eliminat il-parassitiżmu potenzjali fejn il-pajjiżi jkollhom standards differenti ta’ affidabbiltà.
                              
                           
                                 (b)
                              
                              
                                 Prekwalifikazzjoni: F’dak il-mument, ma kienx possibbli li l-Korp tal-Konsenja jlesti indipendentement l-istadju ta’ prekwalifikazzjoni għal fornitur tal-kapaċità barranija. Kien ikun hemm bżonn ta’ kooperazzjoni ma’ TSOs barranin fil-kejl u fil-verifika, u fid-dispaċċ għall-ittestjar u għall-pjattaformi tal-kondiviżjoni tad-data.
                              
                           
                                 (c)
                              
                              
                                 Irkant: L-irkant kien ikun miftuħ għall-abbuż li kieku l-kapaċità barranija tħalliet tipparteċipa. Kienet tkun meħtieġa metodoloġija ġdida sabiex jiġi limitat l-ammont ta’ kapaċità barranija sal-kapaċità degradata tal-interkonnettur. Barra minn hekk, il-limitu tal-prenditur tal-prezzijiet x’aktarx li kien ikun differenti f’suq ieħor, li jfisser li l-prezz uniformi tal-irkant stabbilit fil-GB jaf ma kienx ikun xieraq għall-kapaċità f’suq ieħor u seta’ kien ikun meħtieġ irkant żonali.
                              
                           
                                 (d)
                              
                              
                                 Konsenja: L-obbligu ta’ konsenja jeħtieġ li l-ġeneraturi jiġġeneraw meta tissejjaħ twissija dwar is-suq tal-kapaċità ta’ 4 sigħat. F’suq ieħor, dan seta’ jirriżulta f’dispaċċ ta’ mertu, li jikkawża distorsjoni tas-suq (17). Dan ma kienx jagħmel benefiċċju addizzjonali għas-sigurtà tal-provvista lir-Renju Unit f’dinja fejn l-akkoppjament tas-swieq huwa implimentat bis-sħiħ bi flussi tal-elettriku li diġà qed jirrispondu għall-ipprezzar tal-iskarsezza.
                              
                           
               
                     (36)
                  
                  
                     Għall-2014 biss, fin-nuqqas ta’ parteċipazzjoni diretta minn kapaċità interkonnessa, il-kontribut mistenni mill-interkonnessjoni fi żminijiet ta’ stress fis-sistema tal-GB kien rifless fl-ammont ta’ kapaċità rkantata. Pereżempju, jekk ikun mistenni li jkun hemm 1 GW disponibbli minn importazzjonijiet fi żminijiet ta’ stress fuq is-sistema tal-GB, l-ammont ta’ kapaċità rkantata fis-Suq tal-Kapaċità jitnaqqas b’1 GW. Il-kontribut tal-interkonnessjoni mhux CM għall-ewwel kien ivvalutat bl-NG żero (float) meta ġiet irrakkomandata l-mira T-4 għas-sena tal-konsenja 2018/19, iżda sussegwentement dan ġie rivedut għal kontribut nett ta’ 2,1 GW għall-irkant T-1.
                  
               2.3.2.   Proċess ta’ prekwalifikazzjoni
         
         
                     (37)
                  
                  
                     Il-parteċipazzjoni fis-Suq tal-Kapaċità mhijiex obbligatorja. Madankollu, huwa obbligatorju li l-kapaċità kollha liċenzjata u eliġibbli tipparteċipa fil-proċess ta’ prekwalifikazzjoni, anki jekk ma jkollhiex l-intenzjoni li tagħmel offerti. L-għan tal-proċess ta’ prekwalifikazzjoni huwa li jiġi żgurat li l-parteċipanti fl-irkant ikunu jistgħu jikkonsenjaw il-kapaċità li joffru, u l-Operatur tas-Sistema jkun jista’ jaġġusta l-ammont tal-kapaċità għall-irkant fuq il-bażi tal-volum ta’ kapaċità eskluża mill-irkant.
                  
               
                     (38)
                  
                  
                     Kwalunkwe kapaċità eliġibbli li tiġi eskluża mill-irkant tal-kapaċità ma tkunx esposta għal penali tas-Suq tal-Kapaċità għal nuqqas ta’ konsenja, u lanqas ma tkun eliġibbli għal kwalunkwe ħlas għal konsenja eċċessiva. Din il-kapaċità tista’ terġa’ tiġi inkluża fi rkanti sussegwenti u tista’ tipparteċipa fis-suq sekondarju. Bħal fil-każ ta’ impjanti ineliġibbli, l-ammont irkantat jitnaqqas sabiex jitqies l-ammont tal-kapaċità tal-impjanti li jagħżlu li ma jipparteċipawx.
                  
               
                     (39)
                  
                  
                     Sabiex jiġi żgurat li jkun hemm kapaċità affidabbli lesta għas-sena tal-konsenja, l-Operatur tas-Sistema jwettaq kontrolli ta’ prekwalifikazzjoni qabel l-irkant sabiex jikkonferma l-istatus ta’ eliġibbiltà u tal-offerti tal-kapaċità potenzjali kollha. Ir-rekwiżiti ta’ prekwalifikazzjoni jvarjaw għal tipi differenti ta’ kapaċità (eż. għall-ġenerazzjoni u għad-DSR).
                  
               
                     (40)
                  
                  
                     Bħala parti mill-applikazzjoni ta’ prekwalifikazzjoni tagħhom, l-applikanti jridu jissodisfaw kemm ir-rekwiżiti ġeneriċi kif ukoll dawk speċifiċi tal-prekwalifikazzjoni, li jvarjaw skont jekk l-unità tkunx unità ta’ ġenerazzjoni eżistenti jew prospettiva, jew unità ta’ DSR. Ir-rekwiżiti ġeneriċi jinkludu dettalji amministrattivi bażiċi (dettalji ta’ kuntatt, status ta’ liċenzja, struttura korporattiva, post u dikjarazzjonijiet tad-Diretturi varji), filwaqt li unitajiet ta’ ġenerazzjoni eżistenti jridu juru wkoll il-prestazzjoni storika tagħhom. L-unitajiet prospettivi jridu jipprovdu evidenza tal-kunsens tal-ippjanar u tal-ftehim dwar il-konnessjoni, pjan dettaljat ta’ kostruzzjoni u dettalji tan-nefqa kapitali mistennija tagħhom meta mqabbla mad-durata li għaliha jkun qed jintalab il-ftehim ta’ kapaċità. Huma meħtieġa wkoll li jippreżentaw appoġġ ta’ kreditu (jiġifieri kollateral, jew “garanzija tal-offerta”) bħala indikazzjoni tas-serjetà tagħhom li jipparteċipaw fl-irkant u li jfornu unità operazzjonali sal-bidu tas-sena tal-konsenja.
                  
               
                     (41)
                  
                  
                     DSR ta’ ġenerazzjoni ġdida u mhux ipprovat (għall-kuntrarju ta’ DSR ipprovat (18)) huma meħtieġa jissottomettu garanzija tal-offerta ta’ GBP 5 000 (madwar EUR 5 650) għal kull megawatt għal irkanti ta’ erba’ snin bil-quddiem u ta’ sena bil-quddiem u ta’ GBP 500 (madwar EUR 565) għal kull megawatt għal irkanti tranżizzjonali. Fir-rigward tad-DSR, il-miżura tipprovdi li l-garanzija tal-offerta tintilef pro rata skont il-volum ta’ kapaċità li fil-fatt ma jiġix fornit mill-operaturi tad-DSR, dment li dawn jipprovdu tal-anqas 90 % tal-volum tal-kapaċità li kienu impenjaw ruħhom għalih. Filwaqt li l-operaturi tad-DSR jistgħu jaggregaw diversi siti sabiex jilħqu l-limitu minimu ta’ 2 MW, jenħtieġ li jiġi nnotat li dawn huma responsabbli li jħallsu garanzija tal-offerta fuq iż-2 MW kollha kemm huma, anki jekk sehem żgħir biss minn dak il-volum ikun kapaċità tad-DRS mhux ipprovat. Skont ir-Renju Unit, CMU tista’ tiġi pprovata biss bħala unità waħda, ipprovata fl-istess jum fl-istess perjodu ta’ saldu. Dan ir-rekwiżit ta’ prova bħala unità jenħtieġ li jnaqqas ir-riskju ta’ abbuż. Inkella, l-applikanti jistgħu jipprovaw fi żminijiet differenti u jgħaqqdu f’unità waħda diversi unitajiet li jaf ma jkunux kapaċi jaħdmu flimkien waqt avveniment ta’ stress, bir-riżultat ta’ riskju għas-sigurtà tal-provvista.
                  
               
                     (42)
                  
                  
                     Wara konsultazzjoni f’Marzu tal-2016, il-Gvern tar-Renju Unit għolla l-garanzija tal-offerta ta’ qabel l-irkant għal ġenerazzjoni ta’ binja ġdida għal GBP 10 000/MW sabiex jgħin fl-assigurar bis-sħiħ tal-isokpertura għar-responsabbiltà akbar tat-tariffa ta’ terminazzjoni, kif ukoll sabiex jgħin fid-deterrenza ta’ applikazzjonijiet spekulattivi billi jkun meħtieġ livell akbar ta’ impenn ta’ qabel l-irkant. Madankollu, il-livell ta’ garanzija tal-offerta ta’ qabel l-irkant għal DSR mhux ipprovat tħalla għal GBP 5 000/MW wara l-feedback mill-partijiet ikkonċernati matul il-konsultazzjoni, jiġifieri meta jitqabbel huwa ogħla għall-aggregaturi tad-DSR sabiex jiksbu kopertura tal-kreditu mingħand is-selliefa.
                  
               
                     (43)
                  
                  
                     L-Operatur tas-Sistema jippubblika fatturi degradanti speċifiċi għat-teknoloġija qabel it-tieqa ta’ prekwalifikazzjoni. Għall-maġġoranza tal-klassijiet tat-teknoloġija, dawn il-fatturi huma bbażati fuq prestazzjoni storika ta’ klassi tat-tip matul is-seba’ snin preċedenti u jirrappreżentaw il-kontribut medju mistenni tal-impjanti fi żminijiet ta’ stress fuq is-sistema fuq bażi speċifika għat-teknoloġija. Tintuża metodoloġija differenti għal xi klassijiet fejn l-evidenza storika tkun nieqsa jew tkun anqas rilevanti bħala gwida robusta għall-prestazzjoni futura (eż. interkonnetturi jew teknoloġiji innovattivi bħall-ħżin tal-batteriji). Il-fatturi rilevanti japplikaw għall-impjanti kollha ta’ teknoloġija speċifika, irrispettivament mill-età jew mill-istatus tagħhom. Il-fornituri tal-kapaċità li jirnexxu fl-irkant tal-kapaċità jirċievu pagamenti (bil-prezz uniformi tal-irkant) proporzjonati għall-fattur degradanti tagħhom moltiplikat bil-kapaċità ta’ konnessjoni tagħhom (volum li l-konnessjoni fiżika tagħhom mal-grilja tippermettilhom jesportaw fis-sistema). Wieħed mill-iskopijiet tar-reġim ta’ penali huwa li jiġi rfinat il-livell ta’ pagamenti minn dan il-livell stmat ta’ prestazzjoni għal-livell attwali ta’ prestazzjoni ta’ impjanti individwali.
                  
               2.4.   Il-proċess tal-irkant
         
         2.4.1.   Stabbiliment tal-ammont ta’ kapaċità għall-irkant
         
         
                     (44)
                  
                  
                     Id-deċiżjoni dwar jekk għandhomx isiru l-irkanti tal-kapaċità tittieħed kull sena u tkun informata minn valutazzjoni indipendenti tal-kapaċità elettrika mwettqa mill-Operatur tas-Sistema. Filwaqt li tħares 15-il sena ’l quddiem, NG tivvaluta l-evoluzzjoni probabbli tal-marġnijiet ta’ kapaċità futuri, il-kontribut tal-kapaċità interkonnessa u tad-DSR, u tirrakkomanda l-ammont tal-kapaċità meħtieġ sabiex jinkiseb standard ta’ affidabbiltà dejjiemi. B’dan il-mod, il-Gvern ikun jista’ jivvaluta kull sena jekk ikunx meħtieġ irkant tal-kapaċità.
                  
               
                     (45)
                  
                  
                     Id-deċiżjoni dwar kemm kapaċità għandha tiġi kkuntrattata f’kull irkant tal-kapaċità hija informata minn standard ta’ affidabbiltà dejjiemi. Standard ta’ affidabbiltà huwa livell oġġettiv ta’ sigurtà tal-provvista tal-elettriku, u huwa l-bażi għall-istabbiliment ta’ kurva tad-domanda qabel kull irkant tal-kapaċità.
                  
               
                     (46)
                  
                  
                     Ir-Renju Unit jinnota li l-ebda sistema tal-elettriku qatt ma tista’ tkun affidabbli 100 %, u li dejjem ikun hemm xi forma ta’ kompromess bejn il-kost sabiex tiġi pprovduta kapaċità addizzjonali ta’ riżerva u l-livell ta’ affidabilità miksub. L-istabbiliment ta’ standard ta’ affidabbiltà jippermetti li jsir dan il-kompromess peress li huwa jidentifika l-punt li fih il-benefiċċji addizzjonali tas-sigurtà jiġu misbuqa mill-kostijiet tal-provvista tal-kapaċità. Għandu l-għan li jagħti lill-investituri u lill-parteċipanti fis-suq ċarezza dwar l-objettivi fit-tul tal-Gvern b’rabta mas-sigurtà tal-provvista u li jgħin sabiex jitnaqqsu l-kostijiet għall-konsumaturi. Għandu wkoll l-għan ukoll li jiżgura li l-Gvern ma jkunx jista’ jikkuntratta aktar mil-livell ta’ kapaċità ekonomikament effiċjenti, li jipprevjeni akkwist żejjed tal-kapaċità tal-GB.
                  
               
                     (47)
                  
                  
                     Il-gvern tar-Renju Unit stabbilixxa standard ta’ affidabbiltà dejjiemi għas-suq tal-elettriku tal-GB ugwali għal aspettattiva ta’ telf bit-tagħbija ta’ 3 sigħat/sena. Dan isarraf f’livell ta’ sigurtà tas-sistema ta’ 99,97 %. L-aspettattiva ta’ telf tat-tagħbija hija l-għadd ta’ sigħat/perjodi fis-sena li fihom, fuq perjodu ta’ żmien twil, ikun statistikament mistenni li l-provvista ma tissodisfax id-domanda, u din tirrifletti l-livell ta’ kapaċità ekonomikament effiċjenti. L-istandard tal-affidabbiltà ġie stabbilit fuq bażi dejjiema, iżda għandu jkun hemm opportunità għall-Gvern sabiex jirrieżaminah jekk ikun meħtieġ.
                  
               
                     (48)
                  
                  
                     Kull sena, l-Operatur tas-Sistema jistabbilixxi kemm hija meħtieġa kapaċità sabiex jintlaħaq l-istandard ta’ affidabbiltà u jipprovdi parir lill-Gvern sat-30 ta’ Mejju f’Rapport dwar il-Kapaċità tal-Elettriku (ECR). Ir-rakkomandazzjoni dwar l-ammont ta’ kapaċità għall-ikuntrattar fl-irkanti tal-kapaċità sabiex jintlaħaq l-istandard ta’ affidabbiltà hija bbażata fuq il-valutazzjoni minn NG ta’ xenarji differenti għal-livell ta’ domanda għall-elettriku u għall-ammont ta’ kapaċità pprovduta mill-impjanti tal-enerġija li mhumiex eliġibbli għal pagamenti ta’ kapaċità, eż. ġenerazzjoni ta’ livelli baxxi ta’ karbonju, u b’hekk tistipula r-rakkomandazzjoni ta’ NG dwar jekk tridx tinkiseb kapaċità għas-sena tal-konsenja inkwistjoni permezz ta’ CM, u jekk iva, kemm. Ir-rapport ta’ NG jiġi skrutinizzat minn Bord indipendenti tal-Esperti Tekniċi (PTE) li jipprovdi parir lill-Gvern dwar ir-robustezza tal-analiżi u tar-rakkomandazzjonijiet.
                  
               
                     (49)
                  
                  
                     L-Operatur tas-Sistema juża firxa ta’ xenarji tad-domanda kif ukoll ta’ sensittivitajiet sabiex jitqiesu l-inċertezzi fit-temp, fid-disponibbiltà tal-impjant, fil-flussi tal-interkonnetturi u fil-livelli tal-ġenerazzjoni inkorporata. L-Operatur tas-Sistema mbagħad telimina l-kapaċità li ma tkunx tista’ tipparteċipa fl-irkant (pereżempju impjant b’livell baxx ta’ emissjonijiet tal-karbonju li jirċievi appoġġ ieħor) u l-kapaċità li jkollhha ftehimiet ta’ kapaċità kontinwi (eż. f’każijiet meta fornitur ta’ kapaċità jkollu ftehim pluriannwali li jkopri s-sena ta’ konsenja rilevanti).
                  
               
                     (50)
                  
                  
                     Imbagħad l-Operatur tas-Sistema juża metodoloġija ta’ “ottimizzazzjoni robusta” li timminimizza l-agħar eżitu possibbli f’termini ta’ kost tal-kapaċità u ta’ domanda mhux servuta fost ix-xenarji u s-sensitivitajiet kollha. L-immudellar jirriżulta f’sett ta’ għażliet għal ammont wieħed li għandu jiġi akkwistat u rakkomandazzjoni.
                  
               
                     (51)
                  
                  
                     Fin-notifika tal-2014, ir-Renju Unit ipprovda l-previżjoni murija fl-Illustrazzjoni 1 għal medda fil-kapaċità ta’ akkwist li tista’ tkun meħtieġa fil-perjodu mill-2018 sal-2030. L-Illustrazzjoni 2 turi previżjoni aġġornata minn Diċembru 2018.
                     
                        Illustrazzjoni 1
                     
                     
                        Stimi tal-2014 tal-kapaċità li għandha tiġi akkwistata f’xenarji differenti (GW)
                     
                     
                        Illustrazzjoni 2
                     
                     
                        Stimi tal-2018 tal-kapaċità li għandha tiġi akkwistata f’xenarji differenti (GW)
                     
                     
               
                     (52)
                  
                  
                     Il-Gvern jieħu d-deċiżjoni finali dwar kemm għandu jakkwista kapaċità f’kull irkant fuq il-bażi ta’ kurva tad-domanda, li tiġi dderivata skont il-metodoloġija stabbilita fil-premessi hawn taħt.
                  
               
                     (53)
                  
                  
                     Il-kurva tad-domanda tagħti lill-Gvern ċerta flessibbiltà fl-ammont ta’ kapaċità li għandu jikkuntratta minn sena għal sena skont il-kost. Il-kurva tad-domanda nieżla tippermetti li jsir kompromess bejn l-affidabbiltà u l-kost, sabiex tiġi akkwistataanqas kapaċità f’sena partikolari jekk il-prezz ikun għoli ħafna. Hija tgħin ukoll sabiex tnaqqas ir-riskji ta’ abbuż minħabba li tipprovdi limitu massimu fuq il-prezzijiet tal-irkant, u flessibilità biex takkwista inqas kapaċità jekk il-prezz ikun għoli — li t-tnejn li huma jnaqqsu l-opportunitajiet għall-parteċipanti li jgħollu l-prezzijiet billi jeżerċitaw il-poter tas-suq.
                  
               
                     (54)
                  
                  
                     Il-Gvern jippubblika l-kurva tad-domanda qabel kull irkant tal-kapaċità. Il-kurva tad-domanda tagħti r-relazzjoni bejn il-prezz tal-kapaċità u l-ammont tal-kapaċità fl-irkant mitlub mill-Operatur tas-Sistema. Kull kurva tad-domanda hija mibnija fuq il-bażi tal-livell ta’ kapaċità fil-mira meħtieġ sabiex jintlaħaq l-istandard ta’ affidabbiltà indikat mill-Operatur tas-Sistema u stima tal-kost raġonevoli ta’ kapaċità ġdida (il-kost nett ta’ parteċipant ġdid jew “net-CONE”). L-intersezzjoni ta’ dawn il-kapaċità fil-mira u n-net-CONE tistabbilixxi punt wieħed fil-kurva tad-domanda. L-Illustrazzjoni 3 ta’ hawn taħt tippreżenta eżempju tal-kurva tad-domanda għall-kapaċità.
                     
                        Illustrazzjoni 3
                     
                     
                        Kurva illustrattiva tad-domanda għall-kapaċità
                     
                     
                                 
                                    Sors:
                              
                              Awtoritajiet tar-Renju Unit
                           
               
                     (55)
                  
                  
                     Net-CONE jiġi ddeterminat fuq il-bażi tal-prezz uniformi mistenni tal-kapaċità fl-irkant u jiġi rivedut jekk ikun meħtieġ għal kull irkant, pereżempju fuq il-bażi ta’ stimi ġodda tal-kostijiet tal-inġinerija għal binja ġdida u fuq il-bażi ta’ informazzjoni miksuba fl-irkanti preċedenti. Il-kost ta’ parteċipant ġdid jiġi bbażat fuq stimi tal-kost kapitali ta’ kapaċità mibnija ġdida pprovduti minn rapport (19) ikkummissjonat mill-awtoritajiet tar-Renju Unit jekk jiġu assunti rata aċċettabbli minima ta’ 7,5 % u perjodu ta’ ħlas lura fuq 25 sena.
                  
               
                     (56)
                  
                  
                     Flimkien mal-livell ta’ kapaċità fil-mira u n-net-CONE, parametri ewlenin oħra tal-kurva tad-domanda huma: il-limitu massimu tal-prezz tal-irkant (il-prezz massimu li bih il-Gvern huwa lest li jixtri l-kapaċità), il-limitu tal-prenditur tal-prezzijiet (il-prezz massimu li bih l-impjanti eżistenti jistgħu joffru kapaċità fl-irkant (20)) u l-livell minimu ta’ provvista meħtieġ sabiex isir l-irkant (rekwiżit minimu tal-kompetizzjoni). Il-Gvern jikkonferma l-parametri finali tal-irkant għal kull irkant ta’l-kapaċità eżattament qabel ma jinfetaħ it-perjodu rilevanti ta’ prekwalifikazzjoni.
                  
               
                     (57)
                  
                  
                     Il-limitu massimu tal-prezz tal-irkant jiddetermina l-ogħla limitu tal-kurva tad-domanda – jiġifieri l-prezz li bih ma tiġix irkantata kapaċità ulterjuri. L-iskop ta’ limitu massimu fuq il-prezzijiet huwa li l-konsumaturi Ingliżi jkunu protetti minn problemi imprevisti fl-irkant, bħal nuqqas ta’ kompetizzjoni jew abbuż ta’ saħħa fis-suq mill-parteċipanti. Madankollu, skont l-awtoritajiet tar-Renju Unit, l-iffissar tal-limitu massimu baxx wisq fuq il-prezz tal-irkant jista’ jaqta’ qalb l-offerenti u jnaqqas il-kompetizzjoni, u għalhekk huwa importanti li l-limitu massimu fuq il-prezz ikun stabbilit f’livell li jħeġġeġ il-kompetizzjoni fl-irkant tal-kapaċità, u jippermetti lis-suq jistabbilixxi prezz effiċjenti għal kapaċità ġdida fuq il-bażi tal-ġudizzju tal-parteċipanti tar-riskji u tar-redditi potenzjali fis-swieq tal-elettriku u tal-kapaċità. Il-ksib tal-livell it-tajjeb tal-limitu massimu fuq il-prezzijiet jiddependi fuq valutazzjoni tal-grad ta’ inċertezza madwar l-istima ċentrali tan-net-CONE.
                  
               
                     (58)
                  
                  
                     Fl-2014, il-Gvern tar-Renju Unit stabbilixxa l-limitu massimu fuq il-prezzijiet fil-livell ta’ GBP 75/kW. Ir-Renju Unit spjega li dan il-limitu massimu fuq il-prezz huwa ogħla mill-prezz uniformi mmudellat fl-irkant f’firxa ta’ xenarji kredibbli, iżda mhux għoli tant li jippermetti lill-impjanti jeżerċitaw saħħa sinifikanti fis-suq jekk ikun hemm binja ġdida limitata li tipparteċipa. Huwa jaġixxi wkoll sabiex jiżgura li binja ġdida ma tkunx tista’ tfittex li tirkupra l-kostijiet fissi kollha tagħha fl-offerta tagħha fl-irkant – irid iqis tal-anqas parzjalment id-dħul mis-suq tal-enerġija u l-ħlasijiet tas-suq tal-kapaċità lil hinn mit-tul tal-kuntratt inizjali sabiex il-proġett ikun vijabbli.
                  
               
                     (59)
                  
                  
                     Il-Gvern għandu wkoll opportunità oħra qabel l-irkant sabiex ikun sodisfatt li jku hemm kompetizzjoni suffiċjenti fl-irkant. Partijiet li jkunu prekawlifikati sabiex jipparteċipaw fl-irkant iridu jikkommettu ġimagħtejn qabel l-irkant jekk ikunux se joffru kapaċità fl-irkant. Imbagħad il-Gvern ikun jista’ jirrevedi l-lista ta’ unitajiet ta’ kapaċità li se jieħdu sehem fl-irkant – billi pereżempju jqis il-volum tal-provvista offruta, it-taħlita ta’ teknoloġiji, u s-sjieda tal-unitajiet offruti – u jista’ jħassar l-irkant jekk ma jkunx sodisfatt li l-proċess ser ikun kompetittiv biżżejjed sabiex jinkiseb valur tajjeb għall-konsumaturi.
                  
               2.4.2.   Frekwenza u format tal-irkant
         
         
                     (60)
                  
                  
                     L-irkant tal-kapaċità jsir kull sena għall-konsenja fi żmien erba’ snin: pereżempju, l-irkant tal-2014 kien għal konsenja fl-2018/19, bis-sena tal-konsenja li tibda mill-1 ta’ Ottubru 2018 sat-30 ta’ Settembru 2019. Sa mill-implimentazzjoni tal-miżura fl-2014, saru erba’ irkanti ta’ erba’ snin bil-quddiem: fl-2014, fl-2015, fl-2016 u fl-2017. L-irkant ta’ erba’ snin bil-quddiem skedat għall-2018 bil-konsenja fl-2022 twaqqaf mir-Renju Unit wara l-annullament tad-deċiżjoni tal-Kummissjoni tal-2014 permezz tas-sentenza tal-QĠ. Sabiex jiżguraw il-provvista fl-2022, f’Diċembru 2018 l-awtoritajiet tar-Renju Unit qalu li, bħala parti mill-miżura nnotifikata, fl-2019 huma se jorganizzaw b’mod eċċezzjonali irkant ta’ tliet snin bil-quddiem (ara l-premessa 18(d) aktar ’il fuq).
                  
               
                     (61)
                  
                  
                     Irkant ieħor ta’ sena bil-quddiem isir fis-sena li tiġi eżatt qabel is-sena tal-konsenja tal-irkant ewlieni. Il-proċess għall-iffissar tal-kurva tad-domanda għal dan l-irkant huwa l-istess bħal dak għall-irkant ewlieni (ta’ erba’ snin bil-quddiem) – bid-deċiżjoni finali meħuda mill-Gvern fuq il-bażi tal-analiżi pprovduta mill-Operatur tas-Sistema. L-irkant ta’ sena bil-quddiem jiżgura li jinkiseb l-ammont it-tajjeb ta’ kapaċità meta jkunu disponibbli previżjonijiet aktar preċiżi tad-domanda u huwa importanti sabiex kapaċità tad-DSR (li ssib li jkun diffiċli li tipparteċipa f’irkant erba’ snin qabel il-konsenja) tkun tista’ tipparteċipa b’mod attiv fil-mekkaniżmu. Mill-implimentazzjoni tal-miżura fl-2014, sar irkant ta’ sena bil-quddiem fil-bidu tal-2018 għas-sena tal-konsenja 2018/2019 (21). Kif imsemmi fil-premessa 18(a) aktar ’il fuq, f’Ġunju 2019 sar irkant T-1 supplimentari ta’ sostituzzjoni u kundizzjonali għas-sena tal-konsenja 2019/20.
                  
               
                     (62)
                  
                  
                     Xi kapaċità tinżamm lura mill-irkant ta’ erba’ snin bil-quddiem u “tiġi riżervata” għall-irkant ta’ sena bil-quddiem. Fl-2014 u fl-2015, l-ammont ta’ kapaċità riżervata kien ibbażat fuq valutazzjoni tal-ammont ta’ DSR kosteffettiv li jista’ jipparteċipa fi rkant, u ġie ppubblikat meta ġiet ippubblikata l-kurva tad-domanda għall-irkant ta’ erba’ snin bil-quddiem (2,5 GW). F’Marzu 2016 sar rieżami tal-metodoloġija użata sabiex jiġi ddeterminat is-sehem imwarrab f’T-1 mill-Gvern tar-Renju Unit. Wara r-rieżami, ġiet miftiehma metodoloġija ġdida ta’ “twarrib” ibbażata fuq l-applikazzjoni ta’ intervall ta’ kunfidenza ta’ 95 % skont ir-rakkomandazzjoni annwali tal-kapaċità ta’ T-4 tan-National Grid li hija stabbilita fl-ECR u li ilha tintuża mill-2016. Meta timmudella l-proċess tal-Anqas Dispjaċir (LWR) fl-ECR, National Grid tikseb intervall ta’ kunfidenza ta’ 95 % skont ir-rakkomandazzjoni dwar il-kapaċità. It-Tabella 3 ta’ hawn taħt tippreżenta l-volum imwarrab għall-irkanti T-1.
                     
                        Tabella 3
                     
                     
                        Twarrib ta’ T-1 u l-Kapaċità ta’ Akkwist fis-
                     
                     
                                 (GW)
                              
                           
                                 Sena T-1 ta’ Konsenja
                              
                              
                                 Mira ta’ Akkwist fl-irkant T-4
                              
                              
                                 Kapaċità mwarrba għal T-1
                              
                              
                                 Mira ta’ Akkwist f’T-1
                              
                              
                                 Ammont Akkwistat fl-irkant T-1
                              
                           
                                 2018/19
                              
                              
                                 48,6 
                              
                              
                                 2,5 
                              
                              
                                 4,9 
                              
                              
                                 5,79 
                              
                           
                                 2019/20
                                 (irkant kondizzjonali)
                              
                              
                                 44,7 
                              
                              
                                 2,5 
                              
                              
                                 2,7 
                              
                              
                                 3,68 
                              
                           
                                 2020/21
                              
                              
                                 51,7 
                              
                              
                                 0,6 
                              
                              
                                 Mhux Applikabbli
                              
                              
                                 Mhux Applikabbli
                              
                           
                                 2021/22
                              
                              
                                 49,2 
                              
                              
                                 0,4 
                              
                              
                                 Mhux Applikabbli
                              
                              
                                 Mhux Applikabbli
                              
                           
               
                     (63)
                  
                  
                     Jekk id-domanda tonqos bejn l-irkanti ta’ erba’ snin bil-quddiem u dawk ta’ sena bil-quddiem, jonqos l-ammont ta’ kapaċità rkantata fl-irkant ta’ sena bil-quddiem. Madankollu, minħabba li l-irkanti ta’ sena bil-quddiem jipprovdu perkors aħjar għas-suq għad-DSR, fl-2014, il-Gvern tar-Renju Unit ħa impenn li jakkwista fl-irkanti ta’ sena bil-quddiem tal-anqas 50 % tal-kapaċità riżervata erba’ snin qabel. Fl-irkant T-1 għas-sena tal-konsenja 2018/2019, ġiet akkwistata aktar mid-doppju tal-kapaċità riżervata erba’ snin qabel (4,9 GW meta mqabbla ma’ 2,5 GW oriġinarjament prevista) filwaqt li, fl-irkant kundizzjonali T-1 għas-sena tal-konsenja 2019/2020, anki l-mira għall-akkwist kienet ogħla mill-kapaċità li oriġinarjament kienet imwarrba (2,7 GW meta mqabbel ma’ 2,5 GW).
                  
               
                     (64)
                  
                  
                     Il-Gvern tar-Renju Unit jistenna li jagħmel irkanti tal-kapaċità T-4 u T-1 ta’ kull sena, iżda biss ladarba titlesta l-prekwalifikazzjoni għal irkant, meta l-Gvern ikun jista’ jieħu deċiżjoni finali dwar jekk jagħmilx irkant tal-kapaċità.
                  
               
                     (65)
                  
                  
                     Il-Gvern tar-Renju Unit għandu d-diskrezzjoni li jħassar jew jipposponi l-irkant fi kwalunkwe waqt sal-bidu tal-ewwel sessjoni tal-irkant. Jekk il-Gvern ma jagħżilx li jħassar l-irkant, l-irkant jipproċedi awtomatikament. Malli jibda l-irkant, il-Gvern ikollu biss id-diskrezzjoni li jiċħad ir-riżultat tal-irkant jekk ikun hemm raġunijiet validi sabiex jissuspetta li NG, bħala korp tal-konsenja, ma jkunx wettaq l-irkant skont ir-Regolamenti u r-Regoli. Jekk il-Gvern ma jagħżilx li jħassar l-irkant, l-irkant jiġi vvalidat awtomatikament. Ladarba rkant ikun beda, il-Gvern ma jkollu l-ebda diskrezzjoni sabiex jinfluwenza l-eżitu tiegħu.
                  
               
                     (66)
                  
                  
                     Kull irkant tas-Suq tal-Kapaċità huwa rkant bi prezzijiet uniformi li fih il-ħin jibda jonqos u li fih il-parteċipanti kollha li jirbħu jitħallsu l-aħħar offerta aċċettata. L-irkant isir fuq il-bażi ta’ regoli predefiniti. L-irkantatur iħabbar prezz għoli fil-bidu tal-irkant u l-parteċipanti eliġibbli jissottomettu offerti sabiex jindikaw kemm huma lesti li jfornu kapaċità b’dak il-prezz. Dan il-proċess jiġi ripetut f’ċikli suċċessivi skont skeda predeterminata sakemm l-irkant isib l-anqas prezz li fih id-domanda tkun daqs il-provvista. Il-parteċipanti kollha li jirbħu jitħallsu l-istess prezz uniformi (mudell “pay-as-clear”). Barra minn hekk, jeżisti numru ta’ miżuri mmirati sabiex inaqqsu r-riskji ta’ abbuż u jiżguraw eżitu effiċjenti.
                  
               
                     (67)
                  
                  
                     Meta jiddeċiedu kemm kapaċità se jipprovdu bi kwalunkwe prezz tal-kapaċità partikolari, il-parteċipanti jkunu mistennija jqisu l-possibbiltà li jagħmlu dħul fis-suq tal-enerġija. Id-dħul mistenni mis-suq tal-enerġija jvarja bejn il-fornituri skont il-fatturi ta’ tagħbija mistennija, il-prezzijiet bl-ingrossa u l-kostijiet tal-fjuwil u tal-karbonju tagħhom.
                  
               
                     (68)
                  
                  
                     Fl-2014, DSR “għat-tnaqqis fl-użu” (“turn-down”), DSR derivat mill-ġenerazzjoni u ġenerazzjoni inkorporata (jew konnessa mad-distribuzzjoni) (sa 50 MW) kienu meqjusa mir-Renju Unit bħala setturi ġodda li jeħtieġu appoġġ addizzjonali sabiex ikunu megħjuna fit-tħejjija għall-kompetizzjoni fl-irkantijiet ewlenin tas-CM. B’riżultat ta’ dan, saru żewġ irkanti tranżizzjonali (TAs) għall-2016 u għall-2017 sabiex jappoġġjawhom. Filwaqt li l-ewwel irkant tranżizzjonali kien tabilħaqq miftuħ għat-tliet kategoriji ta’ kapaċità deskritti hawn fuq, il-livell ta’ suċċess tal-ġenerazzjoni integrata (jew konnessa mad-distribuzzjoni) u tad-DSR derivat mill-ġenerazzjoni fl-ewwel irkant tat-TA, u fl-irkanti T-4 fl-2014 u l-2015, wassal sabiex ir-Renju Unit iqis li dawn il-parteċipanti kienu maturi biżżejjed sabiex jikkompetu b’suċċess fl-irkanti ewlenin tas-CM kontra tipi oħra ta’ kapaċità mingħajr aktar appoġġ delimitat. Għaldaqstant ir-Renju Unit eskluda dawn ir-riżorsi mit-tieni (u l-aħħar) irkant tat-TA u, għalhekk, setgħu jipparteċipa biss id-DSR “għat-tnaqqis fl-użu”. Barra minn hekk, għat-tieni TA, ir-Renju Unit indika li huwa ddeċieda li jittestja jekk livell ta’ parteċipazzjoni aktar baxx (jiġifieri 500 kW minflok 2MW) jistax ikun emenda siewja għar-reġim tas-Suq tal-Kapaċità dejjiemi għall-parteċipanti kollha. It-Tabella 4 turi r-riżultati tat-TA.
                     
                        Tabella 4
                     
                     
                        Kapaċità (degradata, MW) li tiżgura ftehimiet permezz tal-irkanti tal-Arranġamenti Tranżizzjonali
                     
                     
                                  
                              
                              
                                 L-1el Irkant tat-TA
                              
                              
                                 It-2ni Irkant tat-TA
                              
                           
                                 Ġenerazzjoni konnessa mad-distribuzzjoni
                              
                              
                                 328
                              
                              
                                 Mhux Applikabbli
                              
                           
                                 Total ta’ DSR, li minnu:
                              
                              
                                 475
                              
                              
                                 312
                              
                           
                                 
                                             —
                                          
                                          
                                             DSR derivat mill-ġenerazzjoni
                                          
                                       
                              
                                 322
                              
                              
                                 Mhux Applikabbli
                              
                           
                                 
                                             —
                                          
                                          
                                             DSR għat-tnaqqis fl-użu:
                                          
                                       
                                             —
                                          
                                          
                                             Inkluża l-kapaċità < 2MW
                                          
                                       
                              
                                 153
                                 — Mhux Applikabbli
                                 
                              
                              
                                 312
                                 — 8,5 (li jirrappreżentaw 8 CMUs)
                                 
                              
                           
                                 
                                    Total
                                 
                              
                              
                                 
                                    803
                                 
                              
                              
                                 
                                    312
                                 
                              
                           
               
                     (69)
                  
                  
                     It-Tabella 5 turi, għal kull irkant miżmum mill-2014, l-ammont rakkomandat ta’ NG li għandu jinkiseb, il-volum fil-mira approvat mis-Segretarju tal-Istat u l-ammont eventwalment akkwistat fl-irkanti T-4 u T-1.
                     
                        Tabella 5
                     
                     
                        Rekwiżiti tal-Kapaċità
                     
                     
                                 (GW)
                              
                           
                                  
                              
                              
                                 Ammont rakkomandat fl-ECR min-National Grid għall-akkwist
                              
                              
                                 Rakkomandazzjoni nazzjonali ġġustata tan-National Grid dwar l-ammont li għandu jinxtara fl-irkant wara l-prekwalifikazzjoni
                              
                              
                                 Ammont għall-akkwist Volum fil-mira approvat mis-Segretarju tal-Istat
                              
                              
                                 Ammont akkwistat fl-irkant
                              
                           
                                 T-4 2014
                              
                              
                                 53,3 
                              
                              
                                 48,6 
                              
                              
                                 48,6 
                              
                              
                                 49,3  (22)
                                 
                              
                           
                                 T-4 2015
                              
                              
                                 47,9 
                              
                              
                                 44,7 
                              
                              
                                 45,4 
                              
                              
                                 46,4 
                              
                           
                                 T-4 2016
                              
                              
                                 49,7 
                              
                              
                                 51,1 
                              
                              
                                 51,7 
                              
                              
                                 52,4 
                              
                           
                                 T-4 2017
                              
                              
                                 50,5 
                              
                              
                                 49,2 
                              
                              
                                 49,2 
                              
                              
                                 50,4 
                              
                           
                                 T-1 2017
                              
                              
                                 6,3 
                              
                              
                                 4,9 
                              
                              
                                 4,9 
                              
                              
                                 5,79 
                              
                           
                                 T-1 2019 (irkant kundizzjonali
                              
                              
                                 4,6 
                              
                              
                                 4,3 (Novembru 2018)
                                 2,3 (Mejju 2019)
                              
                              
                                 2,7 
                              
                              
                                 3,6 
                              
                           
               2.4.3.   Prendituri tal-prezzijiet
         
         
                     (70)
                  
                  
                     Sabiex tittaffa s-saħħa fis-suq fl-irkant, fornituri potenzjali ta’ kapaċità li prekwalifikaw jiġu kklassifikati bħala “prendituri tal-prezzijiet” (li ma jistgħux joffru aktar minn limitu relattivament baxx) jew “produtturi tal-prezzijiet” (li jistgħu). Il-fornituri tal-kapaċità eżistenti huma prendituri tal-prezzijiet awtomatikament. Dawk li jidħlu ġodda u r-riżorsi tad-DSR huma kklassifikati bħala produtturi tal-prezzijiet, u huma ħielsa li joffru sal-limitu ġenerali fuq il-prezz tal-irkant. Skont ir-Renju Unit, din id-distinzjoni ssaħħaħ l-inċentivi għall-parteċipanti sabiex joffru valur reali tal-kapaċità tagħhom u ttaffi r-riskju li l-impjanti eżistenti b’kostijiet aktar baxxi jippruvaw jistabbilixxu prezz għoli fis-snin fejn ma jkunx hemm bżonn ta’ parteċipanti ġodda. Ir-Renju Unit jargumenta li l-limitu tal-prenditur tal-prezzijiet jenħtieġ li jiġi stabbilit f’livell li jkopri l-maġġoranza tal-impjanti eżistenti, filwaqt li jkun fi prezz baxx biżżejjed sabiex itaffi r-riskju ta’ abbuż. Il-limitu tal-prenditur tal-prezzijiet ġie stabbilit għal GBP 25/kW (50 % net CONE). Dan huwa għoli biżżejjed sabiex ikopri l-maġġoranza tal-impjanti eżistenti. Fl-2014, l-immudellar tar-Renju Unit issuġġerixxa li dan ikun ikopri madwar 80 % tal-impjanti eżistenti. It-Tabella 6 turi li fir-realtà, madwar 60 % tal-impjanti eżistenti ġew koperti mil-limitu tal-prenditur tal-prezzijiet. GBP 25/kW huwa wkoll ferm anqas mill-kost mistenni ta’ parteċipant ġdid. B’riżultat ta’ dan, limitu tal-prenditur tal-prezzijiet ta’ GBP 25/kW itaffi wkoll ir-riskju ta’ abbuż.
                     
                        Tabella 6
                     
                     
                        Impjanti Eżistenti koperti mil-Limitu tal-Prenditur tal-Prezzijiet mill-2014
                     
                     
                                 Irkant
                              
                              
                                 Impjant Eżistenti kopert mil-Limitu tal-prenditur tal-prezzijiet
                              
                           
                                 Kapaċità (MW)
                              
                              
                                 %
                              
                              
                                 Prezz Uniformi (GBP/kw)
                              
                           
                                 2014 T-4
                              
                              
                                 25 007 
                              
                              
                                 67
                              
                              
                                 19,40 
                              
                           
                                 2015 T-4
                              
                              
                                 39 286 
                              
                              
                                 80
                              
                              
                                 18,00 
                              
                           
                                 2016 T-4
                              
                              
                                 29 548 
                              
                              
                                 56
                              
                              
                                 22,50 
                              
                           
                                 2017 T-4
                              
                              
                                 31 099 
                              
                              
                                 57
                              
                              
                                 8,40 
                              
                           
                                 2017 T-1
                              
                              
                                 2 306 
                              
                              
                                 29 (23)
                                 
                              
                              
                                 6,00 
                              
                           
                                 2019 T-1 (kundizz.)
                              
                              
                                 1 758  (24)
                                 
                              
                              
                                 49
                              
                              
                                 0,77 
                              
                           
               
                     (71)
                  
                  
                     Impjanti eżistenti b’kostijiet partikolarment għoljin jistgħu jitħallew jipparteċipaw bħala produtturi tal-prezzijiet (u joffru aktar mil-limitu tal-prenditur tal-prezzijiet), iżda jridu jipprovdu ġustifikazzjoni għall-bżonn ta’ livell ogħla ta’ ħlas (pereżempju ċertifikat tal-bord u pjan ta’ direzzjoni tan-negozju ppreżentat lill-bord tal-fornitur). Din il-ġustifikazzjoni trid tiġi pprovduta lil Ofgem, u tista’ tintuża bħala parti minn kwalunkwe investigazzjoni dwar abbuż tas-saħħa fis-suq.
                  
               
                     (72)
                  
                  
                     Kwalunkwe fornitur eżistenti li joffri prezz ogħla mil-limitu ta’ “produttur tal-prezzijiet” u ma jirċivix ftehim ta’ kapaċità fl-irkant, iżda jkompli jopera fis-sena tal-konsenja, x’aktarx li jiġi investigat minn Ofgem, li tista’ tuża l-informazzjoni pprovduta flimkien mal-offerta ta’ ffissar tal-prezzijiet tal-irkant.
                  
               
                     (73)
                  
                  
                     Parteċipanti ġodda jistgħu jiffissaw prezz mingħajr ma jiġġustifikaw l-offerta tagħhom, għalkemm jekk jiġi perċepit li kienu qed jippruvaw jeżerċitaw saħħa fis-suq, jistgħu jkunu soġġetti għal investigazzjoni minn Ofgem bħala parti mir-rwol normali tagħha ta’ infurzar. Il-livell tal-offerta huwa fi kwalunkwe każ limitat mil-limitu massimu fuq il-prezzijiet stabbilit fil-kurva tad-domanda pprovduta minn qabel l-irkant.
                  
               2.4.4.   Durata tal-Ftehim ta’ Kapaċità
         
         
                     (74)
                  
                  
                     Jekk ikollhom suċċess fl-irkant, il-fornituri tal-kapaċità jingħataw ftehim ta’ kapaċità bil-prezz uniformi. It-tul tal-ftehimiet ta’ kapaċità disponibbli jvarja sabiex jiġu żgurati kundizzjonijiet ekwi bejn il-fornituri tal-kapaċità.
                  
               
                     (75)
                  
                  
                     Ħafna mill-fornituri tal-kapaċità eżistenti għandhom aċċess għal ftehimiet ta’ sena; il-fornituri tal-kapaċità ta’ ġenerazzjoni li jagħmlu nefqa kapitali ’l fuq mil-limitu oriġinali ta’ GBP 125/kW (rinnovament ta’ impjanti) huma eliġibbli għal ftehimiet ta’ kapaċità sa massimu ta’ tliet snin; il-fornituri tal-kapaċità ta’ ġenerazzjoni li jagħmlu nefqa kapitali ’l fuq mil-limitu oriġinali ta’ GBP 250/kW (impjanti ġodda) huma eliġibbli għal ftehimiet ta’ kapaċità sa massimu ta’ 15-il sena. Dawn il-limiti jiġu riveduti kull sena u kienu soġġetti għal żidiet żgħar matul iż-żmien, hekk kif kienu GBP 135/kW u GBP 270/kW rispettivament f’Diċembru 2018. Ftehimiet ta’ aktar minn sena huma disponibbli biss għal parteċipanti fl-irkant ta’ erba’ snin bil-quddiem.
                  
               
                     (76)
                  
                  
                     Sabiex tiġi żgurata ċ-ċertezza regolatorja u titrawwem il-kunfidenza tal-investituri fil-mekkaniżmi, it-termini ewlenin ta’ ftehim tal-kapaċità huma jiġu “anterjorizzati” (25) (soġġetti għal kwalunkwe regolamentazzjoni futura li tistabbilixxi mod ieħor, għalkemm ma sar ebda tibdil bħal dan s’issa). Dawn it-termini ewlenin huma:
                     
                                 (a)
                              
                              
                                 tul tal-ftehim;
                              
                           
                                 (b)
                              
                              
                                 il-prezz tal-kapaċità u l-intitolament għall-ħlas;
                              
                           
                                 (c)
                              
                              
                                 ċifra tal-obbligu u tad-degradazzjoni tal-kapaċità;
                              
                           
                                 (d)
                              
                              
                                 objettivi intermedji tat-tlestija u tariffi ta’ terminazzjoni applikabbli;
                              
                           
                                 (e)
                              
                              
                                 responsabbiltà massima għall-penali.
                              
                           
               
                     (77)
                  
                  
                     Ir-Renju Unit jargumenta li r-raġuni għal kuntratti fuq perjodu ta’ żmien itwal għal parteċipanti ġodda hija li tgħin sabiex tippromwovi dħul ġdid kompetittiv fis-suq. L-għoti tal-possibbiltà sabiex dawk li jidħlu ġodda jkunu jistgħu jirċievu kuntratt fit-tul jippermetti lil dawk li jidħlu ġodda jiżguraw finanzjament b’kost aktar baxx għall-investiment tagħhom. Ir-Renju Unit jemmen li dan jista’ jgħin sabiex inaqqas l-ostakli għad-dħul ta’ kumpaniji indipendenti li ma jistgħux jiffinanzjaw l-investiment f’kapaċità ġdida fuq il-bażi tad-dħul minn impjanti oħra fil-portafoll tagħhom. Għalhekk, billi jħeġġu l-kompetizzjoni fis-suq, il-kuntratti aktar fit-tul jistgħu jgħinu sabiex inaqqsu l-kostijiet għall-konsumaturi kemm fis-swieq tal-enerġija kif ukoll fis-swieq tal-kapaċità. Skont l-awtoritajiet tar-Renju Unit, il-kuntratti aktar fit-tul jenħtieġ li jnaqqsu wkoll ir-riskju li l-parteċipanti li jkollhom kostijiet għoljin ta’ investiment jew ta’ rinnovament jgħabbu dawn il-kostijiet kollha fi ftehim ta’ sena waħda.
                  
               2.5.   Suq sekondarju (kummerċ)
         
         
                     (78)
                  
                  
                     Bejn l-irkant u l-konsenja u fis-sena/snin tal-konsenja, il-parteċipanti jkunu jistgħu jaġġustaw il-pożizzjoni tagħhom permezz tan-negozjar, eż. billi jieħdu obbligu akbar jew iżgħar, jew billi jsibu kapaċità alternattiva sabiex ilaħħqu man-nuqqasijiet temporanji. Il-kummerċ sekondarju huwa għodda importanti għall-partijiet sabiex jimmaniġġjaw ir-riskju tagħhom ta’ skopertura għal penali fis-Suq tal-Kapaċità. Hemm forom differenti ta’ kummerċ sekondarju permessi mis-Suq tal-Kapaċità: kummerċ finanzjarju, riallokazzjoni tal-volum u kummerċ tal-obbligi.
                  
               2.6.   Konsenja
         
         
                     (79)
                  
                  
                     Is-Suq tal-Kapaċità jsegwi mudell tal-“enerġija fornita”: il-fornituri tal-kapaċità huma obbligati jfornu l-enerġija kull meta tkun meħtieġa sabiex jiżguraw is-sigurtà tal-provvista, jiġifieri f’sitwazzjonijiet ta’ stress reali fuq is-sistema. Dawn jaffaċċjaw penali jekk jonqsu milli jagħmlu dan. Il-mudell jinkludi wkoll ittestjar fiżiku addizzjonali tal-kapaċità. Nuqqas li tintwera kapaċità sal-livell meħtieġ fuq in-numru meħtieġ ta’ okkażjonijiet jirriżulta fit-telf ta’ pagamenti tal-kapaċità sakemm jintwera b’suċċess.
                  
               2.6.1.   L-obbligu tal-ftehim ta’ kapaċità
         
         
                     (80)
                  
                  
                     Skont l-obbligu tal-ftehim ta’ kapaċità, l-avvenimenti ta’ stress fuq is-sistema huma ddefiniti bħala kwalunkwe perjodu ta’ saldu ta’ nofs siegħa li fih ikun esperjenzat kontroll tal-vultaġġ jew tnaqqis ikkontrollat tat-tagħbija fi kwalunkwe punt fis-sistema għal 15-il minuta jew aktar. Il-fornituri huma mitluba jiddeterminaw ir-rispons tagħhom f’dawn il-ħinijiet, u jevitaw li jiksru kwalunkwe kodiċi eżistenti jew kundizzjoni tal-liċenzja. S’issa, kien hemm biss żewġ Avviżi dwar is-Suq tal-Kapaċità maħruġa mill-operatur tas-sistema, fil-31 ta’ Ottubru 2016 u fis-7 ta’ Novembru 2016. Ix-xitwa (2018/19) kellha tkun l-ewwel sena tal-operazzjoni sħiħa tal-miżura.
                  
               
                     (81)
                  
                  
                     Sabiex jiġi żgurat li l-parteċipanti jkunu jistgħu jimmaniġġjaw b’mod adegwat ir-riskju ta’ skopertura għall-penali, eż. ir-riskju li numru ta’ impjanti jittrippjaw fl-istess ħin, l-Operatur tas-Sistema ppubblika avviż ta’ stress fuq is-sistema permezz ta’ “Twissija tas-Suq tal-Kapaċità”, fuq il-bażi tal-metodoloġija stabbilita fir-Regoli tas-Suq tal-Kapaċità (8.4.6) (26). Sakemm ma tkunx inħarġet din it-twissija, avveniment ta’ skarsezza ma jqanqal l-ebda penali tal-Kapaċità fis-Suq jew pagament ta’ “kunsinna żejda”.
                  
               
                     (82)
                  
                  
                     Il-ftehimiet ta’ kapaċità jobbligaw lill-parteċipanti jfornu kwantità speċifikata ta’ elettriku. L-obbligu ta’ fornitur fil-mument tal-avvenimenti ta’ stress jiġi kkalkolat mill-obbligi tiegħu li jkun daħal għalihom permezz ta’ rkantijiet ta’ erba’ snin u ta’ sena bil-quddiem, flimkien ma’ kwalunkwe obbligu nnegozjat f’suq sekondarju li jkun daħal għalih għall-perjodi speċifiċi ta’ saldu li fihom iseħħ avveniment ta’ stress.
                  
               
                     (83)
                  
                  
                     F’perjodi ta’ stress preċeduti minn twissija tas-Suq tal-Kapaċità b’avviż minn qabel minimu ta’ erba’ sigħat, l-obbligi tal-fornituri “jsegwu t-tagħbija”. Dan ifisser li huma meħtieġa biss li jkunu qed jiġġeneraw l-elettriku jew li jnaqqsu d-domanda sal-livell totali tal-obbligu tagħhom jekk il-kapaċità kollha, li għaliha jkunu ġew konklużi ftehimiet ta’ kapaċità fis-suq, tkun meħtieġa sabiex tissodisfa d-domanda. F’każ ta’ stress fejn 70 % biss ta’ din il-kapaċità totali tkun meħtieġa sabiex tissodisfa d-domanda, kull fornitur ikun meħtieġ biss li jiġġenera l-elettriku jew inaqqas id-domanda sa 70 % tal-obbligu sħiħ tal-kapaċità tiegħu.
                  
               
                     (84)
                  
                  
                     Skont l-awtoritajiet tar-Renju Unit, l-obbligi ta’ segwitu tat-tagħbija huma xierqa sabiex ikun żgurat li l-ġeneraturi jkollhom inċentivi sabiex joperaw b’mod effiċjenti fis-suq, u huma proporzjonati għad-dannu kkawżat lill-konsumaturi minn kwalunkwe tagħbija mitlufa. Jekk kull parteċipant jirriskja li jiġi ppenalizzat għall-obbligu tal-kapaċità totali sħiħa tiegħu kull meta jkun hemm stress fuq is-sistema, is-Suq tal-Kapaċità jkun joħloq sinjali sabiex l-impjanti jibqgħu operazzjonali anke meta jkun ekonomikament ineffiċjenti li jagħmlu dan – u b’hekk jiżdiedu kemm l-emissjonijiet kif ukoll il-kontijiet tal-konsumatur.
                  
               2.6.2.   Penali
         
         
                     (85)
                  
                  
                     Ir-reġim tal-penali għandu l-għan li jipprovdi lill-fornituri tal-kapaċità b’inċentivi sabiex ifornu l-enerġija meta tkun meħtieġa. L-unitajiet bi prestazzjoni anqas mil-livell mistenni ta’ prestazzjoni jiġu penalizzati, filwaqt li dawk li jaqbżu l-livell mistenni jirċievu pagamenti għal konsenja eċċessiva, sabiex fi tmiem is-sena l-pagamenti tal-kapaċità ta’ kull unità jkunu jirriflettu l-prestazzjoni tagħhom b’mod ġenerali. Ir-reġim tal-penali jikkonsisti fi tliet elementi ewlenin:
                     
                                 (a)
                              
                              
                                 limitu massimu ta’ responsabbiltà ta’ kull xahar ta’ 200 % tad-dħul mill-kapaċità ta’ kull xahar ta’ fornitur, li, fid-dawl tal-ponderazzjoni tal-pagamenti ta’ kull xahar skont id-domanda tas-sistema, jista’ jesponi lill-fornituri għal responsabbiltà ta’ penali ta’ mhux aktar minn 20 % tad-dħul annwali tagħhom fi kwalunkwe xahar;
                              
                           
                                 (b)
                              
                              
                                 limitu annwali kumplessiv ta’ 100 % tad-dħul annwali;
                              
                           
                                 (c)
                              
                              
                                 rata ta’ penali stabbilita fil-livell ta’ 1/24 tal-pagamenti annwali tal-kapaċità tal-fornitur.
                              
                           
               2.6.3.   Reġim ta’ ttestjar
         
         
                     (86)
                  
                  
                     Ir-reġim tal-penali huwa kkomplimentat minn sistema rigoruża ta’ dimostrazzjonijiet tal-prestazzjoni sabiex jiġi żgurat li l-fornituri tal-kapaċità jkunu jistgħu jipprovdu l-enerġija meta tkun meħtieġa u jirċievu biss pagamenti tal-kapaċità jekk ikunu affidabbli. Dan huwa partikolarment importanti għal dawk is-snin tal-konsenja mingħajr avvenimenti ta’ stress li fihom il-prestazzjoni tal-fornituri tal-ittestjar tiżgura li l-fornituri jkunu kapaċi li jipprovdu fiżikament skont l-obbligi tal-kapaċità tagħhom.
                  
               2.7.   Il-baġit, il-finanzjament tal-miżura u l-flussi tal-pagamenti
         
         
                     (87)
                  
                  
                     It-Tabella 7 turi sommarju tal-eżitu tad-diversi rkanti tas-suq tal-kapaċità li seħħew mill-2014, inklużi l-irkanti tranżizzjonali (TA).
                     
                        Tabella 7
                     
                     
                        Sommarju tal-Eżiti tal-Irkanti tas-Suq tal-Kapaċità
                     
                     
                                 Irkant
                              
                              
                                 Kapaċità akkwistata fi rkant GW
                              
                              
                                 Prezz Uniformi GBP/kW
                              
                              
                                 Baġit totali għall-Kapaċità impenjat fl-irkant (27) GBP miljuni
                              
                           
                                 T-4 2014
                              
                              
                                 49,3 
                              
                              
                                 19,40 
                              
                              
                                 1 734 
                              
                           
                                 T-4 2015
                              
                              
                                 46,4 
                              
                              
                                 18,00 
                              
                              
                                 1 082 
                              
                           
                                 T-4 2016
                              
                              
                                 52,4 
                              
                              
                                 22,50 
                              
                              
                                 2 012 
                              
                           
                                 T-4 2017
                              
                              
                                 50,4 
                              
                              
                                 8,40 
                              
                              
                                 500
                              
                           
                                 T-1 2017
                              
                              
                                 5,8 
                              
                              
                                 6,00 
                              
                              
                                 35
                              
                           
                                 T-1 2019 (kundizzjonali)
                              
                              
                                 3,6 
                              
                              
                                 0,77 
                              
                              
                                 3
                              
                           
                                 TA 2016
                              
                              
                                 0,8 
                              
                              
                                 27,50 
                              
                              
                                 22
                              
                           
                                 TA 2017
                              
                              
                                 0,3 
                              
                              
                                 45,00 
                              
                              
                                 14
                              
                           
               
                     (88)
                  
                  
                     Skont l-Artikolu 6(1) tar-Regolamenti tal-2014 dwar il-Kapaċità tal-Elettriku (Pagamenti tal-Fornitur, eċċ), il-fornituri lliċenzjati kollha jridu jħallsu tariffa tal-fornitur tas-suq tal-kapaċità, sabiex jiffinanzjaw il-kostijiet tas-Suq tal-Kapaċità (jiġifieri dawk imġarrba sabiex jiġu ffinanzjati l-pagamenti tal-kapaċità lill-fornituri) skont il-proċess li ġej:
                     
                                 (a)
                              
                              
                                 il-pagamenti jitqassmu skont id-domanda tas-sistema – għalhekk il-fornituri tal-kapaċità jirċievu proporzjon ogħla tal-pagamenti tagħhom matul ix-xhur ta’ domanda għolja (jiġifieri matul ix-xitwa) u proporzjon aktar baxx f’perjodi ta’ domanda baxxa.
                              
                           
                                 (b)
                              
                              
                                 tliet xhur qabel il-bidu tas-sena tal-konsenja, il-fornituri jbassru d-domanda tagħhom matul il-perjodu ta’ bejn l-4 u s-7 pm fil-ġranet kollha ta’ fost il-ġimgħa mill-bidu ta’ Novembru sa tmiem Frar u jinnotifikaw dawn l-istimi lill-Korp ta’ Saldu.
                              
                           
                                 (c)
                              
                              
                                 it-tariffi tal-fornituri jiġu ddeterminati fuq il-bażi tas-sehem tas-suq previst tagħhom u t-tariffi ta’ kull xahar jiġu imposti fuq il-fornituri lliċenzjati sabiex jaqblu mal-profil tal-pagamenti lill-fornituri tal-kapaċità. It-tariffi tal-fornituri jiġu kkalkolati fuq il-bażi tad-domanda bejn l-4 u s-7 pm fil-ġranet fost il-ġimgħa xitwin sabiex il-fornituri jiġu inċentivati jnaqqsu d-domanda għall-elettriku tal-klijenti tagħhom fil-ħinijiet li fihom id-domanda tipikament tkun l-ogħla. Dan jenħtieġ li jnaqqas l-ammont ta’ kapaċità li huwa meħtieġ, u għalhekk inaqqas il-kost tas-Suq tal-Kapaċità.
                              
                           
                                 (d)
                              
                              
                                 It-tariffi tal-fornituri jiġu aġġornati sabiex jirriflettu d-data attwali dwar is-sehem mis-suq malli ssir disponibbli bħal fil-proċess ta’ rikonċiljazzjoni eżistenti tal-Kodiċi ta’ Bbilanċjar u ta’ Saldu (BSC). Dan il-proċess ta’ rikonċiljazzjoni ikompli għal 14-il xahar hekk kif tasal id-data riveduta tad-domanda.
                              
                           
               
                     (89)
                  
                  
                     Il-flussi kollha ta’ pagament assoċjati mas-Suq tal-Kapaċità, għall-parteċipanti kollha, jiġu kkalkolati u amministrati mill-Korp ta’ Saldu, assistit minn fornitur ta’ servizz ta’ saldu (Elexon). Ir-rwol u r-responsabbiltajiet tal-Korp ta’ Saldu u ta’ Elexon huma deskritti fit-Taqsima 2.2.
                  
               
                     (90)
                  
                  
                     Il-ħlasijiet tal-kapaċità jiġu ddeterminati bl-ammonti stabbiliti fil-ftehim ta’ kapaċità ta’ kull fornitur wara l-eżitu tal-irkant rilevanti għal kull sena tal-konsenja: il-pagamenti ta’ kapaċità daqs l-ammont tal-kapaċità li l-fornituri ta’ kapaċità li jirnexxu joffru fl-irkant tal-kapaċità, immoltiplikati bil-prezz uniformi.
                  
               
                     (91)
                  
                  
                     Fondi riċevut mill-Korp ta’ Saldu jinżammu f’kont tal-bank tas-Servizz Bankarju tal-Gvern li ma jakkumulax imgħax. Il-Korp ta’ Saldu huwa responsabbli wkoll għall-ġbir, għaż-żamma u (fejn meħtieġ) għar-ritorn ta’ kwalunkwe kollateral li jkun ġie ddepożitat minn ġeneraturi mibnija ġodda jew minn fornituri tad-DSR bħala parti mill-proċess ta’ prekwalifikazzjoni ta’ kull irkant ta’ kapaċità.
                  
               
                     (92)
                  
                  
                     Il-flussi finanzjarji prinċipali lejn u mill-Korp ta’ Saldu huma kif ġej:
                     
                                 (a)
                              
                              
                                 Il-fornituri huma obbligati jħallsu lill-Korp ta’ Saldu l-hekk imsejħa “tariffi tal-korp ta’ saldu” fuq bażi ta’ kull xahar li jibdew mis-sena finanzjarja 2015/2016. It-“tariffa tal-korp ta’ saldu” tkopri l-kostijiet amministrattivi taż-żamma tal-funzjoni ta’ saldu tas-Suq tal-Kapaċità mġarrba mill-korp ta’ saldu (u l-aġent tiegħu). Il-ġbir ta’ dawn il-pagamenti jseħħ skont is-sena finanzjarja April-Marzu tar-Renju Unit, b’tali mod li jkun hemm skeda separata għal flussi oħra ta’ pagamenti tas-suq tal-kapaċità li timxi skont is-sena tal-kapaċità Ottubru-Settembru.
                              
                           
                                 (b)
                              
                              
                                 Il-fornituri huma obbligati jipprovdu kopertura ta’ kreditu qabel il-bidu ta’ kull xahar fis-sena tal-konsenja. Din il-kopertura trid tkun ugwali għal 110 % tat-tariffa tax-xahar tal-fornitur tagħhom u għandha l-għan li tiżgura li l-flussi tal-pagamenti għall-fornitur tal-kapaċità jkunu jistgħu jkomplu jsiru fil-każ ta’ inadempjenza tal-fornitur.
                              
                           
                                 (c)
                              
                              
                                 Il-fornituri huma obbligati jħallsu “tariffa ta’ kull xahar tal-fornitur” lill-Korp ta’ Saldu mhux aktar tard minn 24 jum ta’ xogħol wara tmiem kull xahar fis-sena tal-konsenja. It-tariffa ta’ kull xahar tal-fornitur hija obbligu fuq il-fornituri (permezz ta’ kundizzjoni fil-liċenzja tal-provvista tagħhom) sabiex jiffinanzjaw is-Suq tal-Kapaċità.
                              
                           
                                 (d)
                              
                              
                                 Fil-każ ta’ kwalunkwe eżekuzzjoni subottimali tal-obbligi tal-kapaċità tagħhom matul avveniment ta’ stress li jseħħ fis-sena tal-konsenja, il-fornituri tal-kapaċità jkunu obbligati jħallsu lill-Korp ta’ Saldu “tariffa ta’ penali”. Din trid titħallas sa mhux aktar tard minn 24 jum ta’ xogħol wara l-aħħar tax-xahar.
                              
                           
                                 (e)
                              
                              
                                 Il-Korp ta’ Saldu jħallas lill-fornituri “pagament tal-kapaċità”. Dan huwa ammont iddeterminat skont l-obbligu tal-kapaċità tagħhom (l-ammont iffissat fl-irkant tal-kapaċità) fi żmien 29 jum wara t-tmiem ta’ kull xahar matul is-sena tal-konsenja. Il-pagamenti kollha lill-fornituri huma ffinanzjati mid-dħul mit-tariffi imposti fuq il-fornituri lliċenzjati. Fil-każ li fornitur tal-kapaċità jkun naqas milli jħallas it-tariffa ta’ penali tiegħu, il-pagament tal-fornitur jinżamm sakemm tkun ġiet irkuprata t-tariffa ta’ penali neċessarja. Il-pagamenti attwali lill-fornituri jqisu kwalunkwe kummerċ ta’ obbligi li jkun seħħ bejn l-irkant u l-perjodu ta’ konsenja.
                              
                           
                                 (f)
                              
                              
                                 Fil-każ li l-fornituri tal-kapaċità jipprovdu aktar mill-obbligi tal-kapaċità tagħhom matul avveniment ta’ stress li jseħħ fis-sena tal-konsenja, il-Korp ta’ Saldu jħallas “pagament għal konsenja żejda”. Il-pagamenti għal konsenja żejda dovuti lil kull fornitur tal-kapaċità jiġu kkalkolati fl-aħħar tas-sena tal-kapaċità, u jitħallsu bl-użu tal-fondi li jkunu nġabru bħala penali matul is-sena. Dan ma jżidx il-livell globali ta’ ħlas tal-kapaċità f’sena partikolari – peress li l-pagamenti għal konsenja żejda jikkumpensaw għall-penali miġbura għal nuqqas ta’ konsenja.
                              
                           
                                 (g)
                              
                              
                                 Jekk ikun applikabbli, il-Korp ta’ Saldu jirritorna lill-fornituri “ammont residwu ta’ penali tal-fornitur”. Dan huwa d-dħul li jifdal wara li l-pagamenti għal konsenja żejda li jkunu akkumulaw matul is-sena jkunu tħallsu bir-rata meħtieġa.
                              
                           
               2.8.   Adegwatezza tal-ġenerazzjoni fil-Gran Brittanja
         
         2.8.1.   Is-suq tal-elettriku fil-Gran Brittanja
         
         
                     (93)
                  
                  
                     Fl-1 ta’ April 2005, ir-Renju Unit introduċa fil-GB sett wieħed ta’ arranġamenti għall-kummerċ u għat-trażmissjoni tal-elettriku bl-ingrossa magħruf bħala BETTA (British Electricity Trading and Transmission Arrangements). BETTA huwa bbażat fuq kummerċ bilaterali bejn il-ġeneraturi, il-fornituri, il-klijenti u n-negozjanti, u l-parteċipanti li jintbagħtu b’mod awtonomu minflok ma jintbagħtu b’mod ċentrali.
                  
               
                     (94)
                  
                  
                     Skont BETTA, il-kuntratti għall-elettriku jiġu miftiehma fis-swieq tal-forwards u tal-futuri minn diversi snin sa 24 siegħa qabel perjodu partikolari ta’ konsenja ta’ nofs siegħa. Kambji tal-enerġija fuq żmien qasir u sensara tal-enerġija jagħtu lill-parteċipanti l-opportunità li jirfinaw il-pożizzjonijiet tal-kuntratti tagħhom minn siegħa sa 24 siegħa qabel il-konsenja. Il-ftehimiet kollha huma bilaterali, u jiġu saldati bil-prezz irreġistrat fil-kambju tal-enerġija jew jiġu miftiehma b’mod bilaterali jew permezz ta’ sensar.
                  
               
                     (95)
                  
                  
                     Skont BETTA, il-prezzijiet bl-ingrossa tal-elettriku jippremja lill-ġeneraturi għall-elettriku u għall-kapaċità tagħhom, u l-investituri jridu jiddeċiedu li jinvestu fuq il-bażi tal-aspettattiva tagħhom li jirkupraw il-kostijiet ta’ dan l-investiment permezz tal-bejgħ tal-elettriku fis-suq bl-ingrossa tal-elettriku.
                  
               
                     (96)
                  
                  
                     Eqreb lejn il-konsenja, hemm mekkaniżmu ta’ bbilanċjar li permezz tiegħu l-Operatur tas-Sistema jaċċetta offerti għall-elettriku kważi fil-ħin reali. Dan jippermetti lill-Operatur tas-Sistema jibbilanċja l-provvista u d-domanda. Mal-“għeluq tan-negozju”, siegħa qabel kull perjodu ta’ konsenja ta’ nofs siegħa, il-ġeneraturi huma meħtieġa jinformaw lill-Operatur tas-Sistema dwar l-enerġija li huma kkuntrattati sabiex jipprovdu u l-output mistenni minn kull impjant. Il-fornituri (bejjiegħa bl-imnut) iridu jiddikjaraw l-ammont li jkunu kkuntrattaw li jixtru, li jenħtieġ li jkun l-ammont li jistennew li l-klijenti tagħhom se jikkonsmaw. Fl-aħħar nett, proċess ta’ saldu tal-iżbilanċ jagħmel pagamenti lil u minn dawk il-parteċipanti tas-suq li l-pożizzjonijiet ikkuntrattati tagħhom ma jaqblux mal-produzzjoni jew mal-konsum attwali mkejla tagħhom. Dan isalda wkoll kostijiet oħra tal-ibbilanċjar tas-sistema. Il-parteċipanti jaffaċċjaw prezz “tal-iżbilanċ” relattivament penali jekk il-pożizzjonijiet ikkuntrattati tagħhom ma jkunux jaqblu mal-konsum jew mal-produzzjoni attwali tagħhom. Għalhekk, is-saldu tal-iżbilanċ jew il-prezz tal-iżbilanċ jinċentiva lill-parteċipanti sabiex jgħinu fl-ibbilanċjar tas-sistema fil-ħin reali.
                  
               
                     (97)
                  
                  
                     Fl-aħħar ta’ Diċembru 2017, ir-Renju Unit kellu kapaċità total ta’ ġenerazzjoni tal-elettriku ta’ 81,3GW. Barra minn hekk, ir-Renju Unit għandu erba’ interkonnetturi li jippermettu li jsir kummerċ mal-Ewropa: Ingilterra-Franza (kapaċità ta’ 2 GW), Ingilterra-Netherlands (1 GW), Irlanda ta’ Fuq-Irlanda (0,6 GW) u Wales-Irlanda (0,5 GW) (28). L-interkonnettur NEMO bejn l-Ingilterra u l-Belġju (1 GW) ġie attivat fil-31 ta’ Jannar 2019.
                  
               2.8.2.   Problemi ta’ adegwatezza tal-ġenerazzjoni
         
         
                     (98)
                  
                  
                     L-istandard ta’ Affidabbiltà huwa espress f’termini ta’ Aspettattiva ta’ Telf bit-Tagħbija (LOLE). Dan jinvolvi l-istabbiliment ta’ standard, li jistabbilixxi n-numru medju ta’ sigħat fis-sena li matulu d-domanda ma tkunx mistennija tintlaħaq mill-provvista f’sena tipika. LOLE tirrappreżenta n-numru ta’ sigħat fis-sena li fihom, fit-tul, ikun statistikament mistenni li l-provvista mhix se tissodisfa d-domanda. Dan huwa approċċ probabilistiku – jiġifieri, l-ammont attwali jvarja skont iċ-ċirkostanzi f’sena partikolari, pereżempju kemm tkun kiesħa x-xitwa; jekk numru kbir mhux tas-soltu ta’ impjanti tal-enerġija jiġrilhomx il-ħsara f’mument partikolari; il-produzzjoni tal-enerġija mill-ġenerazzjoni eolika fl-ogħla livell tad-domanda; u l-fatturi l-oħra kollha li jaffettwaw il-bilanċ bejn il-provvista u d-domanda għall-elettriku. Madankollu, huwa importanti li wieħed jinnota meta jinterpreta din il-metrika li ċertu livell ta’ telf bit-tagħbija mhuwiex ekwivalenti għall-istess ammont ta’ blekawts; fil-biċċa l-kbira tal-każijiet, it-telf bit-tagħbija jkun immaniġġjat mingħajr impatti sinifikanti fuq il-konsumaturi. Il-livell kritiku stabbilit mir-Renju Unit huwa LOLE ta’ aktar minn tliet sigħat.
                  
               
                     (99)
                  
                  
                     Fin-notifika, il-Gvern innota li, irrispettivament mill-approċċ magħżul għall-immudellar, il-prospetti futuri għas-sigurtà tal-provvista tal-elettriku huma diffiċli ħafna sabiex wieħed jipproġettahom b’kunfidenza minħabba s-sensittività għas-suppożizzjonijiet ewlenin inklużi d-domanda għall-elettriku, id-deċiżjonijiet dwar l-irtirar, bini ġdid, il-kontribut tal-interkonnessjoni, u l-fatturi ta’ disponibbiltà ta’ teknoloġiji differenti.
                  
               
                     (100)
                  
                  
                     Fiż-żmien tan-notifika tal-miżura fl-2014, ir-Renju Unit iddikjara li fil-Valutazzjoni tal-Kapaċità tal-Elettriku tal-2013 ta’ Ofgem, intwera li LOLE jitilgħu sa 9 sigħat fl-2015/16 (għalkemm huwa nnotat li ftit kien hemm impatt fil-każ tad-Disponibilità Għolja tal-Ġenerazzjoni Konvenzjonali), imbagħad irkupraw qabel ma reġgħu żdiedu fl-2018/19. Dak iż-żmien, ir-Renju Unit qies li l-firxa ta’ xenarji wriet l-inċertezza bil-parti ta’ fuq tal-medda li żdiedet għal aktar minn tliet sigħat fl-2018/19 u għalhekk, skont, ir-Renju Unit, din kienet ġustifikazzjoni valida għal intervent. Ix-xenarju ta’ referenza ta’ Ofgem assuma 0,75GW ta’ esportazzjonijiet netti fl-istaġun tax-xitwa.
                     
                        Illustrazzjoni 4
                     
                     
                        Aspettattiva ta’ telf bit-tagħbija u standard ta’ affidabbiltà, kif ipprovduti mir-Renju Unit fin-notifika tiegħu tal-2014
                     
                     
                                 
                                    Sors:
                              
                              Ofgem, analiżi tad-DECC
                           
               
                     (101)
                  
                  
                     Ir-Renju Unit iddikjara wkoll li d-Department of Energy and Climate Change (DECC — Dipartiment tal-Enerġija u tat-Tibdil fil-Klima) tar-Renju Unit kien wettaq ukoll simulazzjonijiet ta’ investiment fil-ġenerazzjoni sal-2030. Ix-xenarju tal-Każ Bażi tad-DECC mingħajr suq tal-kapaċità ppreżenta xejra simili għall-analiżi ta’ Ofgem sal-2016/17. Lil hinn mill-2016/17, ix-xenarju tal-Każ Bażi tad-DECC ra tendenza ’l isfel fil-marġini ta’ kapaċità li ssokta fil-bidu tat-tieni deċennju tas-snin elfejn. L-immudellar tad-DECC assuma li 2,9GW addizzjonali ta’ interkonnessjoni inkorporata sal-2030 u assuma li l-interkonnetturi kienu, fuq bażi netta (jiġifieri wara li tingħadd flimkien il-kapaċità kollha ta’ interkonnessjoni), la jimportaw u lanqas jesportaw fi żminijiet tal-ogħla livell ta’ domanda.
                     
                        Illustrazzjoni 5
                     
                     
                        Stimi fit-tul tal-marġini ta’ kapaċità degradati, kif ipprovduti mir-Renju Unit fin-notifika tiegħu tal-2014
                     
                     
                                 
                                    Sors:
                              
                              Ofgem 2013, l-analiżi tad-DECC 2013
                           
               
                     (102)
                  
                  
                     Ir-Renju Unit jistma li l-analiżi li saret mill-Gvern tar-Renju Unit, kif ukoll analiżi separata pprovduta min-National Grid, juru l-ħtieġa kontinwa għas-CM sabiex jiżgura li l-Istandard ta’ Affidabbiltà ta’ LOLE ta’ 3 sigħat jiġi ssodisfat. Meta s-CM jiġi eskluż mill-immudellar, l-istandard ta’ affidabilità x’aktarx jinkiser f’kull sena inkluża fil-ħolqien tal-immudellar.
                  
               
                     (103)
                  
                  
                     NG tipproduċi Każ Bażi tal-EMR fuq 5 snin bħala parti mix-Xenarji Futuri tal-Enerġija (29) sabiex tivvaluta l-kapaċità għax-xiri fl-irkanti tas-suq tal-kapaċità. F’Diċembru 2018, NG stabbilixxiet sett rivedut ta’ suppożizzjonijiet sabiex tivvaluta l-impatt potenzjali fuq il-Każ Bażi li kieku ma kienx hemm CM fir-Renju Unit. Il-valutazzjoni ta’ NG hija li LOLE tkun tvarja bejn LOLE ta’ 3 u ta’ 7 sigħat bejn l-2019/20 u l-2023/24 mingħajr is-suq tal-kapaċità.
                  
               
                     (104)
                  
                  
                     Id-Department of Business, Energy, and Industrial Strategy (BEIS — Dipartiment tan-Negozju tal-Enerġija u tal-Istrateġija Industrijali) tar-Renju Unit wettaq analiżi b’mod indipendenti min-National Grid, billi uża r-rakkomandazzjonijiet l-aktar reċenti tal-ECR min-National Grid (ECR2018) flimkien ma’ għarfien kummerċjali tal-BEIS u mal-valutazzjoni tal-BEIS dwar l-ekonomija tal-impjanti. Din l-analiżi tikkonkludi li l-firxa mistennija ta’ LOLE tikser l-istandard ta’ affidabbiltà ta’ LOLE ta’ 3 sigħat fis-snin kollha sal-2030 (LOLE ta’ bejn 3 u 345 siegħa bejn l-2019/20 u l-2029/30).
                  
               2.8.3.   Ir-raġunijiet wara l-problemi fl-adegwatezza tal-ġenerazzjoni
         
         
                     (105)
                  
                  
                     Ir-Renju Unit jgħid li żewġ fallimenti ewlenin tas-suq jispjegaw il-problema ta’ adegwatezza tal-ġenerazzjoni deskritta fit-taqsima preċedenti.
                  
               
                     (106)
                  
                  
                     L-ewwel falliment tas-suq huwa li l-affidabilità hija ben pubbliku. Il-klijenti ma jistgħux jagħżlu l-livell mixtieq ta’ affidabbiltà tagħhom, minħabba li l-Operatur tas-Sistema ma jistax jiskonnettjahom b’mod selettiv, u l-konsumaturi ma jirrispondux għal tibdiliet f’ħin reali fil-prezz tal-bejgħ bl-ingrossa. Għalhekk, wieħed jista’ jistenna li l-fornituri tal-kapaċità ma jipprovdux il-livell soċjalment ottimali ta’ affidabilità fin-nuqqas ta’ intervent. Dan jista’ jwassal ukoll għal kostijiet għoljin għas-soċjetà b’riżultat ta’ provvista tal-elettriku li ma tkunx affidabbli. Dawn ikunu kostijiet esterni jekk ma jiġux iddebitati lill-ġeneraturi.
                  
               
                     (107)
                  
                  
                     It-tieni falliment tas-suq huwa l-problema tal-“flus mitlufa”. Il-kunċett ġie identifikat u deskritt fil-letteratura akkademika u jaffettwa s-swieq tal-enerġija biss (30). Fit-teorija, in-nuqqas ta’ kapaċità tal-konsumaturi li jagħżlu l-livell mixtieq ta’ affidabilità jista’ jiġi indirizzat f’suq għall-enerġija biss billi l-prezzijiet jitħallew jogħlew għal livell li jirrifletti l-valur medju tat-tagħbija mitlufa, dak huwa l-prezz li bih il-konsumaturi ma jkunux aktar lesti jħallsu għall-enerġija u li jippermetti lill-ġeneraturi jirċievu kirjiet ta’ skarsezza. Madankollu, fil-prattika suq tal-enerġija biss jista’ jonqos milli jibgħat is-sinjali korretti tas-suq sabiex jiżgura l-aħjar sigurtà tal-provvista u sabiex jippermetti lill-investituri jiksbu finanzjament ta’ proġetti għall-bini ta’ kapaċità ġdida. Dan ifisser li d-dħul mis-suq tal-enerġija waħdu jista’ jonqos milli jressaq investimenti suffiċjenti fil-kapaċità minħabba l-“flus mitlufa”. Ir-raġunijiet għaliex dan jista’ jiġri huma tnejn:
                     
                                 (a)
                              
                              
                                 l-inkapaċità tal-prezzijiet li jirriflettu l-iskarsezza: Il-prezzijiet kurrenti tal-enerġija bl-ingrossa ma jogħlewx biżżejjed sabiex jirriflettu l-valur tal-kapaċità addizzjonali fi żminijiet ta’ skarsezza. Dan huwa minħabba l-fatt li l-imposti fuq il-ġeneraturi li ma jkunux ibbilanċjati fil-mekkaniżmu ta’ bbilanċjar (żbilanċ) ma jirriflettux il-kost sħiħ tal-azzjonijiet ta’ bbilanċjar meħuda mill-Operatur tas-Sistema (bħat-tnaqqis tal-vultaġġ).
                              
                           
                                 (b)
                              
                              
                                 in-nuqqas ta’ ċertezza li l-prezzijiet se jogħlew, anki jekk jista’ jkun: Fi żminijiet meta l-prezzijiet tas-suq tal-enerġija bl-ingrossa jenħtieġ li jilħqu l-ogħla livelli, l-investituri jkunu mħassba li l-Gvern/ir-regolatur tas-suq se jaġixxi fuq perċezzjoni ta’ abbuż tas-saħħa fis-suq, pereżempju permezz tal-introduzzjoni ta’ limitu massimu fuq il-prezzijiet. Huma jinsabu wkoll imħassba li l-prezzijiet sempliċiment mhux se jogħlew – pereżempju, jekk il-kapaċità eolika taħdem aħjar milli kien mistenni, u b’hekk jitnaqqsu l-opportunitajiet sabiex tkun tista’ titħaddem il-kapaċità aktar għalja li tista’ tintbagħat.
                              
                           
               
                     (108)
                  
                  
                     Ir-Renju Unit jgħid li “flus mitlufa” mhumiex problema teoretika. Storikament, il-prezzijiet tal-iżbilanċ tal-GB ma kinux qabżu d-GBP 938/MWh. Ir-Renju Unit jissottometti li evidenza minn sitwazzjonijiet ta’ skarsezza riċenti fis-suq tal-GB tindika wkoll li l-prezzijiet ma telgħux għal-livelli li kienu jkunu mistennija. Il-Gvern tar-Renju Unit u Ofgem ikkummissjonaw studju indipendenti sabiex jiġi stmat il-valur ta’ tagħbija mitlufa (VoLL), li kkonkluda li l-valur medju għall-konsumaturi sabiex jiġu evitati diskonnessjonijiet meta jintlaħaq l-ogħla livell ta’ domanda fuq is-sistema huwa ta’ madwar GBP 17 000/MWh (31).
                  
               
                     (109)
                  
                  
                     Ir-Renju Unit jissottometti li l-fallimenti tas-suq huma aggravati fuq perjodu ta’ żmien qasir u medju sewwasew mill-pjanijiet ta’ għeluq mgħaġġla ħafna tal-kapaċità eżistenti: skont ix-xenarju ċentrali ta’ NG, jekk id-dħul ta’ CM ma jibqax disponibbli aktar, sa 8GW f’impjanti disponibbli tal-faħam u tal-gass attivi fl-2018/2019 jistgħu jagħlqu fl-2019/2020.
                  
               2.8.4.   Miżuri addizzjonali sabiex tiġi żgurata l-adegwatezza tal-ġenerazzjoni
         
         
                     (110)
                  
                  
                     Minbarra l-miżura nnotifikata, ir-Renju Unit wettaq u għadu jwettaq firxa ta’ azzjonijiet fis-suq tal-elettriku tal-GB li jistgħu jgħinu sabiex jiġu indirizzati l-fallimenti tas-suq elenkati fit-taqsima preċedenti. It-tliet inizjattivi ewlenin min-notifika tar-Renju Unit huma elenkati hawn taħt.
                  
               
                     (111)
                  
                  
                     L-ewwel miżura kkwotata mir-Renju Unit kellha l-għan li tnaqqas ir-rekwiżiti ġenerali tal-elettriku u li żżid ir-risponsività tad-domanda tal-konsumatur. Ir-Renju Unit iddikjara li kien qed jieħu passi sabiex inaqqas ir-rekwiżiti ġenerali tal-elettriku, pereżempju permezz tar-rabta ta’ użu tal-Green Deal and Energy Company Obligation (Il-Patt Ekoloġiku u l-Obbligu tal-Kumpaniji tal-Enerġija). Ir-Renju Unit qed isegwi wkoll opportunitajiet sabiex iħeġġeġ kemm tnaqqis fit-tul fid-domanda (li l-Gvern isejjaħlu Tnaqqis fid-Domanda għall-Elettriku jew EDR) kif ukoll tnaqqis fit-terminu qasir fid-domanda bħal tnaqqis/qlib fi żminijiet bl-akbar domanda (li l-Gvern isejjaħ rispons fin-naħa tad-domanda jew DSR). B’mod partikolari, ir-Renju Unit huwa impenjat li jiżgura li kull dar u negozju żgħir fil-pajjiż jiġu offruti arloġġ intelliġenti sa tmiem l-2020 (32). L-arloġġi intelliġenti huma mezz li jippermetti tariffi skont il-ħin tal-użu (ToU) li għandhom prezzijiet orħos tal-enerġija f’sigħat kwieti. L-ewwel tariffa ToU statika fir-Renju Unit ġiet introdotta permezz tal-Green Energy (Enerġija Ekoloġika) fil-bidu tal-2017, li toffri lill-klijenti tagħha li jkollhom arloġġi intelliġenti rata ferm orħas tal-elettriku matul l-iljieli ta’ fost il-ġimgħa. Madankollu, dan ma jirriflettix il-kostijiet attwali fil-livell tal-operaturi li jkunu jippermettu lill-konsumaturi jirrispondu f’ħin reali (33). Barra minn hekk, wara l-ħidma preċedenti u sejħa għall-evidenza, f’Lulju 2017 il-Gvern tar-Renju Unit u Ofgem flimkien ippubblikaw Smart Systems & Flexibility Plan (34) (Pjan għas-Sistemi Intelliġenti u għall-Flessibbiltà). Dan il-pjan jiddeskrivi l-prinċipji sottostanti tal-approċċ tar-Renju Unit sabiex jippermetti t-tranżizzjoni għal sistema intelliġenti u flessibbli, segwit minn 29 azzjoni għall-Gvern, għal Ofgem u/jew għall-industrija.
                  
               
                     (112)
                  
                  
                     It-tieni miżura hija r-riforma tal-arranġamenti ta’ żbilanċ. Prezzijiet ta’ żbilanċ jipprovdu lill-parteċipanti fis-suq b’inċentivi sabiex jiżguraw li l-volumi tal-elettriku li jbigħu jew jikkonsmaw ikunu jaqblu mal-volumi li jkunu kkuntrattaw sabiex ibigħu jew jikkonsmaw. Ir-Renju Unit jargumenta li riforma tal-mod kif kien jopera s-suq tgħin sabiex tiżgura s-sigurtà tal-provvista.
                  
               
                     (113)
                  
                  
                     Fl-2012, Ofgem nediet l-Electricity Balancing Significant Code Review (35) (EBSCR — Rieżami tal-Kodiċi Sinifikanti tal-Ibbilanċjar tal-Elettriku) sabiex tindirizza diversi aspetti dejjiema ta’ tħassib dwar fatturi li rażżnu l-prezzijiet ta’ żbilanċ. Ofgem adottat u ppubblikat id-deċiżjoni politika finali tagħha f’Mejju 2014 (36). Ir-riformi implimentati fir-rigward tal-ħruġ tal-flus huma dawn li ġejjin:
                     
                                 (a)
                              
                              
                                 Il-prezzijiet ta’ żbilanċ saru “marġinali” billi ġew ikkalkolati bl-użu tal-aktar azzjoni għalja li jieħu l-Operatur tas-Sistema (SO) sabiex jibbilanċja s-sistema. Dan ġie introdott f’fażijiet, u l-ewwel pass kien li l-prezzijiet jiġu kkalkolati bl-użu ta’ medja tal-ogħla 50MWh tal-azzjonijiet tal-SO (minflok 500MWh) minn Novembru 2015. Minn Novembru 2018, il-prezzijiet ġew ikkalkolati bl-użu tal-ogħla 1 MWh.
                              
                           
                                 (b)
                              
                              
                                 Kost għad-diżkonnessjonijiet u għat-tnaqqis fil-vultaġġ ġie inkluż fil-kalkoli tal-prezz ta’ żbilanċ fuq il-bażi tal-Valur tat-Tagħbija Mitlufa (VoLL) għall-konsumaturi. Dan il-kost ġie introdott f’passi li jibdew minn GBP 3 000/MWh minn Novembru 2015 u b’GBP 6 000/MWh minn Novembru 2018.
                              
                           
                                 (c)
                              
                              
                                 Il-mod kif il-kostijiet ta’ riżerva huma pprezzati tjieb billi ġie rifless il-valur li r-riżerva tipprovdi lill-konsumaturi fi żminijiet ta’ stress fuq is-sistema. Sabiex dan jintlaħaq, ġiet introdotta funzjoni tal-Ipprezzar tal-Iskarsezza tar-Riżerva li l-prezzijiet jirriżervaw meta tintuża fuq il-bażi tal-iskarsezza prevalenti fis-sistema (37).
                              
                           
                                 (d)
                              
                              
                                 Ġiet introdotta bidla lejn prezz uniku ta’ żbilanċ għal kull perjodu ta’ saldu sabiex ikunu ssimplifikati l-arranġamenti u jitnaqqsu l-kostijiet tal-iżbilanċi, b’mod partikolari għal partijiet iżgħar.
                              
                           
               
                     (114)
                  
                  
                     Ofgem ippubblikat rieżami tal-ewwel fażi tal-EBSCR (38). Mill-implimentazzjoni tal-ewwel fażi, il-Prezz medju tal-Iżbilanċi (il-prezz tal-ħruġ tal-flus) naqas. Il-maġġoranza tal-Prezzijiet ta’ Żbilanċ issa jinsabu fil-medda ta’ GBP 20-30/MWh, minflok GBP 30-40/MWh kif kien osservat qabel. Madankollu, il-Prezz ta’ Żbilanċ sar aktar volatili. Il-prezz massimu fis-sentejn ta’ qabel ir-riforma kien ta’ GBP 429,10/MWh filwaqt li wara r-riforma kien ta’ GBP 1 528,72/MWh.
                  
               
                     (115)
                  
                  
                     Il-Gvern tar-Renju Unit jemmen li r-riforma tal-Kapaċità fis-Suq u r-riforma tal-iżbilanċ għandha rwoli distinti iżda kuomplimentari sabiex tiġi żgurata s-sigurtà tal-provvista tal-elettriku. Huwa aħjar li wieħed ifittex ir-riforma tas-Suq tal-Kapaċità kif ukoll ir-riforma ta’ sostenn tal-arranġamenti ta’ żbilanċ, aktar milli sempliċiment jistrieħ fuq ir-riforma tal-iżbilanċi għar-raġunijiet li ġejjin:
                     
                                 (a)
                              
                              
                                 filwaqt li r-riforma tal-iżbilanċi jenħtieġ li ssaħħaħ l-inċentivi tal-investiment fis-suq tal-enerġija fit-tul, huwa mistenni li jkollha impatt aktar limitat fuq il-livelli ġenerali tal-investiment fuq perjodu ta’ żmien qasir u medju (39). Dan minħabba li l-ġeneraturi jbigħu kważi l-enerġija kollha tagħhom fis-swieq bil-quddiem. Madankollu, maż-żmien ir-riforma tal-iżbilanċi se twassal sabiex il-prezzijiet fis-swieq tal-forwards jogħlew billi l-ġeneraturi jisfruttaw l-opportunitajiet ta’ arbitraġġ bejn is-swieq tal-forwards u l-prezz fil-mekkaniżmu ta’ bbilanċjar;
                              
                           
                                 (b)
                              
                              
                                 ir-riforma tal-iżbilanċi ma tistax tindirizza r-riskju miżjud tal-investiment fil-kapaċità termali hekk kif is-settur tal-enerġija jiddekarbonizza: il-kapaċità termali se tibqa’ taħdem dejjem aktar bħala riżerva u ser ikollha tirkupra l-kostijiet fissi tagħha billi ġġib prezzijiet għoljin fil-ftit okkażjonijiet meta jkun hemm skarsezza u żieda fil-prezzijiet;
                              
                           
                                 (c)
                              
                              
                                 fil-prattika, l-investimenti jistgħu jiddependu fuq suq likwidu għall-kummerċ ta’ “għażliet ta’ affidabbiltà” madwar prezz f’ħin reali – li bih il-fornituri jħallsu prezz fiss lill-ġeneraturi bi skambju ma’ opzjoni li jixtru l-enerġija bi prezz tal-eżerċitar. Dan mhux probabbli li jseħħ skont ir-riforma ta’ Ofgem tal-arranġamenti tal-ħruġ tal-flus peress li s-suq anki wara r-riformi kurrenti fil-ħruġ tal-flus jibqa’ kważi suq bi ħruġ ta’ flus iddeterminat permezz ta’ proċeduri amministrattivi kumplessi, iżda jista’ jiżviluppa jekk jiġi introdott suq tal-elettriku ta’ bilanċ li jista’ jaġixxi bħala suq ta’ referenza robust għall-kummerċ tal-opzjonijiet (40);
                              
                           
                                 (d)
                              
                              
                                 mhuwiex ċar jekk l-investituri hux ser ikollhom kunfidenza li kwalunkwe arranġament ġdid se jinżamm. Dan għaliex meta l-prezzijiet jitħallew jilħqu l-ogħla livelli, ir-regolatur isibha dejjem aktar diffiċli li jivvaluta jekk prezzijiet għoljin ħafna humiex operazzjoni effiċjenti tas-suq jew kilba għall-profitt. Dan ifisser li l-ġeneraturi jistgħu jevitaw li joffru l-enerġija bi prezz għoli (għax jibżgħu minn investigazzjoni għall-abbuż mis-suq), jew li jistgħu jistennew intervent pubbliku fil-futur sabiex itaffi żidiet fil-prezz aktar frekwenti;
                              
                           
                                 (e)
                              
                              
                                 fil-każ li jiġu stabbiliti riformi ta’ żbilanċ u dawn jaħdmu tajjeb sabiex jindirizzaw il-fallimenti tas-suq, prezzijiet ogħla ta’ żbilanċ għandhom il-potenzjal li jnaqqsu l-kost tal-akkwist tal-kapaċità permezz tas-Suq tal-Kapaċità, sabiex il-prezz imħallas għall-kapaċità jinżel għal żero fl-irkant;
                              
                           
                                 (f)
                              
                              
                                 għalkemm ir-riforma fil-ħruġ tal-flus tista’, ladarba titlesta, twassal għal prezzijiet ogħla matul żminijiet ta’ skarsezza, il-livell għoli inerenti ta’ inċertezza rigward l-avvenimenti ta’ skarsezza jagħmel id-dipendenza fuq kirjiet ta’ skarsezza għolja biss, strateġija riskjuża għall-investituri fi proġetti kbar ta’ binjiet ġodda. Is-CM jipprovdi pagament stabbli u regolari sa 15-il sena għal proġetti ta’ binjiet ġodda li jnaqqas ir-riskji għall-investituri u jħeġġeġ l-investiment f’kapaċità ġdida u eżistenti.
                              
                           
               
                     (116)
                  
                  
                     It-tielet miżura kkwotata mir-Renju Unit qiegħda tikkompleta s-suq intern tal-enerġija u tappoġġja livelli akbar ta’ interkonnessjoni. Ir-Renju Unit implimenta t-Tielet Pakkett tal-Enerġija fil-leġiżlazzjoni nazzjonali u qal li kien qed jikkontribwixxi għall-iżvilupp tal-kodiċijiet tan-netwerk. B’mod partikolari, il-kodiċijiet tan-netwerk tal-UE relatati mas-suq, li jarmonizzaw il-perjodi ta’ żmien li fihom tiġi allokata u negozjata l-kapaċità, se jintroduċu sett standard ta’ regoli tas-suq fl-Ewropa kollha u jippromwovu l-implimentazzjoni ta’ suq tal-enerġija pan-Ewropew kompetittiv. Ir-Renju Unit jgħid li dawn it-tibdiliet għandhom il-potenzjal li jtejbu l-każ għall-investiment fl-interkonnetturi permezz ta’ użu aktar effiċjenti tal-assi. Ir-Renju Unit jinnota wkoll li fil-GB, il-livell ta’ interkonnessjoni żdied minn 4 % fl-2014 għal 6 % tal-kapaċità totali installata fl-2019, l-aktar hekk kif l-interkonnettur NEMO ġie attivat fil-31 ta’ Jannar 2019, u għandu l-potenzjal li jiżdied għal 9 % sal-2021 (41).
                  
               
                     (117)
                  
                  
                     Ir-Renju Unit qal ukoll li kien qed jipparteċipa b’mod attiv fil-proċess tal-UE għall-identifikazzjoni ta’ proġetti transkonfinali ta’ prijorità kull sentejn kif stabbilit fir-“Regolament TEN-E”. Dawn il-proġetti ta’ prijorità rċivew l-istatus ta’ “Proġetti ta’ Interess Komuni” (PCI) li jippermettilhom jibbenefikaw, minn proċeduri ta’ ppjanar u ta’ awtorizzazzjoni potenzjalment aktar veloċi, minn inċentivi regolatorji potenzjali, u minn aċċess possibbli għal appoġġ finanzjarju mill-Faċilità Nikkollegaw l-Ewropa.
                  
               
                     (118)
                  
                  
                     Il-proġett ta’ Ppjanar u ta’ Regolamentazzjoni tat-Trażmissjoni Integrata ta’ Ofgem (ITPR) ġie konkluż fl-2015 (42). Dan stabbilixxa l-proċess ta’ Valutazzjoni tal-Għażliet tan-Netwerk (NOA) u ppubblika r-rapporti annwali tal-NOA. L-analiżi tal-Operatur tas-Sistema tipprovdi informazzjoni aħjar lill-iżviluppaturi tal-interkonnetturi, inklużi postijiet fejn il-kapaċità ġdida ta’ interkonnessjoni tista’ tiġi akkomodata l-aktar faċilment. Ir-rwol il-ġdid jinkludi wkoll il-kunsiderazzjoni ta’ proposti ta’ interkonnetturi speċifiċi u jipprovdi lil Ofgem b’valutazzjonijiet tal-impatti tagħhom.
                  
               2.9.   Durata
         
         
                     (119)
                  
                  
                     L-Att tal-2013 dwar l-Enerġija ma jinkludix data tat-tmiem għas-Suq tal-Kapaċità. Madankollu, l-approvazzjoni tal-għajnuna mill-Istat hija valida għal perjodu ta’ 10 snin (43) li jibda mid-data tal-ewwel implimentazzjoni tal-miżura fl-2014 (44).
                  
               2.10.   Raġunijiet għall-bidu tal-proċedura
         
         
                     (120)
                  
                  
                     Għalkemm is-Suq tal-Kapaċità ġie nnotifikat mill-awtoritajiet tar-Renju Unit qabel ma ġie implimentat, id-Deċiżjoni tal-2014 li tawtorizza l-iskema ġiet annullata mill-Qorti Ġenerali. Fid-dawl tas-sentenza tal-QĠ li tannulla d-Deċiżjoni tal-2014, l-implimentazzjoni tal-għajnuna inkwistjoni sas-sentenza tal-Qorti Ġenerali trid titqies bħala illegali (45).
                  
               
                     (121)
                  
                  
                     F’konformità mal-avviż tal-Kummissjoni dwar id-determinazzjoni tar-regoli applikabbli għall-valutazzjoni ta’ għajnuna illegali mill-Istat (46), il-Kummissjoni vvalutat il-kompatibbiltà tal-miżura mas-suq intern, minn Diċembru 2014 sa Novembru 2018 u għall-futur, fuq il-bażi tal-kundizzjonijiet stabbiliti fit-Taqsima 3.9 tal-Linji Gwida dwar l-Għajnuna Ambjentali u għall-Enerġija (“EEAG”) (47) li stabbilew kundizzjonijiet speċifiċi għall-għajnuna skont l-adegwatezza tal-ġenerazzjoni u ilhom applikabbli mill-1 ta’ Lulju 2014.
                  
               
                     (122)
                  
                  
                     Il-proċedura sabiex tiġi adottata deċiżjoni ġdida tista’ titkompla fil-punt stess li fih tkun seħħet l-illegalità (48).
                  
               
                     (123)
                  
                  
                     Fid-dawl tal-konklużjonijiet fis-sentenza tal-QĠ li l-Kummissjoni missu kellha dubji dwar il-kompatibbiltà ta’ ċerti aspetti tal-miżura mas-suq intern, il-Kummissjoni ddeċidiet li tibda l-proċedura ta’ investigazzjoni formali.
                  
               
                     (124)
                  
                  
                     Fuq il-bażi tal-informazzjoni disponibbli u tal-elementi deskritti fid-Deċiżjoni tal-Ftuħ, il-Kummissjoni fittxet kjarifika u talbet kummenti dwar il-kwistjonijiet li ġejjin b’mod partikolari:
                     
                                 (a)
                              
                              
                                 l-adegwatezza tal-miżura:
                                 
                                             (1)
                                          
                                          
                                             jekk il-miżura kinitx miftuħa biżżejjed għall-fornituri tal-kapaċità rilevanti kollha, speċjalment għall-fornituri tad-DSR minħabba d-differenzi fit-tulijiet tal-kuntratt applikabbli, il-garanzija limitata għall-volum fl-irkant T-1, u l-livell minimu ta’ parteċipazzjoni;
                                          
                                       
                                             (2)
                                          
                                          
                                             jekk il-parteċipazzjoni tal-kapaċità interkonnessa għandhiex tkompli tiġi limitata bl-użu ta’ mudell immexxi mill-interkonnetturi.
                                          
                                       
                           
                                 (b)
                              
                              
                                 il-proporzjonalità tal-miżura:
                                 
                                             (1)
                                          
                                          
                                             jekk il-miżura kinitx proporzjonata minħabba differenzi potenzjalment diskriminatorji fit-trattament tal-operaturi tad-DSR meta mqabbla mal-ġeneraturi fil-forma tad-durata tal-kuntratt;
                                          
                                       
                                             (2)
                                          
                                          
                                             jekk il-metodu tal-irkupru tal-kostijiet naqasx milli jinċentiva lill-konsumaturi biżżejjed sabiex inaqqsu l-konsum tagħhom matul l-ogħla livelli ta’ domanda u, għalhekk, ma jimminimizzax l-ammont totali tal-għajnuna.
                                          
                                       
                           
                                 (c)
                              
                              
                                 l-evitar ta’ effetti negattivi fuq il-kompetizzjoni u l-kummerċ:
                                 
                                             (1)
                                          
                                          
                                             jekk il-miżura kinitx tevita tali effetti peress li kuntratti fit-tul kienu riżervati għal unitajiet ta’ ġenerazzjoni, li jillimitaw il-ftuħ tal-miżura, u billi l-parteċipazzjoni diretta ta’ kapaċità barranija attwalment ma kinitx permessa fil-mekkaniżmu tal-kapaċità tal-GB.
                                          
                                       
                           
               3.   KUMMENTI MINN PARTIJIET INTERESSATI
         
         
                     (125)
                  
                  
                     Din it-taqsima tiġbor fil-qosor il-kummenti li rċiviet il-Kummissjoni matul il-perjodu ta’ konsultazzjoni mingħand 35 parti interessata, b’mod partikolari mingħand il-partijiet interessati attivi fis-settur tal-enerġija (bħal kumpaniji attivi fil-ġenerazzjoni konvenzjonali, fl-interkonnetturi, fil-ġenerazzjoni tal-enerġija rinnovabbli u l-operaturi ta’ rispons fin-naħa tad-domanda, kif ukoll assoċjazzjonijiet kummerċjali u organizzazzjonijiet nongovernattivi), Ofgem u National Grid.
                  
               3.1.   Objettiv ta’ interess komuni u neċessità tal-miżura
         
         
                     (126)
                  
                  
                     Għalkemm il-Kummissjoni ma indirizzatx espliċitament fid-Deċiżjoni tal-Ftuħ il-kwistjoni tal-objettiv komuni jew tan-neċessità tal-miżura, xi partijiet interessati kkummentaw speċifikament dwar dawk il-kwistjonijiet. Ħafna minnhom kienu jsostnu l-objettiv u n-neċessità tal-miżura. Uħud sempliċement qablu mal-konklużjoni preliminari tal-Kummissjoni fid-Deċiżjoni tal-Ftuħ, filwaqt li oħrajn:
                     
                                 (a)
                              
                              
                                 ikkwotaw analiżi mill-ENTSO-E, mill-Gvern tar-Renju Unit, min-National Grid u minn partijiet terzi li juru li mingħajr is-Suq tal-Kapaċità jinkiser l-Istandard ta’ Affidabbiltà tar-Renju Unit;
                              
                           
                                 (b)
                              
                              
                                 iddikjaraw li anki fid-dawl tal-iżviluppi reċenti fis-suq tal-enerġija (eż. l-introduzzjoni ta’ arloġġi intelliġenti) is-Suq tal-Kapaċità kien għadu neċessarju; jew
                              
                           
                                 (c)
                              
                              
                                 spjegaw li s-Suq tal-Kapaċità kien jipprovdi sinjal importanti li jsostni l-investiment f’kapaċità ġdida u ż-żamma tal-kapaċità eżistenti.
                              
                           
               
                     (127)
                  
                  
                     Fir-rigward tar-rwol u tal-potenzjal tad-DSR xi partijiet interessati indikaw il-volum dejjem akbar ta’ DSR li qed jipparteċipaw fl-irkanti bħala evidenza li s-Suq tal-Kapaċità kien imfassal b’mod xieraq u bħala evidenza tan-nuqqas ta’ ostakli għad-DSR. Bosta partijiet interessati enfasizzaw ukoll ir-rwol pożittiv tal-irkanti tranżizzjonali sabiex iħeġġu t-tkabbir tad-DSR, aktar u aktar minħabba li dawn kienu qed jiġu rkantati bi prezzijiet ogħla u ma kinux miftuħa għal fornituri oħra tal-kapaċità.
                  
               
                     (128)
                  
                  
                     Partijiet interessati oħrajn xeħtu dubju dwar jekk is-CM kienx neċessarju, bl-argument li:
                     
                                 (a)
                              
                              
                                 is-suq tar-Renju Unit ikun fornit iżżejjed. Il-kummenti nnotaw l-approċċ konservattiv meħud min-National Grid fit-tbassir tad-domanda u tal-provvista, il-marġini ta’ kapaċità għolja għax-xitwa 2018/19, il-livell baxx tal-LOLE, ir-riassigurazzjonijiet mogħtija mir-Renju Unit fir-rigward tas-sigurtà tal-provvista f’dik ix-xitwa, il-prezzijiet uniformi baxxi miksba fl-irkanti u t-tkabbir sinifikanti fl-interkonnessjoni;
                              
                           
                                 (b)
                              
                              
                                 is-suq tal-enerġija biss ikun jiżgura l-adegwatezza tal-ġenerazzjoni aħjar, speċjalment wara l-implimentazzjoni mir-Renju Unit ta’ riformi bħall-introduzzjoni tal-arloġġi intelliġenti, riformi fil-ħruġ tal-flus, u perjodi ta’ saldu ta’ nofs siegħa. Parti interessata waħda ċċitat is-suq Awstraljan tal-enerġija biss bħala eżempju fejn il-volatilità tal-prezzijiet bl-ingrossa tipprovdi sinjali ċari għall-investiment fid-DSR;
                              
                           
                                 (c)
                              
                              
                                 is-CM ikun qed jipperpetwa l-problema ta’ “flus mitlufa” billi jnaqqas l-ipprezzar tal-iskarsezza li huwa meħtieġ sabiex jitħeġġeġ l-investiment fid-DSR u fil-ħżin. Bosta kummenti semmew tibdil fil-prezzijiet tal-elettriku wara s-sentenza tal-Qorti Ġenerali bħala evidenza għal dan l-effett ta’ tnaqqis.
                              
                           
                                 (d)
                              
                              
                                 il-Kummissjoni jenħtieġ li tevalwa bir-reqqa l-potenzjal tad-DSR, fuq perjodu ta’ 10 snin, u l-impatt tas-CM fuq dan il-potenzjal. B’referenza għall-istudji, dawn jindikaw li (i) jekk jintużaw b’mod wiesa’ arloġġi intelliġenti u tagħmir utli ieħor, 15-il GW ta’ domanda domestika jistgħu potenzjalment jiġu mċaqalqa fl-eqqel jum tax-xitwa fl-2025; (ii) ġie stmat li l-konsumaturi industrijali, f’mudell tal-2012, jipprovdu kapaċità ta’ 4-5 GW tad-DSR; filwaqt li (iii) il-potenzjal għad-DSR mill-bini mhux domestiku u mhux industrijali kollu ġie stmat, għall-2012 li huwa bejn 1,2 u 4,4 GW fl-eqqel jum tax-xitwa; (iv) sa 1GW ta’ DSR jista’ jkun disponibbli f’Londra fl-2050. Huma jqisu wkoll li l-parteċipazzjoni tad-DSR fl-irkanti tas-CM hija baxxa, billi d-DSR kiseb 1,37 % tal-kapaċità totali rkantata. Fl-aħħar nett, xi partijiet interessati maqdru l-irkanti tranżizzjonali (TAs) bħala mhux suffiċjenti sabiex jippromwovu d-DSR minħabba l-esklużjoni ta’ fornituri tad-DSR b’kuntratti fl-irkanti dejjiema u għaliex it-tieni TA kien limitat għad-DSR għat-tnaqqis fl-użu u, għalhekk, ma kienx biżżejjed sabiex jippromwovi dan it-tip ta’ DSR fit-tul. Huma ma kinux kuntenti wkoll li r-Renju Unit ma estendiex it-TA għal sentejn oħra.
                              
                           
               3.2.   L-adegwatezza tal-miżura
         
         3.2.1.   Għażla tal-istrument
         
         
                     (129)
                  
                  
                     Parti interessata minnhom argumentat li s-CM x’aktarx li kien inkonsistenti f’għadd ta’ modi mar-Regolament (UE) 2019/943 għaliex (i) ir-Renju Unit diġà ser ikun implimenta l-maġġoranza tar-riformi meħtieġa fis-suq tal-enerġija sabiex jevita CM u (ii) jekk jifdal tħassib dwar kapaċità residwa, tkun preferibbli riżerva strateġika.
                  
               3.2.2.   Remunerazzjoni biss għas-servizz ta’ disponibbiltà pura tal-kapaċità
         
         
                     (130)
                  
                  
                     Xi partijiet interessati sostnew li l-arranġamenti ta’ notifika eżistenti qabel l-avvenimenti ta’ stress (jiġifieri twissija ta’ erba’ sigħat, bl-għażla tat-twaqqit u tal-profondità tal-gravità ta’ stress identifikati ex-post) kienu ta’ żvantaġġ għall-assi deċentralizzati, inkluż id-DSR. Huma ssuġġerew li r-Renju Unit jenħtieġ li jesplora l-introduzzjoni ta’ mekkaniżmu wieħed jew aktar ta’ dispaċċ fil-fażi ta’ qabel avveniment ta’ stress.
                  
               
                     (131)
                  
                  
                     Xi partijiet interessati indikaw li r-reġim kurrenti ta’ penali jista’ ma jkunx b’saħħtu biżżejjed sabiex jiżgura li l-fornituri tal-kapaċità jirrispondu b’mod effettiv matul avvenimenti ta’ stress fuq is-sistema.
                  
               
                     (132)
                  
                  
                     Minn naħa waħda, uħud mill-partijiet interessati argumentaw li l-fatt li d-definizzjoni ta’ avvenimenti ta’ stress tkun ibbażata fuq mudell ta’ “enerġija fornita” jikser il-paragrafu (225) tal-EEAG u jippermetti l-manipulazzjoni ta’ fatturi degradanti b’mod li jiddiskrimina kontra teknoloġiji (eoliċi u solari) b’livell baxx ta’ emissjonijiet ta’ karbonju u teknoloġiji alternattivi (bħall-ħżin).
                  
               3.2.3.   Il-ftuħ tal-miżura għall-fornituri tal-kapaċità rilevanti kollha
         
         3.2.3.1.   Diskriminazzjoni potenzjali kontra fornituri tad-DSR minħabba n-nuqqas ta’ ftehimiet ta’ konsenja marbuta maż-żmien
         
         
                     (133)
                  
                  
                     Xi partijiet interessati sostnew li r-rekwiżit għad-detenturi tal-ftehim ta’ kapaċità li jirrispondu għal avveniment ta’ stress fi kwalunkwe ħin tal-ġurnata u għal kemm idum it-tali avveniment kien jagħmel il-parteċipazzjoni fis-CM impenn diffiċli għall-fornituri tad-DSR. Għalhekk, huma argumentaw li l-ftehimiet ta’ kapaċità tal-konsenja marbuta biż-żmien jenħtieġ li jiġu offruti permezz tas-CM.
                  
               3.2.3.2.   Differenzi fit-tulijiet tal-kuntratti disponibbli
         
         
                     (134)
                  
                  
                     Skont ir-regoli kurrenti tal-GB dwar is-CM, il-biċċa l-kbira tal-fornituri tal-kapaċità eżistenti għandhom aċċess għal ftehimiet ta’ sena. Il-fornituri tal-kapaċità tal-ġenerazzjoni li jwettqu nefqa kapitali (CAPEX) ’il fuq minn ċerti limiti biss huma eliġibbli għal ftehimiet ta’ kapaċità fuq perijodu itwal ta’ żmien ta’ mhux aktar minn 15-il sena.
                  
               
                     (135)
                  
                  
                     Sabiex tiġi ġġustifikata l-esklużjoni tal-fornituri tad-DSR minn kuntratti aktar fit-tul, ħafna partijiet interessati ġibdu l-attenzjoni lejn (i) il-livelli baxxi ta’ CAPEX tal-fornituri tad-DSR (49), (ii) il-preferenza tagħhom għal kuntratti ta’ żmien qasir minħabba l-portafolli volatili tagħhom, (iii) il-ħtieġa li jkun hemm kuntratti fit-tul għal kapaċitajiet ta’ binjiet rinnovati u ġodda sabiex jiġu evitati offerti ogħla fl-irkanti tas-CM, livelli ogħla ta’ għajnuna u profitti eċċezzjonali għal kapaċitajiet eżistenti. Xi partijiet interessati indikaw ukoll li l-fornituri tad-DSR li jużaw il-ġenerazzjoni rinnovabbli xorta jistgħu jikkwalifikaw għal kuntratt aktar fit-tul jekk jilħqu l-limitu ta’ CAPEX u jekk jidħlu fl-irkant bħala ġenerazzjoni.
                  
               
                     (136)
                  
                  
                     Xi partijiet interessati ssuġġerew (i) li jiġi limitat it-tul tal-kuntratt għal sena għall-kapaċitajiet kollha, jew (ii) li jiġu permessi biss kuntratti iqsar minn 5 snin iżda mhux abbażi ta’ CAPEX li ma tikkunsidrax il-kostijiet finanzjarji kollha tad-DSR (bħal kostijiet operatorji), jew (iii) li l-fornituri tad-DSR jitħallew ikollhom aċċess għal kuntratti ta’ 3-5 snin. Partijiet oħra ssuġġerew iż-żamma tas-sistema bbażata fuq il-limiti ta’ CAPEX iżda li tingħata l-opportunità lil kwalunkwe teknoloġija li tissodisfa dawk il-limiti (jiġifieri, inklużi teknoloġiji mħaddma mill-fornituri tad-DSR) li jkollha aċċess għal kuntratti aktar fit-tul u r-rieżami regolari tal-limiti ta’ CAPEX jew saħansitra l-ħolqien ta’ diversi limiti differenti sabiex tiġi żgurata n-newtralità teknoloġika.
                  
               3.2.3.3.   Garanzija limitata għall-volum fl-irkant f’T-1
         
         
                     (137)
                  
                  
                     Xi volum ta’ kapaċità ma jiġix irkantat erba’ snin minn qabel (T-4) u jiġi “rriżervat” għall-irkant ta’ sena bil-quddiem (T-1). Jekk id-domanda tonqos bejn l-irkanti ta’ erba’ snin bil-quddiem u dawk ta’ sena bil-quddiem, jonqos l-ammont ta’ kapaċità rkantata fl-irkant T-1. Madankollu, minħabba li l-irkanti T-1 jipprovdu rotta aħjar għas-suq għad-DSR, fl-2014, ir-Renju Unit ħa impenn li jakkwista fl-irkanti ta’ sena bil-quddiem tal-anqas 50 % tal-kapaċità riżervata erba’ snin qabel.
                  
               
                     (138)
                  
                  
                     Xi kummenti indikaw li l-arranġamenti kurrenti ma kinux sodisfaċenti minħabba li l-organizzazzjoni ta’ T-1 hija imprevedibbli. Il-Gvern tar-Renju Unit jista’ jiddeċiedi li jikkanċella rkant jew jibdel il-volum li għandu jiġi rkantat f’T-1. Xi partijiet interessati ssuġġerew li jiġi ffissat l-ammont li għandu jiġi akkwistat f’T-1 bħala perċentwali jew tal-kapaċità meħtieġa għas-sena tal-konsenja jew tal-kapaċità rkantata f’T-4. Oħrajn indikaw il-ħtieġa li jiżdied il-volum irkantat fl-irkanti T-1 b’mod inkrementali tul ħames snin. Finalment, xi partijiet issuġġerew (i) li jiġu eliminati l-irkanti T-4; (ii) li jiġu organizzati rkanti addizzjonali ta’ kull ġimgħa jew (iii) li jiġu organizzati rkanti T-2 addizzjonali.
                  
               
                     (139)
                  
                  
                     Il-parti l-kbira tal-partijiet interessati indikat li l-arranġamenti kurrenti kienu adegwati u suffiċjenti, u indikaw b’mod partikolari r-rata ta’ suċċess importanti tad-DSR fl-irkanti T-4. Huma argumentaw li (i) il-parteċipanti kollha fis-suq huma ugwalment esposti għall-organizzazzjoni inċerta jew għall-volumi tal-irkanti T-4 u T-1 u għalhekk ma hemmx diskriminazzjoni kontra d-DSR; (ii) volumi ogħla ta’ kapaċità riżervati għal T-1 jistgħu jnaqqsu l-kompetittività tal-irkanti T-1 u (iii) volumi ogħla ta’ kapaċità riżervati għal T-1 jistgħu jżidu r-riskju ta’ akkwist eċċessiv, jekk il-ħtieġa għall-kapaċità għas-sena tal-konsenja tkun naqset taħt il-livelli li jkunu ġew iffissati qabel.
                  
               3.2.3.4.   Limitu minimu ta’ parteċipazzjoni
         
         
                     (140)
                  
                  
                     Kif deskritt fil-premessi 30 u 31, huwa applikabbli limitu minimu ta’ 2 MW għall-parteċipazzjoni fis-Suq tal-Kapaċità għat-tipi kollha ta’ kapaċità.
                  
               
                     (141)
                  
                  
                     Xi partijiet interessati ssuġġerew li jiġu stabbiliti limiti ħafna aktar baxxi ta’ parteċipazzjoni (100 kW, 500 kW, < 1MW), li jirreferu għal swieq oħra li fihom ikun jista’ jipparteċipa d-DSR (Interkonnessjoni Pennsylvania-New Jersey-Maryland (PJM), suq ta’ bbilanċjar u servizzi anċillari).
                  
               
                     (142)
                  
                  
                     Barra minn hekk, xi partijiet maqdru l-livell għoli tal-garanzija tal-offerta applikabbli għad-DSR u għall-ġenerazzjoni (GBP 5 000/MW fl-2014) bħala diskriminatorju kontra d-DSR. Huma argumentaw li dan jista’ jikkostitwixxi ostaklu għad-dħul b’mod partikolari għal fornituri ġodda tad-DSR għax il-parteċipanti kollha fis-Suq tal-Kapaċità jkollhom jimpenjaw ruħhom li jkopru konsenja indefinita u l-fornituri tad-DSR jista’ jkollhom aktar diffikultà mill-ġeneraturi sabiex ikopru perjodu twil ta’ konsenja. Minħabba r-riskju perċepit ogħla ta’ inadempjenza tal-fornituri tad-DSR, dawn jista’ jkollhom aktar diffikultajiet sabiex jiffinanzjaw l-ammont tal-garanzija tal-offerta.
                  
               
                     (143)
                  
                  
                     B’kuntrast ma’ dan, ħafna partijiet interessati indikaw ir-rilevanza ta’ limitu ta’ parteċipazzjoni ta’ 2 MW. Lil hinn mill-ħtieġa li l-kostijiet amministrattivi jinżammu baxxi, xi partijiet interessati indikaw li (i) il-limitu ta’ 2 MW ma deherx li kien ostaklu għall-parteċipazzjoni tad-DSR minħabba li r-Renju Unit ittestja limitu aktar baxx ta’ parteċipazzjoni għat-tieni rkant tranżizzjonali (500 kW) u tmien CMUs biss taħt iż-2 MW ikkwalifikaw, li jipprovdu anqas minn 3 % tal-kapaċità globali garantita f’dak l-irkant, u minħabba li ma ġie nnotat l-ebda raggruppar ta’ CMUs tad-DSR madwar il-limitu ta’ 2 MW fl-aħħar irkanti. Huma indikaw ukoll li (ii) il-limitu ta’ 100 kW użat minn PJM japplika għal akkwisti reġjonali iżgħar u, għalhekk, mhuwiex komparabbli.
                  
               
                     (144)
                  
                  
                     Bosta partijiet interessati spjegaw li rekwiżit ta’ garanzija tal-offerta kien neċessarju sabiex tiġi żgurata konsenja reali u sabiex jiġu skoraġġuti proġetti spekulattivi. Parti interessata minnhom indikat li, fl-irkanti tranżizzjonali li għalihom ir-rekwiżit tal-garanzija tal-offerta kien biss 10 % tal-livell normali, proporzjon għoli tal-kapaċità l-ġdida ma rnexxilux jiġi kkonsenjat (25 %).
                  
               
                     (145)
                  
                  
                     Barra minn hekk, xi partijiet interessati indikaw vantaġġi mogħtija lid-DSR meta mqabbla ma’ teknoloġiji oħra:
                     
                                 (a)
                              
                              
                                 DSR mhux ipprovat li ma jikkonsenjax l-ammont sħiħ tal-kapaċità tiegħu matul it-testijiet tad-DSR, jitlef biss il-garanzija tal-offerta tiegħu fuq bażi pro rata dment li jibqa’ jforni tal-anqas 90 % tal-kapaċità oriġinali impenjata, u anki f’dak il-każ, is-CMU tad-DSR tista’ tibqa’ żżomm il-ftehim ta’ kapaċità tagħha u tevita t-tariffi tat-terminazzjoni dment li tibqa’ ogħla mil-limitu ta’ 2MW.
                              
                           
                                 (b)
                              
                              
                                 it-tariffi tat-terminazzjoni huma aktar baxxi għad-DSR (sa GBP 10 k/MW) milli għal forom oħra ta’ kapaċità (sa GBP 35k/MW).
                              
                           
                                 (c)
                              
                              
                                 l-ittestjar konġunt jippermetti lill-fornituri tad-DSR li “jiddegradaw” l-ittestjar għad-DSR billi jifirxu r-riskju ta’ konsenja mhux sħiħa f’numru ta’ CMUs (jiġifieri kwalunkwe CMU li tipprovdi konsenja żejda tista’ tintuża sabiex tikkumpensa għal CMUs b’konsenji nieqsa).
                              
                           
                                 (d)
                              
                              
                                 sa mill-2015, il-fornituri tad-DSR jridu jissottomettu l-garanzija tal-offerta darba biss għal CMU tad-DSR mhux ipprovata u, għalhekk, jistgħu jipprekwalifikaw għal diversi rkanti konsekuttivi filwaqt li jipprovdu biss sett wieħed ta’ garanzija tal-offerta.
                              
                           
                                 (e)
                              
                              
                                 fl-2016, il-Gvern tar-Renju Unit għolla l-garanzija tal-offerta ta’ qabel l-irkant għal ġenerazzjoni ta’ binja ġdida għal GBP 10 000/MW filwaqt li l-livell ta’ garanzija tal-offerta ta’ qabel l-irkant għal DSR mhux ipprovat tħalla għal GBP 5 000/MW.
                              
                           
                                 (f)
                              
                              
                                 l-intitolament awtomatiku tad-DSR sabiex jipparteċipa fl-irkanti bħala “produttur tal-prezzijiet” u joffri ’l fuq mil-limitu li “l-prendituri tal-prezzijiet” iridu jaċċettaw.
                              
                           
                                 (g)
                              
                              
                                 fattur degradanti uniformi ta’ 84 % għad-DSR irrispettivament mit-teknoloġija użata sabiex tiġi pprovduta l-kapaċità, filwaqt li klassijiet oħra tatteknoloġija għandhom fatturi degradanti speċifiċi li jvarjaw minn 17 % sa 96 %.
                              
                           
                                 (h)
                              
                              
                                 il-kapaċità għad-DSR li jipparteċipa f’kummerċ sekondarju qabel ma tiġi pprovata l-kapaċità.
                              
                           
               3.2.3.5.   Il-ftuħ tal-miżura għal sorsi tal-enerġija rinnovabbli u għal teknoloġiji ġodda
         
         
                     (146)
                  
                  
                     Uħud mill-partijiet interessati ddikjaraw li ċerti enerġiji rinnovabbli – b’mod partikolari l-enerġija eolika u solari – bħalissa ma jitħallewx jipparteċipaw fis-CM, bi ksur tal-EEAG. Filwaqt li jilqgħu l-adozzjonijiet ta’ regoli ġodda għall-enerġija solari u eolika f’Ġunju 2019, huma maqdru l-fatt li dawn ir-regoli ma kinux diġà fis-seħħ fl-2014 u l-fatt li r-regoli l-ġodda kienu limitati għar-riħ u għas-solari u ma kinux jinkludu RES oħra jew teknoloġiji ġodda. Pereżempju, fl-2017 park eoliku ġie rrifjutat fil-prekwalifikazzjoni għall-irkant T-4. Lanqas ma kien hemm mekkaniżmu għall-prekwalifikazzjoni tar-rinnovabbli merkantili għall-irkant T-4 (imħassar) tal-2018 (għas-sena tal-konsenja 2022/2023). Kummenti oħra maqdru l-fatturi degradanti applikabbli għall-RES bħala restrittivi wisq.
                  
               
                     (147)
                  
                  
                     Parti interessata oħra argumentat kontra l-inklużjoni ta’ rinnovabbli intermittenti fis-CM – b’mod partikolari dawk mibnija u ffinanzjati b’miżuri oħra ta’ appoġġ – peress li dawn ikomplu jaħdmu irrispettivament mill-ħlas tas-CM u jistgħu ma jkunux kapaċi jipproduċu u jbigħu l-elettriku matul avveniment ta’ stress.
                  
               3.2.3.6.   Il-parteċipazzjoni ta’ kapaċità interkonnessa
         
         
                     (148)
                  
                  
                     Ħafna partijiet interessati indikaw l-għan fit-tul li jkun hemm parteċipazzjoni diretta tal-kapaċitajiet barranin filwaqt insistew fuq il-ħtieġa li r-Renju Unit jingħata biżżejjed żmien sabiex jadatta għalih, f’konformità mar-Regolament (UE) 2019/943.
                  
               
                     (149)
                  
                  
                     Madankollu partijiet oħra maqdru l-mudell kurrenti mmexxi mill-interkonnetturi użat fir-Renju Unit, u talbu tibdil rapidu sabiex tiġi diretta l-parteċipazzjoni ta’ kapaċità barranija. Kumment minnhom indika li l-interkonnetturi huma ggarantiti redditi rregolati permezz tal-mekkaniżmu tal-“limitu massimu u minimu”. Għalhekk, ma jkunx xieraq li dawn l-interkonnetturi jipparteċipaw fis-CM filwaqt li l-proġetti ta’ ġenerazzjoni li jirċievu sussidji ma jitħallewx jipparteċipaw.
                  
               
                     (150)
                  
                  
                     Parti interessata minnhom ikkummentat li l-interkonnetturi misshom tħallew jipparteċipaw fl-irkant T-1 li sar kmieni fl-2018 għas-sena tal-konsenja 2018/2019. Hija maqdret ukoll l-esklużjoni tal-interkonnetturi minn kuntratti ta’ kapaċità itwal minn sena, kif ukoll il-metodoloġija ta’ degradazzjoni użata għall-interkonnetturi, li hija deskritta bħala diskriminatorja b’mod partikulari għaliex tiġi kkomputata fuq bażi individwali aktar milli skont it-tip ta’ teknoloġija bħalma jsir għal teknoloġiji oħra li jipparteċipaw fis-CM.
                  
               3.3.   Proporzjonalità tal-miżura
         
         
                     (151)
                  
                  
                     Parti interessata minnhom xeħtet dubju fuq il-konformità tas-CM tal-GB mal-paragrafu (230) tal-EEAG, peress li fl-2016, il-ġeneraturi eżistenti rebbieħa fl-irkanti tas-CM irċivew prezz ta’ GBP 22,50/kW/sena, filwaqt li fl-2017 huma rċivew prezz ta’ GBP 8,40/kW/sena, li jindika kumpens żejjed u profitti eċċezzjonali.
                  
               3.3.1.   Differenzi fit-tulijiet tal-kuntratti applikabbli
         
         
                     (152)
                  
                  
                     Il-kummenti relatati mat-tulijiet tal-kuntratti applikabbli huma miġbura fil-qosor fil-premessi 134 sa 136 hawn fuq.
                  
               3.3.2.   Esklużjoni ta’ STOR fit-tul
         
         
                     (153)
                  
                  
                     Parti interessata minnhom tgħid li l-parteċipazzjoni ta’ fornituri tal-STOR fit-tul (ara l-premessa 32(f)) fis-CM tkun tirriżulta fi profitti eċċezzjonali, filwaqt li l-esklużjoni ma tkunx ta’ ħsara għall-każ oriġinali tan-negozju. Barra minn hekk, dawn l-operaturi jistgħu jipparteċipaw fis-CM u fl-irkanti annwali għall-kuntratti tal-STOR għal perjodu qasir ta’ żmien, u sussegwentement (jekk jirnexxu fl-irkanti tas-CM) joħorġu mill-kuntratti tagħhom tal-STOR fit-tul mingħajr penali.
                  
               
                     (154)
                  
                  
                     Parti interessata oħra targumenta li m’hemm l-ebda prospett ta’ fornituri tal-STOR fit-tul li jiksbu profitti eċċezzjonali hekk kif jingħad li s-CM wassal għal prezzijiet orħos tal-iżbilanċi, għal prezzijiet orħos bl-ingrossa u għal użu aktar baxx tal-impjant tal-STOR. Barra minn hekk, il-fornituri tal-STOR fit-tul ikunu esklużi de facto minħabba li r-Regoli finali tas-CM speċifikaw li l-impjanti tal-enerġija kkummissjonati wara l-2014 biss ikunu jikkwalifikaw bħala binja ġdida. Barra minn hekk, il-banek ma jkunux jaċċettawx ftehim ta’ sena tas-CM favur kuntratt ta’ 15-il sena tal-STOR. Huma jargumentaw ukoll li mekkaniżmu ta’ rkupru jkun aktar proporzjonat mill-esklużjoni kompluta u jissuġġerixxu li l-impjant tagħhom jenħtieġ li jingħata retrospettivament il-ftehimiet tas-CM li misshom ingħataw fl-2014 u wara.
                  
               3.3.3.   Metodu għall-irkupru tal-kostijiet
         
         
                     (155)
                  
                  
                     Il-metodu għall-irkupru tal-kostijiet huwa bbażat fuq il-konsum tal-elettriku bejn l-4pm u s-7pm kull jum fost il-ġimgħa fix-xitwa. Kif spjegat fil-premessa 187 tad-Deċiżjoni tal-Ftuħ, ir-Renju Unit, qabel il-konsultazzjoni pubblika nazzjonali dwar il-mekkaniżmu tal-kapaċità, inizjalment ippreveda li l-ammont tal-imposti jkun ikkalkolat fuq il-bażi tas-sehem mis-suq tal-fornituri tal-elettriku fid-domanda għall-elettriku rreġistrata matul l-hekk imsejħa perjodi “triad”. Jiġifieri t-tliet perjodi ta’ nofs siegħa li jirreġistraw l-ogħla konsum annwali tal-elettriku fir-Renju Unit matul il-perjodu minn Novembru sa Frar.
                  
               
                     (156)
                  
                  
                     Il-biċċa l-kbira tal-kummenti riċevuti dwar dan il-punt iqisu li l-metodoloġija għall-irkupru tal-kostijiet hija proporzjonata. Huma jargumentaw li l-metodoloġija kurrenti tilħaq il-bilanċ it-tajjeb bejn, min-naħa l-waħda, bażi prevedibbli u ġusta sabiex jiġu ddebitati l-fornituri, u min-naħa l-oħra, sabiex jinżamm sinjal għat-tnaqqis tad-domanda matul il-perjodu mistenni ta’ domanda massima.
                  
               
                     (157)
                  
                  
                     Xi partijiet interessati qajmu wkoll firxa ta’ tħassib dwar il-metodoloġija alternattiva tat-“triad”:
                     
                                 (a)
                              
                              
                                 ma tkun tikseb l-ebda tnaqqis materjali fil-kwantità tal-kapaċità li għandha tiġi akkwistata permezz tas-CM, jew il-kost ta’ dik il-kapaċità;
                              
                           
                                 (b)
                              
                              
                                 kienet titfa’ l-kostijiet tas-CM b’mod sproporzjonat fuq il-konsumaturi domestiċi;
                              
                           
                                 (c)
                              
                              
                                 kienet tipprovdi bażi imprevedibbli li fuqha jkun jistgħu jiġu kkalkolati l-imposti – peress li l-provvista fit-triads hija diffiċli li tiġi mbassra;
                              
                           
                                 (d)
                              
                              
                                 l-avvenimenti tal-istress fuq is-sistema mhux neċessarjament ikunu korrelatati mat-tliet perjodi ta’ nofs siegħa li jirrappreżentaw it-triads;
                              
                           
                                 (e)
                              
                              
                                 attività mid-DSR u/jew mill-ġenerazzjoni inkorporata sabiex jiġu evitati t-trids (użati sabiex jiġu ffinanzjati miżuri oħra) wasslet għal deċiżjonijiet ineffiċjenti dwar id-dispaċċ u għal prezzijiet bl-ingrossa baxxi fl-eqqel perjodi.
                              
                           
               
                     (158)
                  
                  
                     Partijiet interessati oħra kienu kritiċi dwar il-metodoloġija magħżula għall-irkupru tal-kostijiet. Huma jsostnu li (i) hija inkonsistenti mal-aspettattiva li s-CM tkun attivata biss waqt l-eqqel domanda; (ii) ftit fornituri tad-DSR ikunu jistgħu jnaqqsu d-domanda kull jum ta’ fost il-ġimgħa tax-xitwa bejn l-4pm u s-7pm, u (iii) id-differenza fil-kapaċità “reali” tkun stmata aktar milli hi u l-kostijiet ġenerali tas-CM ikunu ogħla. Dawn il-partijiet jargumentaw ukoll li metodoloġija bbażata fuq il-perjodi tat-triad tkun aktar xierqa peress li tkun toħloq suq għall-evitar tal-kostijiet tas-CM. Parti interessata minnhom qajmet għadd ta’ argumenti addizzjonali: il-metodoloġija tat-triad ma tkunx taffettwa l-previdibbiltà tal-prezzijiet għall-biċċa l-kbira tal-fornituri billi kważi l-klijenti domestiċi kollha u n-negozji ż-żgħar ikunu stabbiliti fil-profil; l-evitar tat-triad kien ta’ suċċess fit-tħeġġiġ tal-klijenti flessibbli sabiex jipparteċipaw fid-DSR; u l-metodoloġija bbażata fuq l-4pm-7pm tħeġġeġ l-użu ta’ ġenerazzjoni niġġiesa rinnovabbli sabiex titnaqqas id-domanda matul dawn il-perjodi.
                  
               
                     (159)
                  
                  
                     Uħud mill-partijiet interessati appoġġjaw il-pożizzjoni tal-Kummissjoni spjegata fil-premessa 187 tad-Deċiżjoni tal-Ftuħ, li skont din, meta tivvaluta din il-kwistjoni, il-Kummissjoni ser tqis ukoll il-paragrafu (25) tal-EEAG, li jiddikjara li l-kompatibbiltà tal-miżura jenħtieġ li tiġi vvalutata biss fuq il-bażi tal-kriterji stipulati fit-taqsima 3.9.5 tal-EEAG. Din id-dispożizzjoni ma tinvolvi l-ebda referenza għall-finanzjament ta’ miżuri ta’ adegwatezza tal-ġenerazzjoni. Oħrajn, għall-kuntrarju, irreferew għas-sentenza tal-QĠ sabiex jikkritikaw din il-pożizzjoni.
                  
               3.4.   L-evitar ta’ effetti negattivi fuq il-kompetizzjoni u l-kummerċ
         
         
                     (160)
                  
                  
                     Uħud mill-partijiet interessati indikaw li s-CM jenħtieġ li (i) tkun imfassla b’mod espliċitu sabiex timminimizza l-emissjonijiet ta’ gassijiet serra billi tappoġġja s-sigurtà tas-sistema permezz ta’ teknoloġiji li għandhom emissjonijiet żero; jew (ii) tappoġġja aktar enerġija rinnovabbli, jew (iii) tiffavorixxi sorsi tal-enerġija li huma strateġikament importanti mill-perspettiva tad-dekarbonizzazzjoni, filwaqt li progressivament teskludi karburanti jew teknoloġiji li jniġġsu li mhumiex kompatibbli ma’ settur tal-elettriku dekarbonizzat.
                  
               
                     (161)
                  
                  
                     Xi kummenti indikaw ukoll li l-investigazzjoni tal-Kummissjoni jenħtieġ li tqis ir-regoli l-ġodda għall-mekkaniżmi tal-kapaċità li jinsabu fir-Regolament (UE) 2019/943 b’mod partikolari sabiex tiġi limitata l-kapaċità b’emissjonijiet għolja ta’ CO2.
                  
               3.5.   Obbligu ta’ waqfien totali
         
         
                     (162)
                  
                  
                     Xi partijiet interessati enfasizzaw għadd ta’ azzjonijiet meħuda mir-Renju Unit wara s-sentenza tal-QĠ (ara l-premessa 18) — l-organizzazzjoni tal-irkant ta’ sostituzzjoni T-1 u (possibilment) ta’ irkant T-3 (ara l-premessi 53 u 156 tad-Deċiżjoni tal-Ftuħ). Dawn l-azzjonijiet ikunu qed ikomplu jsaħħu ftehimiet eżistenti bħala skambju għall-prospett ta’ pagamenti differiti, u l-ġbir issoktat tat-tariffi tal-fornituri. Dan ikun jipprovdi lill-parteċipanti fis-CM b’vantaġġ ekonomiku matul il-perjodu ta’ waqfien totali u, għalhekk, ikun jikkostitwixxi għajnuna illegali.
                  
               
                     (163)
                  
                  
                     Dawn il-partijiet talbu lill-Kummissjoni toħroġ inibizzjoni ta’ sospensjoni skont l-Artikolu 13(1) tar-Regolament tal-Kunsill (UE) 2015/1589 (50), li jirrikjedi li r-Renju Unit jissospendi kwalunkwe għajnuna illegali sakemm il-Kummissjoni tkun ħadet deċiżjoni dwar il-kompatibbiltà tal-għajnuna.
                  
               4.   KUMMENTI MIR-RENJU UNIT
         
         
                     (164)
                  
                  
                     Din it-taqsima tiġbor fil-qosor il-kummenti li waslu mir-Renju Unit fit-12 ta’ April 2019 dwar id-Deċiżjoni tal-Ftuħ u dawk li waslu fis-7 ta’ Ġunju 2019, fid-19 ta’ Lulju 2019 u fit-12 ta’ Settembru 2019.
                  
               4.1.   Objettiv ta’ interess komuni u neċessità tal-miżura
         
         
                     (165)
                  
                  
                     Skont ir-Renju Unit, l-analiżi tiegħu, sostnuta mill-fehma tan-National Grid Electricity System Operator (NG ESO), turi li n-nuqqas tas-CM ikun jaffettwa b’mod negattiv is-sigurtà tal-provvista tal-elettriku tar-Renju Unit u jżid l-Aspettattiva ta’ Telf bit-Tagħbija (LOLE) ’il fuq mill-Istandard ta’ Affidabbiltà ta’ 3 sigħat/sena fis-snin kollha mill-2019/20. Fis-7 ta’ Ġunju 2019, ir-Renju Unit indika li, flimkien mal-NG ESO, huwa kien irrieżamina l-analiżi ppreżentata f’Diċembru 2018 u deskritta fil-premessi 102 sa 104 (u l-premessi 94 sa 96 tad-Deċiżjoni tal-Ftuħ) u kkonferma li dan għadu jirrappreżenta l-aħħar u l-aħjar fehma tal-ħtieġa għas-CM.
                  
               
                     (166)
                  
                  
                     Ir-Renju Unit ma jaqbilx mad-dikjarazzjoni li s-suq tal-elettriku tal-GB huwa fornit iżżejjed:
                     
                                 (a)
                              
                              
                                 Il-proċess ta’ ffissar tal-parametri użat mill-NG ESO mhuwiex konservattiv iżżejjed iżda, minflok, ifittex li jiżgura l-bilanċ xieraq tar-riskji (bejn akkwist eċċessiv u inadegwatezza tal-kapaċità) f’dak li huwa proċess inċert minnu nnifsu. Huwa jfakkar li Ofgem tipprovdi lil NG ESO b’inċentivi sabiex tbassar id-domanda b’mod preċiż (51).
                              
                           
                                 (b)
                              
                              
                                 Il-marġini tal-kapaċità li kienu aħjar minn dawk antiċipati għax-xitwa 2018/19 juru l-inċertezza u l-isfidi sinifikanti involuti fit-tbassir b’mod preċiż tal-ħtiġijiet tal-kapaċità fil-ġejjieni (meta wieħed iqis li l-valutazzjoni għall-2018/19 saret kmieni fl-2014). Ir-rapport tal-Prospettiva għax-Xitwa ta’ NGO ESO spjega li xi unitajiet akbar, li ma kinux fost il-magħżula fl-irkant tas-CM, kienu mistennija li jibqgħu operattivi matul ix-xitwa 2018/2019. Dan jista’ jkun minħabba l-prezzijiet bl-ingrossa ogħla dovuti għaż-żieda fil-prezzijiet tal-gass u fil-kostijiet tal-karbonju.
                              
                           
                                 (c)
                              
                              
                                 Din il-bidla mhux mistennija u favorevoli fil-kundizzjonijiet tas-suq qabel ix-xitwa 2018/19 ippermettiet ukoll li l-Gvern tar-Renju Unit jagħmel dikjarazzjonijiet ta’ riassigurazzjoni dwar is-sitwazzjoni tas-sigurtà tal-provvista matul dik ix-xitwa minkejja s-sentenza tal-QĠ. Filwaqt li l-prezzijiet uniformi bħalissa huma baxxi, ir-Renju Unit jgħid li dan huwa wieħed mis-suċċessi tas-CM – li l-livelli għolja ta’ kompetizzjoni fl-irkanti assiguraw il-kapaċità meħtieġa, inkluża xi kapaċità ġdida, b’kost aktar baxx għall-konsumatur minn dak li kien mistenni oriġinarjament.
                              
                           
                                 (d)
                              
                              
                                 Fir-rigward tad-dikjarazzjoni li t-tkabbir sinifikanti fl-interkonnetturi wassal għal provvista żejda tal-kapaċità, ir-Renju Unit jinnota li l-interkonnetturi jipparteċipaw fl-irkanti tal-kapaċità sabiex il-kontribut tagħhom għall-ħtiġijiet tal-kapaċità tar-Renju Unit jiġi kkunsidrat kif xieraq. Il-fatturi degradanti għall-interkonnetturi jiġu rrieżaminati fuq bażi annwali sabiex jiġi żgurat li jibqgħu adattati.
                              
                           
               
                     (167)
                  
                  
                     Ir-Renju Unit jikkontesta l-idea li s-suq tal-enerġija biss ikun f’pożizzjoni aħjar sabiex jiżgura l-adegwatezza tal-ġenerazzjoni. (i) Ir-Renju Unit ifakkar fil-fallimenti tas-suq deskritti fil-premessi 105 sa 109 (u l-premessi 97 sa 101 tad-Deċiżjoni tal-Ftuħ). (ii) Fir-rigward tal-introduzzjoni tal-arloġġi intelliġenti, anqas minn terz tal-konsumaturi bħalissa jużaw arloġġi intelliġenti, u t-tariffi dinamiċi tal-Ħin tal-Użu (ToU) jinsabu fl-istadji bikrija ħafna tagħhom. Għalhekk, ir-Renju Unit ma jemminx li l-falliment tas-suq ta’ affidabbiltà bħala ben pubbliku nbidel b’mod sinifikanti mill-2014 u għadu kmieni wisq sabiex jiġi vvalutat kemm it-tnedija aktar mifruxa fil-futur se taffettwa dan il-falliment tas-suq. (iii) Ir-riforma tal-iżbilanċi wasslet għal prezzijiet massimi ogħla tal-iżbilanċ mill-introduzzjoni tas-CM iżda l-livell għoli inerenti ta’ inċertezza rigward l-avvenimenti ta’ skarsezza jagħmel id-dipendenza fuq kirjiet tal-iskarsezza għolja biss strateġija riskjuża għall-investituri: ir-riforma tal-iżbilanċi x’aktarx li waħidha ma ssolvix il-problema tal-flus mitlufa. (iv) B’riferiment għar-rieżami tal-Aġenzija Internazzjonali tal-Enerġija tal-politiki tal-enerġija tal-Awstralja fl-2018, ir-Renju Unit jinnota li l-Awstralja tesperjenza prezzijiet għoljin tal-elettriku minħabba nuqqas ta’ kompetizzjoni u problemi strutturali, mhux għaliex ikun suq tal-enerġija biss li jiffunzjona tajjeb.
                  
               
                     (168)
                  
                  
                     Ir-Renju Unit jikkontesta wkoll l-idea li s-CM ikun jipperpetwa l-problema tal-flus mitlufa. (i) Permezz tal-proċess ta’ rkant kompetittiv, tinstab il-firxa ta’ flus mitlufa. Minħabba li huma indirizzati l-kwistjonijiet sottostanti li wasslu għall-problema tal-flus mitlufa u li jiżdied il-potenzjal li jiġu żgurati kirjiet tal-iskarsezza permezz taż-żidiet fis-suq tal-elettriku, ir-Renju Unit jistenna li l-parteċipanti fis-suq isiru anqas dipendenti fuq id-dħul tas-CM minħabba li l-irkanti kompetittivi ser imexxu l-prezzijiet uniformi lejn iż-żero. F’dan il-punt, huwa possibbli li s-CM ma jibqax meħtieġ. (ii) Kuntrarju għal dak li jiddikjaraw xi partijiet interessati, ir-Renju Unit iqis li l-prezzijiet tas-suq tal-elettriku ma kinux affettwati mis-sentenza tal-QĠ jew mid-deċiżjonijiet jew mit-tħabbiriet sussegwenti tal-Gvern. Meta wieħed iħares lejn it-tendenzi aktar fit-tul, jidher li l-prezzijiet medji tal-karga bażi u l-volatilità fil-prezzijiet fil-fatt żdiedu mill-ewwel sena tal-konsenja tas-CM fl-2017/18. Dan jissuġġerixxi li fatturi oħra għandhom influwenza akbar fuq il-prezzijiet, u li xi partijiet interessati jiddikjaraw b’mod żejjed l-effett ta’ tnaqqis tal-prezzijiet tas-CM.
                  
               
                     (169)
                  
                  
                     Skont ir-Renju Unit, filwaqt li kkwota r-Rapport dwar il-Kapaċità tal-Elettriku (EMR) tan-National Grid, mill-2018, hemm ftit li xejn hemm data disponibbli dwar id-DSR u l-aħjar sors tal-kuntratti tad-DSR huwa r-reġistri tas-CM, kif deskritt fit-Tabella 2 tad-Deċiżjoni tal-Ftuħ (ara t-Tabella 1 tad-Deċiżjoni preżenti). L-analiżi tar-riżultati tal-ewwel irkanti tranżizzjonali (ara t-Tabella 4) tindika li madwar 70 % tal-ftehimiet rebbieħa tad-DSR kienu l-ġenerazzjoni rinnovabbli, tipikament ġeneraturi tad-diżil ta’ riżerva. Skont ir-Renju Unit, stħarriġ riċenti tal-industrija tal-fornituri tad-DSR jissuġġerixxi livell għoli ta’ parteċipazzjoni ta’ DSR eżistenti (70 %) fis-CM. Barra minn hekk, stimi tad-DSR li jipparteċipa f’servizzi tal-elettriku oħra għandhom it-tendenza li jkunu simili: pereżempju, l-ammont ta’ DSR li jipparteċipa fil-portafoll tan-National Grid ta’ prodotti u ta’ servizzi ta’ bbilanċjar fl-2015 kien ta’ madwar 708MW. Ir-Renju Unit jindika li kien hemm bosta tentattivi sabiex ikun stmat l-ammont potenzjali totali ta’ kapaċità tad-DSR fir-Renju Unit iżda li dawn l-istimi jsiru bi twissijiet sinifikanti ħafna drabi marbuta ma’ nuqqas ta’ data reali, li jwassal għal stimi differenti ħafna. Pereżempju, ir-Renju Unit indika li, filwaqt li fl-2016 l-Assoċjazzjoni għall-Enerġija Deċentralizzata stmat li jista’ jkun hemm sa 9,8GW f’komponenti madwar ir-Renju Unit li jistgħu jitnaqqsu fl-użu tal-anqas darba fis-sena sal-2020, ix-Xenarju tal-Enerġija tal-2018 tan-National Grid jara sa 1GW tnaqqis fl-użu ta’ DSR Industrijali u Kummerċjali vijabbli sal-2019/20, li huwa jistenna li se jirdoppja bejn wieħed u ieħor fuq għaxar snin.
                  
               
                     (170)
                  
                  
                     Fir-rigward tal-irkanti tranżizzjonali (transitional auctions — TAs), ir-Renju Unit jindika li dawn tmfasslu speċifikament sabiex jappoġġjaw is-settur tad-DSR u evalwazzjonijiet indipendenti tat-TAs sabu li fil-biċċa l-kbira tagħhom kellhom suċċess fl-ilħuq tal-objettiv tagħhom. Objettiv sekondarju tat-TAs kien li jgħinu sabiex jitjieb il-fehim tas-settur. L-evidenza miġbura bħala parti minn dawn l-evalwazzjonijiet identifikat modi li bihom tista’ titħeġġeġ il-parteċipazzjoni tad-DSR fis-CM, li issa ġew jew qed jiġu implimentati (ara “l-ittestjar konġunt” fil-premessa 145, ir-riallokazzjoni tal-komponenti tas-CMUs tad-DSR fil-premessa 180 aktar ’l isfel). Fl-aħħar, ir-Renju Unit jindika li l-parteċipanti fit-TAs ma tħallewx jidħlu fl-irkanti T-4 fl-2014 u fl-2015 (jitħallew jipparteċipaw fl-irkanti T-4 l-oħra kollha) minħabba li ma kellhomx bżonn l-appoġġ addizzjonali disponibbli permezz tat-TA peress li diġà kienu maturi biżżejjed sabiex jikkompetu f’dawn l-irkanti. Madankollu, l-parteċipanti fit-TA tħallew jidħlu fl-irkanti T-1 għas-snin tal-konsenja korrispondenti, sabiex b’hekk jiġi żgurat li l-parteċipanti tat-TA kellhom mod kif jaċċessaw is-suq għal kull sena tal-konsenja.
                  
               4.2.   L-adegwatezza tal-miżura
         
         4.2.1.   Għażla tal-istrument
         
         
                     (171)
                  
                  
                     Ir-Renju Unit mhuwiex tal-istess fehma bħal xi partijiet interessati li ddikjaraw li riżerva strateġika tkun preferibbli għal CM sħiħ tas-suq kollu. Għalkemm ir-Renju Unit jirrikonoxxi li r-riżervi strateġiċi jistgħu jkunu mod effiċjenti kif jiġi indirizzat tħassib temporanju dwar l-adegwatezza, dawn huma għażla anqas adattata fis-swieq fejn it-tħassib dwar il-kapaċità huwa aktar akut jew dejjiemi, minħabba li huma f’riskju akbar ta’ distorsjoni tas-suq. Skont ir-Renju Unit, dan huwa dovut għal numru ta’ fatturi, jiġifieri l-ineffiċjenza li tinżamm riżerva barra mis-suq; ir-rekwiżit għal immaniġġjar aktar ċentrali ta’ riżerva strateġika bħal din li jista’ jwassal sabiex tinxtara kapaċità ta’ riżerva insuffiċjenti jew mhux xierqa; u r-riskju li r-riżerva tikber b’mod kostanti maż-żmien hekk kif l-impjant jagħżel li “jabbuża” mill-mekkaniżmu, billi jippreferi li jibqa’ fir-riżerva minflok ma jieħu r-riskju li jipparteċipa f’suq tal-elettriku biss (52).
                  
               
                     (172)
                  
                  
                     Barra minn hekk, ir-Renju Unit jiddikjara li riżerva strateġika ma tkunx tinċentiva l-investimenti f’impjanti ġodda. Għall-kuntrarju, tista’ toħloq effettivament limitu fuq il-prezz (jew il-perċezzjoni ta’ limitu fuq il-prezz) fis-suq peress li l-investituri jistgħu jkunu mħassba li l-awtoritajiet tar-Renju Unit, f’każ ta’ żidiet fil-prezz, ikunu taħt pressjoni sabiex inaqqsu l-prezz ta’ dispaċċ tar-riżerva – b’hekk jeliminaw id-dħul mill-iskarsezza tagħhom, u jdgħajfu r-raġuni għall-investiment tagħhom. Skont ir-Renju Unit, is-CMs tas-suq kollu huma aktar effettivi sabiex jinċentivaw l-investimenti f’kapaċità ġdida sabiex jiġu indirizzati kwistjonijiet ta’ adegwatezza aktar fit-tul.
                  
               4.2.2.   Remunerazzjoni biss għas-servizz ta’ disponibbiltà pura tal-kapaċità
         
         
                     (173)
                  
                  
                     Ir-Renju Unit jiddikjara li għażel l-arranġamenti ta’ notifika qabel l-avvenimenti ta’ stress sabiex jikkonforma mal-EEAG, b’mod speċifiku l-paragrafu (225) rigward ir-remunerazzjoni ta’ disponibbiltà pura u aktar milli enerġija fornita. Mekkaniżmu speċifiku ta’ dispaċċ ikun ta’ xkiel għas-swieq. Bħala parti mir-rieżami ta’ ħames snin, ir-Renju Unit qed jippjana li jinvestiga mekkaniżmi li jipprovdu aktar informazzjoni lill-parteċipanti fir-rigward ta’ avvenimenti ta’ stress, għalkemm ma jipprevedix l-implimentazzjoni ta’ modalità ta’ dispaċċ sħiħ.
                  
               
                     (174)
                  
                  
                     Fir-rigward tal-effettività tar-reġim tal-penali tas-CM, ir-Renju Unit se jikkunsidra t-tisħiħ tar-reġim tal-penali bħala reazzjoni għaż-żieda fil-parteċipazzjoni minn teknoloġiji mhux konvenzjonali bħala segwitu għar-rieżami ta’ ħames snin.
                  
               
                     (175)
                  
                  
                     Ir-Renju Unit jagħraf li l-fornituri tal-kapaċità jistgħu jaffaċċjaw penali f’każijiet li fihom jonqsu milli jipprovdu l-enerġija fiżikament matul avvenimenti ta’ stress. F’dan ir-rigward, is-CM jista’ jitqies li jsegwi mudell ta’ “enerġija kkonsenjata”. Madankollu, fil-kuntest tas-CM, id-distorsjonijiet fid-dispaċċ huma ferm improbabbli li jseħħu fil-prattika minħabba li l-avvenimenti ta’ stress huma ddefiniti b’referenza għal azzjonijiet tal-aħħar istanza minn NG ladarba s-suq ikun naqas milli jikkonsenja. Għalhekk, is-CM ikun konformi mal-paragrafu (225) tal-EEAG.
                  
               4.2.3.   Il-ftuħ tal-miżura għall-fornituri tal-kapaċità rilevanti kollha
         
         4.2.3.1.   Diskriminazzjoni potenzjali kontra operaturi tad-DSR minħabba n-nuqqas ta’ ftehimiet ta’ konsenja marbuta maż-żmien
         
         
                     (176)
                  
                  
                     Ir-Renju Unit jindika li kien hemm varjant “marbut bil-ħin” tal-ftehim standard ta’ kapaċità disponibbli għall-fornituri tal-kapaċità li jipparteċipaw fl-irkanti tat-TA: il-fornituri tal-kapaċità setgħu jagħżlu li jagħmlu l-kapaċità tagħhom disponibbli bejn l-4pm u s-7 pm biss jekk jiġu kkumpensati b’pagamenti ta’ kapaċità mnaqqsa. Madankollu, id-domanda għal dan il-prodott fit-TAs kienet negliġibbli: CMU waħda biss mid-89 CMU li kellhom suċċess fl-irkanti għażel dan it-tip ta’ ftehim. Għalhekk, skont ir-Renju Unit in-nuqqas ta’ prodott marbut bil-ħin fl-irkanti ewlenin ma jistax jitqies bħala ostaklu sinifikanti għall-parteċipazzjoni. Barra minn hekk, il-Gvern tar-Renju Unit jgħid li l-ftehimiet ta’ kapaċità marbuta bil-ħin ma jissodisfawx kompletament ir-rekwiżit tal-adegwatezza tal-ġenerazzjoni (avvenimenti ta’ stress fuq is-sistema mhux neċessarjament ikunu ristretti għal dan il-ħin tal-ġurnata) u jkunu joħolqu kumplessità addizzjonali fil-kalkolu tar-rekwiżit tal-kapaċità totali għal sena partikolari tal-konsenja.
                  
               4.2.3.2.   Differenzi fit-tulijiet tal-kuntratti applikabbli
         
         
                     (177)
                  
                  
                     Ir-Renju Unit jindika li mingħajr aċċess għal ftehimiet fit-tul, ġenerazzjoni ġdida u ffinanzjata mill-proġetti jaf ma tkunx tista’ tipparteċipa fl-irkanti tal-kapaċità. Mingħajr dan il-perjodu itwal ta’ amortizzament, l-applikanti bi żviluppi ffinanzjati mill-proġetti jkunu meħtieġa jagħmlu offerti f’livelli għoljin, potenzjalment aktar mil-limitu tal-prezz tal-irkant. Dan ikun iżid bla bżonn il-livelli tal-offerti – filwaqt li jiżdiedu l-ammont globali tal-għajnuna mħallsa permezz tas-CM u r-riskju ta’ profitti eċċezzjonali lil fornituri oħra tal-kapaċità. Ir-riżultat jista’ jkun ukoll li kapaċità ta’ binja ġdida ma tiħux sehem affattu fl-irkant, u b’hekk tonqos il-kompetizzjoni fl-irkanti.
                  
               
                     (178)
                  
                  
                     Ir-Renju Unit jisħaq li l-kummenti tal-partijiet interessati li jiġbdu l-attenzjoni lejn il-livelli baxxi ta’ CAPEX għad-DSR huma konsistenti mal-informazzjoni dwar il-kostijiet kapitali tad-DSR għat-tnaqqis fl-użu miġbura permezz tal-evalwazzjoni indipendenti tat-tieni rkant Tranżizzjonali. Ir-Renju Unit jikkunsidra li l-kost medju ta’ GBP 0,15/kW huwa negliġibbli meta mqabbel mal-limitu minimu tan-nefqa kapitali ta’ GBP 270/kW għal ftehimiet ta’ 15-il sena. Fir-rigward tal-argument li l-aggregaturi jaffaċċjaw kostijiet sinifikanti tal-persunal assoċjati mal-amministrazzjoni u mar-reklutaġġ tal-klijenti, ir-Renju Unit jinnota li dan l-argument huwa rilevanti biss għall-attività ta’ aggregazzjoni, mhux għad-DSR per se, u jistgħu jsiru argumenti simili fir-rigward ta’ tipi oħra ta’ kapaċità. Barra minn hekk, ir-Renju Unit jindika li DSR ġdid b’ġenerazzjoni rinnovabbli jkun jista’ jipparteċipa wkoll fis-CM bħala ġenerazzjoni u jkun jista’ joffri għal ftehimiet ta’ 15-il sena.
                  
               
                     (179)
                  
                  
                     Ir-Renju Unit jinnota li l-prinċipju tan-nondiskriminazzjoni ma jeħtieġx li l-impriżi kollha jiġu trattati eżattament bl-istess mod fil-każijiet kollha. Id-differenzi fit-trattament jistgħu jkunu ġġustifikati b’mod oġġettiv, u fil-fatt jistgħu jkunu meħtieġa, sabiex tiġi evitata d-diskriminazzjoni. Id-DSR u l-ġenerazzjoni ta’ binja ġdida mhumiex fl-istess pożizzjoni, pereżempju, fir-rigward tal-livell tagħhom ta’ CAPEX. Għalhekk mhux neċessarjament ikollhom jiġu ttrattati bl-istess mod fir-rigward ta’ tulijiet ta’ kuntratti disponibbli. Ir-riżultati tal-irkanti sal-lum ma jipprovdu l-ebda indikazzjoni li l-aċċess differenzjali għal ftehimiet aktar fit-tul qed iwassal għal distorsjoni fl-eżiti tal-irkanti fil-prattika. Il-prestazzjoni tad-DSR hija komparabbli ma’ (u regolarment aħjar minn) ġenerazzjoni ta’ binja ġdida: eż. fl-irkant T-4 l-aktar riċenti, DSR mhux ipprovat kiseb rata ta’ suċċess ogħla u volum totali akbar mill-ġenerazzjoni ta’ binja ġdida.
                  
               
                     (180)
                  
                  
                     Fl-aħħar nett, ir-Renju Unit jindika li r-regoli tas-CM ġew emendati f’Ġunju 2019 sabiex jippermettu lill-operaturi tad-DSR jallokaw mill-ġdid il-komponenti tal-unità tas-CM tagħhom matul il-perjodu tal-kuntratt. Ir-Renju Unit isostni li, mingħajr regolamentazzjoni xierqa, jekk l-operaturi tad-DSR jitħallew ikollhom aċċess għal kuntratti aktar fit-tul f’dan il-każ tkun tista’ tinħoloq lakuna fis-sistema. L-operaturi tad-DSR jistgħu jaggregaw komponenti għaljin sabiex jilħqu artifiċjalment il-limiti ta’ CAPEX, qabel ma jpartuhom ma’ oħrajn orħos matul il-perjodu tal-kuntratt.
                  
               
                     (181)
                  
                  
                     Fir-rigward tal-esklużjoni tal-interkonnetturi minn kuntratti aktar fit-tul, ir-Renju Unit jinnota li, minkejja n-nuqqas ta’ ftehimiet fuq diversi snin għall-interkonnetturi fis-CM, hemm pjanijiet għal diversi proġetti ta’ interkonnetturi, li jissuġġerixxu li mhumiex meħtieġa ftehimiet itwal sabiex jiġi inċentivat dan l-investiment.
                  
               
                     (182)
                  
                  
                     Ir-Renju Unit iqis li l-prinċipju tal-użu tal-limiti ta’ CAPEX sabiex jiġi ddeterminat it-tul tal-kuntratt għadu xieraq u jista’ jiġi estiż. Għalhekk ir-Renju Unit ħa impenn fit-12 ta’ Settembru 2019:
                     
                                 (a)
                              
                              
                                 li jippermetti li t-tipi kollha ta’ kapaċitajiet (ħlief l-interkonnetturi) japplikaw għall-prekwalifikazzjoni sabiex jagħmlu offerti għad-diversi tulijiet ta’ kuntratti disponibbli jekk ikunu jistgħu juru li jissodisfaw il-limiti tan-nefqa kapitali (CAPEX) deskritti fil-premessa 75 u;
                              
                           
                                 (b)
                              
                              
                                 li jżomm dawn il-limiti ta’ CAPEX taħt rieżami sabiex jiżgura li jibqgħu xierqa.
                              
                           
               4.2.3.3.   Garanzija limitata għall-volum fl-irkant f’T-1
         
         
                     (183)
                  
                  
                     L-approċċ magħżul sabiex titwarrab il-kapaċità għall-irkant T-1 għandu l-għan li joħloq bilanċ bejn l-imminimizzar tar-riskji għas-sigurtà tal-provvista (li jkun jiffavorixxi volum akbar ta’ rkant T-4) kontra r-riskji ta’ akkwist żejjed (li jkun jiffavorixxi volum akbar ta’ rkant T-1). Barra minn hekk, l-irkanti T-1 jitqiesu bħala rotta għas-suq preferibbli għall-kapaċità ta’ DSR peress li t-tali kapaċità ġeneralment ikollha ħinijiet ta’ tlestija iqsar.
                  
               
                     (184)
                  
                  
                     L-impenn tal-volum tal-irkant tad-Deċiżjoni tal-2014 ġie onorat sal-lum, bil-volumi propji rkantati f’T-1 li qabżu l-volum riżervat erba’ snin qabel.
                  
               
                     (185)
                  
                  
                     Ir-Renju Unit indika wkoll li meta jsir ir-riżervar erba’ snin minn qabel għall-irkanti T-1, perċentwal fiss tal-ammont totali tal-kapaċità għas-sena tal-konsenja jkun qed inaqqas l-ammont ta’ kapaċità disponibbli għal installazzjonijiet ġodda f’T-4 u, għalhekk, ikun diskriminatorju. Ikun iżid ukoll il-volum tal-irkant T-1 għal livell li mhux bilfors ikun jista’ jiġi ssodisfat u jista’ jwassal għal irkanti T-1 mhux kompetittivi, b’mod partikolari jekk iseħħ fl-istess żmien ma’ għeluq ta’ impjanti addizzjonali.
                  
               
                     (186)
                  
                  
                     Il-kapaċità tas-Segretarju tal-Istat li jipposponi jew iħassar irkant tal-kapaċità (ara l-premessi 65 u 138) hija meħtieġa sabiex tkun żgurata sorveljanza effettiva tal-proċess tas-CM u tal-irkant u sabiex il-Gvern tar-Renju Unit ikun jista’ jieħu azzjoni f’ċirkustanzi mhux previsti (eż. tħassir tal-irkanti wara s-sentenza tal-QĠ). Barra minn hekk, ir-Renju Unit jinnota li dawn l-arranġamenti jaffettwaw bl-istess mod kemm l-irkanti T-4 kif ukoll l-irkanti T-1 u lill-parteċipanti prekwalifikati kollha. Għalhekk, ma jistax jingħad li huma ta’ żvantaġġ għal xi tip partikolari ta’ fornitur tal-kapaċità.
                  
               
                     (187)
                  
                  
                     Sabiex ikompli jipprovdi viżibbiltà lill-fornituri tal-kapaċità, fit-12 ta’ Settembru 2019 ir-Renju Unit ħa impenn:
                     
                                 (a)
                              
                              
                                 li jkompli jakkwista fl-irkanti ta’ sena bil-quddiem, tal-anqas 50 % tal-kapaċità rriżervata erba’ snin qabel bħala parti mill-proċess ta’ ffissar tal-parametri għall-irkant ta’ erba’ snin bil-quddiem għall-istess sena tal-konsenja u;
                              
                           
                                 (b)
                              
                              
                                 li jkompli juża l-metodoloġija tat-twarrib fuq il-bażi ta’ intervall ta’ kunfidenza ta’ 95 % deskritta fil-premessa 62 sabiex jiddetermina l-ammont minimu ta’ kapaċità li se jitwarrab għal irkant ta’ sena bil-quddiem.
                              
                           
               
                     (188)
                  
                  
                     Skont ir-Renju Unit: (i) irkant T-2 orjentat lejn ġenerazzjoni iżgħar u deċentralizzata jkun jiddiskrimina kontra impjanti bi żminijiet itwal ta’ kostruzzjoni. Barra minn hekk, il-ħtieġa għal irkant T-2 mhix ċara peress li l-ġenerazzjoni inkorporata fuq skala żgħira bi żminijiet iqsar ta’ kostruzzjoni kienet waħda mill-aktar kategoriji ta’ suċċess ta’ ġenerazzjoni ġdida fl-irkanti T-4 sal-lum. (ii) Irkanti ta’ kull ġimgħa ma jipprovdux sinjali ta’ investiment fit-tul li huma għan tas-CM, u mhuwiex ċar x’benefiċċji dawn jistgħu jipprovdu fir-rigward tas-sigurtà tal-provvista jew b’liema mod ikunu differenti mill-arranġamenti eżistenti tan-negozjar sekondarju.
                  
               4.2.3.4.   Limitu minimu ta’ parteċipazzjoni
         
         
                     (189)
                  
                  
                     Ir-Renju Unit jinnota li l-iskop tal-limitu minimu ta’ 2MW huwa li l-amministrazzjoni tal-proċessi tas-CM jibqgħu maniġġabbli. Il-ħila ta’ aggregazzjoni tiżgura li kapaċità iżgħar ma tkunx eskluża jew żvantaġġjata fis-CM. It-tieni Rkant Tranżizzjonali naqas milli jattira interess sinifikanti minn CMUs iżgħar minn 2MW (ara l-premessa 68). Ir-Renju Unit jindika li, għall-irkanti riċenti, ma kienx hemm aggregazzjoni ta’ CMUs fil-livell ta’ 2MW, li wieħed jista’ jistenna li jara li kieku kien hemm preferenza jew xewqa għal CMUs iżgħar. Barra minn hekk, bħal fin-notifika tiegħu fl-2014, ir-Renju Unit ifakkar li 2 MW huwa limitu baxx b’mod partikolari minħabba li s-servizzi ta’ bbilanċjar tan-National Grid fl-2014 kellhom limiti ogħla ta’ parteċipazzjoni (Riżerva Operatorja fuq Terminu Qasir (STOR) u r-Rispons tal-Frekwenza kien stabbilit għal 3 MW) u minħabba li kien ħafna aktar baxx minn dak użat f’ħafna mekkaniżmi Ewropej oħra tal-kapaċità fejn il-limiti ta’ 10-50 MW ma kinux komuni (b’referenza għar-Rapport Finali tal-Inkjesta Settorjali dwar il-Mekkaniżmi ta’ Kapaċità (53)).
                  
               
                     (190)
                  
                  
                     Ir-Renju Unit jaqbel mal-kummenti tal-partijiet interessati msemmija fil-premessi 143 sa 145.
                  
               
                     (191)
                  
                  
                     Ir-Renju Unit jindika li l-parteċipazzjoni bħala parti minn CMU aggregata f’ħafna każijiet jenħtieġ li tippermetti l-iħħeġġjar kontra riskji ta’ nuqqas ta’ konsenja. L-aggregatur jista’ jiddisinja s-CMUs tiegħu b’tali mod li l-falliment ta’ komponent wieħed ikun jista’ jiġi kkumpensat minn komponent ieħor jew fl-istess CMU jew minn CMU ieħor fil-portafoll, u b’hekk jitnaqqsu r-riskju ta’ penali jew it-tariffi tat-terminazzjoni.
                  
               
                     (192)
                  
                  
                     Ir-Renju Unit jiddikjara wkoll li ż-żamma tal-livell tal-garanzija tal-offerta f’nofs il-livell ta’ dak għal ġenerazzjoni ta’ binja ġdida hija meqjusa xierqa sabiex jiġi żgurat li r-rekwiżit ma joħloqx ostaklu għad-dħul bla bżonn għad-DSR il-ġdid. Fir-rigward tal-iskopertura tal-operaturi tad-DSR għal-livell sħiħ ta’ garanzija tal-offerta anki jekk ħafna mill-komponenti jkunu pprovati, it-tibdil fir-regola tar-riallokazzjoni tal-komponenti (ara l-premessa 180) ħoloq mekkaniżmu ta’ flessibbiltà għall-indirizzar ta’ din il-kwistjoni b’mod sħiħ.
                  
               
                     (193)
                  
                  
                     Ir-Renju Unit jirrikonoxxi li jista’ jkun hemm xi ftit CMUs iżgħar minn 2 MW li jixtiequ jidħlu fl-irkant u li għandhom preferenza li ma jaggregawx, iżda ma jemminx li l-limitu minimu ta’ 2 MW jirrappreżenta ostaklu tekniku għall-parteċipazzjoni tad-DSR. Madankollu, ir-Renju Unit jirrikonoxxi li, mill-2014, kien hemm tendenza lejn limiti aktar baxxi ta’ dħul fis-swieq tal-elettriku, bħal-limitu ta’ 1 MW għal TERRE (54).
                  
               
                     (194)
                  
                  
                     Sabiex jitqiesu l-iżviluppi tas-suq deskritti fil-premessa 193, fit-12 ta’ Settembru 2019 ir-Renju Unit ħa impenn:
                     
                                 (a)
                              
                              
                                 li jnaqqas il-limitu minimu sabiex wieħed jipparteċipa fis-CM kif deskritt fil-premessi 30 u 31 għal 1 MW għall-irkanti kollha li għalihom il-prekwalifikazzjoni tibda minn Jannar 2020, u;
                              
                           
                                 (b)
                              
                              
                                 li jivvaluta dan il-limitu mill-ġdid sa Ottubru 2021 sabiex jeżamina l-potenzjal għal tnaqqis ulterjuri.
                              
                           
               4.2.3.5.   Il-ftuħ tal-miżura għal sorsi tal-enerġija rinnovabbli u għal teknoloġiji ġodda
         
         
                     (195)
                  
                  
                     Ir-Renju Unit jindika li, fl-2014, kien mistenni li l-enerġija eolika u l-enerġija solari, minħabba l-kostijiet kapitali għoljin tagħhom, kienu jeħtieġu appoġġ għoli u espliċitu b’livell baxx ta’ emissjonijiet ta’ karbonju, bħall-iskema tal-Kuntratti għad-Differenza (CfD) jew il-predeċessur tagħha l-Obbligu tar-Rinnovabbli (RO). Ir-riċevuta ta’ dawn is-sussidji tkun teskludihom de facto milli jipparteċipaw fis-CM. Għalhekk tqies li ma kienx meħtieġ li jitfasslu u jiġu implimentati regoli sabiex ikunu jistgħu jipparteċipaw.
                  
               
                     (196)
                  
                  
                     Ir-Renju Unit jagħraf li l-kostijiet kapitali għal ċerti rinnovabbli naqsu b’mod drammatiku f’dawn l-aħħar snin. Hekk kif deher ċar li kien hemm interess li jinbnew installazzjonijiet eoliċi u solari “ħielsa mis-sussidji” u li dawn jiġu inklużi fis-CM, it-tibdiliet meħtieġa ġew investigati u implimentati malajr kemm jista’ jkun – inkluż l-istabbiliment ta’ metodoloġija degradanti ġdida u l-iżgurar li ma jkunx hemm duplikazzjoni tal-għajnuna mill-Istat. It-tibdiliet meħtieġa fir-Regoli tas-CM sabiex jiżdiedu dawn it-teknoloġiji intermittenti ġew adottati fil-Parlament tar-Renju Unit fl-4 ta’ Ġunju 2019. Ir-Renju Unit jikkonferma li r-rinnovabbli (eoliċi u solari) ser ikunu jistgħu jipparteċipaw fl-irkanti T-1, T-3 u T-4 ippjanati għal Jannar 2020 (soġġetti għal deċiżjoni pożittiva finali dwar l-għajnuna mill-Istat fuq l-iskema). Konsegwentement, il-park eoliku msemmi fil-premessa 146 hawn fuq, li ma setax jipparteċipa fil-prekwalifikazzjoni għall-irkant T-4 imħassar fl-2018, xorta jista’ jipparteċipa fl-irkant T-3 li jmiss, jiġifieri għall-istess sena tal-konsenja (2022/2023).
                  
               
                     (197)
                  
                  
                     Sabiex tiġi żgurata r-ripetizzjoni ta’ sitwazzjoni simili għal dik deskritta fil-premessa 146 ta’ hawn fuq, fit-12 ta’ Settembru 2019 ir-Renju Unit ħa impenn li jiżviluppa r-regoli kollha meħtieġa (pereżempju, iżda mhux limitat għal fatturi degradanti) sabiex jiżgura l-parteċipazzjoni effettiva ta’ kwalunkwe tip ta’ kapaċità ġdida li jista’ jikkontribwixxi b’mod effettiv għall-indirizzar tal-problema tal-adegwatezza tal-ġenerazzjoni, malli t-tali kapaċità jkollha l-potenzjal li tikkontribwixxi għall-indirizzar tal-problema tal-adegwatezza tal-ġenerazzjoni.
                  
               
                     (198)
                  
                  
                     Ir-Renju Unit ma jaqbilx mal-kumment imsemmi fil-premessa 147 hawn fuq. Jekk nieħdu l-eżempju tal-avveniment estrem tat-temp ta’ Marzu 2018 (l-hekk imsejjaħ “Beast from the East”), meta r-riħ ġie nnotat bħala kontributur ewlieni għall-evitar ta’ avveniment ta’ stress, ir-Renju Unit jenfasizza li r-riħ jagħti kontribut dimostrabbli għas-sigurtà tal-provvista. B’hekk, wara analiżi estensiva, ġiet żviluppata metodoloġija degradanti xierqa għal stallazzjonijiet bħal dawn għall-inklużjoni fis-CM.
                  
               4.2.3.6.   Il-parteċipazzjoni ta’ kapaċità interkonnessa
         
         
                     (199)
                  
                  
                     Ir-Renju Unit jindika li dejjem kien ċar li huwa jara l-parteċipazzjoni diretta mill-kapaċità barranija fis-CM bħala l-aħjar soluzzjoni sabiex tikkontribwixxi għas-sigurtà tal-provvista. Madankollu, ma kienx possibbli li tiġi implimentata l-parteċipazzjoni barranija diretta immedjatament għar-raġunijiet deskritti fil-premessa 35 (u l-premessa 28 tad-Deċiżjoni tal-Ftuħ).
                  
               
                     (200)
                  
                  
                     B’kont meħud tal-fatt li, mill-2014, Stati Membri oħra implimentaw mekkaniżmi ta’ kapaċità mifruxa mas-suq kollu bil-prospett li jippermettu l-parteċipazzjoni diretta ta’ kapaċitajiet barranin, u b’kont meħud tad-dħul fis-seħħ fl-4 ta’ Lulju 2019 tar-Regolament (UE) 2019/943, fit-12 ta’ Settembru 2019 ir-Renju Unit ħa impenn:
                     
                                 (a)
                              
                              
                                 li jipprova jimplimenta l-parteċipazzjoni diretta tal-kapaċità barranija fl-irkanti li għalihom il-prekwalifikazzjoni tibda minn Jannar 2020, kundizzjonali għal ftehimiet ta’ kooperazzjoni mal-operaturi tas-sistema ta’ trażmissjoni fil-pajjiżi ġirien fejn jinsabu l-kapaċitajiet ta’ parteċipazzjoni; u, fi kwalunkwe każ,
                              
                           
                                 (b)
                              
                              
                                 li japplika l-parteċipazzjoni diretta tal-kapaċità barranija għall-irkanti kollha li għalihom il-prekwalifikazzjoni tibda wara li l-metodoloġiji, ir-regoli komuni u t-termini msemmija fil-punt 11 tal-Artikolu 26 tar-Regolament dwar l-Elettriku (UE) 2019/943 ikunu ġew approvati mill-ACER u ppubblikati fuq is-sit elettroniku tagħha skont l-Artikolu 27 tar-Regolament imsemmi hawn fuq u jkunu saru applikabbli.
                              
                           
               
                     (201)
                  
                  
                     Ir-Renju Unit ma jikkunsidrax li r-reġim tal-“limitu massimu u minimu” għall-interkonnetturi jipprovdilhom vantaġġ inġust fl-irkant tas-CM. Kwalunkwe dħul mis-CM jitqies qabel ma jiġi vvalutat id-dħul ta’ interkonnetturi fir-rigward tar-reġim tal-limitu massimu u minimu. Interkonnettur ikun jirċievi biss ħlas minimu jekk id-dħul totali (inkluż id-dħul tas-CM) ikun anqas mil-limitu minimu predefinit. B’mod simili, jekk id-dħul totali jkun ogħla mil-limitu massimu, f’dak il-każ l-interkonnettur iħallas lura ż-żejjed lill-konsumatur. L-interkonnetturi jibqgħu skoperti għall-prezzijiet tas-suq u għall-fluttwazzjonijiet fid-dħul fil-limiti tar-reġim tal-limitu massimu u minimu.
                  
               
                     (202)
                  
                  
                     Fl-aħħar nett, ir-Renju Unit indika li kien għamilha ċara lill-partijiet interessati kollha sa minn Settembru 2014 li l-interkonnetturi kienu ser ikunu jistgħu jipparteċipaw fl-irkanti għas-sena tal-konsenja 2019/2020: għalhekk, mhux għall-irkant T-1 organizzat kmieni fl-2018 għas-sena tal-konsenja 2018/2019. Skont ir-Renju Unit, bħala parti mill-proċess tal-valutazzjoni tal-għajnuna mill-Istat tal-2014, ir-Renju Unit impenja ruħu għal dan li ġej: jekk il-valutazzjoni ex-post turi li l-kontribuzzjoni tal-interkonnetturi fl-irkant T-4 ippjanat għall-2014 kienet sottovalutata, ir-Renju Unit kien inaqqas l-ammont ta’ kapaċità b’mod korrispondenti fl-irkant T-1 tal-2017 (ara l-premessa 124 tad-Deċiżjoni tal-2014). Ir-Renju Unit iddikjara li, sabiex jirrispetta dan l-impenn, kellu jnaqqas l-ammont ta’ kapaċità li trid tiġi akkwistata fit-T-1 għas-sena tal-konsenja 2018/2019, li ma kinitx kompatibbli ma’ żieda fl-ammont ta’ kapaċità li trid tiġi akkwistata (li kienet tkun meħtieġa sabiex l-interkonnetturi jitħallew jipparteċipaw f’dan l-irkant T-1). Fir-rigward tal-metodoloġija degradanti użata għall-interkonnetturi, ir-Renju Unit indika li l-metodoloġiji jvarjaw fost it-tip ta’ teknoloġija sabiex jiġu żgurati kundizzjonijiet ekwi. B’mod partikolari, il-fatturi degradanti huma stabbiliti fuq il-bażi ta’ interkonnetturi individwali minħabba d-differenzi sinifikanti bejn l-interkonnetturi u s-swieq konnessi. Barra minn hekk, kull sena NG ESO jistabbilixxi firxa mmudellata xierqa ta’ fatturi degradanti għal kull pajjiż interkonness (bl-użu ta’ metodoloġija ta’ mmudellar stokastika pan-Ewropea). Imbagħad din il-metodoloġija ġenerali tiġi vvalidata mill-PTE, li jikkonferma li l-analiżi ta’ NG ESO hija preċiża u xierqa, u mbagħad jissuġġerixxi d-degradazzjoni adegwata minn kull firxa. Imbagħad is-Segretarju tal-Istat jadotta l-valuri finali. Ir-Renju Unit enfasizza wkoll li l-għoti ta’ kuntratti aktar fit-tul lill-interkonnetturi ma jkunx konsistenti mal-pożizzjoni tar-Renju Unit li l-mudell tal-interkonnetturi huwa soluzzjoni fuq perjodu ta’ żmien qasir (ara l-premessa 199 aktar ’il fuq) sakemm tiġi introdotta l-parteċipazzjoni barranija diretta.
                  
               4.3.   Proporzjonalità tal-miżura
         
         4.3.1.   Differenzi fit-tulijiet tal-kuntratti disponibbli
         
         
                     (203)
                  
                  
                     Il-kummenti relatati mat-tulijiet tal-kuntratti disponibbli huma miġbura fil-qosor fil-premessi 177 sa 180 hawn fuq.
                  
               4.3.2.   Esklużjoni ta’ STOR fit-tul
         
         
                     (204)
                  
                  
                     Ir-Renju Unit sostna li l-approċċ meħud għall-fornituri tal-STOR fit-tul (LT SOR) fl-2014 kien ibbażat fuq l-aħjar evidenza disponibbli dak iż-żmien. L-operaturi kienu mistennija jwettqu profitti eċċezzjonali li kieku kellhom jitħallew jipparteċipaw fis-CM, li kien imur kontra l-paragrafi (228) u (230) tal-EEAG. Dak iż-żmien, kien raġonevoli li wieħed jistenna li l-operaturi tal-STOR ikollhom pagamenti ta’ użu sostanzjali matul is-snin segwenti minbarra l-pagamenti fissi għad-disponibbiltà.
                  
               
                     (205)
                  
                  
                     Ir-Renju Unit ma kienx jistenna li effettivament il-pagamenti ta’ użu kienu se jieqfu kompletament. Issa huwa probabbli li fil-każ ta’ avveniment ta’ stress biss, il-fornituri tal-LT STOR jirċievu pagamenti tal-użu, peress li f’dak il-każ NG tibgħat ir-riżorsi kollha għad-dispożizzjoni tagħha.
                  
               
                     (206)
                  
                  
                     Ir-Renju Unit argumenta li l-esklużjoni tal-impjanti tal-LT STOR mill-offerti fis-CM għal ftehimiet fit-tul kienet konformi mal-loġika li jiġu offruti ftehimiet fit-tul biss lil dawk l-impjanti li, kieku, kienu jesperjenzaw ostaklu għad-dħul. Barra minn hekk, l-impjanti kkummissjonati sa meta sar l-ewwel irkant tas-CM fl-2014 ma setgħux jibqgħu jitqiesu bħala “ġodda”.
                  
               
                     (207)
                  
                  
                     Ir-Renju Unit saħaq li l-operaturi jistgħu jiddeċiedu li jirtiraw mill-kuntratti tal-STOR jekk ikollhom suċċess fl-irkant tas-CM, hekk kif it-terminazzjoni tal-kuntratti tal-STOR fit-tul tagħhom ma kinitx tinvolvi penali.
                  
               
                     (208)
                  
                  
                     Ir-Renju Unit spjega li l-“mekkaniżmu ta’ rkupru” ssuġġerit ma kienx propost mill-parti interessata fl-2014 u ma kienx ikkunsidrat bħala meħtieġ minħabba li d-dħul disponibbli għall-operaturi tal-LT STOR kien meqjus bħala ekwivalenti għall-iskemi ta’ sussidju għal livelli baxxi ta’ emissjonijiet ta’ karbonju (CfD, RO, FiT) li kienu esklużi wkoll mill-parteċipazzjoni fis-CM.
                  
               
                     (209)
                  
                  
                     Ir-Renju Unit innota li r-rimedju propost mill-parti interessata ta’ għoti retrospettiv ta’ ftehimiet lill-impjant, b’bidu mill-2014, mhuwiex raġonevoli. Dan ikun jippreżenta lill-operatur b’introjtu ffinanzjat mill-konsumatur u mingħajr riskju għal perjodu li matulu ma kellux obbligi ta’ konsenja taħt is-CM.
                  
               
                     (210)
                  
                  
                     Peress li ċ-ċirkostanzi tas-suq setgħu nbidlu mill-2014, ir-Renju Unit jixtieq jikkunsidra jekk huwiex xieraq li tkun permessa l-eliġibbiltà tagħhom għal irkanti futuri.
                  
               4.3.3.   Metodu għall-irkupru tal-kostijiet
         
         
                     (211)
                  
                  
                     Ir-Renju Unit enfasizza li fir-rigward tal-valutazzjoni tal-proporzjonalità ta’ miżura, l-EEAG (fil-paragrafu 3.9.5) ma jinkludux il-finanzjament ta’ miżura ta’ adegwatezza tal-ġenerazzjoni bħala kriterju rilevanti. Minkejja dan, ir-Renju Unit jikkunsidra li l-metodoloġija tad-debitament hija proporzjonata.
                  
               
                     (212)
                  
                  
                     Ir-Renju Unit indika li, irrispettivament minn kemm id-DSR jingħata inċentiv mill-evitar tal-kostijiet tas-CM, dan ma jistax ikun rifless fi tnaqqis fil-volum globali tas-CM. Ir-raġuni hija li l-istess kapaċità tad-DSR hija eliġibbli sabiex tipparteċipa fis-CM u tipprovdi l-volum mitlub. Sabiex jitnaqqas il-volum kumplessiv tas-CM, ikun hemm riskju ta’ għadd doppju tal-kapaċità pprovduta minn dan id-DSR: l-ewwel nett, kif mistenni mit-tnaqqis tad-domanda fuq il-bażi tas-suq u, it-tieni, bħala fornitur tad-DSR fis-CM jekk dan jirnexxi fl-irkant.
                  
               
                     (213)
                  
                  
                     Barra minn hekk, diġà hemm inċentivi kbar għat-tnaqqis tad-domanda matul it-tliet livelli massimi tat-triad ta’ nofs siegħa (il-valur tal-benefiċċju li jirriżulta mill-arranġamenti ta’ debitar tal-Użu tan-Netwerk ta’ Trażmissjoni tas-Sistema żdied minn madwar GBP 10/kW fl-2005/06 għal madwar GBP 47/kW fl-2016/17 u kien proġettat li se jiżdied għal aktar minn GBP 70/kW sal-2020/21). L-għoti tal-possibbiltà ta’ evitar tal-kostijiet tas-CM f’dan l-istess perjodu ma jkunx probabbli li jistimola xi attività addizzjonali tad-DSR iżda x’aktarx li jipprovdi premju finanzjarju akbar lill-fornituri tad-DSR li diġà kienu qed jaġixxu sabiex inaqqsu d-domanda f’dawn iż-żminijiet.
                  
               
                     (214)
                  
                  
                     Ir-Renju Unit innota li l-avvenimenti ta’ stress tas-sistema mhux neċessarjament ser ikunu korrelatati mat-tliet perjodi ta’ nofs siegħa li jirrappreżentaw it-Triads – l-avvenimenti ta’ stress jistgħu jkunu assoċjati wkoll ma’ żminijiet ta’ disponibbiltà baxxa tal-ġenerazzjoni (eż. eolika) jew idumu aktar. Barra minn hekk, it-tbassir tal-provvista (u tas-sehem mis-suq tal-provvista) fi triads huwa diffiċli minħabba li t-triads jiġu identifikati ex-post (jiġifieri t-twaqqit ikun magħruf biss wara tmiem l-istaġun tat-triads). Konsegwentement, il-fornituri jista’ jkollhom diskrepanzi kbar bejn il-kostijiet tas-CM imbassra u dawk propji, li jistgħu jwasslu għal żieda fil-kost għall-konsumaturi peress li l-fornituri jfittxu li jimmaniġġjaw l-inċertezza billi jgħaddu l-kostijiet bi primjum tar-riskju. Barra minn hekk, l-ibbażar tal-metodoloġija tal-kostijiet tal-ispejjeż tas-CM fuq għadd akbar ta’ sigħat (jiġifieri l-ogħla livelli ta’ fost il-ġimgħa fix-xitwa bejn l-4 u s-7pm) jagħmilha aktar diffiċli għall-konsumaturi industrijali l-kbar sabiex jevitaw il-kostijiet tas-CM għalkollox u, għalhekk, jittrattahom aktar simili għall-konsumaturi domestiċi u għan-negozji ż-żgħar.
                  
               
                     (215)
                  
                  
                     Skont ir-Renju Unit, l-argument li l-metodoloġija kurrenti tħeġġeġ biss il-ġenerazzjoni rinnovabbli għaliex id-DSR huwa bbażat fuq is-suppożizzjoni li l-perjodu bejn l-4 u s-7 pm huwa wiesa’ wisq sabiex il-klijenti jnaqqsu d-domanda b’mod regolari matul dawn is-sigħat. Ir-Renju Unit jinnota li sabiex wieħed jibbenefika ma jkollux bżonn inaqqas id-domanda matul il-perjodu kollu; dan ikun jimplika biss li l-fornituri tad-DSR għat-tnaqqis tal-użu ma jkunux jiksbu l-benefiċċju sħiħ.
                  
               
                     (216)
                  
                  
                     Filwaqt li r-Renju Unit iqis li l-metodoloġija magħżula għall-irkupru tal-kostijiet hija proporzjonata fis-sens li żżomm xi effett ta’ inċentiv fuq id-DSR u tevita jew tnaqqas l-impatti negattivi assoċjati ma’ metodoloġija tat-triads, ir-Renju Unit biħsiebu jesplora, bħala parti mill-proċess ta’ rieżami ta’ ħames snin, jekk ċertu tibdil jistax ikun utli sabiex jirrifletti l-esperjenza u l-iżviluppi tas-suq.
                  
               4.4.   L-evitar ta’ effetti negattivi fuq il-kompetizzjoni u l-kummerċ
         
         
                     (217)
                  
                  
                     Ir-Renju Unit innota li r-Regolament (UE) 2019/943 jirrikjedi li l-Istati Membri jeliminaw gradwalment il-ftehimiet u l-ħlasijiet għall-kapaċità ta’ ġenerazzjoni (inklużi l-ġeneraturi użati mill-operaturi tad-DSR rinnovabbli) li jeħilsu aktar minn 550 g CO2 li joriġina mill-fjuwils fossili għal kull kWh elettriku. Emenda korrispondenti għar-Regola tas-Suq tal-Kapaċità daħlet fis-seħħ fit-18 ta’ Lulju 2019. Din introduċiet limitu fuq l-emissjonijiet tal-karbonju ta’ dak il-livell għal kapaċità ta’ binja ġdida li jkollha l-għan li tipprekwalifika għall-irkanti tal-kapaċità li ser isiru fil-bidu tal-2020 (inkluż kwalunkwe komponent ta’ binja ġdida li jidħol bħala DSR mhux ipprovat).
                  
               
                     (218)
                  
                  
                     Fit-12 ta’ Settembru 2019, ir-Renju Unit ħa impenn li jirrispetta d-dispożizzjonijiet tar-Regolament (UE) 2019/943 u b’mod partikolari li jadotta sa tmiem l-2020 it-tibdiliet regolatorji sabiex jiżgura li, sa mhux aktar tard mill-1 ta’ Lulju 2025, kapaċità ta’ ġenerazzjoni li tkun bdiet il-produzzjoni kummerċjali qabel l-4 ta’ Lulju 2019 u li teħles aktar minn 550 g CO2 li joriġina mill-fjuwils fossili għal kull kWh elettriku u aktar minn medja ta’ 350 kg CO2 li joriġina mill-fjuwils fossili ta’ kull sena għal kull kWe ma tkunx impenjata u ma tirċivix pagamenti jew impenji għal pagamenti futuri taħt is-Suq tal-Kapaċità.
                  
               4.5.   Obbligu ta’ waqfien totali
         
         
                     (219)
                  
                  
                     Ir-Renju Unit jirrikonoxxi li l-konsegwenza tas-sentenza tal-QĠ hija li, sakemm il-Kummissjoni ma tasalx għal deċiżjoni li tapprova l-għoti tal-għajnuna mill-Istat skont l-iskema tas-CM wara investigazzjoni formali, ir-Renju Unit mhuwiex permess li jagħti l-għajnuna. Madankollu, mis-sentenza ma jsegwix li r-Renju Unit ma jistax jopera elementi tal-iskema li ma jinvolvu l-ebda għoti ta’ għajnuna.
                  
               
                     (220)
                  
                  
                     Skont ir-Renju Unit, m’hemm l-ebda ksur tal-obbligu ta’ waqfien totali fis-sitwazzjonijiet li ġejjin:
                     
                                 (a)
                              
                              
                                 l-għoti ta’ ftehimiet ta’ kapaċità kundizzjonali (“CCAs”) wara rkant supplimentari T-1 li sar f’Ġunju 2019 (ara l-premessa 18(a)) għaliex is-CCAs ma jagħtu l-ebda vantaġġ ekonomiku lill-fornituri sakemm il-Kummissjoni ma tagħtix l-approvazzjoni tal-għajnuna mill-Istat. Il-fornituri ser ikunu meħtieġa li jikkonformaw ma’ ċerti obbligi mingħajr garanzija li huma ser jirċievu ħlasijiet ta’ kapaċità jew vantaġġ ekonomiku ieħor, peress li l-ħlasijiet huma kundizzjonali għall-approvazzjoni tal-Kummissjoni.
                              
                           
                                 (b)
                              
                              
                                 ir-rekwiżit li l-fornituri jikkonformaw mal-obbligi tagħhom skont il-ftehimiet ta’ kapaċità eżistenti matul il-perjodu ta’ waqfien totali. Għal darb’oħra, il-fornituri m’għandhom l-ebda garanzija li eventwalment ser isiru ħlasijiet għall-kapaċità. Barra minn hekk, dan jimponi piż fuq il-fornituri tal-kapaċità, mhux benefiċċju.
                              
                           
                                 (c)
                              
                              
                                 l-għoti tal-possibbiltà lill-fornituri sabiex jagħmlu pagamenti volontarji lill-Korp ta’ Saldu tas-CM matul il-perjodu ta’ waqfien totali sabiex ipaċu r-responsabbiltà potenzjali tat-tariffi tal-fornituri, u l-għoti tal-possibbiltà lill-Korp ta’ Saldu sabiex jirċievi dawn il-pagamenti. Il-pagamenti tal-fornituri mhux se jiffinanzjaw l-għajnuna sakemm il-Kummissjoni ma tagħtix l-approvazzjoni tal-għajnuna mill-Istat.
                              
                           
               4.6.   Trasparenza
         
         
                     (221)
                  
                  
                     Ir-Renju Unit ħa impenn li japplika l-kundizzjonijiet ta’ trasparenza stabbiliti fit-Taqsima 3.2.7 tal-EEAG sa fejn applikabbli għall-għajnuna mogħtija taħt is-suq tal-kapaċità.
                  
               5.   VALUTAZZJONI TAL-GĦAJNUNA
         
         5.1.   Għajnuna mill-Istat fi ħdan it-tifsira tal-Artikolu 107(1) tat-TFUE
         
         
                     (222)
                  
                  
                     Fid-Deċiżjoni tal-Ftuħ, il-Kummissjoni kienet tal-fehma preliminari li l-miżura kienet tikkostitwixxi għajnuna mill-Istat skont it-tifsira tal-Artikolu 107(1) tat-Trattat. La r-Renju Unit u lanqas xi parti interessata ma oġġezzjonaw għal din l-opinjoni.
                  
               
                     (223)
                  
                  
                     L-Artikolu 107(1) tat-Trattat jiddefinixxi għajnuna mill-Istat bħala “kull għajnuna, ta’ kwalunkwe forma, mogħtija minn Stat Membru jew permezz ta’ riżorsi tal-Istat”.
                  
               
                     (224)
                  
                  
                     Għajnuna mill-Istat li taqa’ fi ħdan l-Artikolu 107(1) tat-Trattat tkun inkompatibbli mas-suq intern jekk “twassal għal distorsjoni jew theddida ta’ distorsjoni għall-kompetizzjoni billi tiffavorixxi ċerti impriżi jew ċerti produtturi […] safejn tolqot il-kummerċ bejn l-Istati Membri”.
                  
               
                     (225)
                  
                  
                     Il-paragrafi 2 u 3 tal-Artikolu 107 tat-Trattat jelenkaw ċirkostanzi speċifiċi li fihom l-għajnuna titqies jew xorta waħda tkun tista’ titqies kompatibbli mas-suq intern. Il-valutazzjoni tal-Kummissjoni dwar jekk f’dan il-każ tapplikax xi waħda minn dawn iċ-ċirkostanzi hija stipulata fit-Taqsima 6.
                  
               5.1.1.   Imputabbiltà lill-Istat u finanzjament permezz ta’ riżorsi tal-Istat
         
         
                     (226)
                  
                  
                     Sabiex il-miżuri jgħoddu bħala għajnuna mill-Istat skont it-tifsira tal-Artikolu 107(1) tat-Trattat, (a) iridu jkunu imputabbli lill-Istat u (b) il-flus iridu jiġu mill-fond tal-Istat, jingħataw direttament jew indirettament minn kwalunkwe korp pubbliku ddisinjat jew stabbilit mill-Istat (55). Għar-raġunijiet mogħtija fil-premessi 227 sa (229) ta’ din id-Deċiżjoni, il-Kummissjoni tqis li l-miżura hija imputabbli lir-Renju Unit u li l-pagamenti tal-kapaċità jikkostitwixxu riżorsi tal-Istat minħabba li huma taħt il-kontroll tal-Istat.
                  
               
                     (227)
                  
                  
                     Is-Suq tal-Kapaċità ġie stabbilit mis-Segretarju tal-Istat tar-Renju Unit għall-Enerġija u għat-Tibdil fil-Klima skont is-setgħat mogħtija lilu mill-Att dwar l-Enerġija 2013. Fl-1 ta’ Awwissu 2014 ir-Renju Unit adotta leġiżlazzjoni sekondarja fil-forma tar-Regolamenti dwar il-Kapaċità tal-Elettriku u r-Regoli dwar is-Suq tal-Kapaċità li tirregola l-implimentazzjoni tas-Suq tal-Kapaċità. L-Istat huwa responsabbli għal kwistjonijiet bħall-approvazzjoni tal-ammont ta’ kapaċità għall-irkant, il-proċeduri ta’ prekwalifikazzjoni, il-kontenut tal-ftehimiet ta’ kapaċità, u l-obbligi tad-detenturi tal-kapaċità.
                  
               
                     (228)
                  
                  
                     Ir-Renju Unit waqqaf Korp ta’ saldu sabiex jipprovdi l-akkontabilità, il-governanza u l-kontroll tal-proċess ta’ saldu u tal-pagamenti mħallsa. Il-Korp ta’ Saldu huwa proprjetà tal-Istat u l-awtoritajiet tar-Renju Unit iddikjaraw li l-gvern iżomm il-kontroll globali fuqu (ara l-premessa 27).
                  
               
                     (229)
                  
                  
                     Kif deskritt fil-premessi 88 u 89, il-miżura hija ffinanzjata permezz ta’ ħlas addizzjonali (imposta) stabbilit bil-liġi u impost fuq il-fornituri lliċenzjati kollha. L-imposta hija obbligatorja u tinġabar mill-Korp ta’ Saldu. Imbagħad il-Korp ta’ Saldu jordna l-pagamenti li għandhom isiru lill-fornituri ta’ kapaċità. L-Istat, permezz tal-Korp ta’ saldu, għandu s-setgħa li jiddisponi mill-fondi.
                  
               5.1.2.   Vantaġġ ekonomiku mogħti lil ċerti impriżi jew lill-produzzjoni ta’ ċerti oġġetti (vantaġġ selettiv)
         
         
                     (230)
                  
                  
                     Vantaġġ, skont it-tifsira tal-Artikolu 107(1) tat-TFUE, huwa kull benefiċċju ekonomiku li impriża ma kinitx tikseb taħt kundizzjonijiet normali tas-suq, jiġifieri fin-nuqqas ta’ intervent mill-Istat (56).
                  
               
                     (231)
                  
                  
                     Il-Kummissjoni tinnota li l-offerenti rebbieħa fl-irkanti tas-Suq tal-Kapaċità jirċievu remunerazzjoni permezz tas-CM li ma kinux jirċievu li kieku komplew joperaw fis-suq tal-elettriku f’kundizzjonijiet ekonomiċi normali billi jbigħu l-elettriku u servizzi anċillari biss (BETTA – deskritt fit-Taqsima 2.8). Għalhekk, il-miżura tagħti vantaġġ ekonomiku lill-impriżi li kellhom suċċess fl-irkanti tas-CM. Dan il-vantaġġ huwa selettiv peress li jiffavorixxi lil ċerti impriżi biss, b’mod partikolari dawk li għamlu suċċess fl-irkanti tas-CM, li huma f’sitwazzjoni fattwali u legali komparabbli ma’ fornituri tal-kapaċità oħra li jew ma setgħux jipparteċipaw jew li ma pparteċipawx fl-irkanti tas-CM, jew inkella li pparteċipaw iżda ma rebħux.
                  
               
                     (232)
                  
                  
                     Barra minn hekk, il-miżura s’issa tat vantaġġ selettiv lil ċerti impriżi biss li jistgħu jgħinu sabiex tiġi indirizzata l-problema tal-adegwatezza identifikata minħabba li kapaċitajiet iżgħar minn 2MW (ara l-premessi 30 u 31) u kapaċitajiet barranin huma esklużi milli jipparteċipaw direttament fis-CM (ara l-premessa 34), minkejja li jistgħu jgħinu wkoll sabiex titnaqqas il-problema tal-adegwatezza identifikata. Għall-futur, l-eżistenza ta’ limitu minimu sabiex wieħed jipparteċipa fis-CM, anke jekk jitnaqqas bil-mod deskritt fil-premessa 193, se tkompli teskludi wħud mill-kapaċitajiet minn parteċipazzjoni diretta (jiġifieri mingħajr aggregazzjoni) fis-CM. Barra minn hekk, sakemm il-kapaċitajiet barranin kollha li jinsabu fl-Istati Membri ġirien u dawk ġirien ma jkunux jistgħu jipparteċipaw fis-CM, is-CM se tkompli teskludi lil ċerti impriżi milli jkunu jistgħu jgħinu fl-indirizzar tal-problema tal-adegwatezza identifikata. Konsegwentement, anki minn din il-perspettiva aktar ristretta, il-miżura tagħti vantaġġ selettiv.
                  
               5.1.3.   Distorsjoni tal-kompetizzjoni u tal-kummerċ fl-UE
         
         
                     (233)
                  
                  
                     Il-miżura tirriskja li toħloq distorsjoni tal-kompetizzjoni u taffettwa l-kummerċ fis-suq intern. Il-ġenerazzjoni tal-elettriku kif ukoll is-swieq bl-ingrossa u bl-imnut tal-elettriku huma attivitajiet miftuħa għall-kompetizzjoni madwar l-Unjoni (57). Għalhekk, kwalunkwe vantaġġ mir-riżorsi tal-Istat lil kwalunkwe impriża f’dak is-settur għandu l-potenzjal li jaffettwa l-kummerċ fl-Unjoni u li joħloq distorsjoni fil-kompetizzjoni.
                  
               5.1.4.   Konklużjoni dwar il-valutazzjoni skont l-Artikolu 107(1) tat-Trattat
         
         
                     (234)
                  
                  
                     Fid-dawl tal-valutazzjoni stipulata f’din it-Taqsima, il-Kummissjoni tikkonkludi li l-miżura tikkostitwixxi għajnuna mill-Istat skont it-tifsira tal-Artikolu 107(1) tat-Trattat. L-Artikolu 107(1) huwa soġġett għall-applikazzjoni ta’ kwalunkwe waħda mir-raġunijiet speċifiċi għall-kompatibbiltà stabbiliti fl-Artikolu 107(2) u (3) tat-Trattat. L-unika raġuni li tista’ tkun rilevanti f’dan il-każ hija dik stabbilita fil-punt (c) tal-Artikolu 107(3). It-Taqsima 6 tivvaluta jekk dik ir-raġuni hijiex sodisfatta f’dan il-każ.
                  
               5.2.   Legalità tal-għajnuna
         
         
                     (235)
                  
                  
                     Għalkemm is-Suq tal-Kapaċità ġie nnotifikat mill-awtoritajiet tar-Renju Unit qabel ma ġie implimentat, id-Deċiżjoni tal-2014 li tawtorizza l-miżura sussegwentement ġiet annullata mill-Qorti Ġenerali. Fid-dawl tas-sentenza tal-QĠ li tannulla d-Deċiżjoni tal-2014, l-implimentazzjoni tal-miżura inkwistjoni sas-sentenza tal-Qorti Ġenerali trid titqies bħala illegali (58).
                  
               
                     (236)
                  
                  
                     Sa mill-ħruġ tas-sentenza tal-QĠ u tal-annullament tad-Deċiżjoni tal-2014 f’Novembru 2018, ir-Renju Unit daħħal fis-seħħ ċerti miżuri elenkati fil-premessa 18. Din it-Taqsima tqis jekk dawk il-miżuri jikkostitwixxux għajnuna illegali ġdida.
                  
               
                     (237)
                  
                  
                     L-ewwel nett, fir-rigward tal-organizzazzjoni ta’ rkant T-1 supplimentari f’Ġunju 2019, ma seħħ l-ebda ksur tal-obbligu ta’ waqfien totali minħabba li l-kuntratti mogħtija bħala riżultat ta’ dak l-irkant kien fihom klawżola ta’ kundizzjonalità li tgħid li jistgħu jagħtu drittijiet biss jekk ikun hemm deċiżjoni pożittiva dwar l-għajnuna mill-Istat. B’riżultat ta’ dan, dik il-miżura li ġiet stabbilita mir-Renju Unit wara Novembru 2018 ma tikkostitwixxix għajnuna illegali ġdida.
                  
               
                     (238)
                  
                  
                     It-tieni, fir-rigward tal-infurzar kontinwu tal-kuntratti tal-kapaċità mogħtija fl-irkanti li saru qabel Novembru 2018 u l-ġbir tat-tariffi tas-CM mingħand il-fornituri filwaqt li l-pagamenti tas-CM kienu sospiżi, ir-Renju Unit mhux qed jikser l-obbligu ta’ waqfien totali. Dawn il-miżuri ma setgħux jitqiesu li qed jipprovdu xi vantaġġ ekonomiku peress li jirrappreżentaw kost għall-kumpaniji, u mhux benefiċċju. Għalhekk, din il-miżura waħidha ma tikkostitwixxix għajnuna illegali ġdida.
                  
               
                     (239)
                  
                  
                     It-tielet, fir-rigward tat-tnedija tal-proċeduri ta’ prekwalifikazzjoni fit-22 ta’ Lulju 2019 għal irkant T-1, għal irkant T-3 u għal irkant T-4, li kull wieħed minnhom huwa skedat li jsir fl-ewwel trimestru tal-2020, għadu ma ġie ffirmat l-ebda kuntratt. B’riżultat ta’ dan, lanqas dik il-miżura ma tikkostitwixxi għajnuna illegali ġdida.
                  
               6.   KOMPATIBILITÀ MAS-SUQ INTERN IBBAŻATA FUQ L-ARTIKOLU 107(3)(C) TAT-TRATTAT
         
         
                     (240)
                  
                  
                     L-Artikolu 107(3)(a) sa (e) tat-Trattat jispeċifika ċerti tipi ta’ għajnuna li jistgħu jitqiesu kompatibbli mas-suq intern. Il-punt (c) ikopri għajnuna li hija maħsuba sabiex tiffaċilita l-iżvilupp ta’ ċerti attivitajiet jew ta’ ċerti oqsma ekonomiċi meta t-tali għajnuna ma taffettwax il-kundizzjonijiet tan-negozjarb’mod ħażin sal-punt li jmur kontra l-interess komuni.
                  
               
                     (241)
                  
                  
                     Il-Linji Gwida dwar l-għajnuna mill-Istat għall-protezzjoni ambjentali u l-enerġija 2014-2020 (59) (“EEAG”) jistabbilixxu l-kundizzjonijiet li fihom l-għajnuna għall-enerġija u għall-ambjent tista’ titqies kompatibbli mas-suq intern skont l-Artikolu 107(3)(c) tat-Trattat. L-EEAG ilha applikabbli mill-1 ta’ Lulju 2014. It-Taqsima 3.9 tal-EEAG tistabbilixxi l-kundizzjonijiet speċifiċi għall-għajnuna mogħtija sabiex tiġi żgurata l-adegwatezza tal-ġenerazzjoni.
                  
               
                     (242)
                  
                  
                     Kif intqal fil-premessa 235 aktar ’il fuq, ir-riżultat tal-annullament tad-deċiżjoni tal-2014 huwa li l-implimentazzjoni tal-għajnuna sas-sentenza tal-QĠ trid titqies illegali. F’konformità mal-avviż tal-Kummissjoni dwar id-determinazzjoni tar-regoli applikabbli għall-valutazzjoni ta’ għajnuna illegali mill-Istat (60), il-Kummissjoni vvalutat il-kompatibbiltà tal-miżura mas-suq intern fuq il-bażi tal-kundizzjonijiet stabbiliti fit-Taqsima 3.9 tal-Linji Gwida dwar l-Għajnuna Ambjentali u għall-Enerġija (“EEAG”). Skont il-paragrafu (248) tal-EEAG, l-għajnuna illegali għall-enerġija jenħtieġ li tiġi vvalutata skont ir-regoli fis-seħħ fid-data li fiha ngħatat l-għajnuna, jiġifieri fis-16 ta’ Diċembru 2014.
                  
               
                     (243)
                  
                  
                     Il-proċedura sabiex tiġi adottata deċiżjoni ġdida tista’ titkompla fil-punt stess li fih tkun seħħet l-illegalità (61).
                  
               6.1.   Objettiv ta’ interess komuni u neċessità tal-miżura
         
         
                     (244)
                  
                  
                     It-Taqsimiet 3.9.1 u 3.9.2 tal-EEAG jistabbilixxu kundizzjonijiet speċifiċi li għandhom jiġu applikati sabiex jiġi vvalutat kemm l-għajnuna tikkontribwixxi għal għan definit sew ta’ interess komuni u kemm hemm bżonn ta’ intervent mill-Istat.
                  
               
                     (245)
                  
                  
                     Fid-Deċiżjoni tal-Ftuħ, il-Kummissjoni waslet għall-konklużjoni preliminari li s-CM ikkontribwiet għal objettiv ta’ interess komuni u kienet meħtieġa.
                  
               6.1.1.   Objettiv ta’ interess komuni
         
         
                     (246)
                  
                  
                     Fl-2014, ir-Renju Unit daħħal fis-seħħ metodoloġija sabiex jidentifika t-tħassib dwar l-adegwatezza tal-ġenerazzjoni fuq il-bażi ta’ mudell li juża l-istandard dejjiemi tal-adegwatezza tal-affidabbiltà bħala indikatur għall-adegwatezza tal-ġenerazzjoni. Fin-notifika tiegħu tal-2014, ir-Renju Unit wera li l-istandard dejjiemi tal-adegwatezza tal-affidabbiltà jista’ jilħaq livelli kritiċi erba’ snin wara, jiġifieri mill-2018/2019. Dawk is-sejbiet kienu ġeneralment konsistenti ma’ dawk ippubblikati mill-ENTSO-E fir-rapport dwar l-adegwatezza tas-sistema l-aktar reċenti disponibbli dak iż-żmien (62). Fl-2014, l-ENTSO-E stima li fix-Xenarju A għall-Gran Brittanja (li qies biss l-iżviluppi fil-kapaċità ta’ ġenerazzjoni li kienu kkunsidrati siguri) il-kapaċità li jifdal wara l-2016 setgħet ma kinitx biżżejjed sabiex tkopri marġni ta’ referenza tal-adegwatezza fin-nuqqas ta’ importazzjonijiet mill-interkonnetturi.
                  
               
                     (247)
                  
                  
                     Skont l-aħħar sejbiet tal-ENTSO-E fit-Tbassir tal-Adegwatezza tiegħu ta’ Nofs it-Terminu 2018 (MAF 2018) (63), il-livell ta’ LOLE (sigħat/sena) għar-Renju Unit fix-xenarju tal-każ bażi huwa stmat li huwa ta’ 1,29 fl-2020 u ta’ 1,30 fl-2025, ferm anqas mil-LOLE fil-mira ta’ 3 sigħat stabbilita mir-Renju Unit kif deskritt fil-premessa 98. L-MAF 2018 jindika li “riżultati mtejba tal-MAF 2018 jistgħu jiġu attribwiti wkoll għal mekkaniżmi ta’ kapaċità eżistenti”. L-MAF 2018 ġie ppubblikat fit-3 ta’ Ottubru 2018, jiġifieri qabel is-sentenza tal-QĠ li annullat id-Deċiżjoni tal-2014. Għalhekk, il-kalkolu tal-MAF 2018 qies l-effetti tal-eżistenza tas-CM fir-Renju Unit. Fil-fatt, fl-Appendiċi 2 tal-MAF 2018, ir-Renju Unit jindika li “l-Gran Brittanja stabbiliet Suq tal-Kapaċità (CM) sabiex tiżgura li jkollna biżżejjed kapaċità disponibbli sabiex nilħqu l-Istandard ta’ Affidabbiltà tagħna ta’ aspettattiva ta’ 3 sigħat/sena ta’ telf bit-tagħbija (LOLE). Ir-riżultati għall-MAF huma allinjati ma’ dawn l-aspettattivi u għalhekk m’aħniex qed nantiċipaw tħassib dwar l-adegwatezza fil-Gran Brittanja.”
                  
               
                     (248)
                  
                  
                     L-identifikazzjoni ta’ ħtieġa persistenti għal CM għall-futur trid tkun ibbażata fuq xenarji kontrafattwali, billi wieħed jassumi li ma jkun jeżisti l-ebda CM fir-Renju Unit. Kif deskritt fil-premessi 102 sa 104, l-analiżijiet juru li meta s-CM ikun eskluż mill-immudellar, l-istandard ta’ affidabbiltà (LOLE) x’aktarx li jinkiser kull sena inkluża fl-immudellar. B’mod partikolari, l-analiżi ta’ NG deskritta fil-premessa 103 hija bbażata fuq il-każ bażi ta’ EMR użat fix-Xenarji Enerġetiċi Futuri ta’ NG. Ix-Xenarji Enerġetiċi Futuri huma wkoll il-bażi tas-suppożizzjonijiet użati fl-MAF 2018 għar-Renju Unit. Għalhekk, f’konformità mal-paragrafu (221) tal-EEAG, l-analiżi ta’ NG hija konsistenti mal-analiżi mwettqa mill-ENTSO-E.
                  
               
                     (249)
                  
                  
                     Is-CM jista’ jirriżulta f’appoġġ għall-ġenerazzjoni tal-fjuwils fossili. Madankollu, kif deskritt fit-Taqsima 2.8.4. ir-Renju Unit diġà implimenta, qiegħed jimplimenta jew qiegħed jikkunsidra miżuri addizzjonali sabiex jindirizza l-fallimenti tas-suq identifikati mir-Renju Unit, jiġifieri l-fatt li l-affidabilità hija ben pubbliku u l-hekk imsejħa problema tal-“flus mitlufa”. Dawn il-miżuri addizzjonali għandhom l-għan li jtejbu l-parteċipazzjoni tad-DSR, jirriformaw l-arranġamenti tal-iżbilanċi u jippromwovu livelli ogħla ta’ interkonnessjoni. Il-Kummissjoni tqis li dawn il-miżuri addizzjonali jenħtieġ li jwasslu għal tnaqqis fl-ammonti ta’ kapaċità li hemm bżonn li jinxtraw taħt is-CM. Barra minn hekk, il-Kummissjoni tinnota li r-Renju Unit qed iressaq miżuri ad-hoc sabiex jappoġġa l-ġenerazzjoni b’livelli baxxi ta’ emissjonijiet ta’ karbonju (eż. Kuntratti għad-Differenzi) u għadda standards stretti dwar il-prestazzjoni tal-emissjonijiet sabiex jipprevjeni l-ikkummissjonar ta’ ġenerazzjoni intensiva b’livelli għoljin ta’ emissjonijiet ta’ karbonju. Ir-Renju Unit jirrapporta li dan wassal għal tnaqqis qawwi fin-numri ta’ ġeneraturi tad-diżil mibnija ġodda li jirbħu ftehimiet ta’ kapaċità mill-2014 ’l hawn (64). Barra minn hekk il-Kummissjoni tinnota li l-valutazzjoni tal-adegwatezza tal-ġenerazzjoni – imwettqa fuq bażi annwali – tqis l-ammont ta’ ġenerazzjoni, il-kontribut tal-interkonnetturi filwaqt li jkunu miftuħa għat-tipi kollha ta’ fornituri tal-kapaċità, inklużi l-operaturi tad-DSR. B’riżultat ta’ dan, il-Kummissjoni tqis li r-Renju Unit esplora b’mod suffiċjenti l-mezzi kif jittaffew l-impatti negattivi li l-miżura jista’ jkollha fuq l-objettiv tal-eliminazzjoni gradwali tas-sussidji li jagħmlu ħsara lill-ambjent, skont il-paragrafu (220) tal-EEAG.
                  
               
                     (250)
                  
                  
                     Il-miżura għandha l-għan li takkwista l-ammont meħtieġ ta’ kapaċità sabiex tilħaq l-istandard ta’ affidabbiltà. Għalhekk, il-miżura għandha objettiv definit sew. Bi skambju għar-riċevuta ta’ pagamenti tal-kapaċità, il-fornituri tal-kapaċità jieħdu impenn li jfornu l-enerġija fi żminijiet ta’ stress fuq is-sistema. Il-metodoloġija sabiex jiġi stabbilit l-ammont ta’ kapaċità għall-offerti hija informata mill-Operatur tas-Sistema permezz ta’ valutazzjoni annwali tas-sigurtà tal-provvista.
                  
               6.1.2.   Neċessità tal-miżura
         
         
                     (251)
                  
                  
                     In-natura u l-kawżi tal-problema tal-adegwatezza tal-ġenerazzjoni ġew analizzati u kkwantifikati, kif ippreżentati fit-Taqsimiet 2.8.2 u 2.8.3 aktar ’il fuq. L-unità tal-kejl għall-kwantifikazzjoni (jiġifieri l-istandard ta’ affidabbiltà) ġiet deskritta u l-metodu tal-kalkolu tagħha ġie pprovdut (ara l-premessa 46 u 47 aktar ’il fuq). Għalhekk, il-Kummissjoni tikkonkludi li l-paragrafu 222 tal-EEAG huwa rrispettat.
                  
               
                     (252)
                  
                  
                     Kif spjegat fil-premessa 128, xi partijiet interessati qajmu tħassib dwar il-ħtieġa tas-CM.
                  
               
                     (253)
                  
                  
                     Fir-rigward tal-allegat stat kurrenti ta’ provvista żejda fis-suq tal-elettriku tar-Renju Unit li tqajjem minn xi partijiet interessati, il-Kummissjoni analizzat l-argumenti mressqa mill-partijiet interessati (ara l-premessa 128(a)) u mir-Renju Unit (ara l-premessa 166). Il-Kummissjoni tqis li l-kritika li għamlu l-partijiet interessati ma titfax dubju fuq il-ħtieġa tas-CM. B’mod partikolari, bħal kull mekkaniżmu ieħor tal-kapaċità, is-CM irid jittratta l-inċertezzi importanti li jirrikjedu li jinstab bilanċ bejn ir-riskju ta’ akkwist eċċessiv min-naħa l-waħda, u l-inadegwatezza tas-sistema min-naħa l-oħra. F’dan ir-rigward, il-marġini tal-kapaċità aħjar milli kienu mistennija tax-Xitwa 2018/19 jirriflettu din l-inċertezza (65). Barra minn hekk, kif spjegat minn Ofgem fir-rapport finali tagħha msemmi fil-premessa 21, iċ-ċifri tal-marġini kkalkolati qabel l-implimentazzjoni tal-iskema tas-CM mill-2017 ’il quddiem kienu jinkludu r-Riżerva ta’ Bbilanċjar ta’ Kontinġenza (“CBR”) u mingħajr dawn il-miżuri l-marġini tal-kapaċità kienu jkunu ħafna aktar baxxi (66). Fir-rapport tagħha, Ofgem spjegat ukoll li l-previżjonijiet ta’ LOLE għall-ħames snin preċedenti tal-konsenja komplew isostnu l-fehma ta’ Ofgem li hemm bżonn kbir li s-CM jinżamm. Barra minn hekk, il-prezzijiet uniformi baxxi fl-irkanti tas-CM jistgħu jitqiesu bħala prova ta’ livell għoli ta’ kompetizzjoni fl-irkanti tas-CM u mhux neċessarjament bħala sinjal ta’ kapaċità żejda. Fl-aħħar nett, kif spjegat fil-premessa 34, l-interkonnetturi kienu kapaċi jipparteċipaw fl-irkanti tas-CM sa mit-tieni rkant fl-2015, sabiex il-kontribut tagħhom għas-sigurtà tal-provvista jkun tqies.
                  
               
                     (254)
                  
                  
                     Fir-rigward tal-idea mressqa minn xi partijiet interessati li l-adegwatezza tal-ġenerazzjoni tkun assigurata aħjar permezz ta’ suq tal-enerġija biss, il-Kummissjoni tinnota l-argumenti ta’ xi partijiet interessati (ara l-premessa 128(b)) u tar-Renju Unit (ara l-premessa 167). Il-Kummissjoni ma tarax raġunijiet sabiex tbiddel il-konklużjonijiet milħuqa fit-tabella 8 tad-Deċiżjoni tal-Ftuħ u żżommhom: hija taċċetta li sakemm ma jkunx hemm disponibbli qari tal-arloġġi individwali f’ħin reali u kuntratti bi prezzijiet dinamiċi sottoskritti mill-maġġoranza tal-utenti, l-affidabbiltà turi ħafna mill-karatteristiċi ta’ ben pubbliku. Għall-futur prevedibbli, huwa improbabbli li l-konsumaturi ser ikunu qed jimmaniġjaw sistematikament il-konsum tagħhom b’reazzjoni għal sinjali ta’ skarsezza mis-swieq, u għalhekk jibqa’ l-karattru pubbliku tajjeb tal-provvista sigura tal-elettriku.
                  
               
                     (255)
                  
                  
                     Bl-istess mod, fir-rigward tal-kwistjoni relatata mal-falliment tas-suq imsejħa “flus mitlufa”, il-Kummissjoni tinnota l-argumenti ppreżentati minn xi partijiet interessati (ara l-premessa 128(c)) u mir-Renju Unit (ara l-premessa 168). Il-Kummissjoni ma tarax raġunijiet sabiex tbiddel il-konklużjonijiet milħuqa fit-tabella 8 tad-Deċiżjoni tal-Ftuħ u żżommhom. B’mod partikolari, il-Kummissjoni ttenni li l-implimentazzjoni ta’ suq tal-kapaċità ma tistax issir a skapitu ta’ swieq għal żmien qasir li jiffunzjonaw tajjeb. Ir-riformi msemmija fit-Taqsima 2.8.4 hawn fuq qed jgħinu sabiex jitjieb il-funzjonament tas-swieq tal-elettriku tal-GB, iżda dawn ma jeliminawx il-problema tal-“flus mitlufa”.
                  
               
                     (256)
                  
                  
                     Fuq il-bażi tal-valutazzjoni fil-premessi 254 u 255 hawn fuq, il-Kummissjoni tikkonkludi li r-Renju Unit wera b’mod ċar ir-raġunijiet għaliex is-suq ma jistax ikun mistenni li jforni l-kapaċità adegwata fin-nuqqas tas-CM, f’konformità mal-paragrafu (223) tal-EEAG.
                  
               
                     (257)
                  
                  
                     Fir-rigward tal-istima tal-potenzjal tad-DSR, il-Kummissjoni tenfasizza li skont il-paragrafu (224)(b) tal-EEAG, il-Kummissjoni hija meħtieġa biss li tqis, fost l-oħrajn u meta applikabbli, elementi ppreżentati lilha u relatati mal-valutazzjoni tal-impatt tal-parteċipazzjoni tad-DSR. Il-Kummissjoni tinnota l-istimi differenti ħafna mogħtija mill-partijiet interessati (ara l-premessa 128(d)) u mir-Renju Unit (ara l-premessa 169) bi tweġiba għad-Deċiżjoni tal-Ftuħ. Il-Kummissjoni tinnota wkoll li, kif muri fit-Tabella 1, l-ammont ta’ kapaċità tad-DSR li tidħol fl-irkanti tas-CM kompla jiżdied, u laħaq it-2,6 GW fl-irkant T-4 organizzat fl-2018.
                  
               
                     (258)
                  
                  
                     Mid-diversi miżuri meħuda mir-Renju Unit sabiex iħeġġeġ rispons għad-domanda skont il-paragrafu (224)(b) tal-EEAG, l-irkanti tranżizzjonali biss ġew ikkritikati minn xi partijiet interessati bħala insuffiċjenti sabiex jippromwovu l-parteċipazzjoni tad-DSR (ara l-premessa 128(d)). Il-Kummissjoni tinnota l-argumenti tar-Renju Unit ippreżentati fil-premessa 170 kif ukoll il-kummenti ta’ partijiet interessati oħra ppreżentati fil-premessa 126. B’mod partikolari, il-Kummissjoni tqis li l-irkanti tranżizzjonali tfasslu sabiex jippromwovu d-DSR billi jeskludu kważi t-tipi l-oħra kollha ta’ kapaċità. B’mod sinifikanti, dawn l-irkanti ntrebħu bi prezzijiet ogħla mill-irkanti regolari tas-CM.
                  
               
                     (259)
                  
                  
                     Għalhekk, il-Kummissjoni tikkonkludi li s-CM jikkontribwixxi għal objettiv definit sew ta’ interess komuni u huwa meħtieġ skont it-Taqsimiet 3.9.1 u 3.9.2 tal-EEAG.
                  
               6.2.   L-adegwatezza tal-miżura
         
         
                     (260)
                  
                  
                     It-Taqsima 3.9.3 tal-EEAG tispeċifika l-kundizzjonijiet għall-valutazzjoni ta’ jekk miżura hijiex strument politiku xieraq sabiex jiġi indirizzat l-objettiv ta’ interess komuni.
                  
               6.2.1.   Għażla tal-istrument
         
         
                     (261)
                  
                  
                     Kif imsemmi fil-premessi 129 u 171, xi partijiet interessati indikaw li riżerva strateġika tkun aktar xierqa minn suq tal-kapaċità fis-suq kollu sabiex tiġi indirizzata l-problema tal-adegwatezza tal-ġenerazzjoni fir-Renju Unit. B’kuntrast ma’ dan, ir-Renju Unit qies li riżerva strateġika ma tkunx tindirizza l-fallimenti sottostanti tas-suq (ara l-premessi 171 u 172).
                  
               
                     (262)
                  
                  
                     Kif spjegat fir-Rapport Finali tal-Inkjesta Settorjali dwar il-Mekkaniżmi ta’ Kapaċità (67), l-intervent fit-tul mhuwiex meħtieġ jekk il-valutazzjonijiet tal-adegwatezza juru u dawk li jfasslu l-politika jkunu konvinti li, fit-tul, is-suq jista’ jiġi riformat sabiex jiġu żgurati inċentivi ta’ investiment suffiċjenti u jkun hemm biżżejjed kapaċità disponibbli sabiex tiġi żgurata s-sigurtà tal-provvista sa dak iż-żmien. Madankollu, jista’ jkun hemm il-bżonn li jiġi żgurat li l-kapaċità eżistenti ma tkunx qed tagħlaq b’mod prematur. F’ċirkustanzi bħal dawn, riżerva strateġika x’aktarx li tkun l-aktar rispons adatt għax tista’ tgħin tikkontrolla l-ammont ta’ kapaċità eżistenti li tkun qed tħalli s-suq. Fejn jiġi identifikat tħassib dwar l-adegwatezza fit-tul, l-aktar mekkaniżmu tal-kapaċità adattat sabiex jindirizza l-problema x’aktarx ikun skema bbażata fuq il-volum u mifruxa mas-suq.
                  
               
                     (263)
                  
                  
                     Riżerva strateġika ma tkunx qed issolvi l-problema tal-investiment identifikata għal impjanti ġodda. B’kuntrast ma’ dan, il-mekkaniżmi tal-kapaċità mifruxa mas-suq huma aktar effettivi fit-tħeġġiġ tal-investiment sabiex jiġi indirizzat tħassib dwar l-adegwatezza aktar fit-tul.
                  
               
                     (264)
                  
                  
                     Is-CM tfassal sabiex jappoġġja u jikkomplimenta l-iżviluppi kontinwi fis-suq u sabiex ikun konsistenti mal-politiki tas-suq intern tal-enerġija u mal-politiki tal-enerġija tal-Unjoni, jiġifieri l-iżvilupp ta’ rispons attiv għad-domanda, aktar kompetizzjoni u investiment fil-kapaċità interkonnessa.
                  
               
                     (265)
                  
                  
                     Għalhekk, il-Kummissjoni tikkonkludi li l-għażla tal-istrument hija xierqa sabiex jiġi indirizzat il-falliment sottostanti tas-suq li jxekkel l-investiment fit-tul.
                  
               6.2.2.   Remunerazzjoni biss għas-servizz ta’ disponibbiltà pura tal-kapaċità
         
         
                     (266)
                  
                  
                     Fid-Deċiżjoni tal-Ftuħ, il-Kummissjoni waslet għall-opinjoni preliminari li l-miżura rremunerat is-servizz ta’ disponibbiltà pura tal-kapaċità. Madankollu, kif spjegat fil-premessi 130 sa 132 ta’ din id-deċiżjoni, xi partijiet interessati qajmu tħassib dwar din il-kwistjoni.
                  
               
                     (267)
                  
                  
                     Fir-rigward tat-tħassib imqajjem mill-partijiet interessati dwar l-arranġamenti ta’ notifika għal avvenimenti ta’ stress (ara l-premessa 130), il-Kummissjoni tqis li l-implimentazzjoni ta’ mekkaniżmu ta’ dispaċċ tista’ tfixkel is-sinjali tas-suq u, għalhekk, tista’ titqies bħala mhux kompatibbli mal-paragrafu (225) tal-EEAG.
                  
               
                     (268)
                  
                  
                     Fir-rigward tat-tisħiħ propost tar-reġim tal-penali (ara l-premessa 131 u 174) u wkoll it-tħassib imqajjem mill-partijiet interessati dwar il-mudell tal-“enerġija kkonsenjata” tas-CM (ara l-premessi 132 u 175), il-benefiċjarji jirċievu kumpens għall-unitajiet ta’ kapaċità li huma jagħmlu disponibbli (GBP/MW) u mhux għall-enerġija kkonsenjata (GBP/MWh). Dan huwa konformi mal-paragrafu (225) tal-EEAG. Minkejja dan, il-Kummissjoni tinnota li s-CM isegwi mudell tal-“enerġija kkonsenjata” (ara t-Taqsima 2.6 aktar ’il fuq), li bih il-fornituri tal-kapaċità jistgħu jaffaċċjaw penali jekk jonqsu milli jikkonsenjaw l-enerġija b’mod fiżiku matul avvenimenti ta’ stress fuq is-sistema, irrispettivament mis-sinjali pprovduti mis-suq tal-bejgħ bl-ingrossa. Il-Kummissjoni tqis li huwa primarjament ir-rwol tal-akkoppjament tas-swieq (kemm ta’ ġurnata bil-quddiem kif ukoll tal-istess ġurnata) u tas-swieq ta’ bbilanċjar li jiżguraw l-użu effiċjenti tar-riżorsi disponibbli għas-sistema, inklużi fost l-interkonnetturi. Mudell tal-enerġija kkonsenjata għandu l-potenzjal li jxekkel dan, minħabba li jista’ jwassal sabiex il-fornituri tal-kapaċità jibagħtu anki meta dan ma jkunx profittabbli fuq il-bażi tal-prezzijiet tas-suq biss, sabiex jiġu evitati penali. Madankollu, distorsjonijiet għad-dispaċċ huma ferm improbabbli li jseħħu fil-prattika fis-CM, minħabba li l-avvenimenti ta’ stress huma ddefiniti b’referenza għal azzjonijiet li normalment jittieħdu bħala l-aħħar alternattiva mill-Operatur tas-Sistema, ladarba s-suq ikun falla milli jipprovdi s-sigurtà tal-provvista.
                  
               
                     (269)
                  
                  
                     B’riżultat ta’ dan, il-Kummissjoni tikkonkludi li s-CM iħallas is-servizz ta’ disponibilità pura tal-kapaċità skont il-linji gwida fit-Taqsima 3.9.3 tal-EEAG.
                  
               6.2.3.   Il-ftuħ tal-miżura għall-fornituri tal-kapaċità rilevanti kollha
         
         6.2.3.1.   Diskriminazzjoni potenzjali kontra operaturi tad-DSR minħabba n-nuqqas ta’ ftehimiet ta’ konsenja marbuta maż-żmien
         
         
                     (270)
                  
                  
                     Għalkemm il-Kummissjoni ma indirizzatx espliċitament dik il-kwistjoni fid-Deċiżjoni tal-Ftuħ, xi partijiet interessati argumentaw li, sabiex tiġi evitata d-diskriminazzjoni kontra l-fornituri tad-DSR, is-CM jenħtieġ li joffri ftehimiet li jipprovdu għal konsenja marbuta biż-żmien (ara l-premessa 133).
                  
               
                     (271)
                  
                  
                     Fuq il-bażi tal-evidenza pprovduta mir-Renju Unit u miġbura fil-qosor fil-premessa 176, il-Kummissjoni tqis li n-nuqqas ta’ ftehimiet ta’ konsenja marbuta biż-żmien mhuwiex diskriminatorju. B’mod partikolari, il-fatt li CMU waħda biss mid-89 għażlet fl-irkant tranżizzjonali il-ftehim ta’ konsenja marbuta biż-żmien juri li l-arranġamenti attwali ma jirrappreżentawx ostaklu għall-parteċipazzjoni għall-fornituri tad-DSR.
                  
               6.2.3.2.   Differenzi fit-tulijiet tal-kuntratti applikabbli
         
         
                     (272)
                  
                  
                     Is-sentenza tal-QĠ sabet li d-differenza fit-tulijiet tal-kuntratti offruta lil kapaċità mhux tal-ġenerazzjoni, b’mod partikolari lill-operaturi tad-DSR, minn naħa waħda, u lill-ġeneraturi, min-naħa l-oħra, tista’ tindika li l-Kummissjoni missu kellha dubji dwar il-kompatibbiltà tal-miżura mas-suq intern. Għalhekk, il-Kummissjoni eżaminat jekk in-nuqqas ta’ kuntratti ta’ kapaċità fit-tul għall-operaturi tad-DSR jnaqqasx l-opportunità għall-operaturi tad-DSR li jipparteċipaw fis-CM.
                  
               
                     (273)
                  
                  
                     Il-paragrafu (226) tal-EEAG jeħtieġ li jinstab bilanċ bejn żewġ għanijiet li jikkompetu ma’ xulxin: min-naħa l-waħda, il-ftuħ tal-mekkaniżmu għal kull tip ta’ kapaċità, u min-naħa l-oħra, il-ħtieġa li jiġu pprovduti inċentivi adegwati kemm għall-kapaċitajiet eżistenti kif ukoll għal dawk ġodda.
                  
               
                     (274)
                  
                  
                     Kif indikat fid-Deċiżjoni tal-Ftuħ, il-Kummissjoni hija tal-fehma li, minn naħa waħda, il-kuntratti ta’ kapaċità itwal minn sena jistgħu jiġu ġġustifikati f’każijiet ta’ nefqa kapitali għolja u ta’ diffikultajiet fl-iżgurar tal-finanzjament, sabiex b’hekk jiġi promoss dħul ġdid kompetittiv fis-suq. Kif spjegat mir-Renju Unit (ara l-premessa 177), dan huwa partikolarment il-każ għal ġenerazzjoni ta’ binja ġdida. Minbarra suġġerimenti ġenerali li jsostnu tulijiet iqsar ta’ kuntratti (ara l-punti (i), (ii) u (iii) tal-premessa 136), il-Kummissjoni ma rċiviet l-ebda kumment li jikkontesta r-rilevanza ta’ kuntratti aktar fit-tul (sa 15-il sena) fil-provvista ta’ inċentivi għal kapaċità ġdida, skont il-paragrafu 226 tal-EEAG. B’mod partikolari, il-Kummissjoni tqis li l-użu tal-limiti ta’ CAPEX sabiex tiġi ddeterminata l-eliġibbiltà għal kuntratt aktar fit-tul huwa xieraq, peress li jagħti indikazzjoni tajba tad-diffikultà li jinkiseb finanzjament: aktar ma jkun għoli l-ammont ta’ investiment, aktar ikun diffiċli li jiġi żgurat il-finanzjament. Min-naħa l-oħra, il-Kummissjoni tqis li l-esklużjoni tal-kapaċità mhux tal-ġenerazzjoni mill-aċċess għal kuntratti aktar fit-tul ma kinitx diskriminatorja peress li l-impjanti eżistenti u d-DSR, minħabba r-rekwiżiti aktar baxxi tagħhom tal-kost kapitali (li jindikaw importanza anqas fil-kisba ta’ finanzjament) ma għandhomx bżonn kuntratti itwal sabiex jiksbu finanzjament. Għalhekk, il-Kummissjoni tqis li kuntratti iqsar ma poġġew l-ebda żvantaġġ kompetittiv fuq il-ġenerazzjoni eżistenti jew id-DSR meta mqabbla mal-ġenerazzjoni l-ġdida. B’hekk instab il-bilanċ xieraq bejn iż-żewġ għanijiet kompetittivi msemmija fil-premessa 273.
                  
               
                     (275)
                  
                  
                     Il-Kummissjoni tqis li hemm diversi indikazzjonijiet li d-differenzi fit-tul tal-kuntratti fil-prattika ma wasslu għall-ebda diskriminazzjoni kontra l-operaturi tad-DSR. L-ewwel nett, ir-riżultati tal-irkant ma jindikawx li l-aċċess differenzjali għal ftehimiet aktar fit-tul ħoloq distorsjoni, fil-prattika, għar-riżultati tal-irkanti sal-lum. Għall-kuntrarju, il-prestazzjoni tad-DSR hija komparabbli ma’ (u regolarment aħjar minn) ġenerazzjoni ta’ binja ġdida (ara l-premessa 179). It-tieni, il-Kummissjoni ma sabet l-ebda evidenza li kwalunkwe operatur tad-DSR laħaq il-limitu ta’ CAPEX għal kuntratti aktar fit-tul iżda ma kienx kapaċi jipparteċipa fis-CM. It-tielet, l-istimi ta’ CAPEX tad-DSR reali pprovduti mill-partijiet interessati kienu baxxi ħafna, xi partijiet interessati, li jaġixxu bħala operaturi tad-DSR, stmaw li CAPEX tad-DSR kienet ferm taħt il-limiti u saħansitra kienet viċin iż-żero (ara l-premessa 135). Is-CAPEX tad-DSR identifikata fit-tieni rkant tranżizzjonali kellha medja ta’ GBP 0,15/kW (ara l-premessa 178). Ir-raba’, id-DSR tal-ġenerazzjoni rinnovabbli (jiġifieri 60 %-70 % tad-DSR li jipparteċipa b’mod attiv fi swieq tal-flessibbiltà) jista’ jkollu aċċess għal kuntratti aktar fit-tul jekk jidħol fl-irkant bħala ġenerazzjoni (ara l-premessi 135 u 178). Il-ħames, il-limiti ta’ CAPEX għall-irkanti ġew aġġornati regolarment (ara l-premessa 75).
                  
               
                     (276)
                  
                  
                     Konsegwentement, għall-passat, il-Kummissjoni tikkunsidra li d-differenzi fit-tulijiet applikabbli tal-kuntratti ma wasslu għall-ebda diskriminazzjoni kontra l-operaturi tad-DSR fil-prattika.
                  
               
                     (277)
                  
                  
                     Is-sitwazzjoni kurrenti li fiha l-aċċess għal kuntratti aktar fit-tul huwa limitat għall-ġeneraturi ma wasslet għall-ebda trattament diskriminatorju. Madankollu, il-parteċipazzjoni tal-fornituri tad-DSR fl-irkant tas-CM qed tiżdied (ara t-tabella 2) u ma jistax jiġi eskluż li, fil-futur, il-fornituri tad-DSR jissodisfaw il-livelli ta’ CAPEX li jikkorrispondu għal-limiti. Għalhekk, sabiex jiġi żgurat li, fil-futur, l-ebda kapaċità li tissodisfa dawn il-limiti ma tiġi impedita milli jkollha aċċess għal kuntratti aktar fit-tul fuq il-bażi tat-tip ta’ kapaċità, il-Kummissjoni tilqa’ l-impenji tar-Renju Unit i) sabiex jippermetti t-tipi kollha ta’ kapaċitajiet (ħlief interkonnetturi) sabiex japplikaw għall-prekwalifikazzjoni sabiex jagħmlu offerti għad-diversi tulijiet ta’ kuntratti disponibbli jekk ikunu jistgħu juru li jissodisfaw il-limiti tan-nefqa kapitali (CAPEX) deskritti fil-premessa 75 aktar ’il fuq u (ii) sabiex iżomm dawn il-limiti ta’ CAPEX taħt rieżami bl-għan li jiżgura li dawn jibqgħu xierqa (ara l-premessa 182). Din il-bidla tkun konformi mar-rapport tal-Kumitat Xjentifiku u Teknoloġiku tal-House of Commons tar-Renju Unit, imsemmi fil-premessa 21, li jirrakkomanda li fornituri mhux tal-ġenerazzjoni li jagħmlu offerti għal kuntratti tal-Kapaċità fis-Suq jenħtieġ li jkunu eliġibbli sabiex jagħmlu offerti għal kuntratti sa ħmistax-il sena, f’konformità ma’ faċilitajiet ġodda ta’ ġenerazzjoni.
                  
               6.2.3.3.   Garanzija limitata għall-volum fl-irkant f’T-1
         
         
                     (278)
                  
                  
                     Kif spjegat fil-premessi 161 sa 163 tad-Deċiżjoni tal-Ftuħ, il-Kummissjoni fittxet kjarifika dwar is-sitwazzjoni legali, l-implimentazzjoni prattika u l-effett ta’ inċentiv tal-irkanti T-1 b’mod partikolari fir-rigward tas-CMUs tad-DSR, minħabba li l-irkant T-1 jipprovdi rotta aħjar għas-suq għad-DSR.
                  
               
                     (279)
                  
                  
                     Fir-rigward tas-sitwazzjoni legali tal-irkanti T-1 għall-passat, il-Kummissjoni tfakkar li, fl-2014 l-awtoritajiet tar-Renju Unit ħadu impenn li jakkwistaw fl-irkanti ta’ sena bil-quddiem tal-anqas 50 % tal-kapaċità riżervata erba’ snin qabel. Dan l-impenn kien vinkolanti, fuq il-bażi tad-Deċiżjoni tal-2014. Imbagħad kien f’idejn ir-Renju Unit li jimplimenta l-miżura kif approvata fil-leġiżlazzjoni nazzjonali, inklużi l-impenji rilevanti, u li jikkonforma mad-deċiżjoni tal-Kummissjoni f’kull aspett (68).
                  
               
                     (280)
                  
                  
                     Il-Kummissjoni tinnota wkoll li, kif spjegat fil-premessa 162 tad-Deċiżjoni tal-Ftuħ, u kif deskritt fit-Tabella 3 u fil-premessa 63 ta’ din id-deċiżjoni, mill-2014, il-kapaċità fil-mira li għandha tinkiseb u l-ammont fil-fatt miksub fl-irkant T-1 dejjem qabżu l-kapaċità oriġinarjament “imwarrba” fl-istadju T-4.
                  
               
                     (281)
                  
                  
                     Il-Kummissjoni tirrikonoxxi li, kif imsemmi fil-premessa 162 tad-Deċiżjoni tal-Ftuħ, u kif enfasizzat minn xi partijiet interessati (ara l-premessa 138 aktar ’il fuq), is-Segretarju tal-Istat jista’ jiddeċiedi li ma jorganizzax irkanti T-1. Madankollu, kif imsemmi minn partijiet interessati oħra (ara l-premessa 139) u mir-Renju Unit (ara l-premessa 186), kemm l-irkanti T-4 kif ukoll T-1 jistgħu jiġu posposti jew jitħassru mis-Segretarju tal-Istat: għalhekk, ma tidher l-ebda diskriminazzjoni partikolari kontra d-DSR. Barra minn hekk, fil-prattika, l-ebda wieħed mill-irkanti ma tħassar ħlief għall-irkanti wara s-sentenza tal-QĠ meta l-awtoritajiet tar-Renju Unit issospendew is-CM kollu kemm hu.
                  
               
                     (282)
                  
                  
                     Fir-rigward tal-livell tal-volum tal-kapaċità li għandu jitwarrab, il-Kummissjoni taqbel mal-kummenti li waslu mingħand xi partijiet interessati u r-Renju Unit li jiġbdu l-attenzjoni lejn il-bilanċ bejn, minn naħa waħda, il-ħtieġa li tiġi żgurata rotta għas-suq għad-DSR permezz tal-irkanti T-1 u, min-naħa l-oħra, il-ħtieġa li jiġi evitat kwalunkwe akkwist żejjed jew irkanti kbar wisq mhux kompetittivi. Meta wieħed iqis il-livell għoli u dejjem akbar ta’ parteċipazzjoni tal-fornituri tad-DSR fl-irkanti tat-T-4 (ara t-Tabella 1), dan ir-riskju tal-aħħar żdied fl-importanza. Fil-fatt, jekk il-ħtieġa għall-kapaċità tonqos bejn l-irkant T-4 u l-irkant T-1, il-mira tiġi aġġustata ’l isfel sabiex ikun evitat riskju bħal dan. Din il-flessibilità hija meħtieġa wkoll sabiex tiġi żgurata l-kompatibbiltà mal-paragrafi 231 u 232(c) tal-EEAG. Għalhekk, il-Kummissjoni tikkonkludi li l-metodoloġija attwali ta’ twarrib, kif deskritta fil-premessa 62, hija xierqa.
                  
               
                     (283)
                  
                  
                     Xi partijiet interessati ssuġġerew l-eliminazzjoni tal-irkanti T-4 jew l-organizzazzjoni ta’ rkanti addizzjonali ta’ kull ġimgħa jew tal-irkanti T-2. Madankollu, l-organizzazzjoni tal-irkanti T-4 hija meħtieġa sabiex tiġi żgurata l-konformità mal-paragrafu 226 tal-EEAG, jiġifieri jingħata żmien biżżejjed sabiex isiru investimenti ġodda. Il-Kummissjoni taqbel mal-argument tar-Renju Unit (ara l-premessa 188) li l-ħtieġa ta’ rkanti T-2 flimkien mal-irkanti T-4 u T-1 mhijiex ġustifikata. Barra minn hekk, l-irkanti ta’ kull ġimgħa ma jipprovdux is-sinjal adegwat ta’ investiment fit-tul meħtieġ biex jintlaħqu l-objettivi tas-CM.
                  
               
                     (284)
                  
                  
                     Għal ċertezza tad-dritt akbar tal-parteċipanti fl-irkanti, il-Kummissjoni tilqa’ b’sodisfazzjon l-impenn tar-Renju Unit deskritt fil-premessa 187, (i) li jkompli jakkwista fl-irkanti ta’ sena bil-quddiem, tal-anqas 50 % tal-kapaċità rriżervata erba’ snin qabel bħala parti mill-proċess ta’ ffissar tal-parametri għall-irkant ta’ erba’ snin bil-quddiem għall-istess sena tal-konsenja u (ii) li jkompli juża l-metodoloġija tat-twarrib fuq intervall ta’ kunfidenza ta’ 95 % deskritt fil-premessa 62 aktar ’il fuq sabiex jiġi ddeterminat l-ammont minimu ta’ kapaċità li se jitwarrab għal irkant ta’ sena bil-quddiem.
                  
               6.2.3.4.   Limitu minimu ta’ parteċipazzjoni
         
         
                     (285)
                  
                  
                     Fid-Deċiżjoni tal-Ftuħ, il-Kummissjoni fittxet kjarifika dwar jekk il-limitu minimu ta’ 2 MW (deskritt fil-premessi 30 u 31) jistax jikkostitwixxi ostaklu għad-dħul għas-CM għall-operaturi l-ġodda tad-DSR. B’mod partikolari, filwaqt li huwa possibbli għall-operaturi tad-DSR li jaggregaw diversi siti sabiex jilħqu l-limitu minimu ta’ 2 MW, dawn huma responsabbli li jħallsu garanzija tal-offerta fuq iż-2 MW kollha kemm huma, anki jekk proporzjon biss minn dak il-volum ma jkunx ipprovat li jkollu kapaċità tad-DSR.
                  
               
                     (286)
                  
                  
                     Fir-rigward tal-livell tal-limitu nnifsu, il-Kummissjoni hija tal-fehma li 2 MW fl-2014 kien limitu baxx, meta mqabbel mal-limiti ta’ parteċipazzjoni applikati f’miżuri oħra mħaddma min-National Grid u dawk applikati f’pajjiżi Ewropej oħra (ara l-premessa 189). Barra minn hekk, il-limitu ta’ 100 kW użat minn PJM japplika għal akkwisti reġjonali iżgħar u, għalhekk, mhuwiex komparabbli (ara l-premessa 143). Barra minn hekk, kif spjegat fil-premessa 68 ta’ din id-deċiżjoni, ir-Renju Unit ittestja limitu aktar baxx ta’ parteċipazzjoni għat-tieni rkant tranżizzjonali. Tmien CMUs biss taħt iż-2 MW ikkwalifikaw, u pprovdew anqas minn 3 % tal-kapaċità totali miksuba f’dak l-irkant. Barra minn hekk, li kieku kien hemm domanda akbar ta’ CMUs iżgħar sabiex jipparteċipaw, l-irkanti kienu juru aggregazzjoni ta’ CMU fil-livell ta’ 2 MW, iżda dan ma kienx il-każ (ara l-premessa 189). Iż-żewġ elementi juru li ma kien hemm l-ebda rieda qawwija li s-CMUs iżgħar jipparteċipaw fis-CM.
                  
               
                     (287)
                  
                  
                     Fir-rigward tar-rekwiżit tal-garanzija tal-offerta, il-Kummissjoni taqbel li tali rekwiżit huwa utli sabiex tiġi żgurata konsenja attwali u sabiex jiġu skoraġġuti proġetti spekulattivi, kif indikat minn xi partijiet interessati (ara l-premessa 144) u mir-Renju Unit (ara l-premessi 40 u 42).
                  
               
                     (288)
                  
                  
                     Il-Kummissjoni vvalutat jekk il-livell tal-garanzija tal-offerta jistax jitqies bħala ostaklu għad-dħul għall-parteċipazzjoni ta’ DSR ġdid fis-CM. L-ewwel nett, il-Kummissjoni kkonkludiet fil-premessa 271, li n-nuqqas ta’ ftehimiet ta’ kapaċità tal-konsenja marbuta biż-żmien mhuwiex, fih innifsu, diskriminatorju kontra d-DSR. It-tieni, kif spjegat minn xi partijiet interessati (ara l-premessa 145) u mir-Renju Unit (ara l-premessa 190), operaturi ġodda tad-DSR jibbenefikaw minn firxa ta’ vantaġġi fis-CM meta mqabbla ma’ teknoloġiji oħra. B’mod partikolari, il-Kummissjoni tinnota li, kif deskritt fil-premessa 42, il-Gvern tar-Renju Unit żied il-garanzija tal-offerta ta’ qabel l-irkant għal ġenerazzjoni ta’ binja ġdida għal GBP 10 000/MW wara konsultazzjoni f’Marzu 2016. Fl-istess ħin, il-livell tal-garanzija tal-offerta ta’ qabel l-irkant għal DSR mhux ipprovat tħalla għal GBP 5 000/MW, u dan taffa l-piż f’termini relattivi. Barra minn hekk, mill-2015, il-fornituri tad-DSR iridu jipprovdu garanzija tal-offerta darba biss għal CMU tad-DSR mhux ipprovat u, għalhekk, jistgħu jipprekwalifikaw għal diversi rkanti konsekuttivi filwaqt li jipprovdu garanzija tal-offerta darba biss. Barra minn hekk, meta wieħed jivvaluta jekk karatteristika partikolari, jiġifieri r-rekwiżit tal-garanzija tal-offerta, hijiex diskriminatorja kontra d-DSR jew le, għandhom jitqiesu karatteristiċi oħra tas-CM. Fost dawk imsemmija mill-partijiet interessati u miġbura fil-qosor fil-premessa 145, it-tariffi tat-terminazzjoni huma msemmija bħala eżempju ta’ każ fejn ir-rekwiżiti huma aktar baxxi għad-DSR (sa GBP 10 k/MW) milli għal forom oħra ta’ kapaċità (sa GBP 35k/MW). Fl-aħħar nett, kif spjegat mir-Renju Unit (ara l-premessa 192), it-tibdil fir-regola dwar ir-riallokazzjoni tal-komponenti (ara l-premessa 180) implimentat f’Ġunju 2019 illimita b’mod konsiderevoli l-iskopertura tal-operaturi tad-DSR li mhux ipprovati għal-livell sħiħ tal-garanzija tal-offerta (anki jekk ħafna mill-komponenti jkunu pprovati).
                  
               
                     (289)
                  
                  
                     Għalhekk, il-Kummissjoni tikkonkludi li l-limitu minimu ta’ parteċipazzjoni ta’ 2 MW, inkluż ir-rekwiżit tal-garanzija tal-offerta marbut miegħu, s’issa fil-prattika ma kienx jikkostitwixxi ostaklu għad-dħul fis-CM għal operaturi ġodda tad-DSR. Kif spjegat mir-Renju Unit (ara l-premessa 193), ir-realtà tas-suq qed tavvanza u fil-futur jista’ jkun hemm xi operaturi tad-DSR b’kapaċità ta’ anqas minn 2 MW li jkunu jippreferu jidħlu fl-irkanti tas-CM mingħajr aggregazzjoni. Għalhekk, il-Kummissjoni tilqa’ l-impenn tar-Renju Unit, kif deskritt fil-premessa 193, sabiex jitnaqqas il-limitu minimu għall-parteċipazzjoni fis-CM kif deskritt fil-premessi 30 u 31 għal 1 MW għall-irkanti kollha li għalihom il-prekwalifikazzjoni tibda minn Jannar 2020, kif ukoll l-impenn tar-Renju Unit li jivvaluta dan il-limitu mill-ġdid sa Ottubru 2021 sabiex jeżamina l-potenzjal għal tnaqqis ulterjuri, kif deskritt fil-premessa 193.
                  
               6.2.3.5.   Il-ftuħ tal-miżura għal sorsi tal-enerġija rinnovabbli u għal teknoloġiji ġodda
         
         
                     (290)
                  
                  
                     Il-paragrafu (226) tal-EEAG jindika li miżura jenħtieġ li tkun miftuħa għal operaturi li jużaw teknoloġiji sostitwibbli. Is-sorsi tal-enerġija rinnovabbli jistgħu jikkontribwixxu sabiex tiġi indirizzata l-problema tal-adegwatezza tal-ġenerazzjoni. Għalhekk, il-Kummissjoni tirrifjuta l-idea espressa minn parti interessata minnhom li dawn it-teknoloġiji jenħtieġ li ma jkunux inklużi fis-CM (ara l-premessa 147). Kif spjegat fit-Taqsima 2.3, il-fatturi degradanti jintużaw sabiex isir aġġustament għar-riskju li parti mill-kapaċità jew kollha kemm hija ma tkunx disponibbli sabiex tirrispondi waqt avveniment ta’ stress fis-sistema. Il-metodoloġija użata sabiex jiġu ddeterminati l-fatturi degradanti applikabbli għar-riħ u għas-solari ġiet approvata mill-PTE (69) u twassal għal fatturi proporzjonati għal dawk użati fi swieq oħra tal-kapaċità fl-UE (70). Għalhekk, b’differenza minn xi partijiet interessati (ara l-premessa 146), il-Kummissjoni tqis li l-fatturi degradanti huma xierqa.
                  
               
                     (291)
                  
                  
                     Għalkemm il-Kummissjoni ma indirizzatx espliċitament din il-kwistjoni fid-Deċiżjoni tal-Ftuħ, uħud mill-partijiet interessati argumentaw li l-esklużjoni ta’ teknoloġiji mhux issussidjati mill-parteċipazzjoni fis-CM ma kinitx kompatibbli mal-EEAG. Kif imsemmi fil-premessa 146), parti interessata minnhom spjegat li l-farm eoliku mhux issussidjat tagħha ma tħalliex jipparteċipa fl-irkant T-4 tal-2017, filwaqt li ma kienet teżisti l-ebda rotta ta’ prekwalifikazzjoni għall-irkant T-4 imħassar tal-2018 (għas-sena tal-konsenja 2022/2023).
                  
               
                     (292)
                  
                  
                     Il-Kummissjoni hija tal-fehma li r-regoli deskritti fil-premessi 32 u 33 huma validi sabiex tiġi evitata l-kumulazzjoni ta’ għajnuna mill-Istat. Madankollu, jenħtieġ li dawn ma jwasslux għall-esklużjoni tal-fornituri tal-kapaċità, li ma jirċivux għajnuna bħal din. Il-Kummissjoni tieħu nota tal-argumenti tar-Renju Unit imsemmija fil-premessa 195 u tirrikonoxxi li r-Renju Unit ħa azzjoni malajr. Il-Kummissjoni tilqa’ d-dħul fis-seħħ f’Ġunju 2019 tar-regoli l-ġodda dwar is-CM li jippermettu l-parteċipazzjoni tat-teknoloġiji eoliċi u solari fis-CM deskritti fil-premessa 196. Dawn ir-regoli ser ikunu applikabbli mill-irkanti T-1, T-3, u T-4 ippjanati għal Jannar 2020. Għalhekk, huma se jippermettu lill-operatur tal-farm eoliku msemmi fil-premessa 291 jipparteċipa fl-irkant T-3 li jmiss (sena tal-konsenja 2022/2023). Fl-istess ħin, il-Kummissjoni tinnota li hemm biss każ wieħed li fih fornitur ma setax jipparteċipa fl-ebda wieħed mill-irkanti, jiġifieri farm eoliku wieħed fl-irkant T-4 tal-2017, u b’hekk dan kellu effett negliġibbli fuq is-CM ġenerali.
                  
               
                     (293)
                  
                  
                     Il-kostijiet kapitali għal ċerti teknoloġiji naqsu b’mod drammatiku f’dawn l-aħħar snin, u għalhekk jista’ ma jkollhomx bżonn aktar appoġġ mill-miżuri deskritti fil-premessa 32. Għalhekk, sabiex fil-futur tiġi evitata l-esklużjoni ta’ fornituri tal-kapaċità, li ma jirċivux għajnuna bħal din, bħal fis-sitwazzjoni deskritta fil-premessa 291, il-Kummissjoni tilqa’ l-impenn tar-Renju Unit, deskritt fil-premessa 197, li jiżviluppa r-regoli kollha meħtieġa (pereżempju, iżda mhux limitat għal fatturi degradanti) sabiex jiżgura l-parteċipazzjoni effettiva ta’ kwalunkwe tip ta’ kapaċità ġdida li jista’ jikkontribwixxi b’mod effettiv għall-indirizzar tal-problema tal-adegwatezza tal-ġenerazzjoni, malli t-tali kapaċità jkollha l-potenzjal li tikkontribwixxi għall-indirizzar tal-problema tal-adegwatezza tal-ġenerazzjoni.
                  
               6.2.3.6.   Il-parteċipazzjoni ta’ kapaċità interkonnessa
         
         
                     (294)
                  
                  
                     Il-paragrafu (226) tal-EEAG jipprevedi li miżura jenħtieġ li tqis ukoll sa liema punt il-kapaċità ta’ interkonnessjoni tista’ tirrimedja kwalunkwe problema possibbli ta’ adegwatezza tal-ġenerazzjoni.
                  
               
                     (295)
                  
                  
                     Fid-Deċiżjoni tal-Ftuħ, il-Kummissjoni spjegat li r-Renju Unit ressaq evidenza fl-2014 li ma kienx possibbli f’dak l-istadju li tiġi inkluża kapaċità barranija fis-CM mingħajr l-implimentazzjoni ta’ arranġamenti transkonfinali addizzjonali. Il-Kummissjoni tirrikonoxxi l-kumplessitajiet ta’ dak iż-żmien li b’mod effettiv setgħu jippermettu l-parteċipazzjoni transkonfinali fis-CM. Minflok, ir-Renju Unit ippermetta li l-kapaċità interkonnessa tipparteċipa direttament fis-CM mit-tieni irkant fl-2015. Madankollu, il-Kummissjoni kellha dubji dwar jekk il-parteċipazzjoni transkonfinali fis-CM jenħtieġx li tkompli tkun limitata għall-interkonnetturi fil-futur.
                  
               
                     (296)
                  
                  
                     Skont l-Artikolu 26 tar-Regolament (UE) 2019/943, li se japplika mill-1 ta’ Jannar 2020, il-mekkaniżmi tal-kapaċità jridu jkunu miftuħa għal parteċipazzjoni transkonfinali diretta minn fornituri tal-kapaċità li jinsabu fi Stat Membru ieħor. F’dan il-kuntest, il-Kummissjoni tilqa’ b’sodisfazzjon l-impenn tar-Renju Unit, deskritt fil-premessa 200:
                     
                                 (a)
                              
                              
                                 li jipprova jimplimenta l-parteċipazzjoni diretta tal-kapaċità barranija fl-irkanti li għalihom il-prekwalifikazzjoni tibda minn Jannar 2020, kundizzjonali għal ftehimiet ta’ kooperazzjoni mal-operaturi tas-sistema ta’ trażmissjoni fil-pajjiżi ġirien fejn jinsabu l-kapaċitajiet ta’ parteċipazzjoni; u
                              
                           
                                 (b)
                              
                              
                                 fi kwalunwke każ, li japplika l-parteċipazzjoni diretta tal-kapaċità barranija għall-irkanti kollha li għalihom il-prekwalifikazzjoni tibda wara li l-metodoloġiji, ir-regoli komuni u t-termini msemmija fil-punt 11 tal-Artikolu 26 tar-Regolament (UE) 2019/943 ikunu ġew approvati mill-ACER u ppubblikati fuq is-sit elettroniku tagħha skont l-Artikolu 27 tar-Regolament imsemmi hawn fuq u jkunu saru applikabbli.
                              
                           
               
                     (297)
                  
                  
                     Fir-rigward tal-kummenti ta’ xi partijiet interessati dwar is-sistema ta’ remunerazzjoni ta’ “limitu massimu u minimu” applikabbli għall-interkonnetturi (ara l-premessa 149), il-Kummissjoni tqis li din is-sitwazzjoni hija differenti minn dawk deskritti fil-premessi 32 sa 33 fir-rigward tal-kumulazzjoni tal-għajnuna. Kif spjegat mir-Renju Unit (ara l-premessa 201) kwalunkwe dħul mis-CM jitqies qabel ma jiġi vvalutat id-dħul ta’ interkonnetturi fir-rigward tal-limitu massimu u minimu. Għalhekk, interkonnettur ikun jirċievi ħlas minimu biss jekk id-dħul totali (inkluż id-dħul mis-CM) ikun anqas mil-limitu minimu, filwaqt li jekk id-dħul totali jkun ogħla mil-limitu massimu, l-interkonnettur iħallas lura lill-konsumatur. Għalhekk, il-“limitu massimu u minimu” huwa differenti minn miżura ta’ appoġġ li tkun timplika kumulazzjoni tal-għajnuna. Konsegwentement, il-Kummissjoni ma tqisx li l-interkonnetturi misshom ġew esklużi milli jipparteċipaw fis-CM fuq din il-bażi.
                  
               
                     (298)
                  
                  
                     Fir-rigward tal-kumment tal-parti interessata dwar l-esklużjoni tal-interkonnetturi mill-irkant T-1 li sar fil-bidu tal-2018 għas-sena tal-konsenja 2018/2019 (ara l-premessa 150), il-Kummissjoni tieħu nota tal-argumenti ppreżentati mir-Renju Unit fil-premessa 202. B’mod partikolari, kif spjegat fil-premessi 143 u 144 tad-Deċiżjoni tal-Ftuħ, il-Kummissjoni tirrikonoxxi li r-Renju Unit irreveda ’l fuq l-istima tiegħu tal-kontribut tal-interkonnetturi matul l-avvenimenti ta’ stress wara r-rakkomandazzjoni tal-PTE u sabiex jirrispetta l-premessa 124 tad-Deċiżjoni tal-2014. Il-kontribut nett tagħhom żdiedet minn 0 GW għal 2,1 GW għas-sena tal-konsenja 2018/2019 (ara l-premessa 36). Konsegwentement, ir-Renju Unit aġġusta ’l isfel l-ammont ta’ kapaċità li għandha tiġi akkwistata f’dan l-irkant T-1. Madankollu, sabiex l-interkonnetturi jitħallew jipparteċipaw f’dan l-irkant T-1 kienet tkun meħtieġa żieda fil-kapaċità għall-irkantat b’kuntrast mal-aspettattivi tas-suq fuq il-bażi tal-kundizzjonijiet tal-irkant T-4 tal-2014.
                  
               
                     (299)
                  
                  
                     Fir-rigward tal-fatturi degradanti applikati għall-interkonnetturi, il-Kummissjoni tqis li l-metodoloġija bbażata fuq interkonnetturi individwali mhijiex diskriminatorja. Kif spjegat mir-Renju Unit fil-premessa 202, dan l-approċċ partikolari għall-interkonnetturi huwa ġġustifikat meta jqis il-grad sinifikanti tad-diversità tal-interkonnetturi u tas-swieq konnessi. Din id-diversità tirrikjedi li NG tuża firxa mmudellata xierqa ta’ fatturi degradanti għal kull pajjiż interkonness (bl-użu ta’ metodoloġija ta’ mmudellar stokastika pan-Ewropea). Barra minn hekk, il-Bord tal-Esperti Tekniċi jeżamina indipendentement jekk iċ-ċifri degradanti humiex xierqa.
                  
               6.2.4.   Konklużjoni dwar l-adegwatezza tal-miżura
         
         
                     (300)
                  
                  
                     Għalhekk, il-Kummissjoni tikkonkludi li s-CM jissodisfa l-linji gwida stipulati fit-Taqsima 3.9.3 tal-EEAG.
                  
               6.3.   L-effett ta’ inċentiv
         
         
                     (301)
                  
                  
                     Il-Kummissjoni vvalutat jekk il-miżura għandhiex effett ta’ inċentiv kif meħtieġ mit-Taqsima 3.9.4 tal-EEAG li tirreferi għall-kundizzjonijiet stabbiliti fit-Taqsima 3.2.4 tal-EEAG. Effett ta’ inċentiv iseħħ meta l-għajnuna ġġiegħel lill-benefiċjarju jibdel l-imġiba tiegħu sabiex itejjeb il-funzjonament ta’ suq tal-enerġija sikur, bi prezz raġonevoli u sostenibbli u t-tibdil fl-imġiba jkun tali li ma kienx iwettaq mingħajr l-għajnuna.
                  
               
                     (302)
                  
                  
                     Fin-notifika tiegħu tal-2014, ir-Renju Unit ipprovda stimi tal-adegwatezza tal-ġenerazzjoni li juru li f’xenarju kontrofattwali mingħajr il-miżura, l-adegwatezza tal-ġenerazzjoni kienet tilħaq livelli kritiċi sal-2018/2019, kif muri fil-premessa 100 u fl-Illustrazzjoni 4. Fi kliem ieħor, mingħajr il-miżura, il-fornituri tal-kapaċità ma kinux jagħmlu l-kapaċità meħtieġa disponibbli sabiex jilħqu l-istandard ta’ affidabbiltà stabbilit mir-Renju Unit sabiex iwasslu l-enerġija fi żminijiet ta’ stress. Kif spjegat fil-premessa 126(c), xi partijiet interessati kkonfermaw l-importanza tas-CM sabiex jappoġġja l-investiment f’kapaċità ġdida u sabiex iżżomm il-kapaċità eżistenti.
                  
               
                     (303)
                  
                  
                     Mingħajr is-CM, il-firxa mistennija ta’ LOLE tikser l-istandard ta’ affidabilità tal-LOLE ta’ 3 sigħat fis-snin kollha sal-2030. Għalhekk, mingħajr is-CM, il-problema tal-adegwatezza tal-ġenerazzjoni tibqa’.
                  
               
                     (304)
                  
                  
                     L-objettiv tal-miżura f’dan il-każ huwa li tiġi żgurata s-sigurtà tal-provvista billi tinżamm disponibbli kapaċità suffiċjenti. Kif spjegat fil-premessi 302 u 303 hawn fuq, mingħajr is-CM ma jkunx hemm biżżejjed kapaċità sabiex tiġi żgurata s-sigurtà tal-provvista minħabba li porzjon sinifikanti tal-impjanti huwa pproġettat li jagħmel dħul insuffiċjenti mis-suq tal-enerġija biss sabiex ikopri l-ispejjeż tiegħu.
                  
               
                     (305)
                  
                  
                     Għalhekk, il-miżura għandha effett ta’ inċentiv għal kapaċitajiet eżistenti sabiex jibqgħu fis-suq u jkunu disponibbli fi żminijiet ta’ skarsezza, u għal kapaċitajiet ġodda sabiex jidħlu fis-suq. Il-miżura tinċentiva lil atturi ġodda u eżistenti fis-suq sabiex jikkontribwixxu b’dan il-mod għall-objettiv tas-sigurtà tal-provvista.
                  
               
                     (306)
                  
                  
                     Fl-aħħar nett, skont il-paragrafu (52) tal-EEAG, l-għajnuna tingħata fuq il-bażi ta’ proċess kompetittiv ta’ offerti. Il-proċess tal-irkant deskritt fit-taqsima 2.4 mhuwiex diskriminatorju u huwa miftuħ għat-tipi kollha ta’ fornituri tal-kapaċità u l-għajnuna tingħata fuq il-bażi tal-prezz uniformi. Barra minn hekk, l-għadd ta’ impriżi huwa biżżejjed u l-volum huwa restrizzjoni vinkolanti sabiex mhux l-offerenti kollha jirċievu għajnuna (ara pereżempju t-Tabella 1 u t-Tabella 2 aktar ’il fuq).
                  
               
                     (307)
                  
                  
                     B’riżultat ta’ dan, il-Kummissjoni tikkonkludi li s-CM għandu effett ta’ inċentiv, u jissodisfa l-linji gwida stipulati fit-Taqsima 3.9.4 tal-EEAG.
                  
               6.4.   Proporzjonalità tal-miżura
         
         
                     (308)
                  
                  
                     Skont it-Taqsima 3.9.5 tal-EEAG, miżura titqies proporzjonali meta tissodisfa l-kundizzjonijiet li ġejjin: (i) il-kumpens jippermetti lill-benefiċjarji jaqilgħu rata ta’ redditu raġonevoli (miżura mfassla bħala proċess kompetittiv ta’ offerti fuq il-bażi ta’ kriterji ċari, trasparenti u nondiskriminatorji titqies li twassal għal rati ta’ redditu raġonevoli f’ċirkostanzi normali); (ii) il-miżura tkun stabbiliet mekkaniżmi integrati sabiex tiżgura li ma jkunx jista’ jkun hemm profitti eċċezzjonali; u (iii) il-prezz imħallas għad-disponibbiltà jiġbed awtomatikament lejn iż-żero meta l-livell ta’ kapaċità fornita jkun mistenni li jkun adegwat sabiex jintlaħaq il-livell ta’ kapaċità mitlub.
                  
               
                     (309)
                  
                  
                     Il-konformità tas-CM mal-ewwel rekwiżit relatat mar-rata raġonevoli ta’ redditu hija vvalutata fit-Taqsimiet 6.4.1 u 6.4.2.
                  
               
                     (310)
                  
                  
                     Fir-rigward tat-tieni rekwiżit, disinn tas-CM mifrux mas-suq kollu jirrifletti l-eżitu ta’ suq tal-enerġija effiċjenti. L-irkant isegwi disinn ta’ arloġġ li dejjem jonqos u bi prezzijiet uniformi fejn l-offerenti rebbieħa jirċievu l-prezz uniformi. Il-ħlas tal-prezz uniformi huwa wieħed mid-disinji msemmija speċifikament fid-definizzjoni ta’ “proċess kompetittiv tal-offerti” fil-paragrafu (43) tal-EEAG u, għalhekk, huwa preżunt li għandu karatteristiċi inkorporati li jwasslu għal rati ta’ redditu raġonevoli f’konformita mal-paragrafu (229) tal-EEAG. Barra minn hekk, il-karatteristiċi li ġejjin jikkontribwixxu għall-minimizzazzjoni tar-riskju ta’ profitti eċċezzjonali skont il-paragrafu 230 tal-EEAG: limitu massimu fuq il-prezz globali ta’ GBP 75/kW, limitu għall-offerti fuq il-prendituri tal-prezzijiet ta’ GBP 25/kW, u durata qasira tal-ftehim kuntrattwali għal ħafna mill-kategoriji tal-fornituri tal-kapaċità. Il-livell aktar baxx ta’ pagamenti tal-kapaċità għal kapaċitajiet eżistenti, imsemmi minn parti interessata minnhom (ara l-premessa 151) jirrifletti biss differenzi fil-valur tal-adegwatezza għal snin differenti u ma jwassalx għal profitti eċċezzjonali. Konsegwentement, il-Kummissjoni tikkonkludi li s-CM tal-GB jissodisfa r-rekwiżit li jipprevjeni profitti eċċezzjonali.
                  
               
                     (311)
                  
                  
                     Fir-rigward tat-tielet rekwiżit, in-natura kompetittiva tal-irkant kif deskritta fit-Taqsima 2.4 ta’ din id-deċiżjoni hija mistennija li tmexxi l-prezzijiet lejn iż-żero jekk ikun hemm biżżejjed provvista sabiex tiġi ssodisfata d-domanda, f’konformità mal-paragrafu (231) tal-EEAG. Tabilħaqq ġie osservat li xi rkanti ntrebħu bi prezzijiet ħafna aktar baxxi milli kien mistenni, saħansitra qrib iż-żero fl-irkant T-1 fl-2019 meta l-prezz uniformi kien ta’ GBP 0,77/kW (ara t-Tabella 7).
                  
               6.4.1.   Differenzi fit-tulijiet tal-kuntratti applikabbli
         
         
                     (312)
                  
                  
                     Minkejja d-dubji prima facie, kif ġew diskussi fit-Taqsima 6.2.3.2, għall-passat, il-Kummissjoni tqis li d-differenzi fit-tulijiet tal-kuntratti applikabbli fil-prattika ma wasslu għal ebda diskriminazzjoni kontra l-operaturi tad-DSR. B’mod partikolari, il-Kummissjoni tqis li l-esklużjoni tal-kapaċità mhux tal-ġenerazzjoni mill-aċċess għal kuntratti aktar fit-tul ma kinitx diskriminatorja peress li l-impjanti u l-fornituri tad-DSR eżistenti, minħabba r-rekwiżiti aktar baxxi tagħhom tal-kost kapitali (li jindikaw ħtieġa mnaqqsa li jiksbu finanzjament) jistgħu ma jibbenefikawx b’mod sinifikanti minn kuntratti itwal. Għalhekk, il-Kummissjoni tqis li kuntratti iqsar ma jpoġġu l-ebda żvantaġġ kompetittiv fuq il-ġenerazzjoni u l-fornituri tad-DSR eżistenti meta mqabbla mal-ġenerazzjoni l-ġdida. Barra minn hekk, kif spjegat fil-premessa 275, il-kummenti riċevuti juru diversi elementi importanti li jikkonfermaw din l-analiżi. Għalhekk, il-miżura tirrispetta l-kundizzjoni inklużi fil-paragrafu (229) tal-EEAG b’rabta ma’ proċessi kompetittivi ta’ offerti li skont dawn proċessi bħal dawn jenħtieġ li jkunu bbażati fuq kriterji trasparenti u nondiskriminatorji. Il-Kummissjoni tinnota li l-użu tal-limiti ta’ CAPEX huwa biżżejjed sabiex jiġi żgurat li kuntratti aktar fit-tul ikunu aċċessibbli biss għall-kapaċitajiet li jistgħu jaffaċċjaw diffikultà fil-kisba ta’ finanzjament. Għalhekk, il-Kummissjoni tilqa’ l-impenn tar-Renju Unit sabiex jippermetti t-tipi kollha ta’ kapaċitajiet (ħlief interkonnetturi) sabiex japplikaw għall-prekwalifikazzjoni sabiex jagħmlu offerti għad-diversi tulijiet ta’ kuntratti disponibbli jekk ikunu jistgħu juru li jissodisfaw il-limiti tan-nefqa kapitali (CAPEX) u sabiex iżomm dawn il-limiti ta’ CAPEX taħt rieżami bl-għan li jiżgura li dawn jibqgħu xierqa (ara l-premessa 182).
                  
               6.4.2.   Esklużjoni ta’ STOR fit-tul
         
         
                     (313)
                  
                  
                     Fid-Deċiżjoni tal-Ftuħ, il-Kummissjoni kkunsidrat li l-esklużjoni tal-fornituri tal-STOR fit-tul ma kinitx diskriminatorja. Madankollu, dan il-punt xorta waħda ġie indirizzat mill-partijiet interessati (ara l-premessi 153 u 154) u mir-Renju Unit (ara l-premessi 204 sa 210) matul il-proċedura ta’ investigazzjoni formali.
                  
               
                     (314)
                  
                  
                     Fir-rigward tal-esklużjoni nnifisha, il-Kummissjoni tqis li, fil-passat, ir-Renju Unit b’mod leġittimu kkunsidra r-riskju ta’ profitti eċċezzjonali li jirriżulta mill-parteċipazzjoni tal-STOR fit-tul. Fuq il-bażi tal-informazzjoni disponibbli dak iż-żmien, dan ir-riskju deher importanti, kif spjegat ukoll minn parti interessata oħra (ara l-premessa 153). Barra minn hekk, kif spjegat fid-Deċiżjoni tal-Ftuħ, u għal darb’oħra minn parti interessata waħda (ara l-premessa 153) u mir-Renju Unit (ara l-premessa 207), il-Kummissjoni tqis li l-impjanti tal-enerġija kkonċernati jistgħu fil-fatt jipparteċipaw fis-CM sakemm dawn iċedu l-kuntratt fit-tul tagħhom mal-Operatur tas-Sistema jekk ikollhom suċċess fl-irkant. Barra minn hekk, il-Kummissjoni tinnota d-deċiżjoni tar-Renju Unit li jżomm l-iskema tal-STOR fit-tul u l-iskema tas-CM separati, mingħajr dispożizzjoni ta’ “rkupru”, deċiżjoni simili għal dik li teskludi mis-CM il-kapaċitajiet li jibbenefikaw minn skemi ta’ appoġġ għall-enerġija rinnovabbli. Fl-aħħar nett, il-Kummissjoni tinnota l-intenzjoni tar-Renju Unit li jagħmel valutazzjoni mill-ġdid tal-esklużjoni tal-operaturi tal-STOR fit-tul fid-dawl ta’ informazzjoni ġdida disponibbli dwar is-suq (ara l-premessa 210): din l-evalwazzjoni l-ġdida xorta waħda għandha tqis ir-riskju ta’ profitti eċċezzjonali.
                  
               
                     (315)
                  
                  
                     Fir-rigward tal-esklużjoni tal-impjanti kkummissjonati qabel l-2014 mill-opportunità li jkollhom aċċess għal kuntratti fit-tul, il-Kummissjoni taqbel mal-argumenti tar-Renju Unit ippreżentati fil-premessa 206. B’mod partikolari, l-impjanti kkummissjonati qabel l-ewwel irkant tas-CM ma affaċċjawx xi ostaklu partikolari għad-dħul fis-CM (eż. il-finanzjament tal-kostruzzjoni) u, għalhekk, ma kellhom l-ebda raġuni sabiex ikunu eliġibbli għal kuntratti aktar fit-tul.
                  
               6.4.3.   Metodu għall-irkupru tal-kostijiet
         
         
                     (316)
                  
                  
                     Kif ippreżentat fil-premessa 187 tad-Deċiżjoni tal-Ftuħ, il-Kummissjoni trid tqis ukoll il-paragrafu 25 tal-EEAG, li jiddikjara li l-kompatibbiltà tal-miżura jenħtieġ li tiġi vvalutata biss fuq il-bażi tal-kriterji stipulati fit-taqsima 3.9.5 tal-EEAG. B’mod partikolari, din it-taqsima ma tinkludi l-ebda referenza għall-finanzjament ta’ miżuri ta’ adegwatezza tal-ġenerazzjoni. Xi partijiet interessati (ara l-premessa 159) u r-Renju Unit (ara l-premessa 211), jappoġġaw din l-opinjoni. Il-Kummissjoni tikkonkludi li l-proporzjonalità tas-suq tal-kapaċità tal-GB għandha bżonn tiġi vvalutata biss fl-isfond tal-paragrafi 228 sa 231 tal-EEAG, kif sar fil-premessi 308 sa 315.
                  
               
                     (317)
                  
                  
                     Madankollu, anki li kieku l-paragrafi 27(e) u 69 tal-EEAG kienu applikabbli għall-miżura f’dan il-każ, il-Kummissjoni tqis li l-metodu għall-irkupru tal-kostijiet huwa proporzjonat.
                  
               
                     (318)
                  
                  
                     L-ewwel nett, kif spjegat minn xi partijiet interessati (ara l-premessa 156) u mir-Renju Unit (ara l-premessa 214), il-metodoloġija għall-irkupru tal-kostijiet tirrikonċilja l-interess li jinżamm inċentiv għat-tnaqqis tad-domanda mal-ħtieġa li titnaqqas l-inċertezza għall-fornituri fuq is-sehem probabbli tal-kostijiet tagħhom. Inċertezza bħal din tissarraf fi primjum tar-riskju li l-fornituri jgħaddu lill-konsumaturi, u b’hekk iżidu l-kostijiet tal-elettriku.
                  
               
                     (319)
                  
                  
                     It-tieni, il-metodoloġija għall-irkupru tal-kostijiet tibbenefika esklussivament lill-fornituri tad-DSR, mhux lill-ġeneraturi (peress li l-kost jiġi applikat fuq in-naħa tal-bejgħ bl-imnut). Fi kwalunkwe każ, hija żżid l-ogħla domanda b’mod supplimentari għall-inċentivi għat-tnaqqis tad-domanda li diġà jeżistu fis-suq tal-elettriku tal-GB meta mqabbla ma’ metodi alternattivi bħal imposti fissi jew tassazzjoni ġenerali (ara l-premessa 212). Kif spjegat mir-Renju Unit (ara premessa 215), l-argument li l-metodoloġija kurrenti tħeġġeġ biss il-ġenerazzjoni rinnovabbli, bħala DSR, huwa bbażat fuq is-suppożizzjoni li l-perjodu bejn l-4 u s-7 pm huwa wiesa’ wisq sabiex il-klijenti jnaqqsu d-domanda b’mod regolari matul dawk is-sigħat u b’hekk jibbenefikaw minn tariffa mnaqqsa tas-CM. Madankollu, sabiex wieħed jibbenefika ma jkollux bżonn inaqqas id-domanda matul il-perjodu kollu. Dan ikun jimplika biss li l-fornituri tad-DSR għat-tnaqqis tal-użu ma jkunux jiksbu l-benefiċċju sħiħ.
                  
               
                     (320)
                  
                  
                     It-tielet, kif spjegat mill-partijiet interessati (ara l-premessa 157) u mir-Renju Unit (ara l-premessa 214), il-metodoloġija alternattiva tat-triads ippreferuta minn partijiet interessati oħra (ara l-premessa 158), mhux neċessarjament tkun allinjata mal-mumenti ta’ stress fuq is-sistema u potenzjalment tkun twassal għal deċiżjonijiet ta’ dispaċċ ineffiċjenti. Għalhekk, m’hemm l-ebda raġuni sabiex jitqies li l-metodu għall-irkupru tal-kostijiet kif applikat mir-Renju Unit huwa anqas proporzjonat minn metodi potenzjali oħra ta’ finanzjament, b’mod partikolari l-metodu tat-triads.
                  
               6.4.4.   Konklużjoni dwar il-proporzjonalità tal-miżura
         
         
                     (321)
                  
                  
                     Għalhekk, il-Kummissjoni tikkonkludi li s-CM jissodisfa l-linji gwida stipulati fit-Taqsima 3.9.5 tal-EEAG.
                  
               6.5.   L-evitar ta’ effetti negattivi fuq il-kompetizzjoni u l-kummerċ
         
         
                     (322)
                  
                  
                     It-Taqsima 3.9.6 tal-EEAG tispeċifika l-kundizzjonijiet sabiex ikunu evitati effetti negattivi mhux dovuti fuq il-kompetizzjoni u l-kummerċ.
                  
               6.5.1.   Il-parteċipazzjoni ta’ ġeneraturi li jużaw teknoloġiji differenti u ta’ operaturi li joffru miżuri bi prestazzjoni teknika ekwivalenti
         
         
                     (323)
                  
                  
                     Kif spjegat fil-premessi 30 u 31, is-CM huwa miftuħ għall-aggregazzjoni kemm tad-domanda kif ukoll tal-provvista f’konformità mal-aħħar sentenza tal-paragrafu (232)(a) tal-EEAG.
                  
               
                     (324)
                  
                  
                     Kif deskritt fit-Taqsima 2.3.1, is-CM fil-prinċipju huwa miftuħ għall-parteċipazzjoni ta’ ġeneraturi li jużaw teknoloġiji u għal operaturi differenti li joffru miżura bi prestazzjoni teknika ekwivalenti bħall-ġestjoni fuq in-naħa tad-domanda, interkonnetturi u ħżin, f’konformità mal-ewwel żewġ sentenzi tal-paragrafu (232)(a) tal-EEAG. Madankollu, fid-Deċiżjoni tal-Ftuħ, il-Kummissjoni fittxet kjarifika fir-rigward tal-ftuħ tas-CM fir-rigward ta’ wħud mill-karatteristiċi speċifiċi tad-disinn tiegħu.
                  
               6.5.1.1.   Diskriminazzjoni potenzjali kontra operaturi tad-DSR minħabba n-nuqqas ta’ ftehimiet ta’ konsenja marbuta maż-żmien
         
         
                     (325)
                  
                  
                     Fuq il-bażi tal-evidenza pprovduta mir-Renju Unit u miġbura fil-qosor fil-premessa 176, il-Kummissjoni tqis li n-nuqqas ta’ ftehimiet ta’ konsenja marbuta biż-żmien mhuwiex diskriminatorju. B’mod partikolari, il-fatt li CMU waħda biss mid-89 għażlet fl-irkant tranżizzjonali il-ftehim ta’ konsenja marbuta biż-żmien juri li l-arranġamenti attwali ma jirrappreżentawx ostaklu għall-parteċipazzjoni tad-DSR.
                  
               6.5.1.2.   Differenzi fit-tulijiet tal-kuntratti disponibbli
         
         
                     (326)
                  
                  
                     Fid-Deċiżjoni tal-Ftuħ, il-Kummissjoni fittxet kjarifika dwar it-trattament potenzjalment diskriminatorju tal-kapaċità tad-DSR meta mqabbla mal-ġenerazzjoni ta’ kapaċità minħabba d-differenza fit-tulijiet kuntrattwali applikabbli.
                  
               
                     (327)
                  
                  
                     Il-Kummissjoni hija tal-fehma li, minn naħa waħda, il-kuntratti ta’ kapaċità itwal minn sena jistgħu jiġu ġġustifikati f’każijiet ta’ nefqa kapitali għolja u ta’ diffikultajiet fl-iżgurar tal-finanzjament, sabiex b’hekk jiġi promoss dħul ġdid kompetittiv fis-suq. Dan huwa l-każ b’mod partikolari għall-ġenerazzjoni ta’ binja ġdida. Minbarra suġġerimenti ġenerali għal tulijiet iqsar ta’ kuntratti (ara l-punti (i), (ii) u (iii) tal-premessa 136), il-Kummissjoni ma rċiviet l-ebda kumment li jikkontesta r-rilevanza ta’ kuntratti aktar fit-tul (sa 15-il sena) fil-provvista ta’ inċentivi għal kapaċità ġdida, skont il-paragrafu (226) tal-EEAG. B’mod partikolari, il-Kummissjoni tqis li l-użu tal-limiti ta’ CAPEX sabiex tiġi ddeterminata l-eliġibbiltà għal kuntratt aktar fit-tul huwa xieraq, peress li jagħti indikazzjoni tajba tad-diffikultà li jinkiseb finanzjament. Min-naħa l-oħra, il-Kummissjoni tqis li l-esklużjoni tal-kapaċità mhux tal-ġenerazzjoni mill-aċċess għal kuntratti aktar fit-tul ma kinitx diskriminatorja peress li l-impjanti u d-DSR eżistenti, minħabba r-rekwiżiti aktar baxxi tagħhom tal-kost kapitali (li jindikaw importanza mnaqqsa li jiksbu finanzjament) jistgħu ma jibbenefikawx b’mod sinifikanti minn kuntratti itwal. Għalhekk, il-Kummissjoni tqis li kuntratti iqsar ma jpoġġu l-ebda żvantaġġ kompetittiv fuq il-ġenerazzjoni u l-fornituri tad-DSR eżistenti meta mqabbla mal-ġenerazzjoni l-ġdida.
                  
               
                     (328)
                  
                  
                     Il-Kummissjoni tqis li d-differenzi fit-tul tal-kuntratti fil-prattika ma wasslux għal xi diskriminazzjoni kontra l-operaturi tad-DSR. L-ewwel nett, ir-riżultati tal-irkant ma jindikawx li l-aċċess differenzjali għal ftehimiet aktar fit-tul ħoloq distorsjoni, fil-prattika, għar-riżultati tal-irkant sal-lum. Għall-kuntrarju, huma jindikaw li l-prestazzjoni tad-DSR hija komparabbli ma’ (u regolarment aħjar minn) ġenerazzjoni ta’ binja ġdida (ara l-premessa 179). It-tieni, il-Kummissjoni ma sabet l-ebda evidenza li kwalunkwe operatur tad-DSR laħaq il-limitu ta’ CAPEX għal kuntratti fit-tul iżda ma kienx kapaċi jipparteċipa fis-CM. It-tielet, l-istima ta’ CAPEX tad-DSR reali pprovduta mill-partijiet interessati kienet baxxa ħafna, xi partijiet interessati li jaġixxu bħala operaturi tad-DSR, stmaw li CAPEX tad-DSR kienet ferm taħt il-limiti u saħansitra kienet viċin iż-żero (ara l-premessa 135). Is-CAPEX tad-DSR identifikata fit-tieni rkant tranżizzjonali kellha medja ta’ GBP 0,15/kW (ara l-premessa 178). Ir-raba’, id-DSR tal-ġenerazzjoni rinnovabbli (jiġifieri 60 %-70 % tad-DSR li jipparteċipa b’mod attiv fi swieq tal-flessibbiltà) jista’ jkollu aċċess għal kuntratti aktar fit-tul jekk jidħol fl-irkant bħala ġenerazzjoni (ara l-premessi 135 u 178). Il-ħames, il-limiti ta’ CAPEX għall-irkanti ġew aġġornati regolarment (ara l-premessa 75).
                  
               
                     (329)
                  
                  
                     Konsegwentement, għall-passat, il-Kummissjoni tikkunsidra li d-differenzi fit-tulijiet applikabbli tal-kuntratti ma wasslu għall-ebda restrizzjoni mhux iġġustifikata fuq il-parteċipazzjoni għall-operaturi tad-DSR fil-prattika. Il-Kummissjoni tinnota li l-użu tal-limiti ta’ CAPEX huwa biżżejjed sabiex jiġi żgurat li kuntratti aktar fit-tul ikunu aċċessibbli biss għall-kapaċitajiet li jistgħu jaffaċċjaw diffikultà fil-kisba ta’ finanzjament. Għalhekk, il-Kummissjoni tilqa’ l-impenji tar-Renju Unit i) sabiex jippermetti t-tipi kollha ta’ kapaċitajiet (ħlief interkonnetturi) sabiex japplikaw għall-prekwalifikazzjoni sabiex jagħmlu offerti għad-diversi tulijiet ta’ kuntratti disponibbli jekk ikunu jistgħu juru li jissodisfaw il-limiti tan-nefqa kapitali (CAPEX) deskritti fil-premessa 75 aktar ’il fuq u (ii) sabiex iżomm dawn il-limiti ta’ CAPEX taħt rieżami bl-għan li jiżgura li dawn jibqgħu xierqa (ara l-premessa 182).
                  
               6.5.1.3.   Garanzija limitata għall-volum fl-irkant f’T-1
         
         
                     (330)
                  
                  
                     Fir-rigward tas-sitwazzjoni legali tal-irkanti T-1 għall-passat, il-Kummissjoni tfakkar li, fl-2014 l-awtoritajiet tar-Renju Unit ħadu impenn li jakkwistaw fl-irkanti ta’ sena bil-quddiem tal-anqas 50 % tal-kapaċità riżervata erba’ snin qabel. Dan l-impenn kien vinkolanti, fuq il-bażi tad-Deċiżjoni tal-2014. Imbagħad kien f’idejn ir-Renju Unit li jimplimenta l-miżura kif approvata fil-leġiżlazzjoni nazzjonali, inklużi l-impenji rilevanti, u li jikkonforma mad-deċiżjoni tal-Kummissjoni f’kull aspett (71).
                  
               
                     (331)
                  
                  
                     Il-Kummissjoni tinnota wkoll li, kif spjegat fil-premessa 162 tad-Deċiżjoni tal-Ftuħ, u kif deskritt fit-Tabella 3 u fil-premessa 63 ta’ din id-deċiżjoni, mill-2014, il-kapaċità fil-mira li għandha tinkiseb u l-ammont fil-fatt miksub fl-irkant T-1 dejjem qabżu l-kapaċità oriġinarjament “imwarrba” fl-istadju T-4.
                  
               
                     (332)
                  
                  
                     Il-Kummissjoni tirrikonoxxi li, kif imsemmi fil-premessa 162 tad-Deċiżjoni tal-Ftuħ, u kif enfasizzat minn xi partijiet interessati (ara l-premessa 138 aktar ’il fuq), is-Segretarju tal-Istat jista’ jiddeċiedi li ma jorganizzax irkanti T-1. Madankollu, kif imsemmi minn partijiet interessati oħra (ara l-premessa 139) u mir-Renju Unit (ara l-premessa 186), kemm l-irkanti T-4 kif ukoll T-1 jistgħu jiġu posposti jew jitħassru mis-Segretarju tal-Istat: għalhekk, ma tidher l-ebda diskriminazzjoni partikolari kontra d-DSR. Barra minn hekk, fil-prattika, l-ebda wieħed mill-irkanti ma tħassar ħlief għall-irkanti wara s-sentenza tal-QĠ meta l-awtoritajiet tar-Renju Unit issospendew is-CM kollu kemm hu.
                  
               
                     (333)
                  
                  
                     Fir-rigward tal-livell tal-volum tal-kapaċità li għandu jitwarrab, il-Kummissjoni taqbel mal-kummenti li waslu mingħand xi partijiet interessati u r-Renju Unit li jiġbdu l-attenzjoni lejn il-bilanċ bejn, minn naħa waħda, il-ħtieġa li tiġi żgurata rotta għas-suq għad-DSR permezz tal-irkanti T-1 u, min-naħa l-oħra, il-ħtieġa li jiġi evitat kwalunkwe akkwist żejjed jew irkanti kbar wisq mhux kompetittivi. Meta wieħed iqis il-livell għoli u dejjem akbar ta’ parteċipazzjoni tal-operaturi tad-DSR fl-irkanti tat-T-4 (ara t-Tabella 1), dan ir-riskju tal-aħħar żdied fl-importanza. Fil-fatt, jekk il-ħtieġa għall-kapaċità tonqos bejn l-irkant T-4 u l-irkant T-1, il-mira tiġi aġġustata ’l isfel sabiex ikun evitat riskju bħal dan. Din il-flessibilità hija meħtieġa wkoll sabiex tiġi żgurata l-kompatibbiltà mal-paragrafi (231) u (232)(c) tal-EEAG. Għalhekk, il-Kummissjoni tikkonkludi li l-metodoloġija attwali ta’ twarrib, kif deskritta fil-premessa 62, hija xierqa.
                  
               
                     (334)
                  
                  
                     Xi partijiet interessati ssuġġerew l-eliminazzjoni tal-irkanti T-4 jew l-organizzazzjoni ta’ rkanti addizzjonali ta’ kull ġimgħa jew tal-irkanti T-2. Madankollu, l-organizzazzjoni tal-irkanti T-4 hija meħtieġa sabiex tiġi żgurata l-konformità mal-paragrafu (226) tal-EEAG, jiġifieri jingħata żmien biżżejjed sabiex isiru investimenti ġodda. Il-Kummissjoni taqbel mal-argument tar-Renju Unit (ara l-premessa 188) li l-ħtieġa ta’ rkanti T-2 flimkien mal-irkanti T-4 u T-1 mhijiex ġustifikata. Barra minn hekk, l-irkanti ta’ kull ġimgħa ma jipprovdux is-sinjal adegwat ta’ investiment fit-tul meħtieġ biex jintlaħqu l-objettivi tas-CM.
                  
               
                     (335)
                  
                  
                     Għal ċertezza tad-dritt akbar tal-parteċipanti fl-irkanti, il-Kummissjoni tilqa’ b’sodisfazzjon l-impenn tar-Renju Unit deskritt fil-premessa 187, (i) li jkompli jakkwista fl-irkanti ta’ sena bil-quddiem, tal-anqas 50 % tal-kapaċità rriżervata erba’ snin qabel bħala parti mill-proċess ta’ ffissar tal-parametri għall-irkant ta’ erba’ snin bil-quddiem għall-istess sena tal-konsenja u (ii) li jkompli juża l-metodoloġija tat-twarrib fuq intervall ta’ kunfidenza ta’ 95 % deskritt fil-premessa 62 aktar ’il fuq sabiex jiġi ddeterminat l-ammont minimu ta’ kapaċità li se jitwarrab għal irkant ta’ sena bil-quddiem.
                  
               6.5.1.4.   Limitu minimu ta’ parteċipazzjoni
         
         
                     (336)
                  
                  
                     Fid-Deċiżjoni tal-Ftuħ, il-Kummissjoni fittxet kjarifika dwar jekk il-limitu minimu ta’ 2 MW (deskritt fil-premessi 30 u 31) jistax jikkostitwixxi ostaklu għad-dħul għas-CM għall-operaturi l-ġodda tad-DSR. B’mod partikolari, filwaqt li huwa possibbli għall-operaturi tad-DSR li jaggregaw diversi siti sabiex jilħqu l-limitu minimu ta’ 2 MW, dawn huma responsabbli li jħallsu garanzija tal-offerta fuq iż-2 MW kollha kemm huma, anki jekk proporzjon biss minn dak il-volum ma jkunx ipprovat li jkollu kapaċità tad-DSR.
                  
               
                     (337)
                  
                  
                     Fir-rigward tal-livell tal-limitu nnifsu, il-Kummissjoni hija tal-fehma li 2 MW fl-2014 kien limitu baxx, meta mqabbel mal-limiti ta’ parteċipazzjoni applikati f’miżuri oħra mħaddma min-National Grid u dawk applikati f’pajjiżi Ewropej oħra (ara l-premessa 189 aktar ’il fuq). Barra minn hekk, il-limitu ta’ 100 kW użat minn PJM japplika għal akkwisti reġjonali iżgħar u, għalhekk, mhuwiex komparabbli (ara l-premessa 143). Barra minn hekk, kif spjegat fil-premessa 68 ta’ din id-deċiżjoni, ir-Renju Unit ittestja limitu aktar baxx ta’ parteċipazzjoni għat-tieni rkant tranżizzjonali. Tmien CMUs biss taħt iż-2 MW ikkwalifikaw, u pprovdew anqas minn 3 % tal-kapaċità totali miksuba f’dak l-irkant. Barra minn hekk, li kieku kien hemm domanda akbar ta’ CMUs iżgħar sabiex jipparteċipaw, l-irkanti kienu juru aggregazzjoni ta’ CMU fil-livell ta’ 2 MW, iżda dan ma kienx il-każ (ara l-premessa 189). Iż-żewġ elementi juru li ma kien hemm l-ebda rieda qawwija li s-CMUs iżgħar jipparteċipaw fis-CM).
                  
               
                     (338)
                  
                  
                     Fir-rigward tar-rekwiżit tal-garanzija tal-offerta, il-Kummissjoni taqbel li tali rekwiżit huwa utli sabiex tiġi żgurata konsenja attwali u sabiex jiġu skoraġġuti proġetti spekulattivi, kif indikat minn xi partijiet interessati (ara l-premessa 144) u mir-Renju Unit (ara l-premessi 40 u 42).
                  
               
                     (339)
                  
                  
                     Il-Kummissjoni vvalutat jekk il-livell tal-garanzija tal-offerta jistax jitqies bħala ostaklu għad-dħul għall-parteċipazzjoni ta’ DSR ġdid fis-CM. L-ewwel nett, il-Kummissjoni kkonkludiet fil-premessa 271, li n-nuqqas ta’ ftehimiet ta’ kapaċità tal-konsenja marbuta biż-żmien mhuwiex, fih innifsu, diskriminatorju kontra d-DSR. It-tieni, kif spjegat minn xi partijiet interessati (ara l-premessa 145) u mir-Renju Unit (ara l-premessa 190), operaturi ġodda tad-DSR jibbenefikaw minn firxa ta’ vantaġġi fis-CM meta mqabbla ma’ teknoloġiji oħra. B’mod partikolari, il-Kummissjoni tinnota li, kif deskritt fil-premessa 42, il-Gvern tar-Renju Unit żied il-garanzija tal-offerta ta’ qabel l-irkant għal ġenerazzjoni ta’ binja ġdida għal GBP 10 000/MW wara konsultazzjoni f’Marzu 2016. Fl-istess ħin, il-livell tal-garanzija tal-offerta ta’ qabel l-irkant għal DSR mhux ipprovat tħalla għal GBP 5 000/MW, u dan taffa l-piż f’termini relattivi. Barra minn hekk, mill-2015, il-fornituri tad-DSR iridu jipprovdu garanzija tal-offerta darba biss għal CMU tad-DSR mhux ipprovat u, għalhekk, jistgħu jipprekwalifikaw għal diversi rkanti konsekuttivi filwaqt li jipprovdu garanzija tal-offerta darba biss. Barra minn hekk, meta wieħed jivvaluta jekk karatteristika partikolari, jiġifieri r-rekwiżit tal-garanzija tal-offerta, hijiex diskriminatorja kontra d-DSR jew le, għandhom jitqiesu karatteristiċi oħra tas-CM. Fost dawk imsemmija mill-partijiet interessati u miġbura fil-qosor fil-premessa 145, it-tariffi tat-terminazzjoni huma msemmija bħala eżempju ta’ każ fejn ir-rekwiżiti huma aktar baxxi għad-DSR (sa GBP 10 k/MW) milli għal forom oħra ta’ kapaċità (sa GBP 35 k/MW). Fl-aħħar nett, kif spjegat mir-Renju Unit (ara l-premessa 192), it-tibdil fir-regola dwar ir-riallokazzjoni tal-komponenti (ara l-premessa 180) implimentat f’Ġunju 2019 illimita b’mod konsiderevoli l-iskopertura tal-operaturi tad-DSR li mhux ipprovati għal-livell sħiħ tal-garanzija tal-offerta (anki jekk ħafna mill-komponenti jkunu pprovati).
                  
               
                     (340)
                  
                  
                     Għalhekk, il-Kummissjoni tikkonkludi li l-limitu minimu ta’ parteċipazzjoni ta’ 2 MW, inkluż ir-rekwiżit tal-garanzija tal-offerta marbut miegħu, s’issa fil-prattika ma kienx jikkostitwixxi ostaklu għad-dħul fis-CM għal operaturi ġodda tad-DSR. Kif spjegat mir-Renju Unit (ara l-premessa 193), ir-realtà tas-suq qed tavvanza u fil-futur jista’ jkun hemm xi operaturi tad-DSR b’kapaċità ta’ anqas minn 2 MW li jkunu jippreferu jidħlu fl-irkanti tas-CM mingħajr aggregazzjoni. Għalhekk, il-Kummissjoni tilqa’ l-impenn tar-Renju Unit, kif deskritt fil-premessa 193, sabiex jitnaqqas il-limitu minimu għall-parteċipazzjoni fis-CM kif deskritt fil-premessi 30 u 31 għal 1 MW għall-irkanti kollha li għalihom il-prekwalifikazzjoni tibda minn Jannar 2020, kif ukoll l-impenn tar-Renju Unit li jivvaluta dan il-limitu mill-ġdid sa Ottubru 2021 sabiex jeżamina l-potenzjal għal tnaqqis ulterjuri, kif deskritt fil-premessa 193.
                  
               6.5.1.5.   Il-ftuħ tal-miżura għal sorsi tal-enerġija rinnovabbli u għal teknoloġiji ġodda
         
         
                     (341)
                  
                  
                     Is-sorsi tal-enerġija rinnovabbli jistgħu jikkontribwixxu sabiex tiġi indirizzata l-problema tal-adegwatezza tal-ġenerazzjoni. Għalhekk, il-Kummissjoni tirrifjuta l-idea espressa minn parti interessata minnhom li dawn it-teknoloġiji jenħtieġ li ma jkunux inklużi fis-CM (ara l-premessa 147). Kif spjegat fit-Taqsima 2.3, il-fatturi degradanti jintużaw sabiex isir aġġustament għar-riskju li parti mill-kapaċità jew kollha kemm hija ma tkunx disponibbli sabiex tirrispondi waqt avveniment ta’ stress fis-sistema. Il-metodoloġija użata sabiex jiġu ddeterminati l-fatturi degradanti applikabbli għar-riħ u għas-solari ġiet approvata mill-PTE (72) u twassal għal fatturi proporzjonati għal dawk użati fi swieq oħra tal-kapaċità fl-UE (73). Għalhekk, b’differenza minn xi partijiet interessati (ara l-premessa 146), il-Kummissjoni tqis li l-fatturi degradanti huma xierqa.
                  
               
                     (342)
                  
                  
                     Għalkemm il-Kummissjoni ma indirizzatx espliċitament din il-kwistjoni fid-Deċiżjoni tal-Ftuħ, uħud mill-partijiet interessati argumentaw li l-esklużjoni ta’ teknoloġiji mhux issussidjati mill-parteċipazzjoni fis-CM ma kinitx kompatibbli mal-EEAG. Kif imsemmi fil-premessa 146, parti interessata minnhom spjegat li l-farm eoliku mhux issussidjat tagħha ma tħalliex jipparteċipa fl-irkant T-4 tal-2017, filwaqt li ma kienet teżisti l-ebda rotta ta’ prekwalifikazzjoni għall-irkant T-4 imħassar tal-2018 (għas-sena tal-konsenja 2022/2023).
                  
               
                     (343)
                  
                  
                     Il-Kummissjoni hija tal-fehma li r-regoli deskritti fil-premessi 32 u 33 huma validi sabiex tiġi evitata l-kumulazzjoni ta’ għajnuna mill-Istat. Madankollu, jenħtieġ li dawn ma jwasslux għall-esklużjoni tal-fornituri tal-kapaċità, li ma jirċivux għajnuna bħal din. Il-Kummissjoni tieħu nota tal-argumenti tar-Renju Unit imsemmija fil-premessa 195 u tirrikonoxxi li r-Renju Unit ħa azzjoni malajr. Il-Kummissjoni tilqa’ d-dħul fis-seħħ f’Ġunju 2019 tar-regoli l-ġodda dwar is-CM li jippermettu l-parteċipazzjoni tat-teknoloġiji eoliċi u solari fis-CM deskritti fil-premessa 196. Dawn ir-regoli ser ikunu applikabbli mill-irkanti T-1, T-3, u T-4 ippjanati għal Jannar 2020. Għalhekk, huma se jippermettu lill-operatur tal-farm eoliku msemmi fil-premessa 291 jipparteċipa fl-irkant T-3 li jmiss (sena tal-konsenja 2022/2023). Fl-istess ħin, il-Kummissjoni tinnota li hemm biss każ wieħed li fih fornitur ma setax jipparteċipa fl-ebda wieħed mill-irkanti, jiġifieri farm eoliku wieħed fl-irkant T-4 tal-2017, u b’hekk dan kellu effett negliġibbli fuq is-CM ġenerali.
                  
               
                     (344)
                  
                  
                     Il-kostijiet kapitali għal ċerti teknoloġiji naqsu b’mod drammatiku f’dawn l-aħħar snin, u għalhekk jista’ ma jkollhomx bżonn aktar appoġġ mill-miżuri deskritti fil-premessa 32. Għalhekk, sabiex fil-futur tiġi evitata l-esklużjoni ta’ fornituri tal-kapaċità, li ma jirċivux għajnuna bħal din, bħal fis-sitwazzjoni deskritta fil-premessa 342, il-Kummissjoni tilqa’ l-impenn tar-Renju Unit, deskritt fil-premessa 197, li jiżviluppa r-regoli kollha meħtieġa (pereżempju, iżda mhux limitat għal fatturi degradanti) sabiex jiżgura l-parteċipazzjoni effettiva ta’ kwalunkwe tip ta’ kapaċità ġdida li jista’ jikkontribwixxi b’mod effettiv għall-indirizzar tal-problema tal-adegwatezza tal-ġenerazzjoni, malli t-tali kapaċità jkollha l-potenzjal li tikkontribwixxi għall-indirizzar tal-problema tal-adegwatezza tal-ġenerazzjoni.
                  
               6.5.1.6.   Konklużjoni
         
         
                     (345)
                  
                  
                     Għalhekk, il-Kummissjoni tikkonkludi li s-CM tippermetti l-parteċipazzjoni ta’ ġeneraturi li jużaw teknoloġiji differenti u ta’ operaturi li joffru miżuri bi prestazzjoni teknika ekwivalenti, skont il-paragrafu (232)(a) tal-EEAG.
                  
               6.5.2.   Il-parteċipazzjoni tal-operaturi minn Stati Membri oħra
         
         
                     (346)
                  
                  
                     Il-paragrafu (232)(b) tal-EEAG jittratta l-possibbiltà li l-operaturi minn Stati Membri oħra jipparteċipaw f’miżura. Fid-Deċiżjoni tal-Ftuħ, il-Kummissjoni talbet kjarifika dwar jekk, għall-futur, il-parteċipazzjoni transkonfinali fis-CM tal-GB jenħtieġx li tkun limitata għal interkonnettur.
                  
               
                     (347)
                  
                  
                     Fid-Deċiżjoni tal-Ftuħ, il-Kummissjoni spjegat li r-Renju Unit ressaq evidenza fl-2014 li ma kienx possibbli f’dak l-istadju li tiġi inkluża kapaċità barranija fis-CM mingħajr l-implimentazzjoni ta’ arranġamenti transkonfinali addizzjonali. Il-Kummissjoni tirrikonoxxi l-kumplessitajiet ta’ dak iż-żmien li b’mod effettiv setgħu jippermettu l-parteċipazzjoni transkonfinali fis-CM. Minflok, ir-Renju Unit ippermetta li l-kapaċità interkonnessa tipparteċipa direttament fis-CM mit-tieni irkant fl-2015. Madankollu, il-Kummissjoni kellha dubji dwar jekk il-parteċipazzjoni transkonfinali fis-CM jenħtieġx li tkompli tkun limitata għall-interkonnetturi fil-futur.
                  
               
                     (348)
                  
                  
                     Skont l-Artikolu 26 tar-Regolament (UE) 2019/943, li se japplika mill-1 ta’ Jannar 2020, il-mekkaniżmi tal-kapaċità jridu jkunu miftuħa għal parteċipazzjoni transkonfinali diretta minn fornituri tal-kapaċità li jinsabu fi Stat Membru ieħor. F’dan il-kuntest, il-Kummissjoni tilqa’ b’sodisfazzjon l-impenn tar-Renju Unit, deskritt fil-premessa 200:
                     
                                 (a)
                              
                              
                                 li jipprova jimplimenta l-parteċipazzjoni diretta tal-kapaċità barranija fl-irkanti li għalihom il-prekwalifikazzjoni tibda minn Jannar 2020, kundizzjonali għal ftehimiet ta’ kooperazzjoni mal-operaturi tas-sistema ta’ trażmissjoni fil-pajjiżi ġirien fejn jinsabu l-kapaċitajiet ta’ parteċipazzjoni; u
                              
                           
                                 (b)
                              
                              
                                 fi kwalunwke każ, li japplika l-parteċipazzjoni diretta tal-kapaċità barranija għall-irkanti kollha li għalihom il-prekwalifikazzjoni tibda wara li l-metodoloġiji, ir-regoli komuni u t-termini msemmija fil-punt 11 tal-Artikolu 26 tar-Regolament (UE) 2019/943 ikunu ġew approvati mill-ACER u ppubblikati fuq is-sit elettroniku tagħha skont l-Artikolu 27 tar-Regolament imsemmi hawn fuq u jkunu saru applikabbli.
                              
                           
               
                     (349)
                  
                  
                     Il-paragrafu (232)(b) tal-EEAG jispjega li l-parteċipazzjoni tal-operaturi minn Stati Membri oħra jenħtieġ li tkun permessa fejn it-tali parteċipazzjoni tkun fiżikament possibbli, jiġifieri fejn il-kapaċità tkun tista’ tiġi pprovduta fiżikament lill-Istati Membri li jimplimentaw il-miżura. Għalhekk, il-kompatibilità tas-CM għadha żgurata jekk il-parteċipazzjoni diretta tal-kapaċità barranija ma tkunx possibbli għal irkant partikolari għaliex l-aktar stima riċenti tal-kapaċità ta’ interkonnessjoni disponibbli diġà ġiet ikkuntrattata b’mod sħiħ fl-irkanti preċedenti tas-CM għas-sena tal-konsenja rilevanti.
                  
               
                     (350)
                  
                  
                     Fir-rigward tal-kummenti ta’ xi partijiet interessati dwar is-sistema ta’ remunerazzjoni ta’ “limitu massimu u minimu” applikabbli għall-interkonnetturi (ara l-premessa 149), il-Kummissjoni tqis li din is-sitwazzjoni hija differenti minn dawk deskritti fil-premessi 32 sa 33 fir-rigward tal-kumulazzjoni tal-għajnuna. Kif spjegat mir-Renju Unit (ara l-premessa 201) kwalunkwe dħul mis-CM jitqies qabel ma jiġi vvalutat id-dħul ta’ interkonnetturi fir-rigward tal-limitu massimu u minimu. Għalhekk, interkonnettur ikun jirċievi ħlas minimu biss jekk id-dħul totali (inkluż id-dħul mis-CM) ikun anqas mil-limitu minimu, filwaqt li jekk id-dħul totali jkun ogħla mil-limitu massimu, l-interkonnettur iħallas lura lill-konsumatur. Għalhekk, il-“limitu massimu u minimu” huwa differenti minn miżura ta’ appoġġ li tkun timplika kumulazzjoni tal-għajnuna. Konsegwentement, il-Kummissjoni ma tqisx li l-interkonnetturi misshom ġew esklużi milli jipparteċipaw fis-CM fuq din il-bażi.
                  
               
                     (351)
                  
                  
                     Fir-rigward tal-kumment tal-parti interessata dwar l-esklużjoni tal-interkonnetturi mill-irkant T-1 li sar fil-bidu tal-2018 għas-sena tal-konsenja 2018/2019 (ara l-premessa 150), il-Kummissjoni tieħu nota tal-argumenti ppreżentati mir-Renju Unit fil-premessa 202. B’mod partikolari, kif spjegat fil-premessi 143 u 144 tad-Deċiżjoni tal-Ftuħ, il-Kummissjoni tirrikonoxxi li r-Renju Unit irreveda ’l fuq l-istima tiegħu tal-kontribut tal-interkonnetturi matul l-avvenimenti ta’ stress wara r-rakkomandazzjoni tal-PTE u sabiex jirrispetta l-premessa 124 tad-Deċiżjoni tal-2014. Il-kontribut nett tagħhom żdiedet minn 0 GW għal 2,1 GW għas-sena tal-konsenja 2018/2019 (ara l-premessa 36). Konsegwentement, ir-Renju Unit aġġusta ’l isfel l-ammont ta’ kapaċità li għandha tiġi akkwistata f’dan l-irkant T-1. Madankollu, sabiex l-interkonnetturi jitħallew jipparteċipaw f’dan l-irkant T-1 kienet tkun meħtieġa żieda fil-kapaċità għall-irkantat b’kuntrast mal-aspettattivi tas-suq fuq il-bażi tal-kundizzjonijiet tal-irkant T-4 tal-2014.
                  
               
                     (352)
                  
                  
                     Fir-rigward tal-fatturi degradanti applikati għall-interkonnetturi, il-Kummissjoni tqis li l-metodoloġija bbażata fuq interkonnetturi individwali mhijiex diskriminatorja. Kif spjegat mir-Renju Unit fil-premessa 202, dan l-approċċ partikolari għall-interkonnetturi huwa ġġustifikat meta jqis il-grad sinifikanti tad-diversità tal-interkonnetturi u tas-swieq konnessi. Din id-diversità tirrikjedi li NG tuża firxa mmudellata xierqa ta’ fatturi degradanti għal kull pajjiż interkonness (bl-użu ta’ metodoloġija ta’ mmudellar stokastika pan-Ewropea). Barra minn hekk, il-Bord tal-Esperti Tekniċi jeżamina indipendentement jekk iċ-ċifri degradanti humiex xierqa.
                  
               
                     (353)
                  
                  
                     Fir-rigward tal-kumment tal-parti interessata dwar l-esklużjoni tal-interkonnetturi mill-aċċess għall-kuntratti tal-kapaċità ta’ aktar minn sena (ara l-premessa 150), il-Kummissjoni taqbel mar-Renju Unit li l-għoti ta’ kuntratti aktar fit-tul lill-interkonnetturi jkun inkonsistenti mal-pożizzjoni tar-Renju Unit li l-mudell tal-interkonnetturi huwa soluzzjoni għal terminu qasir (ara l-premessa 202) sakemm tiġi introdotta l-parteċipazzjoni barranija diretta. Sa fejn l-interkonnettur tal-kapaċità jirċievi kuntratti fl-irkant, din il-kapaċità ma tkunx disponibbli għall-importazzjonijiet mill-fornituri tal-kapaċità li jinsabu f’pajjiżi ġirien. Għalhekk, il-parteċipazzjoni diretta tal-kapaċità barranija ma tkunx possibbli.
                  
               
                     (354)
                  
                  
                     Il-Kummissjoni tikkonkludi wkoll li jekk l-interkonnetturi jitħallew ikollhom aċċess għal kuntratti ta’ kapaċità ta’ aktar minn sena, dan ikun imur kontra l-paragrafu 232(b) tal-EEAG u speċjalment in-nota 97 f’qiegħ il-paġna tal-EEAG, li skont din l-iskemi jenħtieġ li jiġu aġġustati fil-każ li jiġu adottati arranġamenti komuni sabiex jiffaċilitaw il-parteċipazzjoni transkonfinali fi skemi bħal dawn.
                  
               
                     (355)
                  
                  
                     Il-Kummissjoni tikkonkludi li s-CM jippermetti l-parteċipazzjoni tal-operaturi minn Stati Membri oħra u, għalhekk, jissodisfa l-linja gwida fil-paragrafu 232(b) tal-EEAG.
                  
               6.5.3.   Il-parteċipazzjoni ta’ numru suffiċjenti ta’ operaturi sabiex jiġi stabbilit prezz kompetittiv għall-kapaċità
         
         
                     (356)
                  
                  
                     Il-paragrafu (232)(c) jittratta l-possibbiltà li għadd suffiċjenti ta’ ġeneraturi jipparteċipaw sabiex jiġi stabbilit prezz kompetittiv għall-kapaċità. Kif muri fit-Tabella 7, il-prezz tal-kapaċità ma kienx eċċessiv u saħansitra naqas minn GBP 19,40/kW fl-irkant T-4 tal-2014, għal GBP 8,40/kW fl-irkant T-4 tal-2017. Barra minn hekk, il-prezz tal-kapaċità fl-irkanti T-1 naqas b’mod qawwi wkoll, minn GBP 6,00/kW fl-2017 għal GBP 0,77/kW fl-irkant kondizzjonali li sar f’Ġunju 2019.
                  
               
                     (357)
                  
                  
                     Il-Kummissjoni ma rċiviet l-ebda kumment mingħand il-partijiet interessati li jindika bil-kontra. Għalhekk, hija tikkonkludi li hemm numru suffiċjenti ta’ kapaċitajiet jipparteċipaw fis-Suq tal-Kapaċità sabiex jiġi stabbilit prezz kompetittiv għall-kapaċità, f’konformità mal-paragrafu (232)(c) tal-EEAG.
                  
               6.5.4.   L-evitar ta’ effetti negattivi fuq is-suq intern minħabba miżuri regolatorji
         
         
                     (358)
                  
                  
                     Kif deskritt fil-premessi 110 sa 118 ta’ din id-deċiżjoni (ara wkoll il-premessi 102 sa 110 tad-Deċiżjoni tal-Ftuħ), ir-Renju Unit implimenta sensiela ta’ riformi sabiex itejjeb il-funzjonament tas-swieq tal-elettriku.
                  
               
                     (359)
                  
                  
                     Il-Kummissjoni ma rċiviet l-ebda kumment mingħand il-partijiet interessati li jindika bil-kontra u, fuq il-bażi tal-argumenti msemmija hawn fuq, hija tikkonkludi li s-suq tal-kapaċità tal-GB jevita effetti negattivi fuq is-suq intern, skont il-punt (232)(d) tal-EEAG.
                  
               6.5.5.   L-impatt fuq l-inċentivi għall-investiment fil-kapaċità ta’ interkonnessjoni u l-akkoppjament tas-swieq
         
         
                     (360)
                  
                  
                     L-interkonnetturi setgħu jipparteċipaw fl-irkant tas-CM mit-tieni rkant fl-2015, kif spjegat fil-premessa 34. Għalhekk, is-CM ikkontribwixxa għall-finanzjament tal-interkonnetturi. Notevolment, kif muri fit-Tabella 2 aktar ’il fuq, 3 CMUs ta’ binja ġdida rnexxew fl-irkant T-4 tal-2017.
                  
               
                     (361)
                  
                  
                     B’mod aktar ġenerali, kif deskritt fil-premessa 116 ta’ din id-deċiżjoni, il-livell ta’ interkonnessjoni tar-Renju Unit żdied minn 4 % fl-2014 għal 6 % tal-kapaċità installata totali fl-2019, b’mod partikolari hekk kif l-interkonnettur NEMO mal-Belġju beda jopera fil-31 ta’ Jannar 2019. Il-kapaċità ta’ interkonnessjoni hija ppjanata li tiżdied għal 9 % sal-2021 (74). Barra minn hekk, il-miżuri deskritti fit-Taqsima 2.8.4 jgħinu sabiex l-akkoppjament tas-swieq jaħdem b’mod aktar effettiv.
                  
               
                     (362)
                  
                  
                     Il-Kummissjoni ma rċiviet l-ebda kumment mingħand il-partijiet interessati li jindika bil-kontra. Għalhekk, hija tikkonkludi li s-CM ma jnaqqasx l-inċentivi għall-investiment fil-kapaċità ta’ interkonnessjoni jew fl-akkoppjament tas-swieq, f’konformità mal-paragrafu (233)(a) u (b) tal-EEAG.
                  
               6.5.6.   Impatt fuq deċiżjonijiet ta’ investiment li ġew qabel l-introduzzjoni tal-miżura
         
         
                     (363)
                  
                  
                     Fid-Deċiżjoni tal-Ftuħ, il-Kummissjoni indikat li, skont l-immudellar ippreżentat mir-Renju Unit, l-introduzzjoni tas-CM maż-żmien ikollha tendenza li tnaqqas il-prezzijiet tal-elettriku fis-suq tal-enerġija. Għalhekk, il-fatt li l-ġeneraturi eżistenti – li ħadu d-deċiżjonijiet ta’ investiment fuq il-bażi tal-prezzijiet proġettati tal-enerġija bl-ingrossa – għandhom aċċess għas-CM u jistgħu jżidu d-dħul tagħhom mis-suq jimplika li bħala medja d-deċiżjonijiet ta’ investiment tagħhom m’humiex imxekkla. Barra minn hekk, l-impjanti li bdew il-kostruzzjoni bejn Mejju 2012 u l-ewwel irkant fl-2014 tqiesu bħala impjanti ġodda sabiex jiġu rikonoxxuti l-investiment kapitali tagħhom u l-aspettattiva tagħhom tal-introduzzjoni tas-CM.
                  
               
                     (364)
                  
                  
                     Bħal fi kwalunkwe tibdil fit-tfassil tas-suq, jista’ jkun mistenni li xi wħud mill-impjanti eżistenti jistgħu jiġu affettwati aktar minn oħrajn. B’mod partikolari, dawk l-impjanti li nbnew aktar reċentement iżda qabel Mejju 2012, u li għalhekk mhumiex f’pożizzjoni li jikkwalifikaw bħala “ġodda” fis-CM, jistgħu jkunu mistennija li jiġu affettwati aktar mill-introduzzjoni tal-miżura. Madankollu, kwalunkwe impatt negattiv potenzjali jenħtieġ li jkun limitat mill-fatt li kwalunkwe impjant jista’ jkollu aċċess għas-CM, u jenħtieġ li jkun ikkumpensat bil-benefiċċji sostanzjali li l-miżura jenħtieġ li ġġib għas-sistema tal-elettriku, anki fid-dawl tas-sinjal ċar tal-prezz li s-CM jenħtieġ li tipprovdi fir-rigward tal-kapaċità. Dan is-sinjal tal-prezz ma jkunx jeżisti mingħajr il-miżura u jkun jeħtieġ li jitkejjel indirettament permezz tal-prezz tal-elettriku.
                  
               
                     (365)
                  
                  
                     Il-Kummissjoni ma rċiviet l-ebda kumment mingħand il-partijiet interessati li jindika bil-kontra. Għalhekk, hija tikkonkludi li s-Suq tal-Kapaċità ma jipperikolax deċiżjonijiet ta’ investiment li ttieħdu qabel l-introduzzjoni tal-miżura, f’konformità mal-paragrafu (233)(c) tal-EEAG.
                  
               6.5.7.   L-impatt fuq id-dominanza fis-suq
         
         
                     (366)
                  
                  
                     Il-paragrafu (232)(d) tal-EEAG jittratta l-ħtieġa li jiġu evitati effetti negattivi fuq is-suq intern. Fid-Deċiżjoni tal-Ftuħ, il-Kummissjoni nnotat li kuntratti ta’ kapaċità itwal għal investimenti ġodda ppermettew lil dawk li jidħlu ġodda jiksbu l-finanzjament meħtieġ. Din il-karatteristika tkun tgħin ukoll sabiex tiġġieled ir-riskju ta’ pożizzjoni dominanti permezz ta’ dħul aktar faċli fis-suq. Il-Kummissjoni nnotat ukoll li l-karatteristika qawwija ta’ skoperta tal-prezzijiet f’disinn ta’ arloġġ li dejjem jonqos bi prezzijiet uniformi tnaqqas ir-riskju ta’ eżerċitar tas-saħħa fis-suq fl-irkant.
                  
               
                     (367)
                  
                  
                     Il-Kummissjoni ma rċiviet l-ebda kumment mingħand il-partijiet interessati li jindika bil-kontra. Għalhekk, hija tikkonkludi li s-Suq tal-Kapaċità ma jssaħħaħx il-pożizzjoni dominanti, skont il-paragrafu (232)(d) tal-EEAG.
                  
               6.5.8.   Il-preferenza tat-teknoloġiji b’livell baxx ta’ emissjonijiet ta’ karbonju fil-każ ta’ parametri tekniċi u ekonomiċi ekwivalenti
         
         
                     (368)
                  
                  
                     Fid-Deċiżjoni tal-Ftuħ, il-Kummissjoni nnotat lista ta’ raġunijiet għaliex ikkunsidrat li s-CM kien jagħti preferenza lill-ġeneraturi b’livell baxx ta’ emissjonijiet ta’ karbonju fil-każ ta’ parametri tekniċi u ekonomiċi ekwivalenti f’konformità mal-paragrafu (233)(e) tal-EEAG:
                     
                                 (a)
                              
                              
                                 Il-miżura hija miftuħa għal ġeneraturi b’livell baxx ta’ emissjonijiet ta’ karbonju. Madankollu, sabiex jiġu evitati l-kumulazzjoni tal-għajnuna u l-kumpens żejjed li jirriżulta, il-ġeneraturi ma jistgħux ikunu benefiċjarji ta’ miżuri oħra ta’ appoġġ kif deskritti fil-premessi 32 u 33.
                              
                           
                                 (b)
                              
                              
                                 In-natura kompetittiva ta’ offerti tal-mekkaniżmu tħalli lill-parteċipanti skoperti għall-prezzijiet tal-karbonju meta jbigħu l-elettriku tagħhom fis-suq. Minħabba karatteristiċi tekniċi ekwivalenti, u kostijiet ogħla tal-karbonju għalhekk ser inaqqsu d-dħul mistenni mis-suq tal-enerġija u jżidu l-prezz tal-kapaċità li l-offerenti b’livell għoli ta’ emissjonijiet ta’ karbonju se jitolbu fl-irkant (ara l-premessa 67 aktar ’il fuq), sabiex b’hekk tonqos l-probabbiltà tagħhom ta’ suċċess fi rkant (75).
                              
                           
                                 (c)
                              
                              
                                 Kif iddikjarat fid-Deċiżjoni tal-2014 (il-premessa 153) u fid-Deċiżjoni tal-Ftuħ (il-premessa 195), il-Kummissjoni tqis li l-kostijiet tal-karbonju assoċjati mal-EU ETS jirrappreżentaw parametri ekonomiċi ġenerali għall-finijiet tal-paragrafu (233)(e) tal-EEAG u, għalhekk, mhumiex biżżejjed sabiex juru li miżura tagħti preferenza speċifika lill-ġeneraturi b’livell baxx ta’ emissjonijiet baxx ta’ karbonju. Madankollu, il-Kummissjoni tinnota li r-Renju Unit introduċa Limitu Minimu għall-Prezzijiet tal-Karbonju (CPF) fl-2013, iffissat għal GBP 18/tCO2 għall-2018/2019 u għall-2019/2020. Dan l-element irriżulta fi prezz ogħla tal-karbonju li l-ġeneraturi tal-elettriku jaffaċċjaw meta mqabbla mal-EU ETS biss. Għalhekk, fil-fehma tal-Kummissjoni, l-interazzjoni tas-CPF mal-mekkaniżmu ta’ rkanti deskritt hawn fuq għandha effett ekwivalenti għall-kriterji tal-għażla sekondarja (pereżempju, fi proċess ta’ sejħa għall-offerti bl-użu ta’ kriterji oħra għajr il-prezz) li jkunu jagħtu preferenza lill-ġeneraturi b’livell baxx ta’ emissjonijiet ta’ karbonju fil-każ ta’ parametri tekniċi u ekonomiċi ekwivalenti.
                              
                           
               
                     (369)
                  
                  
                     Kif imsemmi fil-premessa 160, uħud mill-partijiet interessati insistew fuq il-ħtieġa li s-CM jiġi mmodifikat sabiex jiffavorixxi b’mod ġenerali t-teknoloġiji b’livell baxx ta’ emissjonijiet ta’ karbonju. Barra minn hekk, fir-rapport imsemmi fil-premessa 21, il-Kumitat tax-Xjenza u tat-Teknoloġija tal-House of Commons issuġġerixxa li s-CM jenħtieġ li jappoġġja t-teknoloġiji b’livell baxx ta’ emissjonijiet ta’ karbonju kemm jista’ jkun u jenħtieġ li jinkludi proporzjon minimu ta’ finanzjament tas-CM li jrid jingħata lit-teknoloġiji b’livell baxx ta’ emissjonijiet ta’ karbonju. Il-Kummissjoni tistma li, sabiex ikun hemm konformità mal-EEAG, it-tibdiliet issuġġeriti għas-CM tal-GB mhumiex meħtieġa minħabba li l-paragrafu 233(e) tal-EEAG jirrikjedi li s-CM jagħti preferenza lill-kapaċitajiet b’livell baxx ta’ emissjonijiet ta’ karbonju biss fil-każ ta’ parametri tekniċi u ekonomiċi ekwivalenti.
                  
               
                     (370)
                  
                  
                     Fir-rigward tal-kummenti tal-partijiet interessati li jindikaw li s-CM jenħtieġ li jirrispetta l-limiti tal-emissjonijiet tas-CO2 imposti mir-Regolament (UE) 2019/943 (ara l-premessa 161), il-Kummissjoni tinnota li:
                     
                                 (a)
                              
                              
                                 fir-rigward tal-kapaċità l-ġdida, fit-18 ta’ Lulju 2019 daħlet fis-seħħ emenda għar-Regola dwar is-Suq tal-Kapaċità sabiex jiddaħħal fis-seħħ dan il-limitu fuq l-emissjonijiet ta’ karbonju għal kapaċità ta’ binja ġdida li tfittex li tipprekwalifika għall-irkanti tal-kapaċità li għandhom isiru kmieni fl-2020 (inkluż kwalunkwe komponent ta’ binja ġdida li jidħol bħala DSR mhux ipprovat), kif spjegat fil-premessa 217.
                              
                           
                                 (b)
                              
                              
                                 fir-rigward tal-kapaċità eżistenti, ir-Renju Unit ħa impenn li jirrispetta d-dispożizzjonijiet rilevanti tar-Regolament (UE) 2019/943. B’mod partikolari, sa tmiem l-2020 se jadotta t-tibdiliet regolatorji sabiex jiżgura li, sa mhux aktar tard mill-1 ta’ Lulju 2025, kapaċità ta’ ġenerazzjoni li tkun bdiet il-produzzjoni kummerċjali qabel l-4 ta’ Lulju 2019 u li teħles aktar minn 550 g CO2 li joriġina mill-fjuwils fossili għal kull kWh elettriku u aktar minn medja ta’ 350 kg CO2 li joriġina mill-fjuwils fossili ta’ kull sena għal kull kWe ma tirċivix pagamenti jew impenji għal pagamenti futuri taħt is-CM (ara l-premessa 218).
                              
                           
               
                     (371)
                  
                  
                     Fuq il-bażi ta’ dawn il-kunsiderazzjonijiet, il-Kummissjoni tikkonkludi li s-CM jagħti preferenza lit-teknoloġiji b’livell baxx ta’ emissjonijiet ta’ karbonju fil-każ ta’ parametri tekniċi u ekonomiċi ekwivalenti f’konformità mal-paragrafu (233)(e) tal-EEAG.
                  
               6.5.9.   Konklużjoni dwar l-evitar ta’ effetti negattivi indebiti fuq il-kompetizzjoni u l-kummerċ
         
         
                     (372)
                  
                  
                     Għalhekk, il-Kummissjoni tikkonkludi li s-CM jissodisfa l-linji gwida stipulati fit-Taqsima 3.9.6 tal-EEAG.
                  
               6.6.   Konformità mal-Artikoli 30 u 110 tat-Trattat
         
         
                     (373)
                  
                  
                     Fid-Deċiżjoni tal-Ftuħ, il-Kummissjoni waslet għall-konklużjoni preliminari li l-mekkaniżmu ta’ finanzjament tal-miżura ma introduċa l-ebda restrizzjoni li tista’ tikser l-Artikolu 30 jew l-Artikolu 110 tat-Trattat.
                  
               
                     (374)
                  
                  
                     Kif spjegat fil-premessa 88 hawn fuq, il-ħlasijiet huma ffinanzjati minn imposta fuq il-fornituri tal-elettriku (l-“obbligu tal-fornitur”). Il-fornitur tas-servizzi ta’ saldu jikkalkola u jiġbor il-pagamenti skont l-obbligu tal-fornitur. Ir-Renju Unit jispjega li l-obbligu tal-fornitur huwa impost fuq il-fornituri liċenzjati kollha fir-rigward tas-sehem tagħhom mis-suq ibbażat fuq il-volumi tal-elettriku mibjugħa. Madankollu, il-Kummissjoni tqis li l-imposta hija simili ħafna għal taxxa fuq l-elettriku kkonsmat.
                  
               
                     (375)
                  
                  
                     Fir-rigward tal-Artikoli 30 u 110 tat-Trattat, hija każistika stabbilita li fl-istat attwali ta’ żvilupp tiegħu, id-dritt tal-Unjoni ma jillimitax il-libertà ta’ kull Stat Membru li jistabbilixxi sistema ta’ taxxa li tiddistingwi bejn ċerti prodotti, anki prodotti simili skont it-tifsira tal-ewwel paragrafu tal-Artikolu 110 tat-Trattat, fuq il-bażi ta’ kriterji oġġettivi, bħan-natura tal-materja prima użata jew il-proċessi ta’ produzzjoni użati. Madankollu, tali differenzazzjoni tkun kompatibbli mad-dritt tal-Unjoni biss jekk tfittex l-objettivi li huma stess ikunu kompatibbli mar-rekwiżiti tad-dritt tal-Unjoni, u jekk ir-regoli dettaljati jkunu tali li jevitaw kull forma ta’ diskriminazzjoni, diretta jew indiretta, kontra importazzjonijiet minn Stati Membri oħra jew kull forma ta’ protezzjoni ta’ prodotti domestiċi kompetituri (76).
                  
               
                     (376)
                  
                  
                     Il-Kummissjoni ma rċiviet l-ebda kumment mingħand partijiet interessati jew mir-Renju Unit li juri l-kuntrarju u żżomm il-konklużjoni preliminari tagħha.
                  
               
                     (377)
                  
                  
                     Trattament diskriminatorju kontra importazzjonijiet minn Stati Membri oħra jippresupponi li sitwazzjonijiet simili jkunu trattati b’mod differenti. Għalhekk, il-Kummissjoni vvalutat jekk l-importazzjonijiet humiex f’sitwazzjoni simili għall-produzzjoni nazzjonali. Kif spjegat fil-premessa 34, l-interkonnetturi kienu eliġibbli għall-parteċipazzjoni fis-CM mit-tieni rkant fl-2015, bħala CMUs, b’termini ugwali bħall-kapaċità bbażata fil-GB. Barra minn hekk, għall-futur, kif deskritt fil-premessa 200, ir-Renju Unit se jippermetti l-parteċipazzjoni diretta tal-kapaċitajiet barranin fis-CM.
                  
               
                     (378)
                  
                  
                     Għalhekk, il-Kummissjoni tikkonkludi li l-mekkaniżmu ta’ finanzjament tal-miżura ma jintroduċi l-ebda restrizzjoni li tista’ tikser l-Artikolu 30 jew l-Artikolu 110 tat-Trattat.
                  
               6.7.   Trasparenza
         
         
                     (379)
                  
                  
                     Kif spjegat fil-premessa 221, ir-Renju Unit ħa impenn li japplika l-kundizzjonijiet ta’ trasparenza speċifikati fit-Taqsima 3.2.7 tal-EEAG sa fejn applikabbli għall-għajnuna mogħtija taħt is-Suq tal-Kapaċità. Għalhekk, din il-linja gwida hija ssodisfata.
                  
               6.8.   Applikabbiltà tal-valutazzjoni tal-kompatibbiltà
         
         
                     (380)
                  
                  
                     Fil-15 ta’ Novembru 2018, il-Qorti Ġenerali tal-Unjoni Ewropea (QĠ) fil-kawża T-793/14 — Tempus vs il-Kummissjoni annullat id-deċiżjoni tal-Kummissjoni tat-23 ta’ Lulju 2014. Fil-25 ta’ Jannar 2019, il-Kummissjoni appellat is-sentenza tal-QĠ (kawża C-57/19). Billi l-appell ma kellux effett ta’ sospensjoni, sabiex ikun hemm konformità mas-sentenza tal-QĠ, il-Kummissjoni ddeċidiet li tivvaluta mill-ġdid is-CM tal-GB u fil-21 ta’ Frar 2019, hija bdiet il-proċedimenti ta’ investigazzjoni formali skont l-Artikolu 108(2) tat-TFUE.
                  
               
                     (381)
                  
                  
                     Għall-finijiet taċ-ċertezza tad-dritt, huwa meħtieġ li jiġi stabbilit l-istatus ta’ din id-deċiżjoni jekk il-Qorti tal-Ġustizzja tiddeċiedi li treġġa’ lura s-sentenza tal-Qorti Ġenerali fil-kawża T-793/14, li fiha d-Deċiżjoni tat-23 ta’ Lulju 2014 tkun valida mid-data tal-adozzjoni tagħha. F’dan il-każ, il-valutazzjoni tal-kompatibbiltà mwettqa f’din id-deċiżjoni fir-rigward tal-miżuri fis-seħħ sad-data tal-adozzjoni ta’ din id-deċiżjoni ma jkollha ebda skop u effett legali. Fir-rigward tal-modifiki tas-suq tal-kapaċità meta mqabbel mal-mekkaniżmu approvat bid-Deċiżjoni tal-Kummissjoni tat-23 ta’ Lulju 2014, il-Kummissjoni tqis li dawn it-tibdiliet, deskritti fil-premessi 182, 187, 194, 197, 200 u 218, dawn jikkostitwixxu alterazzjonijiet fis-suq tal-kapaċità skont l-Artikolu 4(1) tar-Regolament tal-Kummissjoni (KE) Nru 794/2004 (77), li l-Kummissjoni ddikjarat kompatibbli mas-suq intern skont l-Artikolu 107(3) tat-Trattat fuq il-bażi tal-valutazzjoni żviluppata f’din id-deċiżjoni.
                  
               7.   KONKLUŻJONI
         
         
                     (382)
                  
                  
                     Il-Kummissjoni ssib li, mid-data tal-implimentazzjoni tal-miżura u sad-data tas-sospensjoni tagħha, fil-15 ta’ Novembru 2018, wara s-sentenza tal-QĠ (78), ir-Renju Unit implimenta b’mod illegali s-CM bi ksur tal-Artikolu 108(3) tat-Trattat, kif spjegat fil-premessa 235. Madankollu, il-Kummissjoni ssib li l-miżura hija kompatibbli mas-suq intern fuq il-bażi tal-Artikolu 107(3)(c) tat-Trattat, b’mod partikolari, fuq il-bażi tal-linji gwida fit-Taqsima 3.9 tal-EEAG għal perjodu massimu ta’ 10 snin mid-data meta l-miżura kienet implimentata għall-ewwel darba fl-2014 (meqjusa li hija s-16 ta’ Diċembru 2014, jiġifieri meta sar l-ewwel irkant tas-CM) (79).
                  
               ADOTTAT DIN ID-DEĊIŻJONI:
         
            Artikolu 1
            L-iskema ta’ għajnuna fil-forma tas-Suq tal-Kapaċità implimentata mir-Renju Unit skont l-Energy Act 2013 (“l-iskema ta’ għajnuna”) hija kompatibbli mas-suq intern fuq il-bażi tal-Artikolu 107(3)(c) tat-Trattat. Il-Kummissjoni tawtorizza l-iskema ta’ għajnuna għal perjodu massimu ta’ 10 snin mis-16 ta’ Diċembru 2014.
         
         
            Artikolu 2
            Fil-każ li l-Qorti tal-Ġustizzja treġġa’ lura s-sentenza tal-Qorti Ġenerali mogħtija fil-Kawża T-793/14 u tiddeċiedi li tikkonferma d-Deċiżjoni C(2014) 5083, l-Artikolu 1 jiġi ssostitwit b’dan li ġej:
            
               
                  “Artikolu 1
                  It-tibdiliet proposti fl-iskema ta’ għajnuna ddikjarata kompatibbli bid-Deċiżjoni C(2014) 5083, li ġew innotifikati lill-Kummissjoni fit-12 ta’ Settembru 2019 u li huma deskritti fl-Anness għal din id-Deċiżjoni, huma kompatibbli mas-suq intern fuq il-bażi tal-Artikolu 107(3)(c) tat-Trattat, mid-data tan-notifika ta’ din id-Deċiżjoni sal-15 ta’ Diċembru 2024.”
               
            
         
         
            Artikolu 3
            Din id-Deċiżjoni hija indirizzata lir-Renju Unit tal-Gran Brittanja u l-Irlanda ta’ Fuq.
         
         
            Magħmul fi Brussell, l-24 ta’ Ottubru 2019.
            
               
                  Għall-Kummissjoni
               
               Margrethe VESTAGER
               
                  Membru tal-Kummissjoni
               
            
         
         
            (1)  ĠU C 109, 22.3.2019, p. 3.
         
            (2)  L-Irlanda ta’ Fuq mhijiex fil-kamp ta’ applikazzjoni tal-miżura proposta billi għandha arranġamenti separati għas-suq tal-elettriku.
         
            (3)  Id-Deċiżjoni tal-Kummissjoni tat-23 ta’ Lulju 2014 li ma tqajjimx oġġezzjonijiet għall-iskema ta’ għajnuna għas-“suq tal-kapaċità” proposta mir-Renju Unit (Għajnuna mill-Istat SA.35980 (2014/N-2)) (ĠU C 348, 3.10.2014, p. 5)
         
            (4)  Ara n-nota 1 f ’qiegħ il-paġna.
         
            (5)  Id-Deċiżjoni tal-Kunsill Ewropew (UE) 2019/584 li ttieħdet bi qbil mar-Renju Unit tal-11 ta’ April 2019 li testendi l-perijodu skont l-Artikolu 50(3) TUE (ĠU L 101, 11.4.2019, p. 1).
         
            (6)  Id-Deċiżjoni tal-Kunsill (UE) 2019/274 tal-11 ta’ Jannar 2019 dwar l-iffirmar, f ’isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (ĠU L 47 I, 19.2.2019, p. 1).
         
            (7)  Il-Proposta tal-Kummissjoni għal Deċiżjoni tal-Kunsill li temenda d-Deċiżjoni (UE) 2019/274 dwar l-iffirmar, f ’isem l-Unjoni Ewropea u l-Komunità Ewropea tal-Enerġija Atomika, tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, COM(2019)880 final tat-18 ta’ Ottubru 2019.
         
            (8)  https://www.gov.uk/government/publications/capacity-market-5-year-review-2014-to-2019
         
            (9)  https://www.ofgem.gov.uk/publications-and-updates/report-our-five-year-review-capacity-market-rules-and-forward-work-plan
         
            (10)  https://publications.parliament.uk/pa/cm201719/cmselect/cmsctech/1454/145402.htm
         
            (11)  L-Att tal-2013 dwar l-Enerġija jipprovdi lis-Segretarju tal-Istat bis-setgħa li jagħmel Regolamenti u Regoli li jistabbilixxu s-Suq tal-Kapaċità. It-Taqsima 28(4)(g) tal-Att tal-2013 dwar l-Enerġija tagħti lis-Segretarju tal-Istat is-setgħa li jagħmel regolamenti dwar Korp ta’ Saldu sabiex jamministra s-saldu ta’ pagamenti ta’ kapaċità jew inċentivi ta’ kapaċità. Ir-regolamenti li saru sabiex jiġi stabbilit is-Suq tal-Kapaċità jimponu dmir fuq is-Segretarju tal-Istat sabiex jaħtar Korp ta’ Saldu (ir-regolament 80 tar-Regolamenti dwar il-Kapaċità tal-Elettriku 2014). L-Electricity Settlement Company (Kumpanija ta’ Saldu tal-Elettriku — “ESC”) inħatret mis-Segretarju tal-Istat skont dan id-dmir.
         
            (12)  Ara l-Artikolu 40(1) tar-Regolamenti dwar il-Kapaċità tal-Elettriku 2014: “Fornitur tal-kapaċità (“C”) huwa intitolat […] li jirċievi mingħand il-Korp ta’ Saldu pagament tal-kapaċità ddeterminat skont dan ir-regolament fir-rigward ta’ kull xahar ta’ sena tal-konsenja (“xahar M”) għas-CMUs b ’kapaċità impenjata li għalihom C kienet il-fornitur tal-kapaċità matul ix-xahar M.”
         
            (13)  Il-Kumpanija ta’ Saldu tal-Elettriku (“ESC”) ġiet inkorporata f ’Marzu 2014 bħala kumpanija limitata b ’ishma, u hija proprjetà sħiħa tas-Segretarju tal-Istat li jaġixxi fil-kapaċità tiegħu bħala l-uniku Azzjonist tagħha. Iċ-Ċertifikat ta’ Inkorporazzjoni tal-ESC u d-dokumenti kostituzzjonali tagħha inklużi l-Artikoli ta’ Assoċjazzjoni tagħha huma disponibbli pubblikament hawnhekk: https://beta.companieshouse.gov.uk/company/08961281/filing-history?page=2
         
            (14)  Billi huwa l-uniku azzjonist tal-ESC, is-Segretarju tal-Istat iżomm xi kontroll ġenerali permezz ta’ passi, li jistgħu jittieħdu mill-azzjonisti tal-kumpanija, pereżempju billi jgħaddi riżoluzzjonijiet speċjali. Barra minn hekk, fejn meħtieġ, is-Segretarju tal-Istat jista’ jimmodifika kif il-Korp ta’ Riżoluzzjoni jwettaq il-funzjonijiet tiegħu fir-rigward tas-Suq tal-Kapaċità billi juża s-setgħat regolamentazzjoni fl-Att dwar l-Enerġija 2013 sabiex ibiddel ir-regolamenti, li japplikaw għall-Korp ta’ Riżoluzzjoni. L-użu ta’ dawn is-setgħat ta’ regolamentazzjoni huwa soġġett għall-approvazzjoni tal-Parlament. Fl-aktar ċirkostanzi serji, is-Segretarju tal-Istat jista’ b ’mod unilaterali jtemm il-ħatra tal-president tal-Bord tad-Diretturi tal-ESC u r-Regolament 80 tar-Regolamenti dwar il-Kapaċità tal-Elettriku 2014 jistipula li s-Segretarju tal-Istat jista’ jtemm il-ħatra tal-Korp ta’ Saldu.
         
            (15)  L-irkanti T-1 2018 u T-4 2018 ġew sospiżi wara s-sentenza tal-Qorti Ġenerali fil-Kawża T-793/14. Il-kapaċità rreġistrata bħala “rkant imdaħħal” hija l-ammont ta’ kapaċità li inizjalment ġiet prekwalifikata għal dawn l-irkanti futuri (xi wħud jistgħu jirtiraw qabel l-irkant innifsu), ara r-referenza għal “sosp.” fit-test.
         
            (16)  Fattur ta’ degradazzjoni huwa fattur li jiġi applikat għall-kapaċità ta’ CMU mressqa f ’irkant tal-kapaċità sabiex tiġi dderivata l-kapaċità degradada tagħha. Il-kapaċità kollha li tikkontribwixxi għas-CM trid tkun “degradata” sabiex isir aġġustament għar-riskju li wħud minnhom jew kollha kemm huma ma jkunux disponibbli sabiex jirrispondu waqt avveniment ta’ stress fis-sistema. Barra minn hekk, fil-każ tal-interkonnetturi, il-fatturi ta’ degradazzjoni huma ddeterminati individwalment għal kull interkonnettur mis-Segretarju tal-Istat fuq il-bażi ta’ valutazzjoni tal-affidabbiltà teknika u ta’ analiżi tal-flussi probabbli tal-pajjiż fi żminijiet ta’ stress fis-sistema.
         
            (17)  Obbligu li tiġi pprovduta l-kapaċità (jiġifieri riskju ta’ penali) skont is-Suq tal-Kapaċità jista’ jinċentiva impjant barrani tal-enerġija sabiex ibigħ l-elettriku fis-suq tar-Renju Unit minflok fis-suq nazzjonali tiegħu anki b ’kost anqas mill-kost marġinali tiegħu. Dan imur kontra l-ordni tal-mertu li fih il-parteċipanti fis-suq ibigħu l-elettriku tagħhom fuq il-bażi tal-kostijiet marġinali biss.
         
            (18)  DSR ipprovat huwa differenti mid-DSR mhux ipprovat peress li l-kapaċità tiegħu tkun ġiet ipprovata permezz ta’ Ċertifikat tat-Test ta’ DSR maħruġ għal dik is-CMU DSR mill-Korp tal-Konsenja (National Grid).
         
            (19)  Mudell tal-kost tal-ġenerazzjoni tal-elettriku. Aġġornament tal-2013 ta’ teknoloġiji mhux rinnovabbli. April 2013. Imħejji minn Parsons Brinckerhoff għad-Department of Energy and Climate Change (Dipartiment tal-Enerġija u tat-Tibdil fil-Klima). Numru tal-PIMS: 3512649 A
         
            (20)  Ara l-premessi 70 u 71
         
            (21)  Barra minn hekk, ir-Renju Unit introduċa rkant supplimentari tal-kapaċità f ’Jannar 2017 sabiex jikkuntratta kapaċità għall-konsenja mill-1 ta’ Ottubru 2017 sat-30 ta’ Settembru 2018. Dan l-irkant supplimentari ġie approvat b ’deċiżjoni tal-Kummissjoni dwar l-għajnuna mill-Istat C(2016) 7757 final f ’SA.44475 (2016/N).
         
            (22)  Wara terminazzjonijiet fi Frar 2018, il-kapaċità hija ta’ 47,53GW.
         
            (23)  Il-proporzjon għoli ta’ kapaċità eżistenti li tipparteċipa bħala Prendituri tal-Prezzijiet fl-irkant T-1 x’aktarx huwa dovut għall-fatt li ħafna minn din il-kapaċità eżistenti ġejja mill-eqdem impjant li huwa l-aktar marġinali, u li ma jistax jieħu impenn, permezz tal-irkanti T-4, li jibqa’ miftuħ tant minn qabel is-sena tal-konsenja.
         
            (24)  Kapaċità ta’ ġenerazzjoni eżistenti mogħtija ftehimiet ta’ kapaċità. Wara l-prekwalifikazzjoni 6 803MW (72 %) ikkwalifikaw bħala prendituri tal-prezzijiet.
         
            (25)  Il-klawżola ta’ anterjorità hija dispożizzjoni li fiha regola antika tkompli tapplika għal ċerti sitwazzjonijiet eżistenti, filwaqt li regola ġdida tapplika għall-każijiet futuri kollha.
         
            (26)  https://www.ofgem.gov.uk/electricity/wholesale-market/market-efficiency-review-and-reform/electricity-market-reform/capacity-market-cm-rules
         
            (27)  Ir-reġistri tas-CM jiġu aġġornati regolarment sabiex jirriflettu l-kapaċità li ma jibqx ikollha ftehim. It-total ippreżentat hawnhekk jirrappreżenta l-ammont impenjat fl-irkant. Ma ġiex aġġustat għall-kapaċità li tiġi eskluża minn meta jkun sar l-irkant li ma tkunx għadha eliġibbli għall-ħlasijiet tal-kapaċità. Il-valuri ma ġewx aġġustati għall-inflazzjoni.
         
            (28)  Dawn il-figuri ttieħdu mid-Digest tal-United Kingdom Energy Statistics 2018 https://www.gov.uk/government/statistics/digest-of-uk-energy-statistics-dukes-2018-main-report
         
            (29)  http://fes.nationalgrid.com/
         
            (30)  Cramton u Stoft (2006): “The Convergence of Market Designs for Adequate Generating Capacity”; Joskow (2006): “Competitive Energy Markets and Investment in New Generating Capacity”; Cramton, Ockenfels u Stoft (2013): “Capacity Market Fundamentals”
         
            (31)  London Economics “The Value of Lost Load (VoLL) for Electricity in Great Britain” (2013).
         
            (32)  In-numru ta’ arloġġi intelliġenti domestiċi tal-elettriku mħaddma mill-fornituri l-kbar tal-enerġija żdied b ’26 darba bejn it-tieni trimestru tal-2014 u t-tielet trimestru tal-2018. In-numru ta’ arlooġi tal-elettriku avvanzati u intelliġenti mħaddma mill-fornituri l-kbar tal-enerġija, f ’siti iżgħar mhux domestiċi żdied bi 12 % bejn it-tieni trimestru tal-2014 u t-tielet trimestru tal-2018. Madankollu, fit-tielet trimestru tal-2018, arloġġi intelliġenti u arloġġi tat-tip intelliġenti (li joperaw f ’modalità intelliġenti) kienu jirrappreżentaw anqas minn 30 % min-numru totali ta’ arloġġi domestiċi tal-elettriku mħaddma mill-fornituri l-kbar tal-enerġija. Sors: https://www.gov.uk/government/statistics/statistical-release-and-data-smart-meters-great-britain-quarter-3-2018
         
            (33)  F ’Diċembru 2018, kien hemm tariffa ToU dinamika waħda biss, imnedija minn Octopus Energy fi Frar 2018 li tipprovdi lill-konsumaturi b ’aġġornamenti ta’ nofs siegħa fil-prezzijiet li jirriflettu l-kostijiet attwali tal-enerġija bl-ingrossa.
         
            (34)  https://assets.publishing.service.gov.uk/government/uploads/system/uploads/attachment_data/file/633442/upgrading-our-energy-system-july-2017.pdf
         
            (35)  https://www.ofgem.gov.uk/publications-and-updates/electricity-balancing-scr-launch-statement
         
            (36)  https://www.ofgem.gov.uk/publications-and-updates/electricity-balancing-significant-code-review-final-policy-decision
         
            (37)  Użu tal-Probabbiltà tat-Telf tat-Tagħbija (LOLP) u l-Valur tat-Tagħbija Mitlufa (VoLL)
         
            (38)  https://www.ofgem.gov.uk/publications-and-updates/review-first-phase-electricity-balancing-significant-code-review
         
            (39)  Madankollu, wieħed jinnota li r-riforma fil-ħruġ tal-flus se tipprovdi sinjali mtejba b ’mod sinifikanti tal-prezzijiet fuq perjodu ta’ żmien qasir għall-konsenja, u għalhekk sinjali mtejba għall-investiment f ’kapaċità flessibbli.
         
            (40)  Skont l-arranġamenti kurrenti tal-mekkaniżmu ta’ bbilanċjar tal-ħlas bi prezz diskriminatorju, il-partijiet jistgħu biss jaqilgħu kirjiet tal-iskarsezza jekk joffru b ’suċċess enerġija b ’dan il-prezz qabel ma jingħalaq in-negozju (f ’liema każ hemm ir-riskju li ma jittiħdux jekk ma jimmaterjalizzax avveniment ta’ stress), jew jekk ikunu żbilanċjati (f ’liema każ iġarrbu r-riskju li l-prezz ikun anqas mill-kost marġinali tagħhom fuq perjodu ta’ żmien qasir jekk avveniment ta’ stress ma jimmaterjalizzax). Ikun meħtieġ li l-mekkaniżmu ta’ bbilanċjar isir suq bi prezz uniformi, li fih il-ġeneraturi kollha jitħallsu l-prezz ta’ referenza, għal suq likwidu f ’opzjonijiet innegozjati kontra l-prezz tas-suq ta’ bbilanċjar li għandu jiġi żviluppat.
         
            (41)  Dawn il-figuri jassumu li l-kapaċità tar-Renju Unit li jiġġenera l-elettriku tibqa ’ kostanti għal 81,3GW.
         
            (42)  https://www.ofgem.gov.uk/publications-and-updates/integrated-transmission-planning-and-regulation-itpr-project-final-conclusions
         
            (43)  Ara l-Artikolu 21(8) tar-Regolament(UE) 2019/943 tal-Parlament Ewropew u tal-Kunsill tal-5 ta’ Ġunju 2019 dwar is-suq intern tal-elettriku (ĠU L 158, 14.6.2019, p. 54).
         
            (44)  Id-data ta’ implimentazzjoni titqies li hija s-16 ta’ Diċembru 2014 meta seħħ l-ewwel irkant taħt is-suq tal-kapaċità.
         
            (45)  Ara l-Kawża C-199/06 CELF, ECLI:EU:C:2008:79, il-punti 61 u 64.
         
            (46)  L-avviż tal-Kummissjoni dwar l-istabbiliment tar-regoli applikabbli għall-valutazzjoni ta’ għajnuna illegali mill-Istat (ĠU C 119, 22.5.2002, p. 22)
         
            (47)  ĠU C 200/1, 28.6.2014, p. 1.
         
         
            (48)  Il-Kawża 34/86 Il-Kunsill vs il-Parlament, [1986] Ġabra 2155, il-punt 47; Il-Kawża C-415/96 Spanja vs il-Kummissjoni [1998] Ġabra I-6993, il-punt 31; u l-Kawża C-458/98 P Industrie des poudres sphériques vs Il-Kunsill [2000] Ġabra I-8147, il-punt 82.
         
            (49)  L-istimi ta’ CAPEX tad-DSR inklużi fil-kummenti huma baxxi ħafna (“qrib iż-żero”, “diversi eluf ta’ liri jew anqas minn 5 GBP/kW”, “kost medju ta’ GBP 0,15/kW” fl-Irkanti tranżizzjonali)
         
            (50)  Ir-Regolament tal-Kunsill (UE) 2015/1589 tat-13 ta’ Lulju 2015 li jistabblixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 248, 24.9.2015, p. 9).
         
            (51)  Noti ta’ Ofgem fl-Istat tas-Suq tal-Enerġija 2018 tagħha: “It-tbassir tan-National Grid tad-domanda għat-trażmissjoni kien konsistentement ogħla mill-eżiti mill-2011 ’l hawn b ’medja ta’ madwar 1,5GW. Filwaqt li jista’ jitqies bħala prudenti għall-Operatur tas-Sistema li jieħu approċċ konservattiv għat-tbassir tad-domanda, dan għandu bżonn jiġi bbilanċjat mal-kostijiet tal-akkwist ta’ kapaċità addizzjonali. Matul is-sena li għaddiet National Grid għamlet għadd ta’ bidliet fil-proċess tat-tbassir tad-domanda tagħha, li b ’mod ġenerali rriżultaw fi tnaqqis fil-fehma tagħha dwar id-domanda sottostanti.”
         
            (52)  Din tal-aħħar hija magħrufa bħala problema ta’ “ċirku vizzjuż”.
         
            (53)  Rapport Finali tal-Inkjesta Settorjali dwar il-Mekkaniżmi ta’ Kapaċità, SWD(2016) 385 final
         
            (54)  Il-Kambju Trans-Ewropew ta’ Riżervi għas-Sostituzzjoni, suq pan-Ewropew ta’ servizzi ta’ bbilanċjar li mistenni jidħol fis-seħħ fl-aħħar tal-2019
         
            (55)  Il-Kawża 76/78 Steinike u Weinlig vs Il-Ġermanja [1977] Ġabra 595, il-punt 21; Il-Kawża C-379/98 PreussenElektra [2001] Ġabra I-2099, il-punt 58; Il-Kawża C-706/17 Achema [2019], il-punt 47 u dawk segwenti.
         
            (56)  Is-Sentenza tal-Qorti tal-Ġustizzja tal-11 ta’ Lulju 1996, SFEI u Oħrajn, C-39/94, ECLI:EU:C:1996:285, il-punt 60; Is-Sentenza tal-Qorti tal-Ġustizzja tad-29 ta’ April 1999, Spanja vs il-Kummissjoni, C-342/96, ECLI:EU:C:1999:210, il-punt 41
         
            (57)  Ara b ’mod partikolari r-Regolament (KE) Nru 714/2009 tal-Parlament Ewropew u tal-Kunsill tat-13 ta’ Lulju 2009 dwar kondizzjonijiet għall-aċċess għan-networks għall-bdil bejn il-fruntieri fl-elettriku u li jħassar ir-Regolament (KE) Nru 1228/2003 (ĠU L 211, 14.8.2009, p. 15), id-Direttiva 2009/72/KE tal-Parlament Ewropew u tal-Kunsill tat-13 ta’ Lulju 2009 dwar ir-regoli komuni għas-suq intern fil-qasam tal-elettriku u li temenda d-Direttiva 2003/54/KE (ĠU L 211, 14.8.2009, p. 55), ir-Regolament (UE) 2019/943 u d-Direttiva (UE) 2019/944 tal-Parlament Ewropew u tal-Kunsill tal-5 ta' Ġunju 2019 dwar regoli komuni għas-suq intern għall-elettriku u li temenda d-Direttiva 2012/27/UE (ĠU L 158, 14.6.2019, p. 125).
         
            (58)  Ara l-Kawża C-199/06 CELF, ECLI:EU:C:2008:79, il-punti 61 u 64.
         
            (59)  ĠU C 200, 28.6.2014, p. 1.
         
            (60)  L-avviż tal-Kummissjoni dwar l-istabbiliment tar-regoli applikabbli għall-valutazzjoni ta’ għajnuna illegali mill-Istat (ĠU C 119, 22.5.2002, p. 22).
         
            (61)  Il-Kawża 34/86 Il-Kunsill vs il-Parlament, [1986] Ġabra 2155, il-punt 47; Il-Kawża C-415/96 Spanja vs il-Kummissjoni [1998] Ġabra I-6993, il-punt 31; u l-Kawża C-458/98 P Industrie des poudres sphériques vs Il-Kunsill [2000] Ġabra I-8147, il-punt 82.
         
            (62)  ENTSO-E (2014), “Scenario Outlook and Adequacy Forecast 2014-2030”, it-2 ta’ Ġunju 2014
         
            (63)  https://www.entsoe.eu/outlooks/midterm/
         
            (64)  Skont ir-Renju Unit, aktar minn 500MW ta’ binjiet ġodda tad-diżil rebħu ftehimiet ta’ kapaċità fl-2015 (primarjament impjant żgħir li jintuża meta togħla d-domanda, b ’36 CMU totali identifikati). Dan l-ammont naqas għal 5MW biss (1 CMU) sal-irkant tal-2017. Ir-Renju Unit jirrapporta li l-ġenerazzjoni eżistenti tad-diżil tista’ tkun mistennija li tara tnaqqis sinifikanti fl-irkant T-4 tal-2019, peress li l-kontrolli tal-emissjonijiet għal impjanti eżistenti jidħlu fis-seħħ għal impjanti eżistenti f ’Jannar 2024 (għal impjanti bejn 5 u 50MW).
         
            (65)  Skont ir-Rapport tal-2019 ta’ Ofgem dwar l-Istat tas-Suq tal-Enerġija: “Is-CM għen sabiex jiġu appoġġjati marġini ogħla ta’ kuljum għax-xitwa 2018/19 milli fis-snin ta’ qabel, u kompla jnaqqas u jistabbilizza l-prezzijiet tal-iżbilanċ permezz ta’ żieda fil-kapaċità tas-sistema”. Fir-rapport finali tagħha msemmi fil-premessa 21, Ofgem tikteb ukoll: “Fl-ewwel sena sħiħa ta’ ħidma tas-CM (2017/18) kien hemm marġini ogħla ta’ kapaċità ta’ kuljum fix-xitwa milli fix-xitwa 2016/17. Dan jissuġġerixxi li s-CM kien effettiv s ’issa fit-titjib tal-marġini tal-kapaċità. Għamel dan permezz ta’ taħlita ta’ tnaqqis tar-rata li biha tagħlaq il-kapaċità eżistenti, u ta’ stimolazzjoni ta’ investiment f ’kapaċità ġdida.”
         
            (66)  Is-CBR tikkonsisti fir-Riżerva ta’ Bbilanċjar Supplimentari (SBR), fejn l-impjanti tal-enerġija eżistenti ġew ikkuntrattati minn NGESO barra mis-suq sabiex ikunu lesti sabiex jiġġeneraw elettriku addizzjonali u r-Riżerva ta’ Bbilanċjar fin-Naħa tad-Domanda (“DBSR”) fejn il-kumpaniji ġew ikkuntrattati minn NGESO sabiex inaqqsu l-ħinijiet tal-użu tal-elettriku tagħhom tad-domanda massima. Skont Ofgem, pereżempju, “fl-2016/17 NGESO akkwista madwar 3,5 GW ta’ CBR u għalhekk mingħajr l-użu ta’ din l-għodda ta’ akkwist addizzjonali, il-marġni kien ikun ftit ogħla minn żero”.
         
            (67)  Rapport Finali tal-Inkjesta Settorjali dwar il-Mekkaniżmi ta’ Kapaċità, SWD(2016) 385 final
         
            (68)  Sentenza tat-13 ta’ Ġunju 2013, C-287/12 P, Ryanair/il-Kummissjoni, EU:C:2013:395, il-punti 67 u 68
         
            (69)  https://www.emrdeliverybody.com/Prequalification/EMR%20DB%20Consultation%20response%20-%20De-rating%20Factor%20Methodology%20for%20Renewables%20Participation%20in%20the%20CM.pdf
         
            (70)  Il-fatturi degradanti użati għall-prekwalifikazzjoni għall-irkant T-4, T-3 u T-1 li jmiss (ara l-premessa 18(d)) huma dawn li ġejjin: għall-eoliċi fuq l-art, bejn 7,42 % u 8,98 %; għall-eoliċi offshore, bejn 10,55 % u 14,45 %; għall-PV solari, bejn 2,34 % u 3,22 %. Dawn il-fatturi degradanti huma komparabbli għal dawk użati fl-Irlanda (pereżempju, għall-Irkant tal-Kapaċità T-1 2019/2020, ara http://sem-o.com/documents/general-publications/Initial-Auction-Information-Pack_IAIP1920T1.pdf) u fl-Italja (ara d-deċiżjoni C 2018 617 final).
         
            (71)  Sentenza tat-13 ta’ Ġunju 2013, C-287/12 P, Ryanair/il-Kummissjoni, EU:C:2013:395, il-punti 67 u 68
         
            (72)  https://www.emrdeliverybody.com/Prequalification/EMR%20DB%20Consultation%20response%20-%20De-rating%20Factor%20Methodology%20for%20Renewables%20Participation%20in%20the%20CM.pdf
         
            (73)  Il-fatturi degradanti użati għall-prekwalifikazzjoni għall-irkant T-4, T-3 u T-1 li jmiss (ara l-premessa 18(d)) huma dawn li ġejjin: għall-eoliċi fuq l-art, bejn 7,42 % u 8,98 %; għall-eoliċi offshore, bejn 10,55 % u 14,45 %; għall-PV solari, bejn 2,34 % u 3,22 %. Dawn il-fatturi degradanti huma komparabbli għal dawk użati fl-Irlanda (pereżempju, għall-Irkant tal-Kapaċità T-1 2019/2020, ara http://sem-o.com/documents/general-publications/Initial-Auction-Information-Pack_IAIP1920T1.pdf) u fl-Italja (ara d-deċiżjoni C 2018 617 final).
         
            (74)  Dawn il-figuri jassumu li l-kapaċità tar-Renju Unit li jiġġenera l-elettriku tibqa ’ kostanti għal 81,3GW.
         
            (75)  Inkella, ir-Renju Unit jargumenta li jekk żewġ proġetti, li jvarjaw fl-intensità tal-karbonju tagħhom, jissottomettu offerti ugwali, dan jista’ jiġi spjegat biss minn karatteristiċi tekniċi u minn karatteristiċi ekonomiċi oħra differenti
         
            (76)  Il-Kawża C-213/96 Outokumpu [1998] I-1777, il-punt 30.
         
            (77)  Ir-Regolament tal-Kummissjoni (KE) Nru 794/2004 tal-21 ta' April 2004 li jimplimenta r-Regolament tal-Kunsill (KE) Nru 659/1999 li jippreskrivi regoli dettaljati għall-applikazzjoni ta' l-Artikolu 93 tat-Trattat (ĠU L 140, 30.4.2004, p. 1).
         
            (78)  Ara l-premessa 17.
         
            (79)  Ara l-Artikolu 21(8) tar-Regolament(UE) 2019/943.
      
      
         
            ANNESS
            
               TIBDILIET FIS-SUQ TAL-KAPAĊITÀ
            
            
                     
                        (1)
                     
                     
                        L-ewwel, ir-Renju Unit jieħu impenn:
                        
                                    (a)
                                 
                                 
                                    li jnaqqas il-limitu minimu sabiex wieħed jipparteċipa fis-CM kif deskritt fil-premessi 30 u 31 ta’ din id-Deċiżjoni għal 1 MW għall-irkanti kollha li għalihom il-prekwalifikazzjoni tibda minn Jannar 2020, u
                                 
                              
                                    (b)
                                 
                                 
                                    li jivvaluta dan il-limitu mill-ġdid sa Ottubru 2021 sabiex jeżamina l-potenzjal għal tnaqqis ulterjuri.
                                 
                              
                  
                     
                        (2)
                     
                     
                        It-tieni, ir-Renju Unit jieħu impenn:
                        
                                    (a)
                                 
                                 
                                    li jipprova jimplimenta l-parteċipazzjoni diretta tal-kapaċità barranija fl-irkanti li għalihom il-prekwalifikazzjoni tibda minn Jannar 2020, kundizzjonali għal ftehimiet ta’ kooperazzjoni mal-operaturi tas-sistema ta’ trażmissjoni fil-pajjiżi ġirien fejn jinsabu l-kapaċitajiet ta’ parteċipazzjoni; u, fi kwalunkwe każ,
                                 
                              
                                    (b)
                                 
                                 
                                    li japplika l-parteċipazzjoni diretta tal-kapaċità barranija għall-irkanti kollha li għalihom il-prekwalifikazzjoni tibda wara li l-metodoloġiji, ir-regoli komuni u t-termini msemmija fil-punt 11 tal-Artikolu 26 tar-Regolament (UE) 2019/943 ikunu ġew approvati mill-ACER u ppubblikati fuq is-sit elettroniku tagħha skont l-Artikolu 27 tar-Regolament imsemmi hawn fuq u jkunu saru applikabbli.
                                 
                              
                  
                     
                        (3)
                     
                     
                        It-tielet, ir-Renju Unit jieħu impenn li jiżviluppa r-regoli kollha meħtieġa (pereżempju, iżda mhux limitat għal fatturi degradanti) sabiex jiżgura l-parteċipazzjoni effettiva ta’ kwalunkwe tip ta’ kapaċità ġdida li jista’ jikkontribwixxi b’mod effettiv għall-indirizzar tal-problema tal-adegwatezza tal-ġenerazzjoni, malli t-tali kapaċità jkollha l-potenzjal li tikkontribwixxi għall-indirizzar tal-problema tal-adegwatezza tal-ġenerazzjoni.
                     
                  
                     
                        (4)
                     
                     
                        Ir-raba’, ir-Renju Unit jieħu impenn:
                        
                                    (a)
                                 
                                 
                                    li jippermetti li t-tipi kollha ta’ kapaċitajiet (ħlief l-interkonnetturi) japplikaw għall-prekwalifikazzjoni sabiex jagħmlu offerti għad-diversi tulijiet ta’ kuntratti disponibbli jekk ikunu jistgħu juru li jissodisfaw il-limiti tan-nefqa kapitali (CAPEX) deskritti fil-premessa 75 ta’ din id-Deċiżjoni u;
                                 
                              
                                    (b)
                                 
                                 
                                    li jżomm dawn il-limiti ta’ CAPEX taħt rieżami sabiex jiżgura li jibqgħu xierqa.
                                 
                              
                  
                     
                        5)
                     
                     
                        Il-ħames, ir-Renju Unit jieħu impenn:
                        
                                    (a)
                                 
                                 
                                    li jkompli jakkwista fl-irkanti ta’ sena bil-quddiem, tal-anqas 50 % tal-kapaċità rriżervata erba’ snin qabel bħala parti mill-proċess ta’ ffissar tal-parametri għall-irkant ta’ erba’ snin bil-quddiem għall-istess sena tal-konsenja u;
                                 
                              
                                    (b)
                                 
                                 
                                    li jkompli juża l-metodoloġija tat-twarrib fuq il-bażi ta’ intervall ta’ kunfidenza ta’ 95 % deskritt fil-premessa 62 ta’ din id-Deċiżjoni sabiex jiddetermina l-ammont minimu ta’ kapaċità li se jitwarrab għal irkant ta’ sena bil-quddiem.
                                 
                              
                  
                     
                        (6)
                     
                     
                        Is-sitt, ir-Renju Unit jieħu impenn li jirrispetta d-dispożizzjonijiet tar-Regolament (UE) 2019/943 u b’mod partikolari li jadotta sa tmiem l-2020 it-tibdiliet regolatorji sabiex jiżgura li, sa mhux aktar tard mill-1 ta’ Lulju 2025, kapaċità ta’ ġenerazzjoni li tkun bdiet il-produzzjoni kummerċjali qabel l-4 ta’ Lulju 2019 u li teħles aktar minn 550 g CO2 li joriġina mill-fjuwils fossili għal kull kWh elettriku u aktar minn medja ta’ 350 kg CO2 li joriġina mill-fjuwils fossili ta’ kull sena għal kull kWe ma tkunx impenjata u ma tirċivix pagamenti jew impenji għal pagamenti futuri taħt is-Suq tal-Kapaċità.